BOGDAN GHIBU 


pi k * 
i 


BOGDAN GHIBU 


Miza 
unui 
joc dublu 


roman 


SCRISUL ROMÂNESC 
Craiova, 1985 


În memoria unchiului meu 
AUREL TOMESCU 


MIZA UNUI JOC DUBLU, roman poliţist 

cu o crimă care este crimă, un criminal 

care nu e criminal, nişte găinari cât se poate de 
escroci, un savant într-o grădină a miracolelor, 
o nepoţică scumpă foc şi un maior de miliţie 
care încearcă să facă ordine în 

harababura ce va urma, dacă întoarceţi pagina. 


CAPITOLUL |! 
În care sunt pe cale să mă îmbolnăvesc de 
plictiseală, dar mă salvează o brunetă 
cu ochi albaştri, o cântăreaţă de restaurant 
mă ia drept ceea ce nu sunt, iar un profesor 
e dezvăţat cu de-a sila să vadă trişori acolo unde... 
sunt. 


Părerea mea strict personală e, că-n după-amiezele 
frumoase de vară, trebuie să ai neapărat ceva de făcut şi, 
când spun asta, nu mă refer în niciun caz la treburile 
cotidiene de genul „cumpără cutare sau cutare lucru”. Nu. 
Atunci când soarele stă drept în creştetul cerului revărsând 
asupra muritorilor de jos un potop de raze calde, să stai în 
casă e un sacrilegiu iar să umbli prin oraş după cumpărături 
o blasfemie. 

Cu toate astea, deci contrar părerilor cu care m-a 
înzestrat lunga mea experienţă de viaţă, în ziua de care vă 
vorbesc, plictiseala mea risca să devină cronică. Şi toate 
acestea pentru că prietenii pe care-i am, au găsit de 
cuviinţă să plece la mare cu câteva zile înaintea mea, 
lăsându-mă singur în oraş, la cheremul duşmanului meu 
personal, plictiseala. M-aş duce la ştrand, la munte sau, mă 
rog, oriunde, numai să nu rămân acasă. Din păcate, însă, 
atunci când mi-a venit ideea pe care tocmai v-am expus-o, 
ora este aproape cinci, adică şaptesprezece, deci ziua e 
pierdută. Gândindu-mă că voi găsi a doua zi o alta, poate la 
fel de frumoasă, mă duc la fereastră şi încerc să-mi trec 
timpul, privind agitația de jos din, stradă. Furnicarul de 
oameni n-are desigur nimic amuzant în el, de altfel ce 
poate fi comic în toţi grăbiţii ăştia de jos, oare aleargă care 
încotro, de parcă astăzi trebuie să-şi rezolve toate 
problemele capitale de viaţă. Hotărât lucru, ziua de 24 iulie 
1980 va trebui s-o trec cu negru-n calendar, aşa cum am 
mai făcut în două rânduri când m-am plictisit aproape la fel 
de tare. 


Fac un ultim tur de orizont, apoi încerc să închid 
fereastra. Ultima privire îmi dezvăluie însă un lucru care mă 
face să mai zăbovesc cu izolarea mea de lume şi mă 
catapultează drept în miezul evenimentului cotidian. 

Jos, în stradă, un ţânc de vreo trei-patru ani tocmai vrea 
să traverseze, dar nu oricum, ci drept prin faţa unui 
autobuz în plină viteză. Din clipa în care-l văd, lucrurile se 
precipită. Eu sar pe geam de la doi metri înălţime să-l 
împiedic, şoferul frânează brusc în entuziasmul general al 
pasagerilor care se pot convinge că maşina e în perfectă 
stare tehnică, numai copilul, insensibil la toată agitația 
stârnită de un fapt atât de banal cum ar fi trecerea unei 
străzi, traversează liniştit şi dispare după primul colţ. 

Mă adun de pe jos cu regretul că toată osteneala mea a 
fost degeaba. Dacă aş fi reuşit să-l trag înapoi salvându-l, s- 
ar fi întâmplat în sfârşit ceva interesant în ziua asta. Aşa, 
însă, spectacolul s-a terminat fără ca să ajung vedetă iar 
şansele ca mutra mea să apară a doua zi în gazeta locală 
pe prima pagină, s-au redus la zero. 

Arunc o privire autobuzului încărcat de pasageri, semn că 
traseul e cât se poate de rentabil, îi văd cum se aranjează 
din nou în poziţia iniţială a sardelelor într-o cutie 
subdimensionată, apoi vreau să o iau spre intrare. Că n- 
ajung acolo e altă poveste de care nu sunt vinovat eu ci 
fata brunetă, îmbrăcată într-o rochie albastră ca şi privirea 
pe care mi-o aruncă. Nu e greu să-mi dau seama ce s-a 
întâmplat. Săritura mea reuşise s-o doboare iar, dacă nu s-a 
ridicat până acum, asta e din cauza celor douăzeci şi mai 
bine de pachete şi pacheţele răspândite în jurul ei pe o 
distanţă bunicică. S-ar zice că încearcă să le adune de pe 
jos, dar s-ar putea să mă înşel. 

Mă uit la ea bine de tot şi văd că are genunchii zdreliţi şi 
o privire care m-ar face precis să intru în pământ dacă jos 
n-ar fi asfalt. Desigur, n-am pretenţia să-mi poarte 
recunoştinţă veşnică, dar nici să mă urască nu cred că are 
motive prea mari. Oricum, sunt vinovat, iar ea are dreptate. 


Nu-i lucru uşor să te trezeşti cu ditamai găliganul căzându- 
ţi în cap, ziua în amiaza mare şi încă pe un cer fără nori ca 
acesta. E nevoie de o doză bunicică de realism ca să 
accepti ideea, ori ea, ca orice fată, mă îndoiesc să posede o 
cantitate prea mare din articolul de care vă vorbesc. 

Mă apropii precaut, gata s-o iau la fugă în caz de nevoie. 
Figura ei, deloc prietenoasă, reuşise să alunge samaritenii 
masculini din jur, dar eu am o datorie de plătit, datorie cu 
atât mai mare cu cât văd că fata nu e deloc urâtă. Dacă n- 
aş fi pretenţios aş spune chiar că e drăguță. 

Ajung lângă ea, îmi compun o figură care întruchipează 
părerile de rău ale tuturor delicvenţilor minori şi majori de 
pe planetă şi-i zic: 

— Vă rog să mă iertaţi. Îmi pare rău că v-am lovit, dar aţi 
văzut şi dumneavoastră copilul acela. Era cât pe ce să fie 
călcat de maşină... 

Altceva mai inteligent n-am găsit aşa, la repezeală, 
pentru că timp prea mult la dispoziţie să caut n-am avut. 
Poate cu altă ocazie o să-mi compun un discurs. Acum, 
însă, trebuie să se mulțumească cu ce am la dispoziţie. 

Fata se uită la mine, măsurându-mă de jos cu privirea. 

— Un metru nouăzeci, zic, de parcă ea n-ar vedea că 
sunt mare cât turla bisericii din faţa primăriei. 

Înălţimea mea n-o impresionează. Parcă toată viaţa s-a 
învârtit numai printre „mărimi”. lar dacă-i studiez mai atent 
figura, pot vedea şi o expresie de uşor dispreţ. Se pare că 
nu dă pe mine nici două parale şi că singurul lucru de care-i 
pasă pe lume e persoana ei de care e foarte încântată. 

Aştept până se satură de uitat şi se ridică. Abia când e în 
picioare, observă că ceva nu e în regulă cu genunchii ei. 
Păleşte deodată şi se uită la mine cerându-mi ajutor din 
priviri. N-ar zice nimic să ştie că moare acolo pe loc, cunosc 
eu soiul ăsta de ambiţioase. Aşteaptă să fac eu primul pas, 
dacă nu din alte motive, măcar ca să-mi repar din vină. 

Cum am făcut înainte o săritură, nu mi-e greu deloc să 
fac acum un pas mic, ca acesta. 


— Stau aici sus... încep eu demersurile, fără să fiu 
convins nici cincizeci la sută că vor fi acceptate. 

— Am văzut, răspunse ea, fără să-mi dea timp să termin. 

Zâmbeşte. O surpriză foarte plăcută pentru mine, pentru 
că-n ipostaza asta e cam de trei ori mai drăguță ca înainte. 

— Să nu se infecteze rănile... Dacă vreţi să urcați, am sus 
tot ce trebuie ca să vă pansez. 

— Mulţumesc, nu-i nevoie, ezită ea. 

Un moment sunt tentat s-o las baltă. Nu mi-au plăcut 
mofturoşii niciodată. Apoi, când mă gândesc la numărul de 
microbi pe centimetru pătrat de trotuar, mă apucă groaza 
şi astfel încerc să fac tot posibilul ca să n-o las într-o 
asemenea situaţie grea. 

— Vă rog totuşi să intraţi. N-are de ce să vă fie frică. Nu 
puteţi merge aşa pe stradă, se uită lumea la 
dumneavoastră... 

Nu ştiu ce-o face să accepte. Ideea c-aş putea gândi că-i 
e frică sau din cauza veşnicii cochetării feminine. Eu aş 
înclina mai degrabă să cred că s-a hotărât să mă studieze 
în mediul meu de viaţă, pentru a face pe urmă un reportaj 
T.V. 

Urcăm împreună cele câteva trepte până la intrare, 
ajungem, observ că n-am cheie, pentru simplul motiv că, 
sărind pe geam, 
n-am avut timp s-o iau, o rog să mă ierte o clipă, mă întorc 
în stradă şi, făcând pe alpinistul, escaladez faţada şi 
reuşesc să deschid uşa pe dinăuntru. 

— Fii binevenită, domnişoară... 

— Udrescu. Simona Udrescu, răspunde ea, trecându-mi 
pragul. 

Merge oarecum ciudat, fără să îndoaie genunchii, ca o 
marionetă, dar se descurcă bine cu treptele. inchid uşa în 
urma ei, îi indic un fotoliu în care-şi dă drumul de sus, apoi 
alerg în baie să aduc trusa sanitară. Când revin şi vede că 
am de gând să-i torn pe genunchi cam o jumătate de 
kilogram de tinctură de iod, face un gest, încercând să se 


ridice. 

— Fii cuminte, termin îndată, o potolesc eu forţând-o să 
rămână unde e. 

Moi un tampon de vată în tinctură, admir pentru o clipă 
mărul care-i ţine loc de genunchi, apoi suflu uşor ca să n-o 
usture şi să-mi leşine în braţe, lucru care i-ar displace 
precis când s-ar trezi. Manevra-mi reuşeşte destul de bine, 
chiar dacă-i ţin ceva mai mult decât ar trebui piciorul în 
mâinile mele. 

Vine la rând al doilea, cu care procedez aidoma, să nu se 
supere, aplic sulfamida, dau un aspect estetic ansamblului 
şi mă declar mulţumit. Zice „mulţumesc” şi de data asta 
reuşeşte să se ridice. Ceea ce nu ştie, însă, e că la mine în 
casă se intră uşor, dar se pleacă greu. O fac deci atentă la 
acest aspect minor al problemei, care pentru ea e suficient 
de major ca să se înfurie. Pe urmă se destinde, 
presupunând bineînţeles că glumesc. 

— Doar n-ai de gând să mă ţii aici până mă vindec?!? 
Dacă e aşa, te avertizez că sunt o persoană foarte 
mofturoasă, care-ţi va scoate peri albi. 

Ideea avansată nu e rea. Aş avea astfel prilejul să văd 
dacă tratamentul a fost corect aplicat. Cine ştie, poate mă 
voi lăsa de inginerie şi mă voi apuca de medicină. Din 
păcate ştiu la fel de bine ca şi dumneavoastră, că n-am 
niciun temei legal s-o păstrez fără ca fapta mea să se 
numească „sechestrare de persoană”. Acesta e motivul 
pentru care răspund: 

— Nu, desigur că nu. Dacă te-am rugat să rămâi, e 
pentru că vreau să-ţi fac o propunere. 

— Care? se arată ea curioasă. 

— Ce-ar fi să sărbătorim cunoştinţa noastră la Hanul cu 
Cuc. Diseară? 

— Cu plăcere, domnule Alex E. G. 

Asta am uitat să vă spun şi dumneavoastră. Cum mă 
cheamă. Simplu. Alex. Alex E. G. Dacă o să vă miraţi cum 
se face că un vlăjgan ca mine are un nume atât de scurt, o 


să vă trimit să vedeţi oraşul acela numit „Y”. Ori acolo e 
vorba de un oraş întreg, pe când la mine de un om întreg, 
dacă nu la figurat, măcar la propriu, pentru că nu îmi 
lipseşte nimic. lar dacă o să vă întrebaţi şi cum arăt, atunci 
să vă spună alţii, pentru că eu n-am o oglindă suficient de 
mare să mă poată cuprinde. 

— Deci accepţi, reiau eu discuţia de acolo de unde o 
părăsisem. 

— Da. Numai dacă rănile-mi vor permite să umblu, 
completează ea fraza, privindu-mă pe sub gene să vadă 
cum reacţionez. 

— Cu un asemenea doctor, orice recidivă e exclusă. Doar 
dacă nu cumva vei mai trece pe sub fereastra mea... 

— De asta garantez. O să ocolesc cartierul până te vei 
muta de aici. 

Lucrurile intră pe făgaşul care trebuie. Buna dispoziţie 
domneşte în ambele tabere iar, dacă treburile vor continua 
la fel, viitorul meu de burlac e într-un pericol real. 

— Deci ne-am înţeles. Unde stai? 

— Pentru ce? 

— Vreau să te conduc... 

— Nu-i nevoie. Îţi mulţumesc. Ai fost şi aşa prea amabil. 

— Bine, dar diseară va trebui să vin să te iau. 

Zâmbeşte în faţa unei asemenea insistente. 

— Nu-i nevoie nici de asta. Am să vin eu la han la ora 
nouă. Ne întâlnim afară, în faţa intrării. 

O las să facă cum vrea. Dacă nu acceptă să vin s-o iau, 
înseamnă că are motivele ei iar, dacă nu mi le 
împărtăşeşte, înseamnă că are alte motive la fel de... 
motive ca şi celelalte. Nu mai întreb nimic, fiindcă am 
renunţat de câţiva ani să mai încerc să găsesc o explicaţie 
logică anumitor lucruri legate de prietenele mele. 

— Bine, facem cum vrei tu. La ora nouă te aştept în faţa 
intrării. O conduc până jos după ce o ajut să încarce 
pachetele şi, privind în urma ei, nu mă pot opri să nu 
remarc ceea ce înainte mi se păruse doar. Fata asta are stil. 


Mă întorc în casă sărind câte două trepte. Nu vă spun 
niciun secret dacă vă anunţ că-s grozav de vesel. Cu toate 
astea, dacă aş fi fost dotat cu un simţ special, pe care nu 
garantez că strămoşii mei nu l-au avut, pierzându-l însă în 
decursul timpului, atunci m-aş fi închis în casă şi nu m-aş fi 
clintit de acolo până a doua zi, pentru nimic în lume. Cum 
însă la mine avertizorul de pericole nu funcţionează, 
funcţionând în schimb cel de incendiu, care-mi 
semnalizează că m-am cam aprins, nu mai rămâne decât să 
mă duc la întâlnire, aşa cum am stabilit. 

lau deci o carte şi vreo trei ore încerc să pricep despre ce 
e vorba în ea, fără să reuşesc. Gândurile-mi aleargă aiurea, 
învârtindu-se în jurul aceleiaşi idei. Simona. 

Seara se lasă încet, dar nu aprind lumina, pentru că-mi 
plac umbrele în care se învăluie apartamentul, contururile 
fantastice ale mobilelor şi... chitanţele de plată cu cifre cât 
mai mici pe ele. Mă las pe spate în fotoliul de pluş roşu de 
sub „autoportretul” meu făcut de un... doctor, prieten cu 
mine, într-un moment în care numai simpatic nu-i eram şi-l 
privesc încercând să descopăr o cât de vagă asemănare cu 
originalul. Nu reuşesc pentru a mia oară şi tot pentru a mia 
oară mă întreb dacă nu e cazul să-l duc în pod. Nu de alta, 
dar maică-mea face câte un şoc nervos oridecâteori vine în 
vizită la mine şi-l vede. 

În rest, ce să vă mai spun? Apartamentul cuprinde un 
divan suficient de lat dar nu şi de lung să mă poată 
încăpea, un bar-discotecă prevăzut cu un magnetofon 
marca Akai, pe care nu mă întrebaţi de unde l-am procurat 
şi cu cât l-am plătit, şi perne. Peste tot, perne. Brodate sau 
simple, pătrate sau rotunde, conform cunoscutelor principii 
Yoga, care spun clar că omul, cu cât stă cu genunchii mai la 
gură, cu atât e mai relaxat. Drept să vă spun, la mine 
relaxarea asta n-a funcţionat nici în ceea ce priveşte fizicul, 
nici psihicul, dar asta nu înseamnă că n-am perseverat sub 
directa îndrumare a mamei mele, o adeptă fanatică a 
metodei. Rezultatele nu s-au lăsat aşteptate. 


Ultima dată mi-am sucit un picior, başca gâtul, unde mai 
pui obligaţiile pe care le-am acumulat faţă de doi vecini, cei 
care m-au ajutat să devin iarăşi om. 

lată că luându-mă cu amintirile s-a făcut târziu şi a venit 
vremea să mă îmbrac. Mă ridic, intru în costumul „gris-fer”, 
care-mi vine ca turnat, găsesc un pantof după uşă iar pe 
celălalt făcând pereche în frigider cu o bucată de salam 
uscată de atâta aşteptare, cravata o găsesc în dulap, iar 
butonii nu vă mai spun unde-i găsesc, pentru că nu-i găsesc 
deloc. Renunţ să-i mai caut, lipesc manşetele cu pelicanol şi 
plec. Încui uşa, îmi aduc aminte că am uitat înăuntru cheile 
de la maşină, descui, le găsesc repede, lucru care mă miră 
grozav, cobor, urc din nou să văd dacă am încuiat, constat 
că da, mă bucur că n-am uitat să-mi asigur locuinţa contra 
hoţilor, cobor din nou şi iată-mă privind aiurit uşile garajului 
date la perete şi interiorul văduvit de prezenţa atât de 
scumpei mele maşini. 

Nu mă judecaţi prea aspru, dar am un simţ al proprietăţii 
care merită criticat. Priviţi şi, dacă veţi avea răbdare, veţi 
vedea cum dau buzna în stradă, sperând nici eu nu ştiu ce. 
Primul lucru de care dau cu ochii e bineînţeles maşina 
proprietate personală a subsemnatului, maşină pe care o 
iubesc în lipsă de nevastă mai mult ca orice pe lume. Uf! un 
moment crezusem că n-am să mai văd niciodată scumpa 
mea maşină. E drept că o cheamă Rambler şi pe numele 
celălalt Motor's dar, mai presus de orice, e modestă şi la 
locul ei, mulţumindu-se cu zece litri de benzină, la sută, la 
fel cum unii şoferi se mulţumesc tot cu zece, dar de alcool. 
De prins prinde aproape două sute la oră pe patru roate, la 
fel cum aceeaşi şoferi prind tot două sute, dar pe patru 
labe. Deosebirea dintre ei şi maşina mea e că dacă ea face 
km, ei în schimb fac „m”, fără K. 

Cum toate astea nu deranjează prea tare pe nici unii din 
ei, să revenim la oile noastre, vorba prietenilor noştri, 
francezii. 

Urc la volan, arunc câteva priviri în jur să văd dacă mă 


admiră cineva, apoi când mă conving că plecarea mea lasă 
indiferentă toată lumea, demarez făcând cauciucurile să 
scârţâie şi-n câteva clipe aud foşnind sub roţi pietrişul de 
pe aleea ce duce la Hanul cu Cuc. De ce lumea preferă 
localul ăsta n-aş putea să vă spun, deşi mi-am pus 
întrebarea respectivă, nu o dată. Chelnerii se mişcă la fel 
de încet ca peste tot, tradiționalul „vineee” înseamnă şi aici 
cu totul altceva, iar gheaţă n-am mai văzut prin frapiere de 
vreo două cincinale încoace. Despre chifle ce să vă mai 
spun?!? Dacă vreţi să spargeţi capul unui duşman, vi le 
recomand cu toată căldura. 

Clienţii care vin aici în număr mare, după cum vă 
spuneam, nu observă toate astea fiindcă-s ocupați să 
admire peisajul prin ferestrele mari cât pereţii iar în timpul 
liber să caute printre motivele posibile pe acela datorită 
căruia hanul se numeşte „cu Cuc”. 

E drept că ambianța splendidă în care se află e greu de 
găsit prin alte părţi şi, când zic ambianţă, mă gândesc la 
pădurea de brad ce se întinde, după spusele bătrânilor, 
până-n partea cealaltă a Carpaţilor. Cum n-am stat să 
controlez şi nici n-am de gând în viitorul apropiat să 
elucidez problema, având altele mult mai importante de 
făcut, mă mulţumesc să fac ce face toată lumea. Adică să 
vin să beau ceva din când în când, însoţit de prieteni. 

Opresc maşina într-un boschet, scald în lumina farurilor o 
pereche care în focul sărutărilor nici nu observă că s-a făcut 
dintr-o dată ziuă, apoi cobor şi caut un loc potrivit de 
aşteptat. Uşa de la intrare pare cea mai bună dar, când să 
mă îndrept într-acolo, e cât pe ce să mă împiedic sub tirul 
încrucişat declanşat de o damicelă oxigenată, „made în 
France” la parfum, „made în Italy” la pantofi, „made în 
England” la rochie şi „made în Romania” la restul destul de 
agreabil pe care-l posedă. Din păcate pentru toată lumea, 
sunt blindat la soiul de proiectile cu care se trage în mine şi 
cum nu sunt „made în Germany”, deşi am părut blond şi o 
maşină parcată mai încolo, destul de lungă şi de lată, mă 


mulţumesc să rămân un cetăţean paşnic al republicii, 
văzându-mi de treburile mele. 

Timpul trece încet încet şi uite aşa cele zece minute care 
mai erau până la ora nouă trec şi de Simona nici urmă. Atât 
de mult n-am mai aşteptat de la prima întâlnire din liceu şi, 
cam tot de atunci, nu şi-a mai bătut nimeni joc de mine. Pe 
la ora zece, consider că ajunge cu aşteptatul, fiindcă n-are 
rost să ajung să fiu considerat o parte din decor. Dacă tot 
am venit aici, în loc să-mi pun cenuşă în cap, ar trebui să 
profit şi să încerc să mă distrez cumva. Şi ce altă cale de 
amuzament aş putea avea decât să intru înăuntru?!? 

O apuc spre uşile înalte, răspund amabil la salutul 
generalului cu fireturi, care ţine loc de portar şi, când sunt 
înăuntru, primul lucru ce-mi sare în ochi e o masă liberă, 
fără obişnuitul cartonaş cu „rezervat” pe ea. O asemenea 
ocazie nu trebuie pierdută, fiindcă-i foarte rară. Mă reped 
într-acolo dar, când să zic că am pus mâna pe ea, mă 
ciocnesc de un omuleţ îmbrăcat în negru, care ţine morţiş 
să ajungă primul. Ne lovim umăr în umăr, încerc să-l 
ocolesc prin dreapta apoi prin stânga dar, ca un făcut, de 
câte ori fac o mişcare într-o direcţie sau alta, face şi el una 
identică. Ne învârtim aşa vreo câteva minute şi, cum nu 
vreau să se creadă că sunt cine ştie ce vedetă de la dansuri 
populare, când în fond sunt un inginer obişnuit, îi spun, 
apucându-l de revere: 

— N-aţi vrea mai bine să-mi spuneţi dacă nu cumva 
avem loc amândoi la masa aceea? 

Ideea nu-i venise lui, dar o găseşte bună. Ne aşezăm unul 
în faţa altuia pe deplin mulţumiţi şi încântați unul de altul. 
Se vede de aici că înţelegerea poate domni foarte bine între 
oameni, atunci când caută căi comune de soluţionare a 
divergenţelor. 

Cer un pahar de coniac unui chelner plictisit de moarte 
de tot ce se întâmplă prin local. Zice „da” la fel de bine cum 
ar fi putut zice şi „nu”, apoi pleacă cu paşi târşiţi în direcţie 
necunoscută. Sper din tot sufletul să se întoarcă în secolul 


ăsta iar, până va veni, voi studia împrejurimile să văd dacă 
nu cumva văd vreun cunoscut cu care să pot schimba o 
vorbă. Omuleţul din faţa mea e de o tăcere rece care nu-mi 
lasă nicio speranţă. N-are chef de discuţii cu mine. 

Până una alta, cum tot sunt aici, îmi astup discret 
urechile ca să nu mai aud gălăgia înfiorătoare ce domneşte 
în jur. Orchestra, mai bine zis cei cinci indivizi care de care 
mai certat cu urechea muzicală, cântă, să-mi spargă 
timpanele nu altceva, nişte cântece învăţate pe la nunţi. 
Viaţa în Babilon trebuie că a fost o adevărată plăcere, faţă 
de ce-i pe aici. Nu mai stau să fac aprecieri gratuite asupra 
unor asemenea lucruri şi, cum nu se găseşte nimeni să mi 
le plătească, le las baltă şi mă ocup de coniacul pe care mi-l 
aşază în faţă plictisitul dinainte. Băutura n-are cinci stele ci 
cu vreo două mai puţin, dar nici asta nu e treaba mea ci a 
miliției economice. Hotărât lucru, speranţele că mă voi 
distra se risipesc ca fumul. Mă bate gândul să plec, când 
ochii-mi cad pe un afiş strident colorat. Îl ridic de acolo şi 
pot citi: 

„Astă seară cântă pentru, dumneavoastră Bella lonescu, 
solistă a radioteleviziunii din Bucureşti”. 

Casc bine ochii şi ciulesc urechile ca nu cumva să scap 
ceva din recitalul pe care-l va da precis o femeie vopsită în 
culorile de război, cântăreaţă ce n-a călcat pe la televiziune 
decât poate în vis. N-am mult de aşteptat, lucru bun pentru 
răbdarea mea, că pe estradă îşi face apariţia o tânără 
persoană care, contrar aşteptărilor mele, nu e nici vopsită, 
nici urâtă şi are o voce bunicică pentru cineva cu o 
asemenea meserie. Părul galben ca paiul îi cade în valuri pe 
umerii lăsaţi goi de un decolteu mai mult decât îndrăzneţ şi 
se mişcă de parcă în leagăn n-ar fi avut altă treabă decât 
să înveţe baletul. E ireal de perfectă şi, dacă vreţi să vă 
faceţi o idee cum arată, luaţi o oarecare starletă pe nume 
B.B. sau C.C. şi ridicaţi-o la cub. 

Nu-s atent ce zice, ceva despre nişte floricele şi păsărele, 
mă rog, obişnuitul ghiveci. Vocea o are însă caldă şi 


mângâietoare la fel ca o compresă pusă la locul şi la timpul 
potrivit. 

Melodia se termină, sala-şi rupe palmele aplaudânăd, iar 
bărbaţii prezenţi încep să regrete subit clipa când au avut 
proasta inspiraţie de a veni aici însoţiţi de neveste, prietene 
sau, mă rog, de cunoştinţe întâmplătoare. Bella face câteva 
reverenţe, împărțind darnică bezele în jur, apoi trece la o 
altă melodie, de data asta, despre un sărut şi o floare, 
asociată superbei garoafe prinsă în corsajul ei. Pe la 
mijlocul melodiei, coboară printre mese şi începe să-i cânte 
la ureche unui babalăc, care se topeşte de plăcere, 
admirându-i sânii prin decolteu. Când crede că e suficient şi 
că dacă mai continuă omul va face cel puţin infarct, Bella 
se depărtează, lăsându-l mofluz şi se apropie de masa mea. 
Acum cântă numai pentru mine, lumea din jur dispare 
treptat, iar noi rămânem faţă în faţă privindu-ne intens. Pe 
urmă pleacă lăsând în urma ei o dâră de parfum uşor, cao 
adiere de primăvară. 

Locul fetei îl ia obişnuitul grup „beat” dinainte, grup care, 
dacă nu era „beat” la propriu, producea aşa cum v-am mai 
spus o muzică destul de „ameţită””. Lucrurile devin tot mai 
puţin interesante şi iată că a venit vremea să mă ocup de 
Bella. Pretextul nu e greu de găsit, pentru că se află aici, 
lângă masa mea, sub forma garoafei lăsată, cred eu, 
dinadins să cadă. 

E păcat să se piardă o asemenea floare. Ea trebuie dusă 
grabnic în dosul perdelei roşii de pluş, din spatele localului, 
acolo unde Bella-şi are cabina. Nu trebuie decât să mă ridic 
şi, dacă reuşesc, drumul e deschis. Zis şi făcut, mă 
documentez unde trebuie, aflu că nu m-am înşelat şi că 
exact acolo unde bănuiam cântăreaţa-şi are reşedinţa de 
seară, ajung, bat la uşă şi aştept. Nu cred să-mi refuze 
plăcerea unei audienţe particulare şi nici n-o face, pentru 
că aud aproape îndată vocea ei răspunzându-mi: 

— Intră! 

Bella e acolo. Întinsă pe jumătate pe o canapea înflorată, 


odihnindu-se după efort. Dau să-i zic „bună seara”, când 
mi-o ia înainte: 

— Komm herein !! 

Vorbele gata să iasă mi se opresc în gât. Mă ia drept 
ceea ce nu sunt, e clar şi tot atât de clar e că, dacă vreau 
să am vreo şansă, trebuie să uit pentru moment că sunt 
român şi să mă transform pentru câtva timp într-un urmaş 
de-ai lui Wagner. Nimic mai uşor. 

Germana o vorbesc de mic copil: 

— Wunderbar! Sehr schön!? 

— Verstehst du Rumănisch.? 

— Ja, natürlich’! 

Presimţirea nu m-a înşelat. Femeia parcă a câştigat la 
loto lozul cel mare. Pare grozav de fericită că m-a cunoscut, 
mai mai să cred că pe mine m-a aşteptat toată viaţa pentru 
a zâmbi. De-abia apuc să mă întreb de ce natura nu 
plasează şi mintea corespunzătoare într-un asemenea cap, 
că femeia se ridică de jos, se apropie de mine şi-şi lipeşte 
buzele de ale mele. Se desprinde tocmai când începusem 
să-mi pierd răsuflarea, mă invită să iau loc lângă ea pe 
canapea şi-mi spune, fără s-o întreb, că ar fi foarte 
încântată dacă am rămâne prieteni pe timpul cât voi sta în 
România. Nu văd nicio greutate ca acest punct să se 
îndeplinească dar, în privinţa duratei prieteniei noastre, am 
oarecare obiecţii, pentru că eu în România am de gând să 
rămân toată viaţa. Bella termină declaraţiile, încercând să 
mă facă să pricep ce singură se simte ea într-o lume care 
nu-i înţelege aspiraţiile, apoi mă întreabă pe neaşteptate: 

— Cum te cheamă? 

Întrebarea mă ia prin surprindere. 

— Franz Josef! 

— Îmi place numele ăsta Franz, declară ea. 


1 Vino înăuntru (germ,). 

2 Minunat! Foarte frumos! 
3 Înţelegi româneşte? 

4 Da. Desigur. 


Ciudatul meu nume de împrumut nu-i provoacă nicio 
asociere cu celebrul personaj. E slabă la istorie, lucru de 
înţeles, dar în schimb excelează la celelalte capitole. 
Alunecă jumătate de metru spre mine, apoi repetă gestul 
dinainte, acela cu lipitul buzelor. 

În clipele astea e un singur lucru de făcut, ştiţi doar 
foarte bine, iar ea-mi înlănţuie gâtul cu braţele. Rămânem 
aşa cine ştie câtă vreme. Pe urmă trece la obiect, 
întrebându-mă dacă nu cumva vreau să bem ceva. Partea 
asta de discuție nu poate lipsi dintr-o asemenea 
întrevedere. Accept, se ridică, dispare pentru câteva 
momente, apoi revine cu două sticle de „Cordon Rouge”. 

Mă îndoiesc că aceste sticle îi vor fi trecute în cont şi 
trebuie în consecinţă să fiu atent ca nu cumva concediul de 
odihnă să mi-l petrec la ţară la bunica din lipsă de fonduri. 

Lichidul într-adevăr bun ce începe să spumege în cupe 
mă mai abate niţel de la gândurile astea pesimiste. 

— Să bem „Bruderschaft” - zice erudita mea convivă 
trecând pe dată la fapte. 

Bem cum vrea ea, bem în toate felurile posibile însă, 
oricare ar fi modul de a ţine paharul şi de a-l duce la gură, 
lichidul ajunge totdeauna în stomac iar, dacă există şi ceva 
alcool în el, atunci rezultatul nu poate fi decât unul singur. 

Când Bella mă invită la dans, dispoziţia mea e de-a 
dreptul euforică. Încerc să-i spun că n-are rost să ieşim 
pentru că, oricum, camera se învârte în jurul nostru, dar 
limba mi se împleticeşte în gură, iar Bella nu pricepe nimic 
şi ia dorinţa mea de a rămâne drept contrariul ei. Băutura 
n-a lăsat nicio urmă asupra femeii, dar fenomenul are o 
explicaţie logică. Meseria e de vină. Cine ştie câţi alţi 
„Franzi Josefi”, n-or mai fi trecut pe aici prin cabinetul ei 
înaintea mea... 

Îmi încordez voinţa cât pot şi reuşesc să mă ridic în 
picioare. De aici încolo nu mai e nicio problemă. Drumul 
până la ringul de dans îl ştim la fel de bine, aşa că ajungem 
fără mare greutate. Îndată ce se regăseşte în elementul ei, 


femeia se transformă într-o furtună. E toată numai viaţă. 
Dansează cu patimă unduindu-şi corpul în ritmul muzicii. Îi 
ţin şi eu isonul cum mă pricep şi, din cauza ameţelii, 
reuşesc să dau impresia că dansez. Ce mai, Bella-şi iubeşte 
meseria şi, după cum bănuiţi, n-o să fiu tocmai eu acela 
care o s-o îndemne să se lase de ea şi să se ducă la 
mănăstire. 

Urmează un tangou la care-şi lasă capul visătoare pe 
umărul meu şi se lipeşte ca o liană, încolăcindu-mi trupul. 
Dintr-o dată în local se face cumplit de cald. Becurile se 
transformă fiecare într-un soare miniatural şi încep să 
dogorească la fel ca cel autentic. Trebuie să ies la aer 
neapărat. Asta dacă vreau să mă trezesc cât de cât. Din 
păcate, intenţiile mele nu coincid cu ale ei, aşa că rămân în 
continuare pe ring iar, dacă clătinăturile şi scălâmbăielile 
mele se pot numi, dans, atunci dansez. 

Totul merge la fel până ce lângă noi se opreşte un individ 
care trăsneşte a alcool prost de la distanţă. Desigur, nu pot 
avea pretenţia ca toată lumea să bea ce-am băut eu, dar 
nici nu văd motivul pentru care respectivul, ieşit de curând 
dintr-un loc unde-i lipsea „aerul liber”, să mă deranjeze. 
Capul tuns chilug, tatuajele de pe mână şi o expresie feroce 
nu lasă loc nici unei îndoieli. Omul a terminat cu 
„reeducarea prin muncă”, iar acum i s-a făcut dor să se 
întoarcă pentru a-şi re vedea colegii de „pension”. Dacă 
ţine morţiş s-o facă, am să-l ajut bucuros. Inainte, însă, am 
de gând să văd ce vrea de la mine. Şi n-am mult de 
aşteptat că aud: 

— Dansezi? 

Mutra mea uimită ar umple de încântare orice iluzionist. 
Vrea, să danseze! Ursul ăsta îmbrăcat după ultima modă de 
pe maidan vrea nici mai mult nici mai puţin decât să-i 
cedez locul şi să plec, lăsând-o pe Bella la cheremul lui. 
Fiindcă nu-mi închipui niciun moment că are de gând să 
danseze cu mine. 

Bella înţelege la fel de bine totul şi se ascunde speriată în 


spatele meu. Cred că ştiu ce am de făcut. 

— Nu te supăra, prietene, domnişoara e obosită. Poate cu 
altă ocazie. 

Nu mă bagă în seamă. O studiază pe Bella, atât cât vede 

din ea, ca pe o bucată zdravănă de friptură. 
Cu poftă adică. Incepe să-mi displacă individul. Mutra lui, 
chiar văzută de la distanţă, ar speria-o precis pe Scufiţa 
Roşie, în caz că ar întâlni-o. De ce vreţi atunci să mă 
încânte pe mine?!? 

— Dansaţi? reia el monologul de acolo de unde-l lăsase. 

— Ti-am mai spus o dată, repet eu cu răbdare. 
Domnişoara e obosită. 

— Vă rog mult, zice el ca un automat. 

Politeţea ce începe să iasă la iveală demonstrează fără 
tăgadă că omul are totuşi un fond bun, ce merită cultivat, 
în aşa fel ca, peste vreo sută-două de ani de eforturi, să 
putem spune că am reuşit să-i procurăm cei şapte ani de 
acasă, absolut necesari să fi bine primit în societate. Din 
păcate, n-am timp să-i completez lacunele din cultură şi 
nici talent pedagogic prea mare nu posed. Asta e motivul 
pentru care îi întorc spatele cu un „nu” categoric. 

Rămâne câteva clipe nemişcat, până ce vorbele mele-i 
ajung la o părticică de creier nescăldată de alcool. Pe urmă 
se lămureşte că a fost refuzat, îmi pregăteşte un pumn, 
scrie pe el adresa mea de acasă apoi mi-l expediază 
recomandat. Nu-l primesc pentru că n-are timbru şi nici 
ştampilele reglementare, iar el o ia în urma pumnului, 
oprindu-se cu greu lângă perete. Deh! Nici frânele nu-i prea 
merg, pe lângă faptul că conduce în local în stare de 
ebrietate. O să-l reclam să i se ia permisul! 

Se întoarce şi se năpusteşte din nou cu viteza unui melc, 
să mă dea gata dintr-o lovitură. Din păcate pentru el, 
greşeşte niţel direcţia, nu prea mult ci doar atât cât să între 
cu capul într-un stâlp pe care-l mascam, involuntar desigur, 
cu silueta mea. Omul a luat repausul duminical cu câteva 
zile mai devreme. || las să zacă acolo până a doua zi când 


vor veni să ridice gunoiul şi încerc să mă întorc spre Bella. 
Mă uit bine la ea, dar în loc de figura atrăgătoare a fetei, 
am ocazia să văd stele verzi pe fond negru. Mie combinaţia 
asta mi-a displăcut de când mă ştiu. Nu mai stau deci la 
discuţii şi nici nu încerc să văd cine e cel de-ai doilea 
adversar. Îl dau gata dintr-o singură lovitură, aplicată în 
plex şi plec. 

Bătăile prin restaurante n-au fost şi nici nu sunt 
specialitatea mea de bază, oricare ar fi principiile despre 
„iubirea aproapelui” de care sunt animat, nu pot totuşi 
permite ca un oarecare să mă bage în spital, doar că aşa i-a 
venit lui chef la beţie. 


Când cuvântul „jucători” se referă la cei care se ocupă cu 
fotbalul, ţurca, popicele, sau alte sporturi asociate, atunci e 
vorba de sportivi. Când însă acelaşi cuvânt desemnează 
nişte oameni care se joacă de-a pokerul, rişca, barbutul sau 
„remy pe chibrite”, atunci e vorba de cu totul altceva, iar 
sensul precis al cuvântului se poate afla uşor din cărticica 
aceea de populari zare a ştiinţei, numită Codul penal. 

Deci, pe vremea când eu tocmai făceam o cunoştinţă 
nouă în persoana Simonei Udrescu, nu departe de casa 
mea se petreceau următoarele. Intr-o căsuţă ascunsă 
vederii de o perdea deasă de iederă, patru oameni în toată 
firea, aşezaţi în jurul unei mese acoperită din lipsă de 
postav verde cu o faţă de masă maro, se îndeletniceau cu o 
ocupaţie foarte plăcută. Jocul de cărţi. Cele treizeci şi două 
de cartonaşe colorate sunt frecate cu toată convingerea, la 
fel ca şi mangalul din zicala asociată, lampa arde liniştit, 
fumul de ţigară pluteşte în straturi groase prin încăpere, mă 
rog, totul e ca la carte. 

— Pas. 

— Deschis. 

— Merg şi eu. 

— Pe trei. 

Nimic nu tulbură atmosfera plăcută, de lucru, până ce 


unul din cei patru, un bătrânel în vârstă de vreo şaptezeci 
de ani, sare în picioare urlând: 

— Nu se poate! Un as am avut şi eu, cum era să mai ai tu 
încă patru? Onu Gheorghe, eşti un trişor! 

„Adevărul supără pe om” e un proverb plin de bun simţ, 
dacă e să judecăm după palma pe care i-o trage 
nemulţumitului cel acuzat de necinste. 

— Ţine minte, profesore, la mine aici se joacă cinstit. Ai 
pierdut, plăteşti, am pierdut plătesc. Pe urmă poţi face ce 
vrei. 

— Ai trişat. Recunoaşte că ai trişat. Şi data trecută m-ai 
înşelat. Acum am avut un as de treflă pe care l-am aruncat 
jos. Cum mai puteai avea tu încă patru? Doar nu sunt cinci 
în joc?!? 

— Cine ştie? filosofează unul din ceilalţi doi. 

— Auzi, tu, îl aruncă şi pe urmă tot el zbiară. Curată 
neobrăzare, remarcă indignat şi celălalt. 

V-aţi dat seama, cred, că cei trei parteneri de joc ai 
profesorului Patrocle sunt cum s-ar zice „pe-o mână”. Deşi 
e în inferioritate numerică evidentă, profesorul luptă cu 
energia disperării: 

— Te voi reclama la miliţie şi o să intri în puşcărie până o 
să te saturi! 

Chiar dacă, judecând la rece, termenul propus de 
Patrocle nu poate fi prea îndepărtat, întrucât de puşcărie te 
saturi urgent, totuşi simpla pronunțare a numelui care-i 
otrăveşte lui Onu visele are darul să-l enerveze cumplit. 

— Taci, cobe! 

— Puşcăria o să te mănânce, iar cel care ţi-o va face eu 
sunt. Habar n-ai câte ştiu despre tine! nu se lasă profesorul, 
încercând să răzbune pierderea banilor. 

Dialogul se opreşte aici, transformându-se în monolog, 
prin simpla expediere a unui pumn având drept ţintă falca 
bătrânelului. Lovitura n-are desigur forţa distructivă a unei 
bombe atomice, dar e suficient de puternică pentru a-l 
răsturna pe Patrocle cu scaun cu tot Teasta profesorului se 


loveşte cu un pocnet sinistru de podea în timp ce Onu 
decide: 

— Ai de plătit trei mii de lei. Mâine te prezinţi cu ei aici. 
Dacă nu, o să am grijă să nu mai joci poker niciodată. Să-ţi 
fie clar! 

Tăcerea e singurul răspuns. Omul a leşinat. 

— Ridicaţi-l şi întindeţi-l pe canapea, comandă Onu. 

În timp ce ordinul e executat de Pavel şi de Nae, patronul 
greblează potul şi-l face să dispară într-unul din largile lui 
buzunare. 

— Măi, să fie, zice el, ce oameni mi-am ales! De ce faci 
semn, măi deşteptule, că ai un as, dacă n-ai? Răspunde! N- 
auzi, Pavele? Cu tine vorbesc. 

— Ţi-am spus că am un popă nu un as; se scuză acesta. 

Mutra de viezure a lui Pavel nu-i era simpatică patronului 
de la început, dar acum începe s-o deteste de-a dreptul. 

— Ştii ce-ai merita? Să-ţi trag o bătaie să mă pomeneşti. 
Ca să ţii minte altădată. 

— Le pot ţine minte şi fără asta, răspunde Pavel, ferindu- 
se fără să vrea. 

— Acum te iert, dar ai grijă! Vezi şi tu în ce situaţie m-ai 
pus! 

Onu-şi aprinde o ţigare scoțând fumul în acelaşi timp pe 
gură şi pe nas în admiraţia celorlalţi doi. 

— la vedeţi ce e cu Patrocle de nu mai zice nimic? Până 
acum avea mâncărimi la limbă şi, dintr-o dată, tace ca un 
peşte. 

Nae se apropie de pat, se uită, apoi zice pe un ton 
neutru: 

— Nu mişcă deloc. E tot leşinat. 

— Auzi, şefule, se amestecă Pavel, când ne dai salariul? 
Nu de alta, dar o să mă întrebe nevasta de bani. Nu uita că 
azi e zi de plată la fabrică. 

— Toate lucrurile la timpul lor. N-am uitat. Doar un lucru 
mă miră. Cum naiba se face că totdeauna tocmai tu te 
găseşti să faci gură, iar ceilalţi n-au nimic de zis? Când e 


vorba de încasat, eşti primul, dar la lucru, pauză... Uite aici, 
ai o mie de lei. Ţine şi tu Nae şi să nu vă mai prind că-mi 
cereţi alţi bani până săptămână viitoare. 

Mulţumit Pavel bagă banii în buzunar, nu înainte de a-i 
număra, apoi îi face un semn discret lui Nae, semn care 
vrea să zică, aşa ca fapt divers, că după ce vor ieşi de 
acolo, vor trage o beţie zdravănă. 

— Ce naiba e cu el de nu-şi mai revine? se miră Onu încă 
o dată. 

— Nu s-o fi trezit, îşi dă cu părerea Nae. 

Patronul se uită urât la el, până se convinge că acesta 
vorbeşte serios şi nu-şi bate joc de nimeni. 

— Asta văd şi singur, zice el. Chestia e de ce nu s-a 
trezit? 

— S-o fi lovit prea tare, zice şi Pavel. 

— la tăceţi o clipă, ordonă Onu, apropiindu-se de pat, 
luând mâna lui Patrocle şi încercând să-i ia pulsul cam în 
dreptul cotului. 

Deşi liniştea se aşterne grea 
profesorului nu se aude bătând. 
— Nu simt nimic, exclamă Onu disperat, dacă a murit? 

— La vârsta lui, orice şoc îi poate fi fatal, declară Pavel 
luând un măr dintr-o farfurie şi începând să-l ronţăie calm. 

Lui Onu-i sare ţandăra: 

— Ce stai aşa? Sau pe tine nu te priveşte dacă a murit 
sau nu? 

— Drept să zic, nu prea. Doar nu l-am lovit eu? Tu i-ai dat 
una. A văzut şi Nae. Aşa-i mă? 

Înainte de a face un semn afirmativ, celălalt coechipier 
priveşte plin de groază figura amenințătoare a lui Onu. 

— Vezi, patroane? Tu l-ai lovit, tu să te descurci cu el. Noi 
ne spălăm pe mâini! 

— Ce ne facem? se întreabă Onu disperat. 

— Ce te faci, pune lucrurile la punct Pavel, scuipând 
sâmburii calm într-o parte pe covorul nou aşternut nu de 
mult în cameră. 


A 


n încăpere, totuşi inima 


Onu-l priveşte într-un mod care face să i se ridice părul 
măciucă în cap. 

— Nu uitaţi că sunteţi complici! în special tu, Pavele. 
Dacă nu erai tu, cu semnele tale tâmpite, profesorul nu s-ar 
fi prins şi ar mai fi fost şi acum în viaţă. Dacă nu era prostia 
ta proverbială, totul ar fi fost în regulă. O să intraţi aşadar 
la apă odată cu mine, pentru complicitate. Aşa că mai bine 
să vedem cum scoatem cămaşa. 

— Eu zic să mergem la miliţie să te predai. Scapi mai 
uşor. Poate nu-ţi dă cu premeditare şi nu te împuşcă. 

De data asta e prea mult. Pavel e înhăţat de gât şi 
zguduit ca o frunză. 

— Pot să te asigur un lucru, Pavele, scrâşneşte de la 
numai câţiva centimetri de el, Onu. Înainte de a intra la 
puşcărie, o să te omor. lar maică-cta o să-mi fie 
recunoscătoare c-am scăpat-o de belea. O să-ţi sucesc 
gâtul uite aşa. Ca la o găină. Să-ţi piară cheful altă dată să 
mai faci chestii din astea. 

Împietrit de groază, Pavel reuşeşte să-şi ceară scuze, 
acceptate cu mărinimie de Onu. 

— Bine, te iert dar, la a doua abatere, să ştii ce te 
aşteaptă. Acum ziceţi, care aveţi vreo idee? 

— Părerea mea, patroane, e să-l ascundem undeva. Să-l 
facem dispărut, adică, zice Nae. 

— Şi nevasta lui? Dacă ştie unde a venit? 

— Nevastă-sa habar n-are că joacă poker şi pe deasupra 
e şi plecată la băi. El mi-a spus, găseşte argumente Nae. 

— Atunci îl punem la rece în pivniţă, până se face noapte, 
pe urmă vedem noi cum scăpăm de el. 

Lui Onu-i mai vine niţel inima la loc. 

— Puneţi mâna pe el şi duceţi-l jos. 

Corpul neînsufleţit e ridicat pe braţe şi coborât pe trepte 
în pivniţă: 

— Fii atent, Pavele, să nu cădem cu el. la-o înainte, îi 
spune Nae celuilalt. 

Ajunşi jos, Pavel strigă spre petecul de lumină ce se vede 


în tavan: 

— Unde-l punem? 

— Staţi puţin să vin cu o lumânare, ordonă Onu. 

Profesorul se dovedeşte mult mai greu decât ar fi fost 
dispus Pavel să accepte. Gândindu-se însă la Onu, găseşte 
puteri pentru a nu-i da drumul şi zice: 

— A murit fără lumânare. O să se facă strigoi! 

— Atâta pagubă, răspunde Nae, ştergându-şi nasul cu 
mâneca de la cămaşă. Acolo unde e el acum, nu mai are 
nevoie de nimic. Are de toate din belşug. Nu cred să fi avut 
alte păcate afară de ăsta, al cărţilor. 

— De, doar era profesor! 

— Nu la cărţi de şcoală mă refeream, precizează celălalt. 

— Mi-am dat seama! 

Nae duce mâna la tâmpla dreaptă, înşurubând degetul 
arătător în mod semnificativ. Pavel nu-l vede însă din cauza 
întunericului, aşa că cei doi rămân în cele mai bune relaţii 
de prietenie. 

— Am sosit! 

Vocea groasă a lui Onu, amplificată de bolțile pivniţei, îi 
face pe groparii de ocazie să tresară de groază: 

— Nu mai fă bancuri din astea cu noi patroane, că s-ar 
putea să ai pe urmă de ascuns trei cadavre în loc de unul. 
Unde-l aşezăm? 

— Lângă perete, Nae. Să nu atingă pământul. Pe lemnele 
alea! 

Onu veghează ca totul să se facă aşa cum a spus, pe 
urmă-i face atenţi: 

— Plecaţi acasă şi să nu suflaţi o vorbă. O să mă gândesc 
cum să scăpăm de el. Să nu afle nimeni, nici chiar lorgu. 
Nimeni. Altfel ştiţi ce ne aşteaptă! Clar? 

— Cât se poate de clar. Hai, Pavele, să mergem, s-a făcut 
târziu! 

— Oricât de târziu s-ar fi făcut, la cârciumă tot n-au 
închis, îl încurajează Pavel urcând treptele spre chepeng. 

— Să nu vă îmbătaţi prea tare. 


— Nu-ţi fă griji. N-o să bem decât un păhărel. Unul mic. 
Pe urmă o ştergem acasă. 

Onu nu-şi face iluzii fiindcă-i cunoaşte prea bine. Se uită 
cu jale în urma lor, întrebându-se ce-i rezervă viitorul, apoi 
trânteşte chepengul în urma lui şi-l închide cu un lacăt 
mare. 


Casa răsună până-n pod de sforăiturile lui Onu, la o oră la 
care lumea e de mult la lucru, când lovituri puternice se fac 
auzite în uşă. Onu n-are încotro şi până la urmă se trezeşte 
privind aiurit în jur. Constatarea că nu e la puşcărie îl umple 
de fericire iar, dacă n-ar fi bătăile de jos, eroul nostru ar 
vedea lumea precis albastru azuriu. 

„Cine o fi aşa devreme”? se întreabă el privind ceasul 
care arăta ora unsprezece. Cum nimeni nu se găseşte să-i 
răspundă la întrebare, Onu se vede nevoit să coboare din 
pat ca să vadă singur. Se priveşte atent într-o oglindă pe 
care orice om normal, posesor al unei figuri ca a lui, ar fi 
aruncat-o de mult ca să nu simtă nevoia să se ia la palme 
de câte ori se vede apoi, după ce-şi aranjează două din cele 
trei şuviţe de păr care mai supraviețuiesc pe creştetul 
aproape pleşuv, se duce către uşă şi întreabă: 

— Cine-i? 

— Poşta. 

Soarele puternic de vară pătrunde înăuntru orbindu-l pe 
Onu, de îndată ce uşa e deschisă. 

— Mi-ai adus ziarele? întrebă el. 

— Îl caut pe Onu Gheorghe, răspunde vizitatorul ignorând 
întrebarea. 

— Eu sunt, dar n-am avut plăcerea... 

— O s-o ai cât de curând. Pot intra? 

Inainte ca Onu să-i dea aprobarea cerută, omu-l dă la o 
parte din prag pe proprietar şi intră ca la el acasă. În cazuri 
din astea există doar două soluţii. Ori îl arunci pe 
impertinent pe scări, ori îl urmezi ca să vezi ce vrea de la 
tine. Onu alege a doua soluţie, închide uşa şi-l urmează pe 


vizitator în sufragerie. 

— V-am mai întrebat parcă. Cine sunteţi şi ce doriţi? 

— Te interesează numele meu? Joe Pârvu mă cheamă. 
Eşti mulţumit? Onu-şi scormoneşte memoria în căutarea a 
ceva asemănător, nu găseşte nimic şi în consecinţă-şi 
mărturiseşte neştiinţa cu voce tare. 

— Nu te mai gândi atâta. Nu mă cunoşti, îl consolează 
Pârvu, pentru ca nu cumva Onu să creadă că s-a sclerozat 
cu vârsta. 

— Atunci? Ce vrei de la mine? Ce doreşti? 

— Ce vreau? Simplu. Bani! 

Pe Onu-l apucă râsul. 

— Bani? Pentru asta ai venit? Bani? Vrei bani? Fără să te 
cunosc măcar? Dragă domnule, poate nu ştii, dar eu nu 
împrumut niciodată pe nimeni din două motive. Primul că n- 
am bani nici pentru mine, atâţi câţi mi-ar trebui, iar al 
doilea că, odată ce-i dai, ai toate şansele să alergi pe urmă 
după ei până ţi se urăşte. 

Pârvu aşteaptă ca celălalt să termine, cu un zâmbet 
ironic în colţul buzelor. 

— Am impresia că nu m-ai înţeles. Nu vreau bani cu 
împrumut. Îi vreau de tot. Fără dobândă. Definitiv. 

— Glumeşti. Ce motive aş putea avea să fac ce-mi ceri? 

— Poate dacă-ţi spun că n-am venit la tine din proprie 
iniţiativă ci trimis de cineva de dincolo, ai să revii la 
sentimente mai bune... Numele ăsta Karl Heinz Schmidt îţi 
spune ceva? 

Onu cască ochii cât cepele sârbeşti. 

— Văd că-ţi aduci aminte, se bucură Pârvu. Asta 
înseamnă că ne vom înţelege. 

— Ba din contră, protestează Onu. N-am auzit în viaţa 
mea numele ăsta şi te rog să părăseşti casa. 

— Mă dai afară? 

— Da! 

Pârvu pare destul de plictisit de opoziţia celuilalt. Se vede 
de la o poştă că o consideră pierdere de vreme curată. 


— N-are rost să mai negi. Ştiu şi aşa prea multe despre 
tine ca să mai negi. N-ai nicio şansă. În fond, nu mă 
interesează dacă recunoşti că-l cunoşti sau nu. Mie-mi 
trebuie bani, iar tu o să mi-i dai. Altfel intri la puşcărie. Ai 
de ales! 

Onu simte o stranie nelinişte. Celălalt are cărţi mult mai 
bune decât spera el. 

— Pe scurt, Onu Gheorghe, ai un mort în pivniţă. Un 
profesor pe nume Patrocle. Tu l-ai omorât. Ce mai ai de zis? 
Iti mai trebuie şi alte argumente ca să-mi dai 20.000 de 
mărci? 

— 20 000 de mărci? Eşti nebun? De unde să am eu o 
asemenea sumă în mărci? 

— Fă legătura cu numele lui Schmidt şi ai să te lămureşti. 

Deşi Onu nu poate pricepe cum de s-a aflat atât de 
repede o taină pe care el o credea îngropată la câţiva metri 
sub pământ, mintea-i lucrează febril, căutând o portiţă de 
scăpare. 

— lţi ofer o şansă, dacă ai remarcat, 20 000 de mărci 
contra tăcerii mele. Libertatea ta, contra unor amărâte de 
bancnote. Mai stai pe gânduri? Dai banii şi pe urmă poţi 
dormi liniştit. N-o să te mai deranjeze nimeni. Îţi promit! 

— Dar nu i-am luat decât 10 000, se plânge Onu. 

— Aşa mi-a spus şi el. Dar osteneala mea nu merită 
nimic? Totuşi, dacă veneam ieri la tine, nu ţi-aş fi cerut 
decât 15 000. Acum, însă, după ce-am aflat de mortul din 
pivniţă, preţul s-a schimbat. Schmidt o să-şi primească 
înapoi banii pierduţi, iar restul o să umple buzunarele mele. 
Sper să compensez astfel emoţiile şi oboseala, pentru ca 
să-ţi spun ceva: Până ce am dat de tine, am avut de tras 
ceva. 

— O fi, dar n-am de unde să scot atâţia bani, zice Onu 
ferm hotărât să nege până-n pânzele albe. E prea mult. Mai 
lasă ceva şi o să ne înţelegem... E 

— 20 000. Niciun ban mai puţin. Asta e ultimul preţ. Ai o 
zi să aduci banii. Dacă nu-i ai, te reclam şi vei intra la 


închisoare. O să iei vreo douăzeci de ani pe chestia crimei 
şi a celorlalte matrapazlâcuri pe care le-ai făcut. Şi să nu 
crezi c-ai să scapi. La mine-n ţară sunt detectiv particular şi 
ştiu să urmăresc o pistă până la capăt. Ai de ales. 20 000 
sau libertatea. Alege! 

Terminând alocuţiunea, Pârvu scoate din buzunar un 
pachet de Kent şi-l întinde către Onu. 

— N-am nimic cu tine, să ştii. Poate-mi eşti chiar 
simpatic. la o ţigară şi încearcă să pricepi c-ai pierdut. Dacă 
ai fi fost în locul meu, ai fi procedat la fel, sunt sigur! 

Momentul aşteptat cu înfrigurare de Onu a sosit în sfârşit. 
Gheorghe întinde mâna spre pachet dar, în loc să ia o 
ţigară, îl apucă de mână pe Pârvu, îl trânteşte la pământ şi 
începe să-i care lovituri în spinare cu nemiluita: 

— Na valută! Şi încă „forte”. Na bani, escrocule. Credeai 
că-ţi merge cu Onu? 

— Ajutor! strigă cel de jos încercând să-şi apere capul cu 
mâinile. 

Aproape în aceeaşi clipă uşa se deschide brusc sub 
efectul unei lovituri de picior şi-n cameră pătrunde ceva 
situat între luptător de catch şi gorilă africană. Noul intrat 
are vreo doi metri înălţime şi nişte mâini până aproape de 
genunchi. În ciuda masivităţii, gorila noastră se mişcă la fel 
de repede ca şi suratele ei din junglă, astfel că Onu e ridicat 
ca un fulg şi aruncat fără preaviz câţiva paşi mai departe. 
Patronul de tripou, devenit ghiulea, aterizează fără 
amortizoare pe parchet, ridicând un nor de praf. Contactul 
cu podeaua e suficient de dur, pentru ca lui Onu să-i piară 
cheful pentru moment să mai încerce ceva. 

— Să-i sucesc gâtul? Să-i rup vreo mână? întreabă candid 
goriloiul, frecându-şi mâinile ca lopeţile. 

— Nu încă, Micule. Mai am ceva de aranjat cu dânsul. Stai 
pe aproape. Apoi către Onu: Ce zici? Dai banii sau nu? 

— Cât? 

— Mă, tu eşti greu de cap sau ce-i cu tine? 20 000, ţi-am 
mai spus. Ai două zile, vezi, sunt mărinimos, să scoţi banii 


de unde-i ai ascunşi. Nu o zi. Două. Dar când am să vin, să-i 
ai. Altfel e jale. Şi, ca să nu-ţi vină chef să faci vreo prostie, 
ia mătăluţă o hârtie şi scrie. Recunosc că l-am omorât pe 
profesorul Patrocle, etcetera, etcetera. 

Onu n-are încotro şi scrie declaraţia sub directa 
îndrumare a lui Pârvu. 

— Bun, zice acesta, după ce ia foaia şi citeşte conţinutul. 
Acum Micule, înapoiază-i datoria. Să ştie şi el că un Joe 
Pârvu nu poate fi bătut aşa, ca un mârlan oarecare. 

Micu nu aşteaptă să i se spună de două ori, pune mâna 
pe Onu şi începe să-i cotonogească metodic, de sus în jos. 

— Să nu-i laşi urme pe faţă, îi recomandă numai zâmbet 
Pârvu. 


CAPITOLUL II 
În care o blondă părăseşte prea devreme 
lumea asta, faceţi cunoştinţă cu maiorul 
Vlad, iar lonică locotenentul începe să creadă 
c-a pus mâna pe criminal. 


Mă trezesc în parc, pe o bancă, având creierul înghesuit 
de pereţii cutiei craniene, devenită, nu se ştie cum, mai 
strâmtă ca de obicei. E întuneric beznă, luna a dispărut, iar 
stelele, atâtea câte sunt, le văd în număr dublu ca de 
obicei. Incerc tocmai să-mi amintesc cum am ajuns aici, 
când aud un foşnet la ureche. De-abia atunci îmi dau 
seama că nu sunt singur şi că lângă mine se află o femeie 
care tocmai încearcă să-mi spună ceva. Trebuie să fie Bella. 
Frumos din partea ei că nu m-a părăsit. 

— Gehen wir ?? 

Imi convine de minune ideea, cu toate că nu prea ştiu 
cum voi ajunge acasă din moment ce sunt atât de ametit. 
Reuşesc cu greu să pun pe picioare cele aproape optzeci şi 
cinci de kilograme, las pe umărul fetei circa treizeci din ele 
ca să n-o strivesc, apoi încerc încet-încet s-o iau spre 
ieşirea din parc. Nu mă întreb cum o să conduc dar, cu 
norocul meu proverbial în cartier, n-o să apuc să mă sui 
bine la volan, că lângă mine o să apară o fiolă cu chipiu alb 
de miliţian, care o să-mi zâmbească dulce, cu muştiucul 
până la urechi şi o să mă poftească să suflu, aşteptând să 
se facă verde de ciudă când va vedea în ce hal sunt. Mai 
bine o iau pe jos şi vin mâine după maşină. Asta ar fi o 
dovadă de inteligenţă din parte-mi, nu credeţi? Pe Bella 
însă, n-o interesează intenţiile mele câtuşi de puţin. 

Deşi şi ea a băut la fel de mult, mă caută prin buzunare, 
găseşte cheile, descuie portiera şi se urcă la volan. 

— Steig ein!6 

Urc pe scaunul de alături şi, când mă văd aşezat 


5 Mergem? 
6 Urcă 


confortabil, adorm lăsându-mă în voia fetei, lucru pe care 
am grijă să nu-l fac de obicei. N-apuc să mă odihnesc ca 
lumea, pentru că maşina se opreşte. Bella coboară şi, prin 
uşa deschisă, pătrunde înăuntru un miros de trandafiri 
ameţitor. Nu ştiu de ce mă gândesc că aşa trebuie că 
miroase în paradis, dar cum până acolo mai am cale lungă 
din câte se pare, mă extrag cum pot din scaun şi ies la aer 
curat. Bella mă apucă de mână şi mă conduce pe nişte 
trepte, spre etajul unei clădiri. Nu-s acasă la mine, e clar. 
Mă poticnesc, din cauza întunericului, desigur. Mai am puţin 
şi voi striga ca şi celebrul meu înaintaş „Mehr Licht”? dar, 
până să apuc s-o fac, Bella se opreşte în faţa unei uşi, 
scotoceşte în poşetă, scoate nişte chei şi deschide. Pipăi 
peretele zadarnic în căutarea unui comutator şi, cum nu-l 
găsesc, mă resemnez şi mă las condus tot pe întuneric spre 
un pat larg. Îmi dau drumul în el cu faţa în jos, gândindu-mă 
că poziţia culcat e mult mai bună ca cea bipedă. Pe urmă 
simt că, pe lângă pantofi, îmi pierd şi pantalonii, lucru, 
trebuie să recunoaşteţi, mult mai grav. Dau din picioare ca 
să preîntâmpin dezastrul, nu reuşesc să fac nimic, ştiţi şi 
dumneavoastră că, atunci când o femeie-şi pune ceva în 
cap în privinţa unui biet bărbat fără apărare, reuşeşte 
întotdeauna, apoi renunţ la luptă şi o las să facă ce vrea. 
— Einen Kaffee?8 
— Ja, bitte.? 


O rază de soare strecurată prin perdelele trase prost mă 
trezeşte pe la şase dimineața. Frumos obicei, rămas de pe 
vremea când mă duceam la serviciu. La ora şase, am n-am 
treabă, hopa sus. Mă întind fără să deschid ochii şi pipăi 
locul de alături. După calculele mele, Bella ar trebui să fie 
aici. Doar dacă nu cumva s-a culcat în altă parte. Spre 
uimirea mea locul e gol şi rece. Ceva nu se potriveşte. N- 


7 Mai multă lumină. 
8 O cafea ? 
9Da. Te rog! 


am încotro şi mă ridic în capul oaselor. 

— Bella, o strig eu hotărât să-i spun totul despre originea 
mea autohtonă, chiar cu riscul de a zbura în jos pe scări, 
fără paraşută. Niciun răspuns. Unde o fi? Privesc în jur şi nu 
trebuie să caut mult ca s-o zăresc de îndată ce mă uit mai 
bine, lungită pe covor. Femeia e îmbrăcată ca mama 
noastră Eva pe vremea când povestea cu mărul nu se 
petrecuse încă şi pare că doarme. Caut în educaţia mea un 
mijloc s-o trezesc fără să se simtă jenată dar, când privesc 
mai bine, îmi dau seama că ideea de a o trezi e cel puţin 
deplasată, deoarece privesc un om care are strâns în jurul 
gâtului un laţ din care nu se mai vede decât nodul. Sar din 
pat ca ars. Degeaba însă mă frec la ochi. N-ajută nici 
ciupitul. Bella e acolo, cât se poate de reală şi e moartă ca 
toţi morţii. Zace cu faţa-n jos şi, când mă apropii şi o ating, 
simt o răceală de neconfundat. Şnurul a fost strâns cu forţă, 
iar femeia are pe corp o mulţime de zgârieturi, de parcă s- 
ar fi luptat cu cineva pe viaţă şi pe moarte, până ce acel 
cineva a reuşit să-i lege mâinile la spate. Arsurile alea mici 
şi rotunde, însă, nu ştiu de unde pot proveni. 

Nu pot face nimic. Nici măcar să încerc s-o salvez, fiindcă 
singurul lucru de salvat în camera asta e o sticlă de coniac 
din care se scurg acum ultimele picături pe podea. Incerc 
să-mi adun gândurile de pe unde umblă. Acolo e un mort şi 
aici eu. Faceţi dumneavoastră legătura şi spuneţi-mi la ce 
concluzie aţi ajuns. Aşa-i că am dreptate? Toate aparențele 
mă indică pe mine ca fiind autorul şi să-l văd eu pe 
anchetatorul ăla care n-o să mă trimită la „ora copiilor” să 
spun poveşti când am să încerc să-i explic că nu-mi aduc 
aminte de nimic. Fiindcă asta-i realitatea. Habar n-am ce s- 
a petrecut aici în timp ce eu dormeam. Nu zic, justiţia d'aia 
e justiţie, ca să descopere adevărul. Dar, în cazul meu, 
dreptatea poate însemna să intru la închisoare pe termen 
lung. Cine garantează că n-am omorât-o beat fiind? 

Arunc ideea la gunoi. Nu e bună. Ba aş spune că e de-a 
dreptul periculoasă. Primul şi cel mai bun lucru pe care-l am 


de făcut e să mă duc la miliţie. 

Mă îmbrac repede, îmi găsesc pantofii fără greutate 
lângă uşă, ies pe coridor dar, când să cobor, aud paşi 
urcând. Nu-mi convine să fiu văzut pe aici până ce nu 
declar singur ce am de declarat. Nu de alta, dar să nu apar 
pe urmă în postura deloc de invidiat a unuia care a fost silit 
să mărturisească şi n-a spus singur ce ştie. 

Urc înaintea paşilor până ce ajung la gura podului şi, cum 
bănuiesc că cei trei indivizi n-au niciun motiv special să 
urce până sus, rămân în aşteptare. Trebuie să între undeva. 

— Crezi că sunt aici? aud eu o voce răguşită de fumător 
înrăit. 

— În mod sigur. Eu i-am văzut cu ochii mei când au 
intrat. lar, la ora asta, nu puteau să plece încă, îi răspunde 
o voce de tenor, mult mai acceptabilă ca prima. 

— Atunci să intrăm. Ai cheia? 

— Am făcut una. Dar nu e bine să intrăm toţi odată. Dacă 
e singură o să-şi dea seama c-o urmăresc. Nu. Uite cum 
facem. Intru eu încet şi, cum probabil că dorm, n-or să mă 
simtă. Pe urmă, când vă chem, intraţi şi voi. E mai bine aşa. 

— E mai bine să fim aproape. Camera are un hol? 

— Are. 

— Atunci noi rămânem în hol, iar tu intri, aud eu vocea 
răguşită punând lucrurile la punct. 

N-am timp de pierdut. De îndată ce indivizii dispar pe uşa 
pe care eu tocmai ieşisem, mă reped în jos pe scări ca 
expresul de Mizil, ajung la maşină, găsesc cheile în contact, 
urc şi demarez. Nu opresc decât în faţa sediului miliției. 

— Tovarăşul maior Vlad a sosit? întreb eu ofiţerul de 
serviciu. 

Omul se uită întâi la ceas, apoi la mine, apoi din nou la 
ceas şi-n cele din urmă, după ce se satură de făcut 
comparații între mine şi orologiu şi se convinge că nu 
semănăm deloc, zice: 

— Nu vi se pare cam devreme? 

— Devreme pentru ce? Doar nu credeţi c-am venit de 


plăcere la ora asta? Problemele care le am nu pot aştepta o 
oră mai convenabilă. 

— Un accident cumva? 

— Mai rău, o crimă! 

Face ochii mari în ciuda ochelarilor. Pare destul de tânăr 
acest locotenent aşa că e scuzat de pe acum. In mod 
aproape sigur, în scurta lui carieră, nu s-a întâlnit încă cu o 
crimă. 

— la suflaţi aici, zice el cu totul pe neaşteptate, 
îndreptându-şi nasul spre mine. 

Mă crede beat. O să vadă că s-a înşelat. Suflu uşor ca să 
nu-l ia vântul şi, spre surprinderea mea, îl aud: 

— Aţi băut! 

E drept că gustasem puţin coniac acolo, în camera cu 
bucluc, dar asta numai ca să pot suporta şocul mai uşor. 
Totuşi, sunt departe de starea în care eram ieri. 
Locotenentul n-are însă de unde şti cât de ameţit am fost, 
ca să facă comparaţie. 

— Cum vă numiţi? 

— Alex E.G. 

— Lucraţi undeva? 

Mă uit la el pătrat. Vorbeşte serios. 

— La fabrica de confecţii. Inginer. 

— Buletin aveţi? 

— Da. E pe aici pe undeva, răspund eu căutându-mă prin 
buzunare. 

Spre surprinderea mea nu găsesc la locul unde ţin de 
obicei buletinul decât aer. Ciudat. Doar îl pusesem în 
buzunar. Sunt sigur. Nu uit niciodată să-l iau atunci când 
merg cu maşina. Locotenentul aşteaptă răbdător, cu un 
surâs ironic pe buze. Vezi doamne, ştia el dinainte că sunt 
un „trombonist”. 

— Nu-l aveţi? Atunci poate un alt act. Vreo legitimaţie, 
ceva... 

Noroc că am în maşină permisul de conducere auto. Mă 
scuz pentru o clipă şi vreau să merg să-l aduc. 


— Staţi aşa. Vin şi eu cu dumneavoastră, declară 
locotenentul fără să se gândească prea mult. 

Ne teamă să nu fug cumva. Halal. Bine am nimerit-o! 
Coborâm în stradă, descui uşa maşinii şi-i întind carneţelul 
roz. 

— Vasăzică, Alex E. G... constată el după ce citeşte 
conţinutul şi întoarce permisul şi pe-o faţă şi pe alta ca să 
vadă dacă nu cumva e fals. Şi ce spuneaţi că s-a întâmplat? 

— O crimă? 

— Bine. Să zicem. Dar vă avertizez că, dacă vă arde de 
glume, indiferent că aţi băut sau nu, o să primiţi o amendă 
frumuşică. Nu de alta, dar noi nu suntem puşi aici să 
alergăm după cai verzi pe pereţi. Unde s-a petrecut 
întâmplarea? 

— Nu departe de aici. Nu ştiu cum se numeşte strada, 
dar vă pot conduce. 

— Aşteptaţi aici o clipă. 

Locotenentul se întoarce şi, de data asta, pare mult mai 
grăbit ca înainte. Se vede că acum ia în considerare vorbele 
mele ca posibil adevărate. 

— Alex. Ce faci aici? aud eu lângă mine o voce bine 
cunoscută. Maiorul Vlad, cel pe care-l căutam. 

— Am o problemă gravă... 

— Să nu mă mai pui să-ţi vâr pile pe la „circulaţie”, că n- 
o fac. Să-ţi fie clar. Ţi-au luat carnetul, să-ţi fie de bine. Mai 
faci şi tu economie vara asta... 

— Nu-i vorba de circulaţie. Am venit să declar o crimă. l- 
am şi spus locotenentului de serviciu... 

— O crimă? Eşti sigur că-i o crimă? Cine a fost omorât? 

— E vorba de-o femeie... 

Îi povestesc în câteva cuvinte toată întâmplarea de ieri. 
Când termin, e edificat. 

— Mă Alex, tu ai băut ceva... 

Şi el?!? 

— Puțin coniac. Când am văzut-o moartă, n-am rezistat şi 
am gustat dintr-o sticlă. Nu sunt beat, însă, crede-mă. Doar 


mă cunoşti de atâta vreme. 

— Tocmai de aia mă mir ce ţi-a venit să bei. N-avem timp 
de pierdut. Mergem acolo. O să poţi recunoaşte casa? 

— Cred că da. 

— Aşteaptă aici. 

Maiorul se grăbeşte să între în clădire în timp ce eu mă 
apuc să măsor trotuarul. Când descopăr că are douăzeci de 
paşi de jos în sus şi douăzeci şi unu de sus în jos; mă opresc 
pentru că nu vreau să-mi consum energia nervoasă cu 
fleacuri, când am ceva mult mai bun de făcut cu ea. 

In câteva minute maiorul coboară însoţit de locotenent şi 
de încă doi bărbaţi în civil, care poartă cu ei nişte truse 
voluminoase. 

— Eu merg cu tine în maşina ta. Ionică, luaţi maşina de 
serviciu şi veniţi după noi. 

Maiorul se urcă lângă mine pe scaunul din dreapta şi 
pornim urmaţi de o maşină albastră în care se află ceilalţi 
trei. 

— la mai spune-mi o dată. Cum a fost cu indivizii care au 
venit pe urmă? 

— Credeam că sunt de la miliţie. De asta m-am ascuns. 
Nu vroiam să mă găsiţi voi acolo, vroiam să declar întâi ce 
ştiu, pentru ca să nu-mi puneţi în spinare o crimă pe care n- 
am comis-o. Din cauza asta m-am urcat pe scară până la 
pod şi am stat acolo până ce au intrat în apartamentul 
femeii. Ce mă intrigă e că ştiau că sunt acolo, dar nu 
păreau să ştie că femeia e moartă... 

— Asta ai dedus tu din discuţia lor? 

— Da. 

— Poate ştiau că eşti acolo şi vroiau să-i auzi. Nu ne 
putem baza pe asta. Dacă spui că n-ai omorât-o tu, cineva 
trebuia s-o facă. Ori până acum, în afară de cei trei, n-avem 
pe altcineva. Nu poţi merge mai repede? Poate-i mai 
găsim... 

— Dacă-s oameni cinstiţi, da. Găsind cadavrul, ar fi 
trebuit să reclame imediat la miliţie. Ori până la plecarea 


noastră mi se pare că n-aţi primit niciun anunţ de genul 
ăsta?!? 

— Aşa e. N-am primit nimic. Asta e partea ciudată a 
lucrurilor. Din păcate, am pierdut prea mult timp... 

— Păi sigur. Până ţi-am lămurit locotenentul... 

— Nu mai fă gălăgie. Cine te-a pus să bei? Cum vroiai să 
te creadă când miroşi a alcool de la o poştă? Şi încă la 
şapte dimineaţa. Era normal să se asigure întâi că nu ne pui 
pe drumuri degeaba. Şi ca să fiu sincer, nici eu nu cred 
până nu văd. 

— Păi da, mormăi eu, spune drept, de când eşti matale în 
oraş, a mai avut loc vreo crimă? Ai prins vreun criminal? 
Sau doar hoţi din ăştia obişnuiţi? 

Maiorului nu-i cade bine întrebarea. Cu toate astea-mi 
răspunde: 

— Din punctul meu de vedere, e mult mai bine că n- 
avem de-a face decât cu găinării mărunte. lar dacă ai fi 
băiat de treabă, punctul ăsta ar trebui să fie şi al tău. Ce 
nevoie ai de crime, de atacuri banditeşti şi altele 
asemănătoare. Care crezi că e rolul nostru? Să prindem 
doar hoţii? Nu. Să şi prevenim, dragă băiete. Să facem în 
aşa fel ca cetăţeanul cinstit să nu se teamă de nimic. 

— Aha, ca pe vremea lui Vlad Ţepeş, încerc eu să 
glumesc fără succes, de altfel. 

Maiorul nu se mai întinde la discuţii cu mine, fiindcă 
ajungem unde trebuie. 

— Aici e, zic eu, oprind maşina. 

Din nefericire, habar n-am deocamdată care din cele trei 
blocuri identice e cel cu pricina. Naiba să-i ia pe deştepţi 
care nici măcar nu le-au colorat diferit. Cred că pe aici iau 
naştere nişte încurcături de toată frumuseţea. Norocul meu 
e că-mi aduc aminte la timp de mirosul de trandafiri din 
seara precedentă iar cum, din cele trei blocuri, singurul 
care are în faţă o grădiniţă plină de flori e cel din mijloc, el 
trebuie să fie. Coborâm din tigăile încinse numite 
automobile şi observăm că afară temperatura e mult mai 


acceptabilă. N-am mai întâlnit în orăşelul de munte în care 
locuiesc asemenea caniculă până acum. E ora şapte şi să 
mori de cald. In spatele meu opreşte şi cealaltă maşină din 
care coboară subalternii maiorului. 

— lonică, te duci în spatele blocului cu Tobă. Vezi dacă 
mai e o ieşire. Cazacule, urci cu mine sus. La ce etaj e? 

— La ultimul... 

— Să mergem. 

Din clipa aceea totul se desfăşoară cu precizia unui 
mecanism de ceasornic. Fiecare ştie la perfecţie ce are de 
făcut, aşa că nu-mi fac griji. Dacă cei trei sunt aici, vom 
pune mâna pe ei urgent. Urc pe scări în urma maiorului şi a 
lui Cazacu şi curând ne regăsim toţi trei în faţa uşii. Observ 
că-n mâna maiorului a apărut ca prin minune un revolver şi, 
cum şi sub haina lui Cazacu se vede o umflătură suspectă, 
mă relaxez şi privesc atent să nu pierd nimic. 

Maiorul se apropie de uşă şi apasă butonul soneriei. 
Ţărâitul strident ce răsună în spate ar trezi şi morţii. Totuşi, 
nu cred că va deschide uşa Bella. Mă pregătesc sufleteşte 
pentru orice eventualitate, dar nu se întâmplă nimic. Uşa 
rămâne la locul ei, închisă bine, iar clanţa nu se clinteşte. 
Probabil c-au plecat. Maiorul repetă operaţia cu apăsatul 
butonului apoi, văzând că obţine acelaşi rezultat, îmi spune: 

— Coboară şi vezi dacă a venit procurorul. Trebuia să 
sosească. Roagă-l să urce. 

Cobor treptele câte trei, găsesc jos importantul personaj, 
îmbrăcat în costum cu o mapă diplomat în mâna stângă 
apoi, după ce-l rog politicos să mă urmeze, mă întorc la 
locul unde mă aşteaptă maiorul. 

— Să trăiţi, şopteşte Vlad, lipindu-şi călcâiele. Cam cald 
afară, nu? 

Procurorul nu gustă gluma. Transpirat, cu faţa roşie din 
cauza efortului, stă câteva clipe până ce suflul îi revine apoi 
întreabă: 

— Unde-i mortul? 

— In spatele uşii. Cred, răspunde maiorul politicos. 


— Crezi? 

— Până la proba contrară, adică până ce nu vedem 
cadavrul, fotul merge doar pe crezute, îl lămureşte maiorul 
Vlad zâmbind. De asta te-am chemat. Fără tine nu putem 
deschide uşa, iar, timp să cer un mandat n-am avut. 

Mie mi-e clar la fel cum i-e clar şi maiorului că procurorul 
a fost luat ca din oală. Adică, n-a apucat să vină bine la 
servici că s-a şi văzut pus pe drumuri. 

— Păi atunci deschide-o, nu mai pierde vremea. 

— Cazacule, fă-i felul! 

Însoţitorul maiorului scoate din geamantănaş o legătură 
de chei cu care începe să meşterească la broască. Şi, cum 
broaştele de la uşi au fost făcute pentru a fi deschise, 
curând putem intra. 

Rămân în spatele maiorului şi, apărat în felul ăsta de 
orice surpriză, pătrund înăuntru. Dacă credeţi că în 
apartament se află ce-am văzut eu dimineaţă, vă înşelaţi. 
Morți? Nici pomeneală. Cadavre? Nici urmă. Ba din contră, 
aş spune că nimic nu e mai viu decât matroana grasă 
întinsă pe divan, care ne priveşte uimită cum dăm buzna 
peste ea. Camera o recunosc dintr-o privire. Pe femeia asta 
n-am văzut-o însă în viaţa mea. Pentru ca reprezentaţia să 
fie completă, persoana trecută de cincizeci de ani începe să 
zbiere ca din gură de şarpe: 

— Ajutor, miliția! 

Are aici mai mulţi milițieni decât îi vor trebui toată viaţa, 
de toate gradele, formele şi mărimile şi mai are în faţă şi un 
fazan numai bun de prăjit în persoana cunoştinţei 
dumneavoastră, Alex E. G. 

— Liniştiţi-vă tovarăşă, suntem de la miliţie. Nu mai 
strigaţi! 

Femeia rămâne înmărmurită. Asemenea promptitudine 
nu văzuse nici în filmele de aventuri. 

— Păi atunci eu de ce strig? 

— Asta mă întreb şi eu, răspunde Vlad amabil. Apoi către 
mine: Asta-i casa? 


— Da. 

Vlad se uită la mine cam ciudat, dar se hotărăşte să-şi 
facă datoria până la capăt. Se întoarce spre femeie şi 
întreabă: 

— Cum vă numiţi? 

— Eufrosina Tecuci. Mama proprietarei apartamentului. 

— Tovarăşă Tecuci, sunteţi de multă vreme aici, în 
apartamentul fiicei dumneavoastră? 

— De ce întrebaţi? 

— Răspundeţi vă rog. De când sunteţi aici? 

— De vreo jumătate de oră. 

— N-aţi găsit pe nimeni înăuntru? 

— Nu. Pe cine să găsesc, păcatele mele? Fata pleacă la 
slujbă devreme. Cât lipseşte ea, eu îi fac gospodăria. 
Gătesc, spăl, mătur... 

— N-aţi întâlnit pe scări mai multe persoane care cărau 
un pachet mare? 

— Nu. N-am văzut pe nimeni. 

Văd pe faţa maiorului că ar da un regat pentru o pereche 
de căşti antifonice. 

— Aveţi o fotografie a fetei dumneavoastră? 

— Cum să nu. Doar o clipă să-mi găsesc poşeta. 

Drapată în cearşaf, madam Tecuci se ridică şi, cu ochii 
încă lipiti de somn, începe să caute. Găseşte geanta, 
scotoceşte prin ea câteva minute bune, apoi ne întinde o 
fotografie decolorată, de amator. Oricât ar fi de neclară 
poza, totuşi îmi pot da seama de îndată ce maiorul mi-o 
vâră sub nas că pe fata de acolo n-am văzut-o niciodată, la 
fel cum nu i-am văzut mama. Pe scurt, persoana brunetă, 
de vreo douăzeci de ani, nu face parte dintre cunoştinţele 
mele nici recente nici mai vechi. 

— N-o cunosc, îi şoptesc maiorului. 

— Dar ce s-a întâmplat? Puteţi să-mi spuneţi şi mie? 
insistă femeia. 

Vlad se hotărăşte să-i dea lămuririle cerute şi spune: 

— Avem indicaţii că aici, în apartamentul ăsta, s-a comis 


o crimă. 

— O crimă? Aici? În casa Rodicăi mele? Nu se poate? Cine 
a fost omorât? 

— O femeie. ` 

Un moment se pare că Eufrosina Tecuci o să leşine. Işi 
revine însă repede. 

— Glumiţi. Spuneţi-mi că glumiţi? 

— Nu ne arde de aşa ceva, o asigură maiorul. 

Femeia se mai uită o dată la noi şi, când ne vede mutrele 
serioase, se pune pe urlat cu intensitatea unei sirene de 
incendiu: 

— Aoleo, Rodica mea, sufleţelul meu! 

Vlad încearcă s-o potolească în timp ce noi, ceilalţi, ne 
ferim ca de naiba să intervenim. 

— Nu mai strigaţi aşa. Se pare că nu despre ea e vorba. 
la spuneţi-ne. Fata dumneavoastră e prietenă cu o oarecare 
Bella lonescu? 

— Cu cine? 

— Cântăreaţa de la „Hanul cu Cuc”? 

— Nu. Nu cred... De unde să cunoască ea o cântăreaţă 
de restaurant? 

— Ştiţi sigur, sau bănuiţi doar. 

— Sigur nu e. 

— Unde lucrează Rodica Tecuci? 

— La fabrica de confecții, atelierul de modele. 

Aici maiorul e întrerupt de intrarea lui lonică care-i 
şopteşte ceva privind cu ciudă în direcția mea. 

— Fugi de aici, exclamă maiorul, privindu-mă şi el ciudat. 

— Alex, Bella lonescu trăieşte! 

Prima mea reacţie e să sar pe geam. 

— Nu se poate. Azi dimineaţă era aici pe covor. Moartă, 
moartă, moartă şi iarăşi moartă. Ce interes aş fi avut să vă 
mint?!? Nu mă puteam înşela într-un asemenea hal să iau 
un om viu drept mort. 

— Ai spus că zăcea cu fata-n jos, așa-i? 

— Da. 


— Ai întors-o? 

— Nu. N-am vrut s-o ating ca să nu distrug urmele. 

— Atunci de unde ştii că ea a fost? îmi plasează lovitura 
decisivă maiorul. 

— Asta-i bună! Doar e logic. De vreme ce-am plecat cu 
ea de la restaurant, doar nu s-a transformat în alta pe 
drum!?! 

— Nu-i un argument, mi-o retează Vlad. Chestia e că n-aţi 
plecat amândoi de acolo. Mătăluţă ai luat-o înainte singur, 
pentru că ea a mai rămas să cânte vreo două ore după 
dispariţia ta. Chelnerii au fost categorici. Ai ieşit afară 
singur. Aşa că, dragul meu, n-ai vrea să ne spui totuşi cu 
cine ai venit aici? 

Degeaba încerc să-mi amintesc cum s-a petrecut 
substituirea. Capitolul ăsta din viaţa mea e alb ca zăpada. 
In noua conjunctură, puteam intra în apartament cu oricine. 
Chiar şi cu Mata Rari sau Rodica Tecuci. Chestiunea e doar 
cu care din ele? Din fericire pentru mine, capăt un timp de 
gândire, pentru că uşa se deschide din nou şi-n cameră-şi 
face apariţia o fată foarte la locul ei, destul de bine făcută 
ca, dacă n-ai ce face, să întorci capul după ea pe stradă. 
Vede aglomeraţia dinăuntru şi se opreşte perplexă în prag: 

— Nu ştiam că ai musafiri, mamă! 

— Fata? zice maiorul convins că din direcţia asta nu se 
mai poate aştepta la nimic nou. 

— Nu e ea, zic şi eu când îmi vine rândul. 

— Trăieşte, fata mamii, trăieşte! strigă şi madam Tecuci. 

— A zis cineva c-am murit? se arată curioasă fiica. 

— Ferească sfântul, răspund eu, existau doar anumite 
bănuieli. Dacă mai vorbiţi niţel, cine ştie. Poate ni le risipiţi 
cu totul. 

— Cine-i dânsul? se arată ea interesată, curioasă ca toate 
femeile care văd un tip bine. 

Nimeni nu-şi dă osteneala să o lămurească, aşa că se 
vede nevoită să se descurce singură. 

— Nu cumva lucraţi la fabrica de confecţii, la 


„Energetic”? A ghicit exact. Atunci vă cunosc. Sunteţi Alex 
E. G. Şi eu lucrez tot la fabrică. 

Informaţia mă lasă rece, fiindcă.pe lângă ea mai există 
încă 1 400 de urmaşe ale Evei, pe care n-am cum să le 
cunosc. În schimb, eu, făcând parte din cei zece bărbaţi 
care mai supraviețuiesc prin partea locului, sunt mult mai 
uşor de ţinut minte. O studiez totuşi mai atent, în timp ce 
ea-mi aruncă o privire galeşă, plină de promisiuni. Din 
păcate, configuraţia exterioară a respectivei persoane nu e 
de natură să-mi provoace alte sentimente decât de 
prietenie pură. lubirea e un lucru foarte mare, o ştie toată 
lumea dar, ca să fie totul în regulă, în dragoste e nevoie 
totdeauna de doi. Privesc pe geam nişte păsărele libere ca 
toate păsă relele care nu sunt în colivie şi-l las pe maior să- 
şi facă meseria: 

— Am înţeles că dumneavoastră sunteţi Rodica Tecuci. 

— Eu, dar dumneavoastră? 

— Miliția. Am primit o reclamaţie cum că-n apartamentul 
dumneavoastră s-a comis o crimă. 

— La mine în casă? Nu se poate! exclamă ea speriată. 

— Cu toate astea, se pare că aşa este. Răspundeţi-mi la 
o întrebare. leri seară aţi fost acasă? 

Răspunde fără să se gândească prea mult: 

— Sigur că da. Unde să fiu? 

Minte cu neruşinare, pentru că pe obrajii ei nu văd nicio 
urmă de roşeaţă. 

— Vreau să vă fac atentă că, dacă nu spuneţi adevărul, 
veţi suferi rigorile legii. 

— Ce să sufăr? nu pricepe ea. 

Crede că e vorba despre o durere de măsele, aşa că mă 
grăbesc s-o lămuresc: 

— Tovarăşul maior aici de faţă vrea să spună doar că, 
dacă nu spuneţi adevărul, s-ar putea să intraţi la 
„Universitate”, înainte chiar de a termina liceul. 

— Dar l-am terminat, protestează ea. 

Nu-i mai răspund nimic. Privirea asasină pe care mi-o 


aruncă Vlad mă face să-mi înghit vorbele. Îi fac un semn 
amical în sensul că de acum încolo am să tac mâlc şi încep 
să studiez tavanul. Pare mulţumit şi se întoarce din nou 
spre ea: 

— Deci unde aţi fost aseară? Aici sau în altă parte? 

De data asta nu mai pare tot atât de sigură că a fost: 

— Trebuie să răspund neapărat la întrebarea asta? 

— Sigur. 

— Atunci vă rog să trecem alături. Nu vă pot spune decât 
dumneavoastră. 

Eufrosina Tecuci pierde astfel ocazia să afle cu ce-şi 
pierde timpul liber fata. În ceea ce mă priveşte, ştiu ce-i va 
spune. N-a fost acasă, pentru că s-a rătăcit pe la vreun 
prieten din copilărie cu care a depănat amintiri toată 
noaptea. lar în dimineaţa asta a fost atât de surmenată, 
încât nu s-a mai dus la slujbă ca să nu dea rebuturi. Asta zic 
şi eu conştiinţă! 

Aşa cum bănuiam, cei doi n-au prea multe să-şi spună 
unul altuia şi se întorc în cameră. 

— Alex, cu ce poţi dovedi că ai fost aici, în apartamentul 
ăsta? mă ia în primire maiorul. 

Îmi pun mintea la contribuţie, apoi zic: 

— Trebuie să căutăm. S-ar putea ca să-mi fi căzut 
buletinul din buzunar. Nu l-am mai găsit la locul lui. 

Şi mai e ceva... 

E vorba de sticla aceea de coniac răsturnată. Dacă 
lichidul s-a scurs pe covor, trebuie să fie încă acolo. 

— Unde era sticla? 

Îi arăt maiorului bufetul. 

— Aţi luat dumneavoastră o sticlă de coniac de aici? o 
întreabă maiorul pe Eufrosina Tecuci. 

— Nu era nicio sticlă, se apără aceasta speriată. 

lată că singura soluţie care-mi rămâne e să mă las în 
patru labe şi să adulmec covorul. Fac exact aşa cum v-am 
spus şi simt fără putinţă de înşelare mirosul de alcool 
răspândit de covor. Pun mâna pe el şi văd că e încă umed. 


lată dovada! 

— Tovarăşă Tecuci, trebuie să percheziţionăm 
apartamentul, o  înştiinţează Vlad imediat ce-i comunic 
concluziile şi se convinge că am dreptate. 

— Aveţi ceva împotrivă? 

— Vai de mine, ce să am, răspunde fata. Căutaţi peste 
tot. N-am nimic de ascuns. 

— Ne trebuie doi martori. 

— li chem eu pe loneştii de la doi, se oferă Rodica. 

Imediat, trupa întărită cu cel care rămăsese jos se pune 
în mişcare. 

— Unde era corpul? mă întreabă Vlad. 

li arăt locul aproximativ şi, cu asta, rolul meu s-a 
încheiat. Când maiorul termină percheziţia, fără să 
găsească nicio urmă, ceasul arată aproape ora unu. 

— Putem pleca. Nu mai avem ce face aici. lertaţi-ne 
deranjul, zice maiorul privindu-l fix pe lonică locotenentul. 

Acesta nu pricepe prin ce a atras atenţia maiorului şi 
ridică din umeri. 

— lonică, răspândiţi-vă prin bloc şi întrebaţi pe la toate 
apartamentele dacă nu cumva au văzut pe cineva cărând 
corpul. Ne vedem jos în stradă. 

Coborâm şi ne oprim în faţa blocului. 

— Eşti curios să ştii ce mi-a spus fata? 

— Nu chiar, pentru că bănuiesc. N-a fost acasă ci la un 
prieten, sau... o prietenă. 

— Ai ghicit exact. Ceva n-ai de unde să ştii totuşi. Rodica 
Tecuci are un prieten foarte apropiat în persoana unei... 
fete. Prietena asta a ei are cheia de la apartament şi 
corespunde ca semnalmente cu cadavrul. Adică e blondă. 
Având în vedere că Bella trăieşte, n-ar fi rău să vedem ce-i 
cu fata, Elena Popescu se numeşte. 

— Prietena asta a ei cântă la restaurant? 

— Nu. Dar asta n-are nicio importanţă. Lucrurile nu-s atât 
de simple cum par la prima vedere. Asta pentru că tu nu-ți 
aminteşti nimic... 


Mă grăbesc să protestez. 

— Cum vroiai să ştiu cu cine am plecat dacă atât în parc 
cât şi în apartament, era întuneric beznă? Când am vorbit 
cu femeia, i-am spus Bella şi n-a protestat. Nu era normal 
să cred că ea este? 

— Ba da, din punctul tău de vedere. Doar n-aveai niciun 
motiv să te gândeşti la ceva rău. Faptul că ai „agăţat-o” pe 
cântăreaţă e ceva obişnuit la tine şi poate şi la ea. Trebuie 
s-o interoghez ca să vedem cum ai ajuns să pleci singur din 
sală. S-ar putea să iasă ceva. 

— Păi n-aţi stat de vorbă cu ea? Eu aşa am înţeles. 

— Ba da, dar superficial. Cel pe care l-am trimis n-avea 
misiunea s-o supună unui interogatoriu ci doar să afle dacă 
trăieşte sau nu. De rest o să mă ocup eu. la spune, de ceai 
vorbit nemţeşte cu ea? 

Incerc să-i explic că nu eu am vorbit ci ea a început. Dacă 
am intrat în joc, a fost doar pentru că mi-am dat seama, 
fără să-mi spună cineva că, vorbind româneşte, îmi anulez 
orice şansă. Aşa-s unele din femeile astea. Cum văd un 
străin, cum se topesc după el. Ce importanţă are că e urât, 
chel sau burtos. Totul e să vorbească altă limbă şi să le 
facă ceva cadouri. Şi atunci le auzi: „ltalianul meu”, 
„Neamţul meu” sau „Francezul meu”. Toate se logodesc şi 
toate au impresia că, dacă cumva au norocul să ajungă prin 
străinătate, nu vor mai avea nicio grijă. 

Cum maiorul ştie toate lucrurile astea de mult, se pare că 
m-a înţeles. 

— Asta să-ţi fie învăţătură de minte ca altă dată să nu te 
mai dai drept ceea ce nu eşti. In mod sigur, dacă ai fi rămas 
român, aşa ca taică-tu sau bunicu-tău, nu ţi s-ar fi întâmplat 
nimic. 

li dau dreptate, dar acum e oricum prea târziu să mai fac 
ceva. Pentru ca să fiu scos din cauză, trebuie prins 
criminalul. lar ca să prindem criminalul nu e deloc uşor. 

— Te mai întreb pentru ultima oară. Eşti sigur că ai văzut 
un cadavru? 


— Cum mă vezi şi cum te văd. 

Vlad nu e prea bucuros că-s atât de sigur. 

— Atunci să mergem înainte cu ancheta. Uite că vin 
băieţii. 

Într-adevăr, de noi se apropie lonică-locotenentul care 
cere politicos voie să raporteze: 

— Tovarăşe maior, am întrebat peste tot. Cum 
majoritatea locatarilor sunt la lucru, n-am găsit acasă decât 
câţiva din ei, iar aceştia n-au văzut nimic. O să mai trec 
după-amiază când vin ceilalţi. 

— Bine. Să mergem. 

Urcăm din nou în maşini şi ne punem în mişcare. De data 
asta nu mai sunt în capul coloanei fiindcă şoferul celeilalte 
maşini, după ce primise instrucţiuni de la Vlad, mi-o luase 
înainte. Spre surprinderea mea, în loc s-o luăm spre sediul 
miliției, o pornim spre marginea oraşului. Şoseaua se 
termină curând şi începem să ne hurducăm pe un drumeag 
plin de praf. Dacă până acum situaţia-mi convenise, în 
sensul că pe asfalt puteam merge fără grijă în plasa primei 
maşini, acum praful care începe să-mi scârţâie între dinţi 
mă face să-mi reconsider fundamental părerea. Din fericire 
şoferul din faţă nu vrea să-şi asfixieze şeful şi merge destul 
de încet. lar eu, potenţialul vinovat, mă pot gândi în voie la 
ce a fost şi mai ales la ce va fi. Oricât aş fi de ageamiu în 
ale criminalisticii mi-e clar că cineva vrea să scape basma 
curată pe spinarea mea. Cum puteţi însă bănui n-am de 
gând să-i fac pe plac. Am de plină încredere în maiorul 
Vlad, pe care-l cunosc bine, că va face totul ca să prindă 
criminalul. lar eu îl voi ajuta cât pot. 

În timpul ăsta, lonică-locotenentul se întreabă cu ciudă 
ce nevoie mai are maiorul să alerge după cai verzi pe 
pereţi, când îl are pe criminal lângă el. E cât se poate de 
clar că eu am omorât-o pe femeie, beat fiind, şi că acum 
caut să scap de răspundere, inventând tot felul de lucruri. 
Oricum ar fi însă, el, locotenentul lonică Bogdan, va afla 
adevărul. Prima anchetă mai im portantă din viaţa lui va 


însemna un succes. E sigur! 


CAPITOLUL III 
În care se vede că pe o stradă şerpuită lucrurile 
nu merg niciodată drept, sfântul Abraham Isaia 
apare, iar Elena Popescu găseşte că e mai bine 
să fie veselă şi sănătoasă, decât să-mi facă pe 
plac 


Defilăm pe străduţele înguste în răcnetele de bucurie ale 
copiilor ce aleargă prin praf după maşini şi ajungem la 
numărul pe care-l căutăm. Casa e uşor de recunoscut după 
teiul uriaş din faţă, mai ales că, pe o rază de o sută de 
metri, e singura clădire care avusese o asemenea idee. Ştiu 
acum, datorită bunăvoinţei maiorului, că mergem acasă la 
Elena Popescu, pe strada Şerpuită, la numărul 34. 

Oprim în faţa porţii şi, pe dată, copiii încep să joace o 
sarabandă drăcească în jurul nostru. Se vede că ne-au luat 
prizonieri şi acum dansează dansul scalpului, întrebându-se 
cu care din noi să înceapă sărbătoarea. Maşina mea, care 
n-are nimic comun cu bine cunoscutele Dacia 1300, 
trezeşte admiraţia tuturor îndienilor, transformându-i în 
mecanici auto: 

— Câţi cilindri are nene? 

— Şase, răspund eu. 

— Şi ce capacitate? 

— 3 200 de centimetrii cubi. 

N-apuc să-mi manifest admiraţia pentru cunoştinţele lor, 
că sunt poftit să fumez pipa păcii cu ei. Pe cei câţiva 
invidioşi care susțineau că nu merit cinstea asta întrucât 
precis nu am piese de schimb la ea nu-i ia în seamă nimeni. 
Din păcate, mă văd nevoit să refuz cinstea ce mi se face, 
pe de-o parte, pentru că nu fumez nici măcar ţigări, darmite 
pipă, iar pe alta, pentru că mă cheamă maiorul. 

N-apucăm să intrăm bine în curte că-n pragul uşii îşi face 
apariţia un bătrân cu barbă albă de patriarh. Se mişcă 
surprinzător de repede pentru vârsta lui, la o primă 
apreciere îi dau vreo 200 de ani, dar nu m-aş mira să aibă 


mai mult. 

— Domnul cu voi, pe cine căutaţi? 

— Miliția. Aici locuieşte Elena Popescu? 

— Da. S-a întâmplat ceva cu ea? 

— Nu e acasă? 

— Nu. N-a mai dat pe aici de ieri. 

Până acum s-ar potrivi. Oare ea să fie? 

— Mai doriţi ceva, se interesează bătrânul sperând c-a 
scăpat de noi. 

N-am bătut atâta cale numai ca să vedem un monument 
al naturii, aşa cum se arată a fi cel din faţa noastră. Il văd 
pe Vlad că se aprinde la faţă şi presimt că pe capul alb al 
moşului se va abate furtuna. In loc de asta urmează o 
simplă ploicică de vară în urma căreia suntem poftiţi 
înăuntru, ca să stăm de vorbă mai în largul nostru. Camera 
în care intrăm miroase a ceară, tămâie şi mere coapte, 
exact ca o biserică de ţară. Ne aşezăm în jurul unei mese 
rotunde, acoperită cu un ştergar brodat şi, ca prin farmec, 
în faţa noastră apare o farfurie plină cu faguri aurii. 

— Luaţi de mâncaţi, sunt de la mine din prisacă, ne invită 
bătrânul. 

— Merge cu albinele, merge? întreabă Vlad servindu-se. 

— Merge, când vrea dumnezeu, domnule, că nu vă ştiu 
gradul de tovarăş. 

— Maior, moşule. Dar dumitale cum îţi spune? 

Bătrânul ne aruncă o uitătură furişe. 

— Dacă sunteţi de la miliţie, probabil vreţi numele din 
buletin... 

— Mai ai şi altul? 

— Am cum să n-am, ne spune moşul încântat. Oamenii 
de pe aici îmi zic „sfântul”, dar dumneavoastră, care nu 
credeţi, puteţi să-mi spuneţi Colcer. 

— Un sfânt face minuni, remarcă amuzat maiorul, 
sorbind din paharul cu apă din faţa lui. 

— Fac şi eu câte-mi dă voie domnul să fac. 

Bătrânul pare convins de ceea ce spune. Mie mi-e clar 


însă că-i lipseşte o doagă principală, celelalte fiind oarecum 
la locul lor, şi că e doar o chestiune de timp ca să se mute 
la balamuc. Colcer, însă, începe să ne povestească câţi 
ologi a vindecat şi câţi paralizaţi a pus pe picioare. 

— Să lăsăm asta, domnule Colcer, îl opreşte Vlad. Spune- 
ne mai bine ce fel de om e chiriaşa dumitale? 

— Elena? Nu vreau să vorbesc cu păcat dar... 

Colcer se opreşte ca şi cum i-ar fi greu să vorbească 
despre asemenea lucruri şi nu continuă decât la insistența 
lui Vlad. 

— Îşi plăteşte chiria la timp, dar nu e o fată cu minte. Tot 
timpul aleargă după bărbaţi... 

— Venea cu ei aici? 

— AŞ, de unde? Nu i-am dat eu voie. Avea o prietenă, una 
de-o cheamă Tencurci... 

— Poate Tecuci?!? 

— Aşa-i, Tecucul! 

Vlad dă a lehamite din mână şi nu mai insistă fiindcă e 
clar despre cine-i vorba. 

— Rămânea de multe ori la prietena asta a ei? 

— Nu ştiu. Ea aşa zicea. Dar parcă poţi să ştii? Femeile 
din ziua de azi nu mai au nimic sfânt în ele. Toată ziua 
aleargă după bărbaţi de le sfârâie călcâiele. 

Moşul are o optică cel puţin interesantă despre sexul 
frumos, optică la care nu pot adera din simplul motiv că la 
mine lucrurile stau invers. Eu alerg după ele de-mi sfârâie 
călcâiele şi nu invers. 

— Ziceai că n-a mai fost pe acasă de ieri... 

— Da. A trecut pe aici la prânz şi de atunci n-am mai 
văzut-o. 

— Nu ştii, avea vreun prieten mai stabil? Ai văzut-o mai 
des cu cineva? 

Moşul dă din cap: 

— Am văzut-o. Cu unul blond, aşa ca dumnealui, înalt, 
voinic. Parcă să zic că era ceva mai în vârstă ca dânsul. 

— Putem să-i vedem camera? 


— Veniţi după mine, vă conduc. 

— Ai de gând să-i percheziţionezi camera, Vlade? 
întreabă în şoaptă procurorul. 

— Nu. Vreau doar să arunc o privire. Deocamdată, până 
nu suntem siguri că femeia a dispărut, nu putem face una 
ca asta. Dacă trăieşte şi n-are nicio legătură cu afacerea 
care ne interesează, îţi închipui ce halima va ieşi. De asta 
vreau doar să mă uit. Poate găsim o fotografie de-a ei. 

Mergând în şir indian în urma „sfântului”, străbatem un 
coridor, trecem printr-o bucătărie unde o băbuţă 
trebăluieşte în faţa unei plite uriaşe apoi, după ce ieşim 
printr-o uşă de placaj, bătrânul ne anunţă în sfârşit: 

— Aici e! 

Primul intră înăuntru maiorul, urmat de  lonică- 
locotenentul şi de procuror. Fiindcă nu e treaba mea să 
intru prin casele oamenilor, rămân la urmă mulţumindu-mă 
să privesc pe deasupra lor. 

Camera nu e mare, de altfel nici nu mă aşteptam să fie 
un palat. Ordinea şi curăţenia, însă, domnesc peste tot. Mă 
îndoiesc ca în aer să existe vreun fir de praf sau pe jos vreo 
scamă. 

— Ea e? întreabă maiorul, arătând spre o fotografie 
înrămată, atârnată deasupra patului. 

Poza de familie ne înfăţişează un trio, format dintr-o fată 
tânără şi doi părinţi mai în vârstă, îmbrăcaţi în frumoase 
costume populare. 

Pe părinţi desigur că nu-i cunosc, iar fata n-am mai 
văzut-o în mod sigur. Încep să-mi pun întrebarea logică: 
când oare voi începe să cunosc şi eu pe câte cineva? 

— Nici pe ea n-ai mai văzut-o? întrebă amărât maiorul. 

Îmi pare rău pentru el că trebuie să-i spulber speranţele, 
dar asta e realitatea. 

— lonică, te duci la fabrică şi încerci să dai de Elena. Voi 
ceilalţi mergeţi cu mine. 

De data asta e sigur că ne întoarcem la miliţie. Când 
ieşim afară, avem surpriza să vedem că-n faţa porţii s-a 


strâns o sumedenie de lume. 

— Ce s-a întâmplat, sfinte? strigă o grăsană cu gabaritul 
depăşit binişor. 

Colcer dă din mână în sensul de „Las' că vă spun eu altă 
dată” şi ne conduce spre ieşire. Nu-şi ascunde deloc 
bucuria c-a scăpat de noi, dar am eu aşa ceva ca o 
presimţire că se bucură prea devreme. 


Ajungem înapoi la miliţie cu formaţia descompletată de 
lipsa la apel a lui lonică. 

— Să intrăm înăuntru, îmi spune maiorul. Trebuie să dai o 
declaraţie. 

— Nu pot să merg să mănânc ceva înainte? 

Vlad se uită la mine ca la un iresponsabil şi, fiindcă nu 
găseşte cu cale să-şi mai răcească gura de pomană, mă ia 
frumuşel de mână şi mă duce cu el. N-am cum să mă opun 
şi nici nu încerc. Urcăm la etaj, iau foile de hârtie pe care mi 
le întinde şi mă apuc să scriu romane polițiste. Termin cam 
într-o oră, iau foile şi le întind maiorului. 

— Pot pleca? 

— De ce te grăbeşti aşa? Nu vrei să afli dacă Elena 
Popescu trăieşte sau nu? 

Poate nu ştiţi dar eu, când sunt flămând, nu mă pot gândi 
decât la stomacul meu. Cu toate astea, încerc să-i fac pe 
plac lui Vlad şi să-i ţin companie până la reîntoarcerea lui 
lonică. 

— Vreau să te mai întreb câte ceva. Faptul că n-ai plecat 
cu Bella de la restaurant e mai presus de orice îndoială. A 
rămas acolo după plecarea ta încă două ore. Nu ştii cine era 
femeia cu care ai stat pe bancă şi nici nu-ţi aminteşti cum 
ai cunoscut-o. la încearcă să-mi spui! N-ai mai stat de vorbă 
cu nimeni acolo? Orice amănunt poate să ne fie de folos. 

— In afară de Bella, n-am vorbit decât cu chelnerul... la 
stai. 

— Ei? 

— Nu ţi-am spus, pentru că m-am gândit că n-are nicio 


legătură cu întâmplarea asta. E vorba de doi bătăuşi cu 
care am avut o altercaţie, unul din ei vroia să danseze cu 
Bella, eu m-am opus şi, de aici, o ciocnire în urma căreia i- 
am cam atins pe amândoi... 

— Cine erau cei doi? 

— Habar n-am. Îţi dai seama că nu am printre prietenii 
mei asemenea specimene. Oricum, unul din ei părea ieşit 
recent din închisoare. Incă nu-i crescuse părul. 

— Bun. O să-i găsim şi o să stăm de vorbă cu ei. Poate au 
remarcat ceva ce tu n-ai văzut... 

— Vlade, se amestecă procurorul, toată ancheta asta a ta 
e lipsită de obiect, până nu găsim cadavrul. Ne trebuie 
neapărat corpul. Altfel, dacă nu există nicio reclamaţie 
privind dispariţia vreunei persoane, voi fi nevoit să închid 
cazul. 

— Dacă există, o să-l găsim. Nimic nu e mai greu de 
ascuns pe lumea asta decât un cadavru. O ştii la fel de bine 
ca şi mine. 

— Bineînţeles. Aşa e cum spui. Încearcă însă să-l găseşti 
repede. 

— Tovarăşe procuror, mă amestec eu, ce interes aş avea 
să susţin, aşa cum susţin, că am văzut un cadavru? Doar 
mă acuz indirect de ceva foarte grav... 

— Tinere, când vei avea douăzeci de ani de meserie ca 
mine, îţi vei da seama că multe lucruri care par reale sunt 
exact contrariul. Uneori poţi jura că ai văzut ceva, pentru ca 
până la urma să se demonstreze că totul a fost o ficţiune. 
Asta e viaţa. 

Rămân singur cu maiorul. 

— Ai auzit ce-a spus? Are dreptate. Nu ne putem pierde 
vremea cu fantezii. Dacă cadavrul nu apare, cu tot regretul, 
va trebui să întrerup ancheta. Oricum, câteva zile vom 
cerceta toate pistele posibile. Dacă până atunci nu ni se 
reclamă dispariţia nimănui sau nu se găseşte nimic, o să ne 
luăm la revedere şi cu asta basta. 

Nu mai găsesc argumente să-l combat. Aproape c-am 


început şi eu să mă îndoiesc c-am văzut ce am văzut. Naiba 
m-a pus să beau. Aşa se întâmplă când n-ai experienţa la 
alde astea. Un pahar mai mult şi începi să ai vedenii. Ca să 
fiu sincer, însă, nu mi-ar displace deloc ca totul să fi fost un 
vis de-al meu. Chiar dacă voi plăti o amendă, pentru 
inducerea în eroare a organelor de miliţie, totuşi, asta nu se 
poate compara cu o acuzaţie de crimă. Până la venirea lui 
lonică îmi trec vremea discutând în continuare cu maiorul. 
Mai învăţ şi eu câte ceva cu ocazia asta. 

— Tovarăşe maior, permiteţi să raportez, zice lonică- 
locotenentui, imediat ce intră. 

— Lasă ceremonialul, lonică, şi dă-i drumul. Ce-ai aflat? 

— Tovarăşe maior, Elena Popescu e bine mersi la 
serviciu. Sănătoasă şi veselă. Chiar eu am vorbit cu ea. 
Aseară n-a fost la Rodica Tecuci. 

— Unde a dormit? F 

— La un prieten. Mi-a dat numele, îl am aici. II cheamă 
Dobrescu. 

— Ai vorbit cu el? 

— Nu e acasă. O să-l mai caut după-amiază. 

— Ai grijă că ai cam multe de făcut. Să stai de vorbă cu 
locatarii pe care nu i-am găsit de dimineaţă, să-l cauţi şi pe 
Dobrescu ăsta. Vezi cum te împărţi, fiindcă mâine trebuie 
să fii la ora şapte aici. Asta e slujba. 

— Am înţeles. 

— Alex, du-te şi mănâncă. O să ţinem legătura. Te caut 
eu dacă am nevoie de tine. 

Îi las singuri fără niciun regret. Faptul că Elena Popescu 
trăieşte nu face decât să-mi adâncească bănuielile. Nu 
cumva am visat? Îmi promit să nu mai pun gura pe alcool în 
viaţa mea şi, cu gândurile astea puritane în cap, cobor în 
stradă, urc în maşină şi o iau spre casă. Dau colţul, intru în 
linie dreaptă şi peste cine credeţi că sunt gata gata să dau? 
Să nu spuneţi că aţi ghicit! Cea care traversează strada 
drept prin faţa maşinii nu e alta decât Simona Udrescu în 
persoană... Simona, fata care-mi făcuse figura şi când mă 


refer la figură, n-am niciun moment în vedere un eventual 
portret al meu. Prea multe motive să-i port recunoștință n- 
am, pentru că din cauza ei am intrat sau era să intru într-o 
încurcătură încâlcită de tot. Oricum, motive s-o calc n-am, 
aşa că frânez uşor şi, când ajung în dreptul ei, scot capul pe 
geam şi o strig: 

— Domnişoara Simona... Ce plăcere... 

Nu pare încurcată şi nici prea jenată nu se arată. 

— Alex, ce faci pe aici? 

— Mă duc acasă. Am aşteptat destul să vină cineva la, 
Hanul cu Cuc” aseară... 

Zâmbeşte aşa cum doar ea ştie s-o facă: 

— Haide, haide, domnule mincinos. Doar nu vrei să spui 
că m-ai aşteptat până acuma. [i-am dat telefon dimineaţă 
să mă scuz, dar n-a răspuns nimeni. 

— Ba eu când fac un lucru, îl fac temeinic. 

Se uită la mine cu îndoială. 

— N-am putut veni. Bunicul nu s-a simţit bine. Abia azi 
dimineaţă s-a sculat din pat. Nu-l puteam lăsa singur. 

Cum nu cunosc amănunte despre familia ei, n-o mai 
întreb dacă nu-l putea lăsa pe bătrân cu altcineva. 

— De-abia pe la unsprezece s-a liniştit şi s-a culcat. 

— Puteai veni şi atunci. Eram acolo... 

— Cu ce? La ora nouă era altă situaţie. Cum era însă să 
umblu singură prin pădure la unsprezece? 

S-ar zice că-i pare rău că n-a venit. Asta-i bună. Oare să 
nu-i fiu indiferent? 

— Te rog să mă scuzi, Alex. Există şi cazuri de forţă 
majoră! 

S-ar mira precis dacă ar ști câte pot eu înţelege şi mai 
ales cât de repede o pot face. N-apucă să termine fraza că 
am şi şters cu buretele tot ce-a fost. 

— Nu trebuie să te scuzi. Ce-ţi mai fac genunchii? 

Nu mai poartă plasturii, dar juliturile sunt la locul lor. 

— Mă mai supără niţel, dar va trece. Ai fost un doctor 
excelent. Am să te recomand la toate prietenele mele care 


au drum pe sub geamurile tale. 

Îi mulţumesc pentru bunăvoință, dar de recomandaţii n- 
am nevoie, deoarece sunt cunoscut ca un cal breaz de 
jumătate din populaţia feminină a oraşului. 

— Încotro mergi? 

— Dacă întrebi ca să mă conduci, atunci îţi spun. Spre 
casă. 

— Nu urci? 

— Pentru câţiva paşi? Stau la portiţa de colo. 

Privesc spre poarta verde care închide drumul spre o 
grădină mare şi remarc că, într-adevăr, e mult prea 
aproape ca să justifice un drum cu maşina până acolo. 

— Atunci te las.. 

— Nu intri? 

A uitat că ieri n-a vrut s-o însoțesc? Sau astăzi s-a 
schimbat ceva în situaţie. 

— Te rog să-mi faci o vizită. l-am vorbit bunicului despre 
tine şi vrea să te cunoască. Bineînţeles dacă-ţi face 
plăcere... 

N-am nimic împotrivă să-l cunosc pe bunicul minunii din 
faţa mea. Dacă seamănă cu nepoata, e precis foarte 
simpatic. lar cu persoanele plăcute poţi discuta o mulţime 
de lucruri, fără să te plictiseşti. 

— Fie, accept eu spre bucuria fetei. Dar nu pot sta mult. 

— Nici nu-i nevoie. Când vrei să pleci, te dau eu afară, 
glumeşte ea, luând-o înaintea maşinii. 

Ajungem, eu în maşină, ea pe jos, cobor şi Simona mă 
pofteşte în grădină. Uşor de zis! Ca s-o fac, am nevoie de 
nişte lucruri cum ar fi partea de jos a unei armuri milaneze, 
un ciomag zdravăn şi o halcă de carne. Nu mai pun la 
socoteală curajul absolut necesar. Pe scurt, instalat pe 
aleea pavată cu dale de beton ce duce spre casă, un 
ditamai câinele lup mă priveşte fix, arătându-şi colții în 
joacă desigur. lubesc animalele şi copii, dar oare ele mă 
iubesc? 

Simona vede că mă codesc, o ia înainte, se apleacă 


deasupra alsacianului şi-i zice, arătându-mă cu degetul: 

— Baby, dânsul e Alex. Băiat bun. N-o să-ţi facă nimic 
dacă eşti cuminte. 

Pe mine reclama mă satisface. Să vedem dacă e 
suficientă şi pentru el. 

— Nu-ţi fie frică de nenea băieţaş. Nenea e bun... 

Îmi vine să sar din papuci. Doar nu-i e frică c-am să-i 
muşc câinele? 

— Poţi intra acum. E în ordine. 

să rămân afară nu se poate. Prea ar semăna cu laşitatea. 
Deschid portiţa, intru şi mă apropii. Simona a înconjurat 
gâtul lupului cu braţele şi, nu ştiu de ce, mă încearcă aşa 
ceva ca un regret că nu sunt eu în locul lui. Când ajung 
lângă ei, animalul îşi îmblânzeşte figura şi-mi întinde, dând 
din coadă, laba dreaptă. l-o strâng ca să nu-l jignesc, după 
care alături de Simona pornesc spre clădire. 

N-apuc bine să fac câţiva paşi prin grădină că prin cap 
încep să-mi treacă tot felul de idei trăsnite. Nu. Nu mă 
gândesc la întâmplarea dinainte, pe care aproape am şi 
uitat-o din moment ce nu e adevărată. Gândurile-mi zboară 
spre cu totul altceva. Spre roşii, ardei, castraveți şi altele 
asemănătoare. Nu glumesc deloc. Aici, în grădina 
bătrânului şi a Simonei, pot vedea ceea ce nici prin cap nu 
mi-a trecut că există. Totul, toate legumele astea au nişte 
dimensiuni impresionante. Cu mult mai mari decât tot ce- 
am întâlnit prin peregrinările mele la piaţă, în căutarea 
hranei zilnice. 

Simona simte că s-a întâmplat ceva cu mine fiindcă se 
întoarce, îmi vede figura uluită şi zice indiferentă. 

— Bunicul se ocupă de astea, eu nu mă prea pricep. Hai 
să-l căutăm. 

Capul începe să mă doară subit. N-am înnebunit şi nici nu 
visez. Grădina asta întrece orice imaginaţie. Cu toate astea, 
Simonei i se pare foarte firesc tot ce-o înconjoară. N-am 
încotro şi fac şi eu la fel. Dăm ocol casei şi ajungem pe o 
mică peluză cu iarba tunsă mărunt, pe care e înşirată o 


armată de soldaţi din plastic, gata de atac împotriva alteia, 
ascunsă însă în tranşee. Toată mulţimea e dirijată de un 
bătrânel uscăţiv, cu favoriţi a la, să nu râdeţi, Franz Josef. 
Moşul e îmbrăcat într-o uniformă pe care o categorisesc ca 
datând de pe vremea războiului de independenţă şi poartă 
la şold o sabie grea de cavalerie. 

— Pe cine-mi aduci, locotenente? 

— Un prizonier, domnule mareşal, răspunde milităreşte 
Simona pocnind din călcâie. 

Vreau să spun şi eu ceva, dar fata-mi face semn să tac. 

— L-ai interogat? 

— Da, excelenţă. 

— Refuză să vorbească? 

— Categoric. N-am putut scoate nimic de la el. 

— A divulgat codul? 

— Nu. 

— Foarte bine. E un soldat curajos. Să fie împuşcat şi 
înmormântat cu onoruri militare. 

Stabilind astfel soarta mea, moşul se întoarce la bătălia 
lui în timp ce Simona mă trage după colţ. 

— Azi e marţi. 

— Şi ce dacă? 

— Marţea se joacă de-a războiul. E gogoriţa lui. 

Mă îndoiesc, după ce-am văzut scena dinainte, că bunicul 
ei e întreg la minte. Vreun savant nebun, fără îndoială. Am 
mai cunoscut eu unul din ăsta. În familie era om normal, 
dar cum intra în laborator, nu te mai puteai apropia de el. 

Ne întoarcem amândoi pe câmpul de bătaie, acolo unde 
„mareşalul” se dă de ceasul morţii încercând să străpungă 
liniile duşmane, bine fortificate. 

— Dacă-mi permiteţi, excelenţă, şoptesc eu spre urechea 
dreaptă a bătrânului, nu credeţi c-ar fi bine să trimiteţi 
cavaleria prin păduricea de colo? 

Şi-i arăt nişte tufe lăsate nesupravegheate de adversarul 
ocupat să piseze cu artileria centrul armatei bunicului. 
Mareşalul procedează întocmai şi-n câteva minute 


duşmanul e cu tot efectivul în ţărână. După felul cum arată, 
cred că-i va trebui o groază de timp până ce se va pune din 
nou în picioare. 

— Mulţumesc, locotenente, te fac colonel! 

Moşul sare peste grade cu cea mai mare uşurinţă iar eu, 
ca să nu-l dezamăgesc, prind de haină „Marea Cruce A Nu 
Mai Ştiu Cărui Ordin” şi-i mulţumesc cu căldură. 

— Vă sunt profund recunoscător, excelenţă! 

— Gata cu războiul, mi-o reteză el. 

Bunicul face paşi repezi spre redobândirea statutului de 
om normal şi-n curând se poate discuta cu el foarte bine. 

— Stai jos pe bancă, bei ceva? 

— Nu, mulţumesc, sunt cu maşina. 

— Tinerii din ziua de azi nici măcar să bea nu mai ştiu. 
Cum te cheamă? 

— Alex E.G. 

— Îmi pare bine, Napoleon Udrescu. 

Îi strâng mâna, mi-o strânge şi el, apoi întreabă: 

— Nu te cheamă Sandu, precis? 

— Sandu Costin? 

— Da. 

— Bineînţeles că nu, doar v-am spus numele meu. Sandu 
e un fost coleg de facultate... 

— Îmi pare bine. Ţi-e cumva prieten? 

— N-aş putea să spun asta. 

Moşul se bucură vizibil. 

— i-o fi chiar antipatic? 

A nimerit exact. 

— Atunci pot să-ţi spun. O tot plictiseşte pe nepoată-mea 
cu telefoane. Până la urmă săraca de ea a cedat şi i-a 
acordat o întâlnire ieri. Nu protesta Simona, se răţoieşte 
bătrânul, ameninţând-o cu degetul. Nu pricep mare lucru, 
dar stau să văd ce va urma. 

— Atunci ştii ce-am făcut? M-am prefăcut bolnav ca să nu 
se ducă. Mototolul o fi stat acolo până i s-a urât! 

— Papă, de ce vorbeşti aşa? îl mustră Simona abia 


stăpânindu-şi râsul când îmi vede figura asasină. 

Am acum, deşi n-am căutat-o, explicaţia absenței fetei. 
Ce-o să fac cu ea voi vedea. 

— Tu poţi s-o inviţi, că te văd băiat simpatic, mă asigură 
bătrânul făcându-mi cu ochiul. 

Îi mulţumesc pentru apreciere, când îl văd că se uită la 
mine atent ca şi cum m-ar cunoaşte de undeva. 

— la spune-mi, nu lucrezi la Cooperativa „Drum Nou”? 

— Nu. Sunt inginer la fabrica de confecţii. 

— Înseamnă că te confund cu altcineva. Simona, adu 
nişte vin. Din cel de lângă perete. Mai sunt vreo trei sticle. 

— Nu vă deranjaţi, protestez eu fără prea multă 
convingere. V-am spus că nu beau. 

— Un pahar merge, decretează moşul fără să-mi ia în 
seamă opoziţia. 

Fata se ridică în timp ce moşul scoate din buzunar o 
tabacheră de argint şi-şi răsuceşte o ţigară. 

— Fumezi? 

— Nu, mulţumesc. 

Privesc de jos de pe bancă grădina bătrânului cu 
admiraţia în priviri şi, fiindcă tot n-am ce discuta cu el până 
la venirea Simonei, îi spun: 

— Frumoasă grădină aveţi. N-am mai văzut o alta până 
acum cu legume atât de mari. Cum le-aţi obţinut? 

— Greu, greu de tot. Muncesc la ea de douăzeci de ani şi 
mai bine. Cam de când mi-a murit fata cu ginerele într-un 
accident de maşină. Erau părinţii Simonei... Am luat-o la 
mine şi de atunci muncesc pentru ea. Spune drept, aşa-i 
că-ţi place? ` 

Pot să-i scuz lipsa de modestie. Intr-adevăr, ce văd aici e 
grozav. Un singur lucru mă intrigă. De ce nu se aplică toate 
astea pe scară largă? Cu o singură roşie din astea poți face 
o salată cât toate zilele. Atunci? Papă parcă-mi ghiceşte 
gândurile: 

— Te întrebi de ce nu se aplică, aşa-i? Simplu. Invidia şi 
dezinteresul. Cică secătuiesc solul. Asta e concluzia 


domnilor specialişti. Au venit, au văzut şi au plecat... Dar să 
tăcem, se opreşte el, vine Simona şi ei nu-i place să audă 
că mă plâng. 

Fata se apropie de noi cu o tavă pe care tronează o sticlă 
de vin aburită şi trei pahare. 

— Fii binevenit la noi! îmi spune Papă, turnând vinul 
rubiniu în pahare. 

Ciocnim şi bem vinul într-adevăr bun. Pe urmă mă scuz, 
pentru că senzaţia de foame mi s-a agravat şi nu mai pot 
rezista mult. Simona e cea care mă conduce spre portiţă. 

— Pot să te mai caut zilele astea? o întreb eu convins 
dinainte de răspuns. 

— Dacă-ţi face plăcere... 

În caz că asta-i singura problemă, am depăşit-o deja. 
Plăcere-mi face şi încă una grozavă. 

— Bine, o să-ţi dau telefon. Am înţeles că ai... 

— 3606. Sunt în cartea de telefon la litera R. 

— Păi nu te cheamă Udrescu? 

— Udrescu după bunicul. După tata însă mă cheamă 
Radu. Simona Radu. 

Îi mulţumesc pentru informaţii, îmi iau la revedere şi 
plec. Ajung acasă când mai aveam puţin până la limită. 
Singurul gând, obsedant pe tot parcursul drumului, a fost 
că trebuie să mănânc ceva. Intru în bucătărie şi deschid 
frigiderul. Nimic în afară de salamul de care nu mă ating 
fiind relicvă istorică. Singurul rezultat e că-mi îngheaţă 
urechile. Nimic de zis. Bune frigidere. Au însă un defect 
mare. Nu se umplu singure cu ceea ce trebuie. Îl închid, 
cobor în oraş şi curând mă întorc cu cele necesare 
preparării unei omlete straşnice, adică vreo douăzeci de 
ouă, ulei, brânză, şuncă şi pâine. Reţeta o ştiu de la una din 
prietenele mele cu care aveam de gând să mă însor odată. 
Când am văzut-o însă ce râvnă depune ca să mă înveţe să 
gătesc, am renunţat urgent. Nu era de nasul meu. Reţeta 
asta s-a lipit de mine pentru motivul că-i simplă. Adică. 
Spargi ouăle, având grijă să arunci cojile care nu-s bune de 


mâncat (nu vă luaţi după găini că ele le mănâncă din alte 
motive), le amesteci bine într-o farfurie, având grijă să n-o 
spargi, pui brânză tăiată mărunt, după gust, sau înaintea 
lui, n-are importanţă, apoi verşi conţinutul farfuriei într-o 
tigaie încinsă în care ai prăjit uşor şunca. Asta e momentul 
cel mai important, pentru că, dacă nu nimereşti tigaia, rişti 
să rămâi flămând. Dacă însă reuşeşti să torni totul în 
recipient, atunci ai şanse să mănânci o omletă formidabilă. 
Legea cauză-efect se aplică artei culinare mult mai bine 
decât oricărei discipline ştiinţifice. Lucrul cel mai ciudat e 
că uit aproape totdeauna câte ceva din reţetă. De multe ori 
mi se întâmplă să torn ouăle direct pe plită şi în tigaie 
nimic. Chestie de obişnuinţă. 

Eu le mănânc oricum atunci când mi-e foame şi foame 
mi-e întotdeauna când mănânc. De aici şi bucuria cu care 
mă apuc de gătit şi surprizele ce rezultă mai totdeauna în 
urma eforturilor mele. E de necrezut ce număr uriaş de 
variante poate produce un număr atât de redus de 
componente. 

Incep operaţiile, aşa cum v-am descris înainte şi-n circa 
zece minute am în faţă produsul eforturilor mele. Totul e de 
data asta în regulă, doar că am uitat sarea. Ce mai. De data 
asta am avut noroc! Mănânc repede ca să nu pierd nimic 
din timpul meu preţios apoi, ca orice bărbat care se 
respectă, spăl farfuria. Realizez acest tur de forţă cu brio, 
pun mâna pe telefon şi formez numărul Simonei. Vorbesc 
cu ea, ne înţelegem în câteva cuvinte şi plec s-o iau de 
acasă. 

— Simona, îi spun eu de cum o văd din nou, ce-ar fi dacă 
am merge în seara asta la „Hanul cu Cuc”? N-ar fi decât o 
amânare cu o zi... 

— Vrei într-adevăr? Ce drăguţ din partea ta! Mergem, 
cum să nu, doar să pun ceva pe mine. 

Când o femeie zice că lipseşte „doar cât să pună ceva” 
pe ea, atunci bărbatul trebuie să se înarmeze cu o doză de 
răbdare bunicică. Aşa şi eu. Din fericire Şi mona e mai 


operativă decât marea majoritate a semenelor ei şi, după o 
jumătate de oră, o văd că iese îmbrăcată într-o rochie 
verde, ca un câmp de primăvară. Arată grozav aşa, privită 
în ansamblu. 

— Sunt gata. Ce părere ai? 

Nu vreau s-o laud ca să nu devină încrezută. Îi fac deci un 
compliment de complezenţă şi plecăm. În mod sigur nu s-ar 
bucura dacă ar şti că dorinţa mea subită de a revedea 
„Hanul cu Cuc” se datoreşte şi altor cauze decât plăcerii de 
a-mi petrece seara cu ea. Vreau pur şi simplu să mă 
conving cu ochii mei că Bella trăieşte şi să revăd locul. Cine 
ştie. Poate-mi mai amintesc ceva. 

— Papă a rămas acasă? o întreb eu ca să întreţin 
conversaţia. 

— Nu. A plecat la nişte prieteni. 

— Ai văzut ce figură mi-a făcut? 

Râde. 

— Aşa e el, plin de neprevăzut. 

Ca să nu zic un lucru urât, nu mai comentez ceea cea 
fost şi aduc vorba despre grădina bătrânului: 

— la spune-mi şi mie. Cum e cu descoperirile lui? 

Spre surprinderea mea, Simona evită să-mi răspundă şi 
schimbă vorba. 

— Să lăsăm lucrurile astea. Mai bine spune-mi cum te-ai 
distrat aseară când m-ai aşteptat? 

De data asta evit eu să-i răspund. N-are rost să-şi strice 
buna impresie despre mine, auzind că m-am consolat atât 
de repede cu o cântăreaţă de restaurant. Norocul meu e că 
ajungem la han. Ne apropiem de clădire, eu cu precauţie, 
ea cu seninătatea pe care ţi-o dă neştiinţa. Nimic nu s-a 
schimbat de ieri, doar că de data asta nu mai încearcă 
nimeni să mă agaţe la intrare. 

Chelnerul ne conduce la o masă liberă, în care timp profit 
de ocazie şi-mi aranjez părul în oglinda care-i ţine loc de 
frizură. Să nu credeţi că omul a lansat o nouă modă. Nu. 
Părul însă-i luceşte într-un asemenea hal sub stratul gros de 


briantină că în faţa lui ar păli de invidie şi o oglindă de 
Murano. Vreau să-l întreb dacă primeşte un spor de salariu 
pentru economiile pe care le aduce localului prin 
renunţarea la oglinzi, dar mă opresc la timp ca să nu 
creadă cumva că n-am să-i dau bacşiş în caz de răspuns 
afirmativ. 

— Două cotlete şi o baterie de vin, sună comanda. 

Notează ce i-am cerut într-un carneţel şi fuge. Habar n- 
am dacă o să-mi aducă comanda repede, dar, dacă se 
preface că e grăbit, a reuşit. M-a dus. 

Examinez locul pe furiş în aşa fel ca Simona să nu bage 
de seamă. Şi pe cine credeţi că-l văd la distanţă de două 
mese? Pe  lonică-locotenentul în compania secretarei 
maiorului. Omul îmbină, se vede, utilul cu plăcerea, pentru 
că prea mare ar fi coincidenţa să se afle aici doar din 
întâmplare. Nu vreau să spun că mă urmăreşte ci doar că a 
venit aici ca să studieze locul. Ca să nu-i stric plăcerea, trec 
cu privirea peste el ca şi cum nu l-aş fi văzut şi-i spun 
Simonei: 

— Dacă şi astăzi va cânta orchestra de ieri, trebuie să ne 
băgăm vată în urechi. Cântă groaznic de prost. 

— Dar solista? 

— Cu ea e altă poveste. Are voce destul de bună. 

— Deci ai intrat ieri, aşa-i? 

M-a prins. Aşa păţeşti dacă nu taci din gură. 

— Am aruncat doar o privire în timp ce te aşteptam. 

Văd că nu mă crede, ceea ce era previzibil, de altfel. 

— O să-ţi crească nasul, ai grijă! 

Aici se opreşte pentru că cei cinci indivizi din seara 
precedentă, nu întârzie să apară. Işi  acordează 
instrumentele îndelung, de parcă la ei asta ar avea vreo im 
portanță, apoi dau drumul primei melodii. Nu dau niciun 
semn de răguşeală, deşi răcnesc ca din gură de şarpe, 
semn că au gâtlejurile tăbăcite de fum şi băutură. Singura 
soluţie ar fi să le sară corzile de la chitare sau să dea peste 
ei o pană de curent. Cum însă n-am nicio pilă pe sus pe la 


vreun sfântuleţ mai acătării, degeaba mă rog. Melodia 
continuă fără pauză până la final. Mă uit la Simona. Ascultă 
atentă, încercând să priceapă cuvintele. Nu-i acord nici 
zece la sută şanse. Ar trebui să aibă prea mare noroc să 
reuşească. 

În timp ce eu îmi muncesc mintea căutând o soluţie ca 
să-i fac să tacă, chelnerul vine cu platoul. Aduce tot ce i-am 
cerut şi-n plus, o vază cu flori. 

— Sunteţi al o sutălea consumator din seara asta. 

O mică atenţie din partea conducerii. 

Mă ridic în picioare, mulţumesc din partea colectivului, 
după care, fără să-mi arăt mirarea pentru frumosul gest cu 
care, de ce să nu zic, nu sunt obişnuit, iau vaza şi o aşez 
între mine şi Simona. Pe urmă-i urez poftă bună şi vreau să 
mănânc. Lucrurile care zac în farfuriile noastre sub numele 
de cotlet de porc, sunt doar la o primă vedere comestibile, 
cu excepţia garniturilor. În momentul în care Simona 
încearcă să taie bucata de carne, cuțitul sare din ea ca 
dintr-un cauciuc. Astfel fata pierde şi ultima fărâmă de 
speranţă că s-ar putea sătura. Despre mine ce să vă mai 
spun? Foame nu mi-a fost şi am comandat de mâncare doar 
ca să-i ţin companie fetei. Ca bărbat ce mă aflu, preiau 
iniţiativa şi încerc la rândul meu să fac ceva. Zadarnic. 
Tovalul din care se confecţionau tălpile pantofilor e floare la 
ureche pe lângă rezistenţa manifestată de fripturile noastre 
în faţa oricărei tentative de a le tăia. 

— Ce părere ai? o întreb pe Simona privind la ea cu 
durerea întipărită pe figură. 

— Nu cred să murim de prea multă mâncare, răspunde 
ea. 

— Şi nici să ne îmbătăm, completez eu fraza îndată ce 
sorb din paharul cu vin şi constat că un peşte de apă dulce 
s-ar simţi foarte în largul lui acolo. Noroc cu Bella. Apare 
exact la ţanc ca să-i distragă atenţia. Cu toate că ştiam că 
trăieşte, vederea ei îmi provoacă un adevărat şoc nervos. E 
cazul să consult un psihiatru. Cunoaşteţi dumneavoastră 


vreunul care să nu mă întrebe ce dorinţe refulate am avut 
în copilărie şi ce traumatisme morale a produs asupra mea 
primul trei la latină? Dacă da, atunci daţi-mi repede adresa. 
Am nevoie de el ca să nu-mi pierd minţile. De altfel, trăind 
în atmosfera asta nici nu e greu, v-o spun precis. Incerc să- 
mi adun gândurile de pe unde umblă, reuşesc, le număr, 
văd că-s toate, apoi continui dialogul cu Simona, ca să nu 
creadă cumva c-am adus-o aici să comemorăm cine ştie ce 
eveniment tragic. 

În timp ce Bella-şi continuă melodia, chelnerul revine şi 
ne întreabă dacă mai dorim ceva. 

— Cu ce vă mai servim? 

Pare serios, deci n-a gustat din fripturile noastre. Bine 
măcar că-s îndeplinite condiţiile de igienă. 

— Ceva într-adevăr comestibil n-aveţi în meniu? 

— Dar astea? întreabă el arătând spre farfuriile noastre. 

Mă uit în jur să văd dacă nu trage cineva cu urechea, îi 
fac semn să se aplece şi-i şoptesc la ureche: 

— Să-ţi spun un secret pe care te rog să-l păstrezi cu 
grijă. Chestiile astea nu-s bune de mâncat. Dacă ai vreun 
duşman prin sală, ţi le recomand cu toată căldura. N-o să 
mai calce pe aici. 

Nu pare convins că lucrurile stau aşa. Are nevoie deo 
demonstraţie? Fie. Chem pisica ce se învârte printre 
picioarele mele de vreo jumătate de oră şi-i arunc bucata 
de carne din farfuria mea. Se apropie pofticioasă. O 
miroase, o linge, apoi încearcă să muşte din ea, dar carnea 
îi sare din gură singură. Mirat, animalul îi dă ocol de vreo 
două ori, se preface indiferent apoi, deodată, sare şi-şi 
înfige colții drept în mijloc. De data asta cotletul aterizează 
drept pe pantofii lustruiţi ai chelnerului. Pisica primeşte o 
lovitură şi o ia la goană miorlăind tragic, iar băiatul adună 
cu un gest rapid farfuriile. Revine imediat cu nişte creier 
pane, pe care-l devorăm cu poftă. Aşa mai merge, nu 
credeţi? Aştept până ce termină şi Simona, apoi mă scuz: 

— Te rog să mă ierţi. Vreau să mă duc la responsabil să-i 


spun câteva vorbuliţe. 

Rămâne între noi. Mint. E adevărat că vreau să stau de 
vorbă cu cineva, dar în niciun caz cu responsabilul, ci cu 
Bella. A terminat recitalul şi s-a retras la cabine. Cum 
drumul până acolo nu s-a schimbat, îl găsesc uşor şi curând 
bat la uşa ei. 

— Intră, aud din nou vocea de ieri. 

Mă vede, se uită la mine rece şi mă întreabă din vârful 
limbii: 

— Ce doriţi? N-aţi citit pe uşă că intrarea persoanelor 
străine e interzisă? 

leri era parcă mai amabilă cu sută la sută, ba chiar mi-a 
propus prietenie veşnică. Ce-o avea acum de se poartă 
aşa? 

— Nu mă recunoşti? 

— Ba da. Eşti... Franz Josef. 

— A, nu. Mă numesc Alex E. G. leri, când mi-am dat 
numele celălalt, eram cam ameţit. 

— Şi pentru că dumneata bei cam mult, trebuie să bagi 
oamenii cumsecade în bucluc? Ce-ţi veni, măi omule, să 
spui c-ai plecat cu mine de aici? Ce sunt eu? Târfă? 

— Aşa mi s-a părut... 

Se face bleumarin. 

— Adică, vreau să zic, mi s-a părut că am plecat 
împreună. Asta vroiam să zic... 

Mi se pare mie, sau mă bâlbâi? 

— Pe crezutelea nu dă nimeni nici două parale. Te rog să 
părăseşti camera şi să mă scuteşti de prezenţă. Bună 
seara! 

Plec cu coada între picioare. Nici măcar nu ştiu bine ce 
am vrut de la ea. Aşa-mi trebuie dacă nu mă gândesc bine 
înainte. 

les pe coridor, ocolind chelnerii încărcaţi cu tăvi pe care 
recunosc aceleaşi fripturi tari ca pielea şi, când ajung la 
masă, îl găsesc acolo pe şeful de local, un individ gras şi 
nesemnificativ, pe al cărui ecuson pot citi: Onu Gheorghe, 


responsabil. Simona n-a pierdut vremea cât am fost eu 
plecat. 

— „„.„nu vreau să fac reclamaţie, dar ar fi bine să luaţi 
măsuri. E intolerabil ca să nu poţi nici măcar tăia friptura, 
dar s-o mai şi mănânci. 

— S-a nimerit carnea tare, altfel era altă situaţie. E şi 
bucătarul nou. Până mai învaţă... 

— Cât timp îi trebuie? intervin eu. 

— Pentru ce întrebaţi? 

— Ca să ştiu cât timp stau departe de localul 
dumneavoastră. 

Incearcă să zâmbească, dar nu iese decât o grimasă 
jalnică. 

— Vă rugăm să ne iertaţi. 

Mie-mi ajunge lecţia. Dacă şi Simona e de acord, să-l 
lăsăm pe individ să-şi critice subalternii în prima şedinţă şi 
să ne vedem de ale noastre. leşim afară şi, după fumul şi 
căldura dinăuntru, aerul curat e o adevărată binefacere. 

— Respiră adânc, îi recomand eu Simonei, trăgând aer în 
piept. 

— Pentru ce? se miră ea. 

— Fiindcă nu se ştie când mai avem ocazia să venim aici. 
Bucătarului îi vor trebui precis doi-trei ani ca să înveţe 
meseria, aşa că... 

— Ai de gând să te ţii de cuvânt? 

— Totdeauna, domnişoară, răspund eu, luând-o de braţ. 

Apucăm pe cărăruia ce se afundă în pădure. Dacă 
primăvara e anotimpul dragostei, vara în schimb face 
minuni. În nicio perioadă nu se pierd atâtea verighete şi nu 
se înfiripă atâtea prietenii efemere, că-n astea trei luni. Aşa 
se face că, deşi e destul de târziu, în parc nu e nicio bancă 
liberă. 

— Ce ne facem? întreabă obosita mea tovarăşă de drum. 

Cred şi eu. Cu pantofii care-i are în picioare, greutatea ei 
se ridică la peste 150 de kile. 50 ea şi restul pantofii. Din 
fericire, eu sunt insensibil la capriciile modei şi-n locul 


butucănoşilor pantofi pe care puteam la rândul meu să-i 
încalţ am preferat o pereche de sandale uşoare. N-o să mă 
caţăr pe nişte tălpi de 12 centimetri, numai şi numai pentru 
că aşa a decretat cine ştie ce măre cunoscător de la Paris. 

— Vrei să stăm pe iarbă? îmi vine aşa deodată o idee. 

— Oriunde, numai să stăm undeva. 

Mă decid să-mi sacrific haina pe altarul lui Cupidon, o 
invit să ia loc, apoi mă aşez şi eu alături de ea în iarba 
fragedă şi înaltă. Dacă aş fi fost înzestrat cu coarne, ceva 
ce nu se ştie niciodată şi cu patru picioare, aş fi păscut totul 
dintr-o suflare. Cum însă n-am nimic comun cu un 
asemenea animal, spre deosebire de alţii, mă mulţumesc 
să admir poieniţa în lumina soarelui de argint de pe tavan. 
Cum se întâmplă de cele mai multe ori când lucrurile merg 
prea bine, lângă noi răsună deodată o tuse seacă. 

— 25 de lei amendă, zice proprietarul tusei dinainte, în 
loc de bună seara. 

Mă uit în sus şi disting cu greu o siluetă prevăzută cu 
chipiu. Un paznic, fără îndoială. 

— Amendă? Pentru ce? 

— Aţi călcat iarba. N-aţi văzut plăcuţa? 

Pe întuneric, numai o pisică ar fi putut distinge ce scrie 
pe ea, dar la lumina lanternei paznicului, reuşesc să citesc: 

„Tineri, noi ca şi natura 
O-ngrijim întotdeauna”. 

lar alături desenat un pionier halterofil, în stilul de bâlci al 
anilor '30. 

— Şi ce dacă scrie asta acolo? nu pricep eu. 

— Nu înţelegeţi? Inseamnă că nu aveţi voie să vă aşezaţi 
pe iarbă. Doar e clar. Tineri sunteţi, deci trebuie să îngrijiţi 
natura întotdeauna. 

— Atunci de ce nu anexaţi şi traducerea alături? Incerc 
eu să fac o glumă.. 

Ori cu el, ori cu statuia sfinxului tot aia e. 

— O s-o traducem în toate limbile de circulaţie 
internaţională, mă asigură el. 


— Eu mă refeream la limba română. 

Nu-mi merge. Paznicul luminează o altă tăbliță de data 
asta cu un fluture şi-mi citeşte scandând cuvintele: 

— Cine-i floare şi e-n viaţă... 

— Este pară  mălăiaţă, completez eu strofa spre 
amuzamentul Simonei. 

— Nu. Este viu şi are viaţă, termină iluminat de o sfântă 
inspiraţie paznicul. 

Legea e lege, chiar expusă aiurea ca aici. N-am ce face, 
plătesc, primesc în schimb o chitanţă pe care o bag cu un 
gest neglijent în buzunar şi, tocmai când mă pregăteam să 
plec, aud: 

— Acum că aţi plătit, puteţi rămâne mai departe. Eu mi- 
am făcut datoria. 

Tot e băiat cumsecade. Altul în locul lui mi-ar fi luat şi 
banii şi nici nu m-ar fi lăsat să rămân. Mă pregăteam 
tocmai să-i expun Simonei consideraţiile mele personale 
privind paznicii de zi şi de noapte şi faptul că în curând prin 
toate poieniţele de munte va scrie 
„Nu călcaţi iarba” şi pe toţi copacii va atârna câte o tăbliță 
conţinând o interdicţie, când aud lângă mine o altă voce. 
Liniştea e făcută bucățele, fără menajamente, de un alt 
individ, tot cu lanternă şi tot cu chipiu. E prea mult pentru o 
singură seară, nu credeţi? 

— Ce-i cu dumneavoastră aici? Nu ştiţi că nu e voie să 
staţi pe iarbă? 

Din fericire nu-mi vede mutra, că altfel ar fugi cu 


siguranţă. 
— Sunteţi paznicul, aşa-i? 
— Da. 
— Şi vreţi probabil să plătesc 25 de lei amendă. 
Aprobă. 


— Pentru că pe undeva pe aici, pe nişte tăblițe, un idiot a 
afişat nişte poezii „existenţialiste” şi le-a înfipt în pământ. 

— Ce idiot, tovarăşul. E responsabilul parcului. 

— Transmite-i te rog din partea mea că e un dobitoc. Să 


mergem, Simona. 

— Un moment, nu merge chiar aşa. Trebuie să plătiţi! 

— Am mai plătit o amendă astă seară şi, orice-ai spune 
dumneata, două amenzi pentru aceeaşi vină sunt prea 
multe. Poftim chitanţa! _ 

l-o întind şi plecăm dispărând în întuneric. In urma 
noastră, paznicul ia bucata de hârtie, aprinde lanterna şi 
citeşte: „Prostule, te-am dus!”. 

— Hei, staţi, staţi, strigă el zadarnic. 

În timpul ăsta, falsul paznic îşi numără banii şi-şi spune: 

„Încă doi, trei fraieri şi fac mia”. 


CAPITOLUL IV 
În care Onu-şi adună cu chiu cu vai banda, 
Pavel se transformă-n gropar, iar fantoma 
lui Patrocle părăseşte beciul. 


Ziua scadenţei se apropie cu repeziciune, dar Onu tot nu 
s-a hotărât încă, dacă să plătească sau nu. „Şi ăia trei care 
nu mai dau pe aici”, se gândeşte el cu ciudă. Tocmai când 
Onu-şi face problemele de mai sus, fără să găsească şi 
rezolvarea, Pavel intră vesel ca un cintezoi pe uşă: 

— Salve, patroane, tot liber, tot liber? 

Onu nu gustă gluma câtuşi de puţin. 

— Mă, ţie nu ţi-e bine! 

— Ba da. 

— Atunci taci din gură şi ascultă. Am o socoteală cu 
tine... 

Lui Pavel i se aprind scântei în ochi în timp ce adulmecă 
aerul în căutarea mirosului de bani. 

— Cu mine, şefule? 

— Cu tine şi cu Nae. Dar fiindcă ai venit primul, o să mă 
ocup întâi de tine. 

Odată cu ultimele cuvinte, Pavel încasează „cash” o 
palmă, urmată imediat de sora ei mai mare. 

— De ce dai? se vaită el. 

— Să nu dau? Să nu te lovesc? Atunci când pierd din 
cauza ta şi a deşteptului celuilalt o groază de bani? 

Ce-aţi avut să vorbiţi de Patrocle la cârciumă? Ai? Ca să 
vă audă unul Pârvu şi să vină să mă şantajeze? 

Pavel tace cât tace, pe urmă-şi ia inima-n dinţi şi zice: 

— Poate am vorbit, da’ nu-mi aduc aminte. Eram cam 
băuţi. 

— Nu v-am spus eu să nu vă piliţi? Atunci când aţi plecat. 

Pavel se vede nevoit să aprobe. 

— Atunci de ce-aţi băut, mă? De ce v-aţi pierdut minţile? 
Spune! 

Răspunde dacă poţi! 


Pavel smiorcăie din nas, apoi zice: 

— Pârvu ăsta n-are dovezi... 

— Ce dovadă vrei mai bună decât cadavrul ăla din 
pivniţă, dobitocule? Sau ai uitat că e încă acolo. După 
povestea aia nu v-aţi mai arătat mutrele pe aici. Credeaţi 
probabil că mă vor aresta şi o să scăpaţi cu faţa curată. Nu 
vă faceţi iluzii. Primii care or să vină după mine se cunosc 
ei. 

— Să facem să dispară corpul... 

— Bună idee. Mă şi mir că nu mi-a venit încă. Unde să-l 
ducem? La tine acasă cumva? Ce zici? 

Pavel găseşte că ideea nu e bună. 

— Să-l îngropăm undeva, într-un loc ferit. 

— Pavele, mă crezi tâmpit? 

Acolitul lui Onu, care are cea mai bună impresie despre 
inteligenţa lui Onu, de când îşi încasează banii cu 
regularitate, protestează energic: 

— Se poate, patroane?!? 

— Bine c-am lămurit-o măcar pe asta. La ce crezi că, m- 
am gândit singur, cât timp voi v-aţi văzut de ale voastre? La 
bunica? Nu. M-am gândit cum să ieşim din situaţia asta.. Şi, 
oricum am sucit-o, am ajuns la concluzia că fără voi nu pot 
face nimic. Nici măcar să-l scot de acolo din pivniţă. Voi, 
însă, nici pomeneală să veniţi. Tu, Nae... De lorgu ce să mai 
spun... 

— M-am întâlnit cu el ieri dimineaţă... Era şi Nae... 

— Acum unde e? 

— Cred că la el acasă. 

— Caută-l. Şi pe el şi pe Nae. lar, dacă-i găseşti, adu-i 
aici. Trebuie să terminăm odată cu povestea asta. A ajuns 
să-mi provoace insomnii. 

Pavel pleacă pentru a executa ordinele, bombănind 
nemulţumit. Contrar regulilor ce guvernează teoria 
probabilităților, reuşeşte să dea de Nae în prima cârciumă 
întâlnită în cale. Al treilea ca importanţă în bandă e matolit 
binişor, deşi ora e destul de matinală. 


Dacă cineva ar fi avut vreo îndoială, ar fi fost suficient să 
privească sticlele ce zac în jurul mesei, pentru a-şi elimina 
orice dubiu. 

— Prietene, te cheamă şeful, îi şopteşte Pavel după ce 
reuşeşte cu greu să se strecoare printre mese. 

— Care şef? Eu n-am niciun şef! 

Pavel pricepe că celălalt se află în faza belicoasă şi 
adoptă o atitudine potrivită cu situaţia: 

— Bine, bine, lasă. Hai că dau şi eu un rând! 

Nae dă coniacul pe gât ca pe apă şi revine la sentimente 
mai bune: 

— Bună băutură, zice el plescăind din limbă. Ce spuneai? 

— Ne cheamă Onu! 

— Atunci ce mai stăm? Să mergem! 

— Nimereşti singur? îl întreabă Pavel de cum ies afară. 

— Eu să nu nimeresc? Nimeresc orice, de la orice 
distanţă, se laudă Nae luând o piatră şi făcând ţăndări un 
bec la o distanţă bunicică. 

— Ai văzut? Dacă mai beau ceva, e şi mai bine! 

— Lasă băutul, că-ţi dă Onu când ajungi, îi spune Pavel, 
gândindu-se la chelfăneala ce-l aşteaptă pe Nae. Pe lorgu l- 
ai văzut? 

— Care lorgu? 

Pavel nu-i mai explică, fiindcă-i clar. 

— Bine, bine, Spune-i lui Gheorghe că m-am dus la lorgu 
acasă. Dacă nu uiţi, desigur! 

Trimisul lui Onu-l părăseşte pe Nae şi, sperând că nu-l va 
ridica nicio patrulă pentru tulburarea liniştii publice, se 
grăbeşte să dispară. Purtat de paşi pe străduţele liniştite, 
Pavel se simte tot mai atras de ideea de a lăsa totul baltă şi 
a se retrage la ţară. Viaţa de om cinstit, dacă nu-i va aduce 
mai mulţi bani, îi va produce infinit mai puţine necazuri, 
lucru nu chiar de lepădat. Cum, însă, Pavel îşi ştie şeful 
deosebit de răzbunător, pune ideea deoparte pentru altă 
dată. Vorba ceea. Nu se ştie când ai nevoie de o idee bună, 
idee care nu-ţi vine totdeauna la ţanc. De asta e bine să ai 


una pusă bine în rezervă. Gândindu-se într-una la 
avantajele şi dezavantajele vieţii pe care are de gând s-o 
ducă, Pavel ajunge la locuinţa lui lorgu. După ce se uită în 
jur, conform regulilor conspirativităţii, urcă treptele, intră 
într-un gang şi sună la uşă. După un timp destul, de lung 
paşi uşori se apropie şi un ochi se lipeşte de vizetă: 

— Ce vrei, Pavele? 

— M-a trimis şeful după tine? 

— Ştii de ce mă cheamă? 

— Da. O să-ţi povestesc pe drum! 

Uşa se deschide. 

— Intră până mă îmbrac! Sunt gata imediat. 

lorgu se grăbeşte spre dormitor, în timp ce Pavel rămâne 
în antreu, holbându-se cu gura căscată la pozele decupate 
din reviste, lipite pe pereţi. Diferite siluete de femei, mai 
mult sau mai puţin îmbrăcate, i se arată lui Pavel, oriunde 
şi-ar arunca ochii. „Asta da harem”, se gândeşte el sorbind 
din priviri o blondă drăguță foc. Uitându-se mai bine, Pavel 
îşi dă seamă că femeia nu e stea de cinema, ci o persoană 
foarte reală. Ceva comun tot are cu pozele de pe pereţi. 
Blonda e îmbrăcată suficient de sumar pentru ca pe Pavel 
să-i treacă năduşelile. 

— Sărut mâna, îngaimă el pierdut în admiraţie. 

— Bună, scumpule. Nu te-am mai văzut pe aici. Eşti un 
prieten al lui lorgu? 

Idila pe cale să se înfiripe e întreruptă brutal de intrarea 
precipitată a lui lorgu. 

— Ce cauţi aici?!? 

— Am auzit soneria şi am ieşit să văd cine e... 

— Să nu te mai prind că ieşi din dormitor în ţinuta asta. 
Pune ceva pe tine, nu mai sta aşa, ca o... 

— Bine, iubitule, nu te supăra. Aşa o să fac, răspunde 
femeia privindu-l pe Pavel drept în ochi, adânc, fără să se 
ascundă. 

— N-auzi ce ţi-am spus? 

Femeia nu se sinchiseşte câtuşi de puţin, continuând să-l 


privească pe Pavel, studiindu-l în amănunt şi evaluându-i 
posibilităţile. Când crede că a terminat, se întoarce şi-i 
aruncă peste umăr: 

— Mai vino pe la noi! 

Apoi iese. Singurul lucru care l-ar putea împiedica pe 
Pavel să dea curs invitaţiei e lorgu. 

— Femeia asta, cum vede un bărbat, cum i se aprind 
călcâiele de nu i le mai stinge nimeni, nici măcar un pluton 
de pompieri. Pe tine, Pavele, dacă vrei să rămânem 
prieteni, te sfătuiesc să-ţi vezi de nevastă-ta şi să-mi laşi 
prietena în pace. Altfel mă fac rău. Şi, când sunt rău, muşc. 
Muşc al dracului de tare... 

— Fii liniştit. Nu fac eu din astea la prieteni. Haide să 
mergem că ne-aşteaptă Onu. Nu uita. E zor mare! 

— la-o înainte că vin imediat şi eu. 

Mânat de curiozitate, Pavel priveşte totuşi înapoi în timp 
ce coboară şi-l vede pe lorgu încuind uşa şi proptind-o pe 
dinafară cu un drug gros de fier, în aşa fel ca nimeni să nu 
poată intra, dar mai cu seamă să nu poată ieşi. 

— Ai priceput sper ce te-am rugat, zice lorgu imediat ce 
ajunge lângă Pavel. 

— Ţi-am spus că prietenii mei n-au a se teme de nimic 
din partea mea... 

— Prieteni, prieteni, dar brânza-i pe bani. Dacă te prind la 
ea, s-a zis cu tine! Să bagi bine la cap treaba asta! 

Deoarece în ultima vreme Pavel are parte tot de 
ameninţări, obişnuinţa începe să-şi facă efectul aşa că ceea 
ce-i spune lorgu-i intră pe o ureche şi-i iese imediat pe 
cealaltă, pierzându-se în vânt. 

— Ce s-a întâmplat! întreabă apoi adjunctul lui Onu, în 
timp ce paşii-i poartă spre reşedinţa şefului. Pavel îi explică 
plin de răbdare totul. 

— l-am spus că-i prea violent, zice lorgu, respirând 
uşurat, mulţumit că n-are niciun amestec. 

Când cei doi îşi fac apariţia, Onu era cât pe ce să-i dea la 
serviciul de persoane dispărute. Acum că-i vede sănătoşi, 


se potoleşte, îl mai bagă o dată pe Nae cu capul în 
ligheanul cu apă rece, apoi îl lasă jos şi se întoarce spre ei: 

— In sfârşit! Mai să cred că v-a răpit cineva şi o să mă 
trezesc cu o cerere de răscumpărare. 

— lorgu ştie tot. l-am spus, raportează Pavel vesel. 

— Aşa e. Mi-a spus Pavel ce s-a întâmplat. Cum naiba ai 
putut să-l loveşti atât de tare? 

Onu-şi priveşte palmele mari ca lopeţile şi pleacă capul 
ruşinat. Pe urmă-şi aduce aminte că el e şeful şi-l înfruntă 
pe lorgu privindu-l dur. 

— Acum degeaba vorbim. Trebuie să vedem ce facem cu 
Patrocle şi mai ales cum scăpăm de ăia doi, şantajiştii! Sau 
le dăm banii? 

Protestele răsună unanim. 

— Nu. Orice, numai bani nu..! 

— Cât au cerut? întreabă lorgu, mai practic ca ceilalţi. 

— 20 000. 

— Nu-i mult. De ce nu-i dai? 

— Las că-ţi explic eu, răspunde Onu şi-i face cu ochiul. 

lorgu pricepe că aici e vorba de un secret care trebuie să 
rămână între ei doi şi nu mai insistă. 

— De unde au aflat? 

— Tâmpiţii ăştia doi s-au pilit la cârciumă şi au acceptat 
să bea împreună cu Pârvu. Le-a făcut cinste până au spus 
tot. 

— Păi nu ne-ai zis dumneata, patroane, să nu ne bem 
banii că alţii nu mai căpătăm până săptămână viitoare? 
Dacă omul a vrut să ne dea de băut, cum era să-l refuzăm? 

— Mă, Pavele. Nu bănuieşti deloc cum de s-a legat chiar 
de voi? 

lorgu cască urechile mari, fiindcă începe să priceapă. 

— Vrei să zici că-i urmărea mai demult şi că prin ei vroia 
să ajungă la tine? 

— Da. 

— Atunci ştie? 

— Totul. 


— E groasă, şefule. Ce ne facem? 

— Partea proastă e că le-am dat o hârtie în care 
recunoşteam omorul. E la ei acum. 

— Ai făcut prostia să recunoşti crima în scris? se miră 
lorgu în gura mare. Cum ai putut? 

Onu îl repede: 

— Să te fi văzut pe tine ce făceai dacă încăpeai în mâinile 
matahalei ăleia de Micu. Dacă nu făceam ce mi-au cerut, 
m-ar fi omorât în bătaie. 

lorgu se gândeşte câteva clipe ce-i de făcut apoi, văzând 
că Onu e prea speriat ca să poată gândi, preia conducerea 
operaţiilor. 

— Trebuie să punem mâna pe ei şi să-i închidem undeva. 
Pe urmă o să-i convingem cu binişorul că nu-i frumos ce fac 
şi le vom da drumul, doar când îşi vor cere scuze. Cadavrul 
trebuie să-l facem dispărut. O să-i coasem într-un sac şi-l 
aruncăm la noapte în râu. N-o să dea pe dinafară, sunt 
sigur. 

Infăţişate astfel, problemele par destul de simple. 

— Bine, bine, dar cum punem mâna pe hârtie? Şi cum îi 
venim de hac malacului? El singur ne poate bate pe toţi. 

— Nu-ţi fă probleme. Am lângă mine nişte ţigani care, 
pentr-o sută, mi ţi-l umflă cât ai clipi. Trebuie doar să le dau 
banii şi să le spun când să vină. Restul îi priveşte! 

Onu-şi recapătă, vorbă cu vorbă, buna dispoziţie. 

— Atunci, aşa facem. Il coasem pe Patrocle în sac, îi 
legăm o greutate de picioare şi-l aruncăm în râu. Ai auzit, 
Pavele? 

— Am auzit, sigur că am auzit, da' nu ştiu ce mă priveşte 
tocmai pe mine... Doar n-o să-l arunc singur... 

— Nu. Tu o să-i coşi în sac. Până mergem noi în oraş să 
cumpărăm frânghie pentru întâlnirea cu Pârvu, te urci 
frumuşel în pod şi, după ce găseşti doi saci vechi, cobori în 
beci şi-l coşi pe Patrocle în el. Până ne întoarcem, să fie 
gata totul. Vrei să-ţi mai explic o dată? 

— Nu. E clar. Mie însă mi-e frică de morţi. Pune pe altul! 


— Pe cine? Pe lorgu? Trebuie să meargă în oraş cu mine. 
Nae vezi şi tu în ce hal e... Cine mai rămâne? Tu. Aşa că 
vezi să faci bine treaba! 

Văzând că hotărârea lui Onu nu poate fi schimbată, Pavel 
îşi ia inima-n dinţi şi zice tare: 

— În cazul ăsta, eu mă retrag! 

— Ce face? 

— Da. Vreau să plec! M-am săturat de munca asta. Tot 
timpul pericole iar, acum, şi un cadavru. Până ne ocupam 
tot de pocher, mai mergea cum mai mergea. Acum, însă, o 
să vrei să-i omori şi pe ăştia doi, mâine pe alţii şi, uite aşa, 
pivniţa dumitale o să se transforme în cavou. Nu vreau să 
stau în puşcărie tot restul vieţii! 

— Mă. Ţie nu ţi-e bine! 

— Ba da, ţi-am mai spus... 

— Ba nu ţi-e. Ai obrajii roşii. Cred că din cauza 
temperaturii... 

Pavel se uită speriat în oglindă, dar se linişteşte imediat: 

— Nu sunt! 

Instantaneu, două palme răsună pe obrajii 
recalcitrantului! 

— Acuma sunt. Eşti mulţumit? Sau mai vrei explicaţii 
suplimentare? 

Aflat la ananghie, Pavel se hotărăşte să facă ceva 
concesii: 

— Vreau să te ajut, cum să nu. Până scapi din buclucul 
ăsta. Pe urmă, pot pleca? 

— Vorbim atunci. Dacă faci aşa cum am spus, îţi dau 
partea ta şi mergi sănătos! 

— Chiar mi-o dai? nu-l crede Pavel. 

— Sigur că da. Doar ţi-am promis. Un şef are un singur 
cuvânt! 

Maxima preferată a lui Onu a fost pronunţată atât de des, 
încât nu-i mai produce lui Pavel nicio impresie. Ba din 
contră. Auzind vorbele lui, Pavel începe să-şi piardă şi 
ultima brumă de speranţă. 


— lorgu şi cu Nae sunt martori. N-o să-ţi iei cuvântul 
îndărăt? 

— Vrei să mă jur? Ţi-i dădeam şi până acum, dar i-ai fi 
cheltuit pe prostii. Ar trebui să-mi fii recunoscător că te-am 
împiedicat s-o faci. 

— Sunt, patroane, cum să nu fiu, dar acum vreau să-i 
am, să-i simt, să-i pipăi, să-i văd cum îmi umflă buzunarele. 
Vreau să am şi eu o sumă mai mare de bani ca să ştiu pe 
ce-am muncit. 

De data asta Onu nu mai suportă: 

— Ce face? Ai muncit? Zici că meriţi banii? Când de zece 
ani de când te cunosc ai făcut numai prostii?!? Tremura 
inima-n mine când te trimiteam să faci şi tu câte o treabă, 
după capul tău. Muream de frică! De ce? Pentru că te 
ştiam, te cunoşteam ca pe un om de nimic. La pocher nu 
erai în stare să ţii minte nici cele mai elementare lucruri, de 
pălăvrăgit, ai pălăvrăgit în gura mare... Dacă sunt acum în 
situaţia asta, din vina ta e. Şi acum ai tupeul să-mi spui că 
ai muncit pentru banii ăştia?! O să-ţi dau partea ta, dar 
acum marş unde ţi-am spus şi fă ce trebuie că, de nu, te 
arunc pe tine în râu în locul lui Patrocle... 

— N-ar fi mai bine pe amândoi? se amestecă Nae. 

— O să mă gândesc la propunerea ta, dar acum mergi la 
culcare. Am nevoie de tine treaz! 

Pus la punct în felul acesta, Pavel ar plânge de mila lui 
dacă ar avea o bănuială cât de mică că lacrimile ar putea 
mişca inima de piatră a lui Onu. Cum, însă, ştie din 
experienţă că o asemenea minune nu se poate petrece, 
Pavel înghite în sec şi urcă în pod. Sus e suficientă lumină 
ca să se descurce fără lumânare, aşa că, sacii nu sunt greu 
de găsit. 

„Ce-o fi acolo?”, se întreabă el văzând sub maldărul de 
saci o cutie de dimensiuni impresionante. Curios din fire, 
Pavel se apleacă, deschide capacul şi rămâne mut de 
uimire. Mânat de norocul ce călăuzeşte orice prost, eroul 
nostru dă drept peste comoara lui Onu, o cutie de carton, 


plină ochi cu bancnote. 

„Ce-ar fi să-ţi iei partea ta chiar acum?” îi şopteşte un 
drăcuşor lui Pavel, în timp ce acesta priveşte cu ochii 
holbaţi banii. „Dacă o să te prindă o să te omoare”, îi spune 
îngerul păzitor. Cele două pieze, cea bună şi cea rea, 
sfârşesc prin a se lua la bătaie în timp ce stăpânul lor 
rămâne în clasica postură a măgarului lui Buridan. Spre 
deosebire de paşnicul animal, Pavel se hotărăşte totuşi, 
scoate un teanc de bancnote şi ia zece pachete a zece mii. 
Spre mirarea lui, fundul cutiei e acoperit cu alt fel de 
bancnote. 

— Ce naiba de bani or fi ăştia? se miră el cu voce tare. 

În cele din urmă se dumireşte că ceea ce vede acolo n- 
are nicio importanţă, deoarece de bani vechi n-are nevoie 
nimeni: 

— la te uită ce idee pe Gheorghe, să păstreze asemenea 
antichităţi, ce păcăleală! 

Închizând cutia, Pavel mângâie cu privirea teancurile de 
lei nou nouţi pe care-i ţinea în mână: 

— Aştia da bani! se bucură el, lăsând cutia plină de 
valută acolo de unde o luase. 

Mulţumit, Pavel îndeasă bancnotele în buzunar şi se 
pregăteşte să coboare. 

— Aici o să-i vadă, se dumireşte el, studiindu-şi buzunarul 
umflat. Mai bine-i ascund tot aici în pod şi-i iau mai târziu 
când o fi s-o şterg. 

Conform proverbului „Cu buzunarul plin se munceşte mai 
cu spor”, Pavel înhaţă doi saci şi coboară în pivniţă: 

— la să vedem ce-i cu omul nostru, îşi zice el din - nou, 
deschizând chepengul. 

Mirosul greu de jos îl face să se tragă înapoi şi să-şi lege 
nasul cu o batistă. 

— Măi, să fie, că rău mai miroase, se minunează Pavel 
începând să coboare scările. 

Lumânarea aprinsă pe care o ţine în mână nu reuşeşte să 
împrăştie decât parţial bezna de dedesubt. Cu toate astea 


un lucru se vede cât se poate de clar. Cadavrul a dispărut! 

— Să-l fi mutat Onu? se întreabă Pavel fără să fie prea 
mirat de ciudata dispariţie. 

Intrebarea rămânând fără răspuns, Pavel se vede nevoit 
să se învârtească în jurul pereţilor căutând într-una şi 
presupunând tot felul de prostii ca să explice dispariţia. 
Cum treaba care o face nu-l ajută la nimic, groparul de 
ocazie lasă sacii jos şi-şi spune cu regret că, dacă tot a 
ajuns acolo jos, n-ar fi rău să tragă o duşcă. Cele două 
butoaie îi fac ademenitor cu ochiul şi vă puteţi închipui că la 
o asemenea tentaţie Pavel n-are cum să reziste. Singura 
dilemă e că nu ştie care din vinuri e mai bun, pentru a nu 
mai pierde vremea cu gustatul. Din fericire, totul se rezolvă 
atunci când dai dovadă de bunăvoință. Cana de tablă e la 
îndemână, cancaua se deschide uşor, nu mai rămâne decât 
să umpli cana şi s-o dai pe gât. Cum lumânarea îl cam 
incomodează în efectuarea operaţiilor de mai sus, Pavel 
aşază pe unul din butoaie suportul şi trece la acţiune. Când 
să ducă la gură cana şi să soarbă, lumânarea se stinge 
brusc, lăsându-l în beznă. Pentru moment, Pavel nu 
realizează cum de s-a făcut deodată întuneric, apoi scoate 
bricheta şi aprinde din nou lumânarea. 

Şi acum, la treabă! îşi face el curaj, ridicând cana. 

Din nou lumânarea se stinge. De data asta, după ce 
pâlpâie înainte de câteva ori. Fiind foarte slab la fizică, 
Pavel nu pricepe în ruptul capului legătura ce există între 
dusul la gură al cănii şi stingerea luminării. Ca să se 
dumirească, face lumină din nou, apoi ridică uşor mâna fără 
cană. De data asta nu se întâmplă nimic. Cele câteva 
mişcări înşelătoare făcute de data asta cu mâna cealaltă 
micşorează flacăra lumânării de fiecare dată. Subit, Pavel 
începe să simtă o stranie nelinişte. Ceva nedefinit pluteşte 
în aer şi aşa, deodată, un hohot satanic răsună de undeva 
de sus. Uluit, Pavel rămâne pentru moment încremenit de 
groază. Cana-i scapă din mână, lumânarea se stinge şi o 
voce cavernoasă se face auzită: 


— Pa-tro-cleee! 

Pavel, care iniţial n-avea nimic împotriva faptului că 
profesorul a dispărut, ba din contră, găsea lucrul respectiv 
foarte binevenit, acum, când se găseşte faţă-n faţă cu 
fantoma lui, începe să prefere prima variantă. Retrăgându- 
se încetişor în direcţia în care presupune că se află scara, 
Pavel pipăie din când în când zidul ca să nu se rătăcească. 
Ultima atingere întâlnește însă în loc de răceala plăcută a 
zidului o mână descărnată, la fel de rece. Urletul de groază 
scos de nefericitul Pavel l-ar fi invidiat şi Tarzan, cât era el 
de rege al junglei: 

— Ajutor! 

— Mai încet că-mi spargi urechile, strigă stafia aproape la 
fel de tare. 

Să supere o fantomă e singurul lucru pe care Pavel nu l- 
ar face în momentul acela nici în ruptul capului. 

— Vă rog să mă iertaţi! 

Odată cu scuzele, Pavel scoate bricheta şi o aprinde. 
Lângă el nimeni. 

— Stinge drăcia aia! 

— Nu te supăra, domnule Patrocle, n-am ştiut că 
fantomelor nu le place lumina.. 

— Treaba asta o ştie orice ţânc. Aşa e mai bine. Pe 
întuneric. Dar de ce ai pălit aşa? Nu cumva ţi-e frică? 

— Mi-este, recunoaşte cinstit Pavel. 

Fantoma râde satisfăcută. 

— Aşa-i că te-am cam speriat? 

Pavel râde şi el mânzește ca să-i facă pe plac. 

— Da. 

— Sper să nu te superi, dar ştii, ăsta e rolul nostru pe 
lume. Acum răspunde-mi la o întrebare. Ţii la viaţă? 

La o asemenea întrebare nu se poate răspunde decât 
afirmativ. 

— În cazul ăsta, spune-mi unde e Onu? 

— Nu-i acasă. A plecat în oraş cu lorgu. 

— Şi tu eşti singur? 


— Cu Nae, dar el doarme sus. 

— Foarte bine. Acum uite ce faci. Urci în casă, laşi 
chepengul deschis şi o întinzi cât mai departe de aici, 
pentru că o să sară totul în aer. Ai înţeles? 

Pavel nu aşteaptă să i se spună de două ori, îşi ia 
picioarele la spinare şi, fără să-i pese de soarta lui Nae, 
pune câteva străzi între el şi casa lui Onu. Acolo-l găseşte 
şeful când se reîntoarce. 

— Ce-i cu tine aici? Ai terminat treaba? 

Din nefericire Pavel vrea să spună multe lucruri într-un 
timp mult prea scurt, aşa că ceilalţi nu pricep nimic. 

— Ce fantomă visezi mă şi ce sare în aer? 

— Casa ta! 

— Casa? Mă, tu ai dat drumul la gaze! 

— Nu. Fantoma a zis. 

— Pavele, lămureşte-mă despre ce fantomă e vorba că 
altfel te iau de gât. Om mare şi crezi în prostii. Răspunde. 
Despre ce stafie e vorba? 

— A lui Patrocle, zice Pavel pe nerăsuflate. 

Pe Onu-l încearcă o bănuială. 

— Măi Pavele, tu n-ai făcut de frică ce ţi-am spus şi acum 
cauţi scuze. 

— Am încercat, crede-mă dar, când am coborât jos, acolo 
nu era nimeni. Corpul dispăruse. Ce vroiai să cos în sac 
dacă nu mai era? Pe urmă, lumânarea s-a stins şi am auzit 
o voce care spunea că e fantoma lui Patrocle şi că, dacă nu 
fac ce zice ea, mă omoară. 

— Şi ce ţi-a spus să faci? 

— Să ies afară, că o să sară casa în aer. 

În acest punct al discuţiei, lorgu găseşte cu cale să se 
amestece: 

— Ştii ce cred, patroane? Că Patrocle n-a murit şi a făcut 
pe fantoma ca să poată fugi. Mă prind pe ce vrei că-i aşa 
cum spun. Haide să vedem. 

— Bine zici. Să mergem... Pavele, dacă ai minţit... 

Amenințarea abia deghizată îl hipnotizează aproape şi 


Pavel se opreşte. 

— Asta e încrederea pe care o ai în mine? Asta merit eu? 

Onu i-o retează fără pic de milă: 

— Ti-am mai spus o dată ce-ai merita. Acum lasă teatrul. 

Când ajung acasă, primul lucru pe care-l aud este vocea 
de bas a lui Nae, zbierând în gura mare nişte cântece a 
căror cuvinte nu pot fi reproduse în niciun manual al 
manierelor elegante. 

— la te uită şi la ăsta, se minunează lorgu plin de invidie. 
N-are nicio grijă. 

— Lasă vorba şi haide jos. 

Coborând scara, Onu constată cu bucurie că Pavel a spus 
adevărul. 

— lorgule, suntem salvaţi! Patrocle a dispărut. E viu, mă, 
auzi? E viu. Pârvule, n-ai decât să pofteşti acum. Te aştept. 

— Uşurel, Gheorghe, nu te bucura prea devreme. Nu uita 
că au hârtia pe care le-ai dat-o. 

— Păi la ce le mai foloseşte acum, odată ce profesorul e 
viu? 

— Nu e numai asta. Sau ai uitat? 

Buna dispoziţie afişată de Onu dispare brusc. 

— Ai dreptate, trebuie să-i primim totuşi, aşa cum se 
cuvine. Ca pe niște musafiri scumpi. Mergi după ţiganii ăia 
şi nu uita că n-avem prea mult timp. 


Comitetul de primire alcătuit în onoarea lui Pârvu îl 
aşteaptă de o bună jumătate de oră când, în sfârşit, în uşă 
răsună bătăile aşteptate. 

— Intră! îl invită Onu, ştiind despre cine e vorba. 

Faţa lui numai zâmbet şi bucuria neprefăcută îl fac pe 
Pârvu să se întrebe dacă nu cumva pe Onu l-a prostit 
nenorocirea. „Să nu fi înnebunit cumva”, se gândeşte el 
stupefiat. 

— Ce faci? Nu pofteşti? Intră! 

Înainte de a da curs invitaţiei, Pârvu scrutează întunericul 
de afară. 


— Dar Micu unde-i? îl întreabă Onu plin de grijă. 

— Mă aşteaptă în stradă. Trebuia să las hârtia la cineva 
în siguranţă. 

— Sigur că trebuia, mai ales că n-are nicio valoare. 

— Cum n-are? 

— Exact. N-are. Ţi-aş spune eu ce să faci cu ea. Patrocle 
n-a murit. A fost doar leşinat şi acum e bine sănătos acasă 
la el. Reclamaţie n-o să facă. Am aranjat deja cu el, pentru 
o sumă frumuşică. Ce mai zici? 

— Baţi câmpii, zice tare Pârvu, bănuind o stratagemă. Nu 
te cred. 

— Nu, ? se miră Onu. Îmi pare rău. Bani însă tot n-ai să 
capeţi de la mine. 

— Ai uitat, se vede, de hârtia prin care recunoşti crima? 

— Nu face doi bani. Poţi s-o arunci la coş. Băieți, puneţi 
mâna pe el. 

Pavel, lorgu şi cu Nae, apărut fiecare de unde era ascuns, 
reuşesc să-l doboare repede pe Pârvu şi să-l lege burduf. 
Cum n-are altceva la îndemână, Pavel îi îndeasă în chip de 
căluş o bucată murdară de sac în gură. 

— Lăsaţi-i gura slobodă, ordonă Onu. Trebuie să-l cheme 
pe Micu. 

— În ruptul capului, se opune Pârvu, de îndată ce se vede 
în stare să vorbească. O să se ducă la miliţie, aşa cum i-am 
spus şi, chiar dacă e aşa cum spui şi Patrocle n-a murit, de 
cealaltă chestie n-o să scapi. 

— Vasăzică, nu vrei... 

— Nu. 

— Te încăpăţânezi? Bine. Dacă vrei să sting tigarea asta 
pe fruntea ta, continuă să zici nu. Uite, număr până la trei. 
Unu, doi... 

La „doi”, Onu apropie vârful incandescent al ţigării de 
faţa lui Pârvu. _ 

— Stai, strigă acesta văzând că nu e de glumă cu Onu. Il 
chem, numai duceţi-mă la fereastră. 


lorgu şi cu Nae îl cară ca pe un balot până la geam. 

— Micule, mă auzi? 

— Da, răspunde acesta de pe partea cealaltă a străzii. . 

— Poţi veni, s-a aranjat! 

— Imediat, dom'le Pârvu. 

Şi într-adevăr, Micu soseşte, dar nu pe picioarele proprii 
ci adus pe sus de trei ţigani zdraveni: 

— Uite-l, boierule, ăsta-i, nu? 

— Da. Luaţi-vă banii şi nu uitaţi. Mucles! 

— Se poate? Aşa ne ştii matale pe noi? Mormânt! 

Pe dată, Micu e întins la pământ alături de tovarăşul său. 

— la te uită la ei, parcă-s doi buşteni! remarcă Pavel care 
tot nu a renunţat la ideea de a-i vâri bucata de sac în gură 
lui Pârvu. Onu contemplează şi el satisfăcut scena. 

— Ei, acum putem discuta altfel. O să vă închid câteva 
zile, până o să uitaţi ce vreau eu să uitaţi, şi o să vă piară 
cheful de escrocherii. Pe urmă, dacă vă vine mintea la cap, 
poate o să vă dau drumul. Insă, numai dacă vă luaţi 
angajamentul că, după treaba asta, vă luaţi tălpăşiţa şi nu 
mai aud de voi. 

Onu aşteaptă zadarnic un răspuns, deoarece Pavel şi-a 
atins scopul având grijă să le astupe la amândoi gurile. 
Cârpele, care numai gust de ambrozie nu au, îl fac pe Pârvu 
să turbeze de o furie neputincioasă. 

— Uite, continuă Onu, ca să nu ziceţi că sunt al dracului, 
pun la vot. Cine e pentru ca să-i închidem să ridice mâna! 

Trei mâini se ridică simultan. 

— Tu ce faci, Pavele? Nu votezi? 

— Eu mă abţin. 

— Bine. Deci, trei voturi pentru. Ceilalţi doi să zicem că 
sunt împotrivă, deşi din motive obiective, aş spune, nu pot 
ridica mâna. Ca să facem o socoteală simplă, avem trei 
voturi în favoarea propunerii mele, o abţinere, cea a 
deşteptului ăstuia şi două voturi contra. La zdup cu ei! 

— Unde-i închidem? 

— În pivniţă, Nae. E liberă acum. Or să vadă astfel şi ei că 


Patrocle nu mai e acolo. 

— Cum să vadă, că e întuneric beznă? 

— Mă rog, atunci să simtă... 

— Pe pielea lor, completează lorgu. 

Stabilind în acest mod democratic soarta lui Pârvu şi a 
gorilei sale, Onu se simte foarte mulţumit. Puterea a dat 
totdeauna celui ce a avut-o un sentiment de împlinire, iar a 
dispune de soarta semenilor tăi, după bunul plac, e un lucru 
minunat. Privind trupurile de jos, Onu regretă pentru o clipă 
că inchiziţia spaniolă s-a desfiinţat şi că trasul în ţeapă e 
doar o amintire, apoi face un semn cu degetul gros spre 
pământ. Aşa se face că cei doi sunt aruncaţi cu capul în jos 
pe trepte, fără menajamente de prisos. 

— Sper că şi-au rupt scăfârlia, mormăie Onu în barbă, 
tentat pentru o clipă să coboare după ei şi să le sucească 
niţel gâtul. Îl opreşte din nou cuvântul dat. A spus că-i va 
ţine câteva zile închişi, îi va ţine orice s-ar întâmpla, iar de 
va fi să moară în acest timp vreunul din ei asta nu va fi în 
niciun caz din vina lui. 

— lorgule, zice Onu de îndată ce operaţiunea e 
terminată, iei banii pe care i-am promis lui Patrocle şi-i duci 
la destinaţie. lar tu, Pavele, suflet milostiv aşa cum te ştiu, 
o să iei lacătul ăla mare, şi o să-l pui aici, la chepeng. Să n- 
avem vreo surpriză! 

Pavel n-are ce face şi se execută în timp ce Onu urcă în 
pod după bani. 

— Profesorul ăsta e mort... 

— Păi n-a înviat? măi Nae, întreabă Pavel surprins. 

— După bani mă, de ce nu mă laşi să termin? îl repede 
acesta. 


CAPITOLUL V 
În care, Gigi Unsurosu primeşte o invitaţie care 
nu-l prea bucură, iar sechestraţii evadează din 
sub sol, lăsându-i lui Onu amintiri plăcute. 


— Mulţumesc pentru plimbare. Dacă scădem 
restaurantul, totul a fost minunat, declară Simona din 
pragul uşii, tocmai când mă pregăteam să plec. 

— Şi plin de neprevăzut. Ţi-a plăcut figura pe care i-am 
făcut-o paznicului? Credea că-i merge cu mine. Auzi tu. Să 
plătesc de două ori amendă... 

E de acord cu mine. Se vede că suntem sortiţi să ne 
înţelegem, orice s-ar întâmplă. 

— Ce faci mâine? 

Vreau să-i dau întâlnire, de asta o întreb. Dacă acceptă, 
atunci totul e bine. Fiindcă întrebarea nu e grea. Greu e 
doar răspunsul. 

— N-am nimic deosebit. 

— Atunci poate vrei să mergem la ştrand? 

— De ce nu? 

— Bine. Vin la nouă să te iau. 

— S-a făcut. Să nu întârzii! 

Avertismentul e de prisos. Nu obişnuiesc să întârzii. Ea să 
fie gata, că de rest o să mă ocup eu. 

Plec fără să mă uit înapoi, ca să nu fiu tentat să rămân. 
Trebuie să ajung acasă şi, cum nu se găseşte nimeni să mă 
împiedice, reuşesc să descui uşa şi să mă urc în pat. De 
acum încolo, lucrurile sunt simple. Pun capul jos şi adorm 
cât pot de repede ca să nu mai pierd timp. 


În biroul maiorului Vlad, lumina arsese până târziu în 
noapte. Hârtiile de pe birou serveau acum drept pernă 
obositului personaj, care n-are nevoie de plapumă pentru a 
dormi buştean. Un asemenea somn, numai odihnitor nu 
poate fi aşa că, a doua zi, când secretara îl trezeşte, 
maiorul îşi simte toate oasele, ca şi cum ar fi fost călcat de 


urs. 

— Tu erai? întreabă maiorul, frecându-se la ochii cârpiţi 
de somn. 

Faţa drăgălaşă a secretarei se transformă într-una 
maternă, atunci când zice: 

— De ce nu v-aţi dus acasă, tovarăşe maior? O să se 
supere soţia! 

— A renunţat la obiceiul ăsta de vreo douăzeci de ani, 
adică de când şi-a dat seama că e inutil, glumeşte Vlad. 

— Să vă fac o cafea? 

— Fă-mi. Trebuie să am capul limpede. Şi, dacă se poate, 
te rog să încerci la bufet. Poate găseşti un borcan de iaurt, 
plin desigur, şi vreo două cornuri. Mi-e grozav de foame. 

— Nu mergeţi acasă? 

— Nu. Am de lucru. M-am odihnit destul. Cheamă-l pe 
lonică te rog. 

Secretara rosteşte discret: 

— Nu ştiu dacă a venit... 

— Dacă eşti tu aici, înseamnă că nici el nu poate fi 
departe. Ce naiba, doar nu credeţi că m-am ramolit până 
într-atâta încât să nu mai observ cele mai elementare 
lucruri?!? Nu te conduce el în fiecare dimineaţă, minus 
duminicile şi sărbătorile legale pe care le petreceţi 
împreună prin excursii? Să-ţi mai zic că în concediu aţi fost 
la mare, desigur, fără să ştiţi unul de altul şi că numai 
coincidenţa a făcut să vă alegeţi aceeaşi staţiune? 

— Şi pe asta o ştiţi? remarcă cu ciudă Amalia. 

— E de datoria mea să mă ocup de bunul mers al 
serviciului ori, de la o vreme încoace, greşelile pe care le 
faci când îţi dictează el s-au înmulţit îngrijorător de tare. Ai 
grijă! 

Secretara iese mai roşie cam cu două nuanţe decât 
înainte şi, aproape imediat, lonică-locotenentul pătrunde în 
cabinet: 

— Să trăiţi tovarăşe maior, m-aţi chemat? 

— Ai vreo îndoială? 


— Nu, răspunde încurcat locotenentul. 

— Atunci de ce pui întrebări din astea? la loc! 

lonică nu pricepe ce anume l-a supărat pe maior aşa de 
dimineaţă, dar ştie din experienţă că pe şefi e bine să-i laşi 
să se calmeze singuri, aşa că se conformează şi aşteaptă. 

— la raportează, lonică. Cum ţi-ai petrecut după-amiaza? 

— N-am aflat nimic în plus. Cadavrul, dacă există un 
cadavru, s-a volatilizat. Nimeni n-a văzut nişte oameni 
cărând ceva pe scări, nimeni nu e în stare nici măcar să-şi 
amintească dacă i-a văzut venind... 

— Pe Alex cu femeia aceea? E normal să nu-i vadă 
nimeni, fiindcă au venit cam pe la ora două noaptea. Ori 
oamenii au altceva mai bun de făcut la ora aia, decât să 
caşte ochii pe fereastră sau să asculte pe la uşi. 

— Era totuşi o posibilitate... 

— Era. Zi-i mai departe. 

— Elena Popescu a plecat de la fabrică şi n-am mai reuşit 
să dau de ea. Pe la Colcer n-a mai trecut... 

— De ce te interesează femeia asta? 

— M-am gândit că poate ştie ceva despre Rodica Tecuci, 
sau despre Alex E. G. N-aţi spus dumneavoastră că e bine 
să urmărim orice pistă, indiferent cât de improbabilă ar 
părea? 

— Aşa am zis, recunosc, zâmbeşte maiorul. O să mai stai 
de vorbă cu ea, dacă ai să vrei.Vezi însă să nu afle Amalia... 

lonică-l priveşte mirat. 

— De ce să nu afle? Doar e interes de servici?!? 

— Eu îţi spun ce e bine. Tu faci ce vrei, se spală pe mâini 
Vlad. 

Tocmai atunci se găseşte şi Amalia să deschidă uşa. 
Aduce pe o tavă borcanul cu iaurt şi cornurile cerute de 
maior şi, pe figură, nişte zâmbete destinate locotenentului. 
Dintr-o dată în cabinet se face nu se ştie cum lumină, iar 
dimineaţa de vară devine mult mai plăcută. 

— Tovarăşe maior, ce fac cu individul din cabinet? Se tot 
fâţâie de colo colo... 


— Pofteşte-l înăuntru. Cred că s-a „copt”. 

lonică nu se poate stăpâni şi întreabă: 

— Dumneavoastră l-aţi chemat? Cine e? 

— N-ai auzit de Gigi Unsurosu? Renumitul gigolo? Spaima 
inimilor slabe din cartier şi a bărbaţilor însuraţi? Dacă nu, ai 
să-l cunoşti acum. Merită! 

Aproape imediat pe uşă intră un papiţoi care-şi merită cu 
prisosinţă porecla. Totul luceşte pe el, ca şi cum ar fi fost 
muiat într-un butoi cu undelemn. Faţa, mâinile, cămaşa de 
mătase, pantalonii, totul sclipeşte să-ţi ia ochii, nu altceva. 

— La soare mă pot uita, da’ la tine ba! îl ia în primire 
maiorul. 

— Râdeţi de mine, văd bine că râdeţi de mine, zice Gigi, 
îndoindu-se din şale în unghi drept. 

— la spune, Unsurosule, nu-ţi era dor de mine? 

Studiind podeaua din aceeaşi poziţie, Gigi răspunde: 

— Ca să v-o zic p'a dreaptă, nu prea. Că de aici, de la 
dumneavoastră, nu se pleacă acasă la nevastă ci la 
„Mititica”. Nu vi se spune degeaba „adio, mamă”. 

Vlad îşi ascunde un zâmbet. 

— Nu ştiam că am o poreclă... 

— Chiar mai multe. 

— Bine, să lăsăm poreclele mele şi să trecem la treabă. 
Sunt patru ani şi mai bine de când n-ai mai fost pe la noi. 
Mai să cred că te-ai cuminţit. Când, ieri, aud că-mi spune 
cineva ceva despre tine. 

— Pe onoarea mea, domnule maior, sunt „curat”. 

— Poate prea curat, Unsurosule.. la spune, din ce 
trăieşti? 

— Din leafa nevestei... 

— Nu-ţi e ruşine, mă, om în toată firea, voinic ca tine, să 
te întreţină o femeie?!? 

— Ba mi-e, că de aia n-am vrut să vă spun decât silit, se 
apără Gigi. 

— la spune, de când nu te-ai mai dus la lucru? 

— De vreo trei ani. Nu era de mine serviciul de acolo. 


Toată ziulica încarcă Gigi vagonu', descarcă Gigi vagonu'. 
Treabă era aia? La pregătirea mea... 

— Ce şcoală ai, dacă nu-s indiscret? 

— Patru clase primare, răspunde Gigi mândru, spre hazul 
lui lonică care-l găseşte pe golan mult mai simpatic decât 
anumite personaje binecunoscute dumneavoastră. 

— Ai dreptate, îl compătimeşte Vlad sincer, cu pregătirea 
ta erai mai bun la mătură. Ascultă Gigi, de ce ţii tu morţiş 
să mă dezamăgeşti? 

Unsurosu face ochii mari: 

— Eu? Pe dumneavoastră, care-mi sunteţi ca un tată şi 
care mi-aţi arătat drumu' drept în viaţă? 

— De arătat ţi l-am arătat, nu zic, dar te-ai cam rătăcit de 
el. 

— Pe fericirea mea, domnule maior... 

— Fericirea ta o să fie foarte scurtă, dacă mă mai superi. 
la spune, ştii de ce te-am chemat? 

— Nu, de unde să ştiu? 

— Mai bine zis, nu „te-am chemat”, ci „te-am adus"... 

Unsurosu îşi face pe furiş semnul crucii: 

— Gigi, nu te speria, îşi zice el cu voce tare, scuipând în 
sân. 

— Aşa că te-am adus, reţine vorbele astea, ca să stăm de 
vorbă. 

— Eu? Cu dumneavoastră? Domnule maior, lămuriţi-mă 
şi pe mine, că nu mai pricep nimic... Ce am eu să vă spun? 
Ce vă poate interesa pe dumneavoastră? N-am nimic pe 
suflet. De ce să vă deranjez degeaba?? 

— De deranjat poţi să mă deranjezi, că de aia sunt plătit. 
Mai ţii minte când m-ai alergat pe câmp, mai să-mi iasă 
sufletul? Atunci nu ţi-ai pus problema dacă mă deranjezi 
sau nu. De când ai devenit atât de grijuliu, Gigi? 

— Ba mi-am pus-o, dar eu trebuia să fug, că ăsta era 
rostul meu ca hoţ ce eram, iar dumneavoastră trebuia să 
mă prindeţi, că asta era meseria dumneavoastră. Şi-a 
făcut-o fiecare cum s-a priceput mai bine, dar de câştigat 


aţi câştigat dumneavoastră, iar eu am pierdut trei ani din 
viaţă. 

— Să ştii că nu mi-a făcut nicio plăcere că te-am închis. 
Mai bine te apucai de muncă... 

— Nici mie, domnule maior, încearcă să glumească 
Unsurosu, pândind reacţiile maiorului. 

— Bine, Gigi, acum hai să lăsăm „gargara” şi să trecem 
la ale noastre. Dă-i drumul la „muzicuţă” — „Ciripeşte”! 

Unsurosu priveşte candid în ochii maiorului: 

— Nu ştiu nimic ce v-ar putea interesa. Aşa că mai bine 
întrebaţi-mă dumneavoastră. 

Vlad cască plictisit: 

— Văd că trebuie să-ţi aduc aminte, dar e bună şi ideea 
ta. la spune, nevasta-ţi dă bani să bei? 

— Şi ea şi prietenii, care, apucă... 

— Se întrec unii pe alţii, aşa-i? la spune, ce făceai tu 
acum două zile la „Hanul cu Cuc”? Aşa, pe la ora zece 
seara? 

Gigi se relaxează pe loc, iar Vlad îşi dă seama că 
Unsurosu se speriase crezând c-o să fie întrebat alt lucru. 
Cum ideea e bună, maiorul i-o păstrează drept surpriză 
pentru final. 

— N-am fost la restaurant, am fost la Frosa, sună 
răspunsul. 

— Aventurile tale amoroase nu mă interesează. Ceea ce 
vreau să aflu e adevărul. la spune, nu cumva în jurul orei 
zece, te-ai săturat de compania Frosei şi ţi-ai spus că n-ar fi 
rău să tragi o duşculiţă? 

— Da. Aşa a fost. 

— Vezi că începem să ne înţelegem? Era cumva şi 
Ciclopu cu tine? 

— M-am întâlnit acolo cu el. 

— Perfect, îşi freacă Vlad mâinile. Deci erai acolo, la han, 
cu Ciclopu. 

— Eram, de ce să mint? 

— Bine că am lămurit-o şi pe asta. Şi cam ce făceau 


domniile voastre acolo? 

Gigi se arată uimit de o asemenea ignoranță: 

— Cum adică, ce făceam? Pileam... î 

— Aha, exclamă Vlad, vasăzică „pileaţi”... In loc să faceţi 
trebşoara asta la fabrică, voi o făceaţi la restaurant. Mă rog, 
tot muncă se cheamă că e. Câteodată efortul de a duce 
paharul la gură poate să-ţi dea chiar febră musculară, când 
nu eşti obişnuit cu munca. Bine. Pileaţi. Şi cam cât aţi băut 
voi acolo? 

— Nu mai ţin minte, da’ ne cam matolisem. 

— V-a costat ceva bani, aşa-i? 

— Nu prea mult. Au ăia acolo un vinişor pe cinste. Şi bun 
şi ieftin. Mişto local. Dans, antreu... 

— Antren, poate, nu se stăpâneşte lonică. 

— Aşa e cum ziceţi, mulţumesc, se întoarce Gigi spre el 
salutând cu două degete duse la tâmplă. 

— Fiindcă tot am ajuns la dans, nu cumva aţi dansat şi 
voi? 

În sfârşit Unsurosu pricepe cam unde bate maiorul şi se 
grăbeşte să dea amănunte: 

— Eu n-am dansat. Numai Ciclopu. A invitat-o pe 
cântăreaţă, una de-o cheamă Bella. Frumoasă femeie, ca o 
cadră. Lu' Ciclopu-i căzuse cu tronc la inimă şi ar fi dat 
oricât s-o danseze măcar o dat. Ea însă nimic. Topită după 
un străin, un papiţoi îmbrăcat după ultimul jurnal. 

La pasajul ăsta lui lonică începe să-i placa povestea. 

— Străinu' se vedea că e plin de parale ca un bancher, 
aşa că nu-i de mirare că şi cântăreaţa îi făcea ochi dulci. 
Doar nu era să se uite la noi... 

Aici Gigi se opreşte, cere voie să-şi aprindă o ţigară, apoi 
trage adânc fumul în piept. 

— Cum a terminat femeia de cântat, hop şi el după 
cortină. A ieşit cu ea după vreo juma’ de oră şi au început 
să danseze. Fir-ar ea să fie. Nu-i mai ajungeau românii 
noştri. 

— Adică voi, nu? 


Unsurosu nu consideră necesar să protesteze.- 

— Ciclopu se scoală de la masă şi se duce la ea s-o 
invite. Să fiu al naibii dacă nu s-a aplecat şi de spate, cum 
fac gentlemenii prin filme. Cu toate astea, străinu-i arde 
una bietului băiat, mai să-i bage familia în parastas. 

— Ce familie? Ciclopu n-are familie. 

— N-are, da' aşa vine vorba. Ciclopu nici acum nu şi-a 
revenit. Face ca deşteptătorul, tic-tac, tic-tac. 

— Nu mă interesează buletinul medical al lui Ciclopu. De 
altfel, am impresia că boala i se trage de la spargerea aia 
de la vinalcool. Nu cumva e implicat şi el? Poate ai şi tu un 
amestec mic? Mic de tot? Ce zici? 

Gigi păleşte şi începe să dea semne de nelinişte 
evidente. Orice îndoială care mai sălăşuia în mintea lui Vlad 
dispare astfel cu desăvârşire 

— Nici n-am auzit de ea. Domnule maior, doar nu vreţi să 
mă nenorociţi pe degeaba?!? 

— Lasă că mai vedem noi. Acum răspunde la o mică 
întrebare: Ce a fost mai departe, Gigi? 

— Ştiţi cât de mare e Ciclopu! Ei bine, pirpiriu' ăla l-a dat 
gata dintr-o lovitură. Când s-a lovit cu capul de perete, mi- 
am zis. „Adio, dragă prietene, ne vedem pe lumea ailaltă”. 
Noroc că e tare de cap, altfel acum era mort şi îngropat. Pe 
cinstea mea, s-a zguduit localu' ca la cutremur, de-au 
început femeile să ţipe. Vă daţi seama că nu puteam să-mi 
las prietenul bătut şi încă de un străin. Barem să fi fost unul 
de-al nostru. Aşa că m-am băgat şi eu la mardeală. M-a dat 
şi pe mine gata la fel de repede. Ce mai, străinu' avea 
pumnu' 
tare. 

— Gigi, să lămurim un lucru. Lasă balivernele. Ştii doar la 
fel de bine ca şi mine că omul nu era străin ci român! 

Figura Unsurosului începe să semene cu cea a viţelului 
uitându-se la o poartă foarte nouă, în timp ce maiorul, 
văzând că intuiţia nu l-a înşelat nici de data asta, zâmbeşte 
mulţumit. 


— Vezi, Gigi, că ştiu mai multe decât crezi? 

— Atunci ce rost are să vă mai spun eu? 

— Vreau să aud din guriţa ta. Imi place cum povesteşti. 
Mă distrează. 

— Cum doriţi, domnule maior. Omul nostru a ieşit afară. 
Se cam clătina pe picioare, cred că băuse şi el ceva. 

— Era singur când a ieşit? 

— Singur. N-avea nevoie de sprijin. Nu era chiar atât de 
beat. Cum a ajuns afară, de el s-a apropiat o femeie... 

— Pe asta de unde o mai ştii? Doar voi eraţi înăuntru. 

— L-am urmărit. Vroiam să i-o plătim. Cum a ieşit, hopa 
şi noi după el. Ne-am prefăcut că plecăm, da' ne-am ascuns 
în nişte tufe. Femeia sporovăia cu el pe nemţeşte. Pe urmă 
l-a luat de mână şi s-au pierdut în pădure. Noi după ei! 

— Şi Ciclopu? 

— Şi el. 

— Păi nu spuneai tu că s-a damblagit? Că face ca 
deşteptătorul? 

— Tovarăşe maior, se amestecă lonică, dacă-l ţine boala 
asta pe Ciclopu, sau cum aţi spus că-l cheamă, o să facem 
economie la arest. N-o să mai avem nevoie de ceas... 

Vlad îşi priveşte subalternul pătrat. Pe urmă-şi îndreaptă 
din nou atenţia spre clientul său. 

— Ei? 

— Nu chiar imediat, mai târziu. Da’ să vă spun mai 
departe. Noi am fi vrut să-i înapoiem datoria pe loc, da' 
tocmai atunci trecea pe acolo o patrulă, aşa că n-am putut 
face nimic. „Mă Ciclopule, zic, hai mai bine să-i lăsăm şi să 
ne întoarcem să bem. Se încălzeşte vinul”. El însă nu şi nu. 
Că n-o să mai poată da ochii cu prietenii lui după o 
asemenea întâmplare când l-a dat gata un mucea. Din 
păcate am aşteptat degeaba pentru că patrula a rămas 
acolo şi a trebuit să ne uităm din tufe cum se giugiuleau 
acolo, pe bancă. Pe urmă femeia l-a luat din nou de mână şi 
au ieşit la maşină. Acum tipul se clătina parcă mai tare, iar 
ea-l ducea uşurel, să nu se spargă cumva. După ce au ajuns 


acolo, a descuit uşa şi s-au urcat. Ea la volan, iar el alături. 
Cam asta-i tot. Restul nu mai e interesant. 

— Ce vorbeşti? Uite că pe mine tocmai restul mă 
interesează. Ce mi-ai spus până acum e apă de ploaie. 
Nimic. Continuă, te rog. 

— Ei au plecat cu maşina iar noi... 

— Aţi oprit un taxi şi i-aţi urmărit. Taxiul îl conducea un 
şofer mai în vârstă, chel, îmbrăcat într-o haină de piele 
neagră. 

— Şefule, pardon, dom'le maior, sunteţi mai tare ca 
Serlon Holmă! 

— Când vrei să faci comparații, Unsurosule, învaţă întâi 
să pronunţi corect numele şi pe urmă dă-ţi drumul la gură. 
Uite, ca să te scutesc să mai minţi, îţi spun eu ce-aţi făcut 
mai departe. V-aţi urcat în maşină şi i-aţi spus că sunteţi de 
la miliţie şi că urmăriţi un criminal periculos. Omul, de bună 
credinţă, v-a dus unde trebuia, mergând pe urma celeilalte 
maşini, iar la coborâre l-aţi plătit cu o chitanţă, în loc de 
bani, pe care scria, ia să vedem... Vlad caută în sertar, 
găseşte un petec de hârtie şi punându-şi ochelarii, întreabă: 
Să-ţi citesc ce scrie aici, tovarăşe... căpitan? 

— Nu-i nevoie, ştiu. 

— Fugi de aici? Nu zău, ştii? Acum, fie vorba între noi, un 
căpitan ar trebui să facă mai puţine greşeli de ortografie. 

Gigi nu poate decât să aprobe clătinând din cap în sus şi 
în jos. 

— Ceea ce aţi făcut voi se numeşte uzurpare de funcţie, 
fals şi uz de fals. Ce zici? Să-ţi citesc şi care e pedeapsa 
pentru asta? 

— Luaţi-o ca pe o glumă... 

— Ţie-ţi vine să râzi? 

— Nu, recunoaşte Gigi alb la faţă ca smântâna. 

— Nici mie. La o asemenea glumă, urmarea logică e 
puşcăria. Acum, că ştii cum stai, spune mai departe şi vom 
vedea noi ce-o să fie. Nu uita însă că-ţi cer colaborare fără 
rezerve. Ori spui tot, ori ne certăm. Cum te porţi cu mine, 


aşa mă port şi eu cu tine. Sper că ţi-e clar. 

Unsurosu-şi mai revine şi reia povestirea de unde-o 
lăsase: 

— Şoferul ne-a dus în faţa casei unde era parcată maşina 
tipului ăluia. Era una verde metalizată. El cu femeia tocmai 
urcau pe scări când am ajuns noi. Eu vroiam să plecăm dar 
Ciclopu nu şi nu, că n-are să aibă linişte până ce nu-i 
întoarce datoria. Nu l-am putut opri, degeaba l-am rugat. A 
urcat după ei, iar eu am rămas afară să-i aştept. Ciclopu a 
coborât după vreun sfert de oră... 

— Precis Ciclopu a urcat sus? Nu cumva ai fost tu acela? 

— Nu eu, domnule maior. El a fost. N-a vrut să-mi spună 
ce-a făcut. Fluiera tot timpul şi din când în când mai scotea 
şi câte un nechezat de satisfacţie. Până să ajungem acasă 
la el, nu ne mai puteam înţelege. Orice-i spuneam, el îi 
dădea înainte cu fluieratul.Pe urmă a întrebat cât e ora şi a 
început să facă: Tic-tac. Tic-tac. Atunci mi-am dat seama că 
bietul meu prieten s-a damblagit. 

— Uite ce-i, Gigi. M-am săturat de minciunile tale. Ori ai 
de gând să spui adevărul, ori schimb foaia cu tine. Alege. 
Nu Ciclopu a urcat sus, ci tu. El nu putea s-o facă. Mi-a spus 
şoferul că de-abia mergea. 

Probabil şocul de pe urma loviturii. Tu ai fost acela care te- 
ai suit după ei. Cum însă nu eşti prost, te-ai gândit că el n-o 
să te contrazică, dacă nu vrea ca „damblageala” lui să fie 
luata drept ceea ce e, o simulare. Şi uite aşa, tu scapi 
basma curată, iar el intră la apă. 

Ascultă-mă bine, Gigi... în vocea maiorului se strecoară 
ceva ce-l face pe Unsurosu să se înfioare de spaimă: În 
casa aceea s-a comis o crimă! O femeie a fost omorâtă. 
Dacă nu spui tot ce ştii, ajungi cel puţin complice. Şi, cu 
cazierul tău, numai asta-ţi lipseşte ca să intri la închisoare 
pe douăzeci de ani. 

Unsurosu cască gura, trage aer în piept, nu găseşte 
destul oxigen în cameră, se descheie la gât, apoi zice încet: 

— Apă vă rog! 


— lonică, serveşte-l pe domnul. Am impresia că ceea ce 
i-am spus l-a cam impresionat. Apoi în timp ce Gigi bea 
apa: Ai urcat sus. Uşa era încuiată. De aici încolo te las pe 
tine să spui. 

Gigi repetă ca un automat: 

— Am urcat sus. Uşa era încuiată. Am bătut şi uşa s-a 
deschis. Înăuntru era întuneric ca şi pe scări. Chiar m-am 
mirat de ce n-or fi aprins lumina. Puteam să-mi rup gâtul 
din cauza lor. Femeia, căci ea a deschis, m-a luat de mână, 
m-a întrebat cum de mi-am uitat cheia, apoi mi-a zis: 
„Dragule, ne-am înşelat. E român”. Am bănuit ceva 
necurat, mi s-a făcut frică şi am şters-o. Domnule maior, eu 
sunt hoţ cinstit. Nu mă bag în branşa altora nici să mă tai. 
Fiecare cu ale lui. Nu zic, fur, dar de omorât, n-am omorât 
pe nimeni, vă jur. 

— Aşa te cunoşteam şi eu, Gigi. Şi pe urmă? După ce-ai 
fugit? 

— Ne-am ascuns amândoi în boschetul din faţa intrării. 
Cum pe stradă ardea un bec, iar cu femeia aia nu era lucru 
curat, ne-am gândit că poate ciupim un ban, dacă mai 
aflăm ceva. 

— Şantaj, adică?!? 

— Unul mic. Eram în pană de fonduri, altfel nu ne-am fi 
coborât până acolo. N-am apucat să ne ascundem bine că-n 
casă a intrat un bărbat. A urcat la etaj şi cred că pe el îl 
aştepta femeia. L-am urmărit pe scări, până aproape sus. 
M-am şi descălțat pentru asta... 

— L-ai putea recunoaşte? 

— Vă pot spune cum arăta, doar din ce-am văzut la 
lumina becului de pe stradă. Era cam cât mine de înalt, 
brunet şi avea o cămaşă albă. Ducea în mână o sacoşă 
grea, se vede, că mergea cam aplecat într-o parte. După ce 
a intrat el, eu am coborât şi am aşteptat mai departe, să 
vedem ce-or să facă cu tipul. 

— De ce eraţi curioşi să aflați ce-i cu el? 

— Păi v-am spus, domnule maior, nu era lucru curat. 


Femeia-l adusese cu ea crezând că e străin. Cu un român 
de-al nostru n-avea ce face. Era normal să mă aştept la ce-i 
mai rău. Poate chiar la... 

— O crimă, aşa-i? 

— Dumneavoastră aţi spus-o! 

— Bine, dă-i drumul mai departe. 

— Nu după multă vreme, a mai venit o femeie. Şi ea a 
urcat tot în apartamentul ăla. Chiar m-am gândit ce-or fi 
având toţi de urcă numai acolo? După un timp, bărbatul a 
ieşit cu una din ele, în timp ce ailaltă a rămas sus. 

— Cu care din ele a ieşit? 

— Nu ştiu. De îmbrăcată, era îmbrăcată cam ca a doua, 
dar de mers mergea ca prima. Parcă aşa să zic... Asta 
mergea uşurel. A doua care venise îşi cam târa picioarele. 

— Cum arăta una şi cum arăta ailaltă, Unsurosule? 

— Femeia de la restaurant era blondă, da’ şi ailaltă era 
tot blondă. Ştiţi, nu m-am prea uitat atent la ele. Pe noi ne 
interesa bărbatul... 

— N-ai putea să recunoşti pe niciuna din ele? 

— Nu ştiu. Pe cea de la restaurant am văzut-o mai de la 
distanţă. Am văzut-o bine aşa, ca aspect general, dar să vă 
zic cum arăta la faţă nu pot. În timp ce erau pe bancă n-am 
văzut nimic, iar pe urmă, totul s-a petrecut în întuneric. Pe 
a doua, la fel. Am văzut-o doar când a intrat, chiar mai 
puţin ca pe prima. 

— Şi cam cum arăta „aspectul genera!” al blondei cu care 
a plecat omul vostru de la restaurant? 

— Cam un metru şaizeci, subţirică şi blondă, aşa cum v- 
am spus. 

— Altceva nu-ţi mai aminteşti? Nu cumva avea şi un 
picior de lemn? Ceva esenţial. Particular aş zice? 

— Nu ajunge cât v-am spus? se miră Gigi. 

— Mă Gigi, ca să găsim o femeie subţirică şi blondă 
printre femeile din oraşul nostru e cel mai uşor lucru din 
lume. Fiindcă toate celelalte sânt brunete şi grase. Parcă tu 
nu ai ştii că, imediat ce vine vara, jumătate din ele se 


vopsesc blond. Şi cum aproape toate au în jur de un metru 
şaizeci, să te văd pe tine cum te descurci. 

Unsurosu ridică din umeri în semn de neputinţă. 

— Acum uite ce faci, domnule Gigi. Te duci alături şi scrii 
cu scrisul tău frumos de căpitan o declaraţie care să 
conţină tot ce mi-ai spus mie aici de bună voie şi nesilit de 
nimeni, inclusiv ceea ce am scos de la tine datorită 
aportului nemijlocit al intuiţiei mele. Să nu uiţi nimic. lar 
pentru Ciclopu să nu-ţi faci griji. 

După ce va avea o discuţie cu mine, „damblageala” o 
să-i dispară că luată cu mâna. Habar n-ai ce doctor bun 
sunt câteodată. 


Din zborul planat şi aterizarea forţată, lui Pârvu i-au cam 
sărit oasele de la loc, plus ceva elemente din dantura pe 
care dăduse ceva mai mult de o mie de mărci la unul din 
cei mai buni dentişti din Hamburg. Gâtul şi toate oasele 
principale sunt la locul lor, dar, cu toate astea, situaţia nu e 
deloc roză, ba aş spune că bate într-un negru pronunţat. 
Legaţi fedeleş şi cu căluş în gură, nu e de mirare dacă lui 
Joe şi gorilei sale viaţa pare că nu le mai oferă mare lucru. 
Reîntâlnirea şefului cu subalternul său direct, are loc într-un 
mod imprevizibil, deoarece ultimul e gata-gata să-l facă zob 
pe primul în clipa când cade peste el. Cum însă ordinea 
aruncării fusese cea ierarhică, nu se poate supăra nimeni. 
Matahala şi-a pierdut în timpul căderii căluşul şi unul din 
pantofi, iar acum are avantajul că poate vorbi nestingherit. 

— Unde eşti, şefule? Niciun răspuns. N-auzi? Eşti întreg? 

Tot nimic. 

Oricât ar fi de redus mintal Micu tot pricepe până la urmă 
că lucrul acela moale, ce se zbate sub el, nu poate fi 
altceva decât cel pe care-l caută. Coborând cu regret de pe 
ceea ce crezuse că e o saltea, Micu scoate cu dinţii căluşul 
din gura şefului. 

— Cum vroiai să-ţi răspund, mă maimuţoiule, dacă 
aveam cârpa aia în gură? 


Micu se vede retrogradat de la rangul de gorilă la cel de 
maimuţă obişnuită, lucru ce nu-i prea convine. Din 
prudenţă se abţine însă şi nu protestează. 

— Spune, mă, de ce te plătesc? Ca să caşti gura? Ca să le 
pici în labe ca un fraier? De ce ai venit şi n-ai respectat 
consemnul? 

— Păi dumneata m-ai chemat... 

— Şi nu-ţi spusesem înainte că până nu ies afară singur, 
n-ai de ce să te apropii de casă? De ce-ai venit? 

— Am uitat... 

— Bine. Să zicem c-ai uitat. Acum, însă, găseşte un mijloc 
de scăpare ca să te iert. 

Micu se conformează, nu găseşte nimic pe unde caută, 
apoi se declară învins la puncte. 

— Tu eşti creierul. Găseşte tu şi spune-mi ce să fac. 

Tăcerea se aşterne câteva minute bune. 

— Ei? Ai găsit ceva? 

— N-auzi că mă gândesc? 

Micu ascultă, n-aude nimic, dar tace totuşi până ce Pârvu 
se face auzit. 

— Întâi trebuie să ne dezlegăm, că altfel nu facem nimic. 
Altă soluţie decât să rozi legăturile nu văd. După felul cum 
înghiţi sarmalele cred că n-o să fie nicio problemă. 

Resemnat, Micu se târăşte spre locul unde ar trebui să fie 
Pârvu. Cum însă vocea se reflectă de pereţii beciului iar 
atunci când coborâse din cârca lui Pârvu Micu nu avusese 
prevederea să se rostogolească mai aproape, acum şeful 
poate fi în trei locuri deodată. 

Derutat complet, Micu ajunge rostogolindu-se până la 
perete, după care mărturiseşte: 

— Nu te găsesc, şefule! 

— Sunt aici. Nu mă vezi? 

Micu drăcuie în gând, o ia în altă direcţie şi din nou 
ajunge la perete. Sătul să tot facă pe bila, satelitul lui Pârvu 
are şansa să întâlnească în cale o cercevea uitată de cine 
ştie câtă vreme acolo. Goriloiul sparge geamul cu o lovitură 


de picior dar, aşa cum se întâmplă mai totdeauna, piciorul 
cu pricina se nimereşte tocmai cel descălţat. Tăietura-i 
provoacă lui Micu dureri atroce: 

— Ce-i cu tine? 

— M-am tăiat la picior... 

— Mă miram să faci şi tu un lucru ca lumea. Nu te mai 
văita atâta că nu mori tu din aşa ceva. Mai bine taie-ţi 
legăturile, dacă n-ai vrut să le rozi aşa cum ţi-am spus. 

În timp ce Micu face ceea ce i se sugerase, Pârvu se 
chinuieşte să alunge de pe pieptul lui un şobolan, mare 
cam cât o pisică de Angora. 

— Hai mai repede, ce faci? 

În sfârşit Micu e liber. Frecatul încheieturilor, ca să pună 
sângele în mişcare îi mai ia câteva clipe, pe urmă pleacă în 
căutarea şefului, sărind într-un picior. Ultima săritură 
calculată la fix nimereşte drept pe figura şi aşa boţită a lui 
Pârvu. E rândul lui acum să scoată un răcnet animalic. 

— Fii mai atent, dobitocule! 

Restul frazei se pierde într-un şuierat ca de şarpe. Cum 
puteţi bănui, şeful nu-i adresează cuvinte prea amabile 
celuilalt, aşa că să trecem peste ele şi să ne întoarcem doar 
atunci când, în fine, Pârvu se vede scăpat de legături. Din 
spilcuitul vizitator al lui Onu nu mai rămăsese nici urmă. 

— Ce bună ar fi acum o ţigară, se vaită Micu aşezat pe 
ultima treaptă a scării, încălţându-şi pantoful găsit pe jos. 

— Mie mi-e foame, declară celălalt, respirând adânc. 

— Şi mie. Ce-aş mai mânca acum nişte varză cu costiţă 
afumată, sau nişte cârnăciori cu muştar... 

— Taci,  sadicule, nu mai vorbi de mâncare că 
înnebunesc, se stropşeşte Pârvu care de foame a ajuns să- 
şi iasă din sărite. Există o soluţie. 

— Care? 

— În caz că nu scăpăm de aici şi nici nu găsim de 
mâncare nimic, nu ne mai rămâne decât să ne mâncăm 
unul pe altul. Ca naufragiaţii. Cu puţină imaginaţie putem 
să ne închipuim că suntem pe mare. 


— Şi după ce-l termină, ce face supravieţuitorul? Se 
mănâncă singur? 

— Deocamdată nu poate fi vorba despre aşa ceva. Când 
n-o să mai putem răbda... 

— Când foamea ne va răscula... 

— Ce mă, ai înnebunit? Faci versuri? 

— Eu nu. Unul Coşbuc. L-am citit când eram mic. 

— Bine c-ai citit şi tu ceva. Puteam să jur că-n afară de 
gazete, nici nu ştii cum arată un rând tipărit. Deci, ca să 
revin la ce-ţi spuneam. Până să ajungem să ne mâncăm 
unul pe altul, mai bine încercăm să ieşim afară. N-avem 
amândoi decât de câştigat. Urcă sus pe scară şi încearcă să 
vezi ce-i cu chepengul ăla. 

Micu se conformează, pune umărul, se propteşte şi 
împinge. În afară de o uşoară trepidaţie datorată efortului, 
nimic. 

— E prea tare pentru mine. Nici nu se clinteşte. Şi, pe 
urmă, chiar dacă ieşim, or să ne înhaţe ăia din nou. 

— Vino jos. Uite. Ca să ne mai trecem timpul, hai să 
tragem de pe acum la sorţi, care o să fie cel mâncat şi care 
canibalul. Am aici o monedă. O s-o arunc în sus şi dacă o să 
cadă... 

— N-o mai găsim, completează Micu ideea. _ 

— Aşa e, n-o mai... Fir-ar al naibii, ştii că ai dreptate? In 
bezna asta, cum o să ştim pe care faţă a căzut? Dacă o 
găsim, desigur. 

— Eu zic s-o lăsăm baltă. Povestea asta cu mâncatul e 
cam trasă de păr. De unde foc să te frig? Şi crud cred că n- 
ai niciun gust. 

— De unde ştii tu cum trebuie să fiu mâncat ca să am 
gust? Tocmai tu, grăsanule, te găseşti să mă judeci? M-ai 
mai mâncat vreodată ca să ştii? 

— Nu. Dar eu sunt convins că n-ai. 

— Las’ că vedem noi. 

Micu se întreabă cum o să vadă, dar asta e treaba lui 
Pârvu ca şef ce se află. 


— Facem altfel, decretează acesta! Ascund moneda într- 
o mână şi cel care o trage ăla e. De acord? 

— O.K, aşa să fie. O să-mi dau silinţa să-ţi fiu pe plac. 
Hai, ascunde-o! 

Între timp, Pârvu mai scoate din buzunar o monedă iar 
acum şansele lui Micu de a fi mâncat, cresc de la cincizeci 
la sută la sută. 

— Trage! 

Bineînţeles, Micu trage moneda. 

— Să văd şi mâna ailaltă, cere el cu totul pe neaşteptate, 
bănuind înşelătoria. 

De spaimă Pârvu dă drumul monedei rămase pe cimentul 
treptelor. Cum Micu nu e surd, ba din contră, are un auz de 
animal sălbatic, îşi dă seama pe loc c-a fost tras pe sfoară. 

— M-ai trişat. O să te mănânc eu pe tine. Să n-avem 
vorbe! 

— Să mai tragem o dată, se roagă Pârvu. 

— Nu. Când o veni vremea te mănânc şi gata. Ai familie 
s-o anunţ? 

— N-am pe nimeni! 

— Foarte bine. Înseamnă că n-o să plângă după tine. Aşa 
mă simt şi eu mai liniştit. Acum, până mi se face foame, să- 
ţi zic una bună. Hai să ieşim! 

— Păi n-ai zis tu că nu se poate? 

— Da. Dar nu încercasem cu asta. 

— Cu ce? 

— Am găsit lângă perete o bârnă. Nu se poate să nu-i 
venim de hac capacului, dacă lovim cu ea. Până să se 
lămurească ei ce s-a întâmplat, noi o să fim departe. 

— Nu merge. Trebuie să-mi iau înapoi paşaportul şi 
pistolul. 

— Ce să faci cu el, că tot n-avea gloanţe... 

— Nici nu-mi trebuiau. Era suficient să pot ameninţa cu 
el. Cel care ar fi avut chef să vadă dacă e încărcat sau nu ar 
fi riscat să fie. Şi, pe urmă, dacă te găseşte miliția pe aici cu 
o armă, e mai bine să fie descărcată. Eu zic aşa. Inainte de 


a trece la fapte trebuie să fim prevăzători. Ascultăm întăi 
dacă nu se aude sus vorbă. In caz că e linişte, acţionăm. 
Chiar dacă e unul singur, îl dăm noi gata. 

Micu urcă scara şi-şi lipeşte urechea ele chepeng. 

— Parcă aud nişte sforăituri, zice el de sus. 

— O fi noapte... 

— S-ar putea. Bandiţii ăştia mi-au luat ceasul. Era 
fosforescent. 

— Nu-i nimic. Dacă scăpăm, îl luăm înapoi precis. Am eu 
o metodă ca să-l fac pe Onu să ne dea tot ce-o să-i cerem, 
îl consolează Pârvu. 

— Ce facem? Îi dăm drumul? 

— Da. La „trei” lovim. Unu, doi... 

La cuvântul trei, bârna trece prin scândură ca prin 
brânză, iar Pavel, care dormea cu capul pe masa aşezată 
deasupra, se trezeşte cu roatele în sus. 

— Cutremur, zbiară el, luând-o la sănătoasa. 

In urma lui o nouă lovitură face să zboare chepengul 
definitiv din balamale, iar în cameră-şi fac apariţia cei doi 
evadați. Afară e o dimineaţă minunată, dar lumina 
puternică a zilei îi orbeşte pentru câteva momente, aşa că 
cei doi se învârtesc în cerc câteva clipe. Primul care-şi 
revine e desigur Pârvu, ca şef ce se află. 

— Nu e nimeni, am avut noroc! 

Micu nu-l ascultă, continuând să bâjbâie cu mâinile 
înainte. Văzându-l într-o asemenea stare, Joe se hotărăşte 
să ia măsuri disciplinare, aşa că-l altoieşte sus la mansardă 
de câteva ori, aşa ca să ţină minte şi să nu se mai revolte 
altă dată. Se vede că palmele l-au adus pe Micu în situaţia 
de a vedea din nou, fiindcă-i mulţumeşte politicos pentru 
ajutor. 

lată-i aşadar pe cei doi în bună stare de funcţionare, dar 
fără carburanţi. Stomacul îşi cere drepturile cu insistenţă. 

— Se pare c-am avut noroc. Nu-i nimeni! Onu trebuie că 
e la restaurant, iar ceilalţi la lucru. 

Un Micu cu stomacul gol nu face două parale. Unul sătul 


poate însă săvârşi minuni. 

— la miroase aici aerul. Cu nasul tău e imposibil să nu dai 
de cămară, îl îndeamnă Pârvu. 

Rezultatul operaţiunii e că alimentele din cămara lui Onu 
sunt în pericol real de dispariţie. 


Prin cămară parcă trecuse o ceată de flămânzi, plus 
taifunul Flora, în clipa când Micu, sătul, începe să se uite 
scârbit la mâncarea rămasă în rafturi. Pârvu terminase de 
mult şi se mulţumise să privească admirativ la Micu. Şi vă 
rog să mă credeţi, spectacolul e aşa de formidabil, încât 
Pârvu, uluit de viteza cu care dispăreau alimentele, se 
frecase la ochi convins că visează. 

— 21 de cârnaţi, trei borcane de gem, o juma de şuncă şi 
un borcan de murături, exclamă Pârvu admirativ. 

— Şi cinci bucăţi de telemea, completează Micu 
numărătoarea, încercând să înghită ultima îmbucătură 
oprită undeva între gât şi stomac. 

Când reuşeşte, îl apucă sughiţul. Ochii aproape i-au ieşit 
din orbite, când are norocul să pună mâna pe o damigeană 
de ţuică. Înainte ca Joe să-l poată opri, jumătate din lichid e 
la adăpost în stomacul lui Micu. 

— Ajunge, hai să căutăm actele şi celelalte lucruri. N- 
avem prea mult timp, îi zice Pârvu încercând să-l oprească. 

Se vede că Micu tare ar mai avea chef să termine ceea 
ce a început. Tocmai vrea să răspundă, când de afară se 
aud paşi uşori. 

— Taci. Vine cineva, îi şopteşte Pârvu. 

— De ce să tac? se burzuluieşte Micu. Dacă am chef, 
vorbesc. Să-l văd eu p'ăl care o să mă împiedice! 

Pârvu-l mai imploră o dată degeaba, în clipa când uşa se 
deschide şi figura de viezure a lui Pavel apare în prag. 

— Salut, amigo, se bucură Micu punându-şi laba 
prieteneşte pe umărul lui. 

Bineînţeles că împiedicat în acest fel să plece lui Pavel 
nu-i mai rămâne altă soluţie decât să se lase tras în 


cămară. De situaţie-şi dăduse seama imediat ce văzuse 
chepengul scos din balamale. Ce-i venise însă ca, în loc să 
fugă, să se uite în cămară, habar n-avea. lar dacă în minte 
începe să-şi facă loc întrebarea dacă nu cumva Onu are 
dreptate atunci când susţine că e un prost, nu e nici o 
mirare. Acum faptul e consumat, iar bucuria afişată de Micu 
nu poate fi împărtăşită în niciun caz de Pavel. 

Gorila se află în stadiul în care eşti prieten cu toată 
lumea, indiferent de rasă, culoare sau sex. Nu-şi slăbeşte 
prizonierul cu dovezile de afecţiune, dovezi de care Pavel s- 
ar lipsi bucuros cu condiţia să fie la distanţă cât mai mare 
de el. 

— Hai. Trage un gât de aici! N-am uitat că tu te-ai abținut 
la vot. 

— Da. Dar tot el ne-a vârât în gură căluşul, zice Pârvu ca 
să toarne gaz pe foc. 

— Nu contează. Bea! 

Damigeana pe care i-o pune Micu în braţe îl cocoşează pe 
Pavel. Dacă totuşi nu bea e pentru că recunoaşte îngrozit în 
recipientul pe care-l ţine în mâini damigeana cu tuica 
preferată a lui Onu. 

— Cine nu bea cu mine mi-e duşman! îl face Micu atent. 
să vă fie clar la toţi patru! 

Primul care cedează e Pavel, chiar aşa în dublu exemplar 
cum este. Pârvu însă rezistă pe poziţii şi o ţine pe a lui. 
Trebuie să plece cît mai repede de acolo! Pavel bea deci, 
Pârvu nu. Micu are însă ambiția să vadă toată lumea la fel 
de beată ca şi el şi urmăreşte cu tenacitate scopul. 

— Văd că nu vreţi, bine, îi zice el lui Pârvu. O să vă ajut 
eu! 

Pârvu e înhăţat cu o mână, iar cu cealaltă Micu ia 
damigeana şi o blochează în poziţia „curs în valuri”. 
Stomacul nefericitului se revoltă sub avalanşa de alcool, 
dar în cele din urmă Joe reuşeşte să scape şi se refugiază 
într-un colţ. 

Cum Pavel ar putea s-o şteargă între timp, Micu-l aşază 


într-un cui pentru cârnaţi şi începe să-l urmărească pe Joe 
prin cămară 

— Micule, pricepe o dată că trebuie să găsim actele şi s-o 
ştergem. Fiecare secundă e prețioasă! Altfel ajungem 
înapoi în pivniţă. Să-l întrebăm pe ăsta unde le-a pus. 
Trebuie să ştie! 

— Nu vreau să-l întreb nimic. E prietenul meu. lar dacă 
ne închid, te mănânc şi gata. Haide, „tu bei or not tu bei?” 

Hamlet însuşi, cât era el de prinţ al Danemarcei, ar fi 
rămas perplex auzind originala interpretare a celebrelor lui 
cuvinte, vă imaginaţi stupefacţia lui Pârvu când aude o 
gorilă pronunţându-le. De mirare uită să mai fugă şi se 
trezeşte prins în braţele primitoare ale lui Micu. 

— Beal! 

— Micule, ţi-am spus... 

— Nu vrei? 

Odată cu ultimele cuvinte, Joe e aruncat peste o grămadă 
de sticle în fundul cămării. Şi cum n-are alt ceva mai bun de 
făcut, leşină. După un timp, se trezeşte în zgomot de 
motoare de avion, fără să poată pricepe cum a ajuns să 
zboare când el se ştia în cu totul altă parte. 

Când deschide însă ochii poate vedea explicaţia, fără 
efort. Sus, agăţat în cui, Pavel imită la perfecţie zgomotul 
motoarelor, iar mai jos, sub el, Micu se amuză grozav 
ferindu-se de cutiile de conserve care cad ca ploaia în chip 
de bombe. 

— Te-am atins, explodează de satisfacţie Pavel când 
reuşeşte să spargă un borcan cu gem de măceşe drept în 
creştetul lui Micu. 

— Ajutor, sunt rănit, se vaită acesta când vede culoarea 
lichidului ce i se scurge pe faţă. Impresia durează până ce-i 
poate simţi gustul. Cum de sânge dulce n-a auzit încă 
nimeni, Micu se lămureşte în sfârşit ce s-a întâmplat şi-i 
spune lui Pavel: 

— Ajunge. Dă-te jos! 

Dar acesta nu s-a urcat singur şi, e puţin probabil să 


poată da curs invitaţie, adică să coboare fără ajutor. 

— Nu vrei? 

Înainte ca Pavel să-i poată explica pentru care motive e 
nevoit să rămână sus, Micu-l apucă de picioare şi smuceşte 
zdravăn. Astfel aviatorul de ocazie ajunge la pământ într-un 
mod neprevăzut, căzându-i drept în cap lui Micu. 

— Aşa vasăzică, se enervează acesta, vrei să mă omori? 
Eu mă port frumos cu tine, îţi dau de băut, iar tu-mi sari în 
cap? 

Orbit de furie, Micu nu mai vede în faţa ochilor decât 
figura devenită brusc antipatică a lui Pavel. Hotărârea de a- 
i crăpa capul i se citeşte clar în ochi şi nu mai trebuie decât 
să găsească un obiect potrivit, pentru ca să-şi aducă 
intenţia la îndeplinire. Alegerea se opreşte asupra unei 
toporişti de tăiat oase, numai bună pentru capul lui Pavel. 
Oricât de ametit ar fi fost acesta, vederea obiectului în 
chestiune are darul să-l trezească din beţie instantaneu. 
Pârvu s-a lipit şi el de zid, sperând din tot sufletul ca setea 
de sânge a lui Micu se va potoli cu o singură victimă. In 
timpul ăsta, gorila se pregăteşte de atac. După felul cum 
strânge mânerul, oricine-şi poate da seama că are de gând 
să termine cu el dintr-o singură lovitură, iar Pavel are tot 
atâtea şanse să scape câte are o scrumbie afumată să 
revadă din nou apele Dunării. Malacul se află între el şi uşa 
salvatoare, iar să încerce să treacă prin zid e un lucru care 
nici nu poate fi pus în discuţie. 

În sfârşit, luându-şi avânt, Micu porneşte la atac ca şi 
cum ar vrea să despice un copac din cei mari şi loveşte 
năpraznic. Înainte de a-şi atinge ţinta însă, toporul se 
înţepeneşte într-un raft de stejar aflat ca prin minune, drept 
deasupra capului lui Pavel. În timp ce Micu încearcă să-şi 
scoată arma de acolo, Pavel o zbugheşte ca un iepure spre 
uşă. Întâmplarea face că şi lui Pârvu-i venise aceeaşi idee în 
acelaşi moment. Aşa se face că cei doi se întâlnesc în prag, 
fără să poată trece dincolo niciunul din ei, conform 
cunoscutului principiu al fizicii care spune că nu poţi trece 


elefantul prin urechile unui ac. Când reuşesc s-o facă, ies la 
fel ca dopul din gâtul unei sticle de „Produs obţinut după 
metoda din Champagne”. 

Primul gest făcut de Pârvu când se vede afară este 
semnul crucii, iar al doilea o piedică pusă lui Pavel, care ar 
fi vrut să pună între ei o distanţă mai mare decât i-ar fi 
convenit lui. Pe urmă răsuceşte cheia în broască, încuindu-l 
pe Micu în cămară. 

Lui Pavel i se pare atât de incredibil că a reuşit să scape 
cu viaţă, încât se ciupeşte de câteva ori de braţ să vadă 
dacă nu cumva visează. Concluzia la care ajunge e cea 
logică. Trăieşte! Entuziasmul i se mai potoleşte doar când 
vede figura rea, de cobră, a lui Pârvu, la numai câţiva paşi 
de el. Pavel îşi dă seama că n-a făcut decât să schimbe un 
duşman beat cu unul treaz, lucru nu totdeauna de preferat. 

— Ridică-te! 

Pavel se conformează. 

— Unde vroiai s-o ştergi? Să-l anunţi pe Onu? | 

— Nu. De ce să-l anunţ? Vroiam doar să scap. Ala de colo 
era cât pe ce să mă omoare, doar ai văzut. Ce vroiai să fac? 

— Ai dreptate, cedează Pârvu mărinimos. Noi avem însă 
o mică socoteală, aşa că trebuie să stai de vorbă cu mine, 
fie că vrei, fie că nu. la spune, ţie ţi-e dragă viaţa? 

Pavel se vede confruntat cu aceeaşi întrebare, în mai 
puţin de două zile, aşa că i se pare cel puţin ciudată situaţia 
în care a ajuns. Pârvu însă nu aşteaptă răspunsul afirmativ 
aşa că întreabă: 

— Spune. Unde e Onu? 

— Un' să fie? La restaurant! 

— Şi ceilalţi? 

— Nu ştiu... 

Întrebările de zece puncte fiind epuizate, Pârvu trece la 
cele mai scumpe. 

— Unde-s actele şi pistolul meu? 

— Nici asta nu ştiu. Onu le-a pus bine. 

— Să zicem că aşa e. lţi mai pun doar una dar, dacă nu 


răspunzi nici la asta, poţi să-ţi iei adio de la viaţă. Unde-şi 
ţine Onu banii? 

Pavel încearcă să zâmbească: 

— Nu pot să răspund, pentru că nu ştiu. 

— Poate-ţi aduci aminte dacă-i dau drumul ăluia de colo. 
Ştii ce te aşteaptă... 

În faţa primejdiei iminente, Pavel se moaie ca un boţ de 
ceară. Orice s-ar zice, mai aproape de piele îi e cămaşa 
decât haina, iar în privinţa lui Onu, având toate şansele să 
facă un infarct când va afla de dispariţia banilor, riscul 
asumat de Pavel e ca şinul. 

— Bine. Îţi spun. Banii sunt sus în pod. Prea bine nu ştiu 
unde, dar pot să-i caut. 

Pârvu se vede confruntat cu o dilemă nu uşor de 
rezolvat. Dacă urcă în pod, înseamnă să-l lase pe Pavel 
nesupravegheat şi e mai mult ca sigur că nu-l va mai găsi 
la întoarcere. Dacă rămâne el jos şi-l trimite în pod pe 
Pavel, atunci riscă ca acesta să nu aducă toţi banii pe care-i 
găseşte. Cântărind pro şi contra situaţia, Pârvu ajunge la 
concluzia că e mai bine să procedeze în al doilea mod, 
făcându-l atent însă pe Pavel ca nu cumva să păstreze ceva 
pentru el că e jale! Să urce amândoi sus era şi asta o idee 
dar, în timpul ăsta, Micu, nesupravegheat, putea ieşi afară 
şi la ce-ar mai fi servit atunci banii, dacă nu i-ar mai fi putut 
cheltui? 

— Bine, cade de acord Pârvu. Te urci sus după ei, dar ai 
grijă! Dacă uiţi să-mi aduci tot ce găseşti şi doseşti măcar 
zece lei, te-ai ars. Înainte, spune-mi dacă aveţi pe aici un 
furtun de stropit grădina. 

— Avem, răspunde Pavel, fără să înţeleagă prea bine ce 
legătură există între furtun şi banii din pod. 

— Dacă este, leagă-l de robinet şi adu capătul ălălalt aici. 

Între timp, Micu, lovind turbat în uşa, reuşise sa facă o 
breşă pe care o lărgeşte tot mai mult. 

— Grăbeşte-te! 

îndemnul e inutil, pentru că Pavel aleargă să 


îndeplinească ordinul cu cea mai mare râvnă. Până ce 
Pârvu se pregăteşte sufleteşte pentru confruntarea cu Micu, 
Pavel a şi sosit cu furtunul. 

— Micule, astâmpără-te! încearcă Joe să-l potolească, 
ţinând cu amândouă mâinile capătul furtunului îndoit în aşa 
fel ca să nu curgă apa. 

— Să pun eu numai mâna pe el şi dacă nu v-o place... 

— Vezi ce ţi se pregătea? Haide. Până-l liniştesc eu pe 
ticălosul ăsta, tu urcă în pod şi vezi să găseşti banii... O să 
ai partea ta. 

Bineînţeles că, urcând scara, Pavel uită să spună, 
desigur, în mod neintenţionat, că de partea lui avusese 
grijă deja. Ajungând acolo unde trebuie, Pavel ia din cutie 
doar banii valabili. „Cu ceilalţi ce să facă?” se gândeşte el, 
apoi coboară. 

— l-ai adus pe toţi? 

— Mai încape vorbă? răspunde Pavel şi-i întinde sacul în 
care băgase banii. 

— Pune-l jos şi ia zece mii din el. Aşa-şi răsplăteşte Pârvu 
prietenii, ţine minte. 

Nu prea bucuros de o asemenea mărinimie, Pavel se 
conformează, ia banii, apoi se trage pe neobservate către 
uşă. 

— Micule, încetează şi-ţi dau drumul! 

— Pot să ies şi singur, ce crezi? C-o să mă oprească o 
prăpădită de uşă? 

— Bine... Tu ai vrut-o! 

Odată cu ultimele cuvinte, Pârvu dă drumul unui şuvoi de 
apă, ţintind figura lui Micu. Cum distanţa nu e prea mare, e 
greu să nu nimerească ţinta. 

— Fir-ar mama lui... 

Restul se pierde într-o mormăială neinteligibilă. Curând 
cămara lui Onu e o baltă în care înoată până la genunchi 
Micu. 

— Ajunge, închide apa, cedează în cele din urmă acesta. 

— Ai auzit, Pavele? Închide apa! 


De Pavel însă nici urmă. Profitând de ocazie, acesta se 
făcuse nevăzut. 

— Atâta pagubă, zice Pârvu, ajutându-l pe Micu să-şi 
stoarcă hainele. Avem banii, ăsta-i lucrul cel mai important. 

— A fugit, așa-i? 

— Da. 

— Vezi dacă nu m-ai lăsat să-l dau gata? 

— De ce să-l omori? Ce ne-a făcut bietul om? Nimic. Ba 
mai mult. Fără el nu găseam banii niciodată. 

— Da, dar din cauza lui era să devin canibal... 

— De vină-i Onu. Pe el trebuie să ne răzbunăm. Ăsta-i 
doar un trepăduş, la fel ca ceilalţi. Acum lasă vorba şi să 
căutăm repede actele. Trebuie să fie pe undeva pe aici, 
răscoleşte totul şi nu umbla cu mănuşi. Sparge tot ce-ţi 
cade-n mână, să se înveţe minte. 

Micu tocmai se pregăteşte să înceapă când Pârvu-l 
opreşte: 

— Mă, tu ai auzit de unul Gingis Han? 

— Nu. Ce-a făcut? 

— Pe unde trecea el, nici iarba nu mai creştea un an, doi. 

— Aha, un fel de bombă atomică, se dumireşte Micu, 
apucându-se de treabă. Pârvu-l ajută şi el cum se pricepe 
mai bine şi în curând locuinţa lui Onu începe într-adevăr să 
semene cu o casă devastată de vandali, huni, goți şi alte 
popoare la fel de migratoare. 

Odată pornit Micu e greu de oprit: 

— Prinde-o, şefule, răcneşte el în culmea bucuriei, 
aruncând spre Joe o vază uriaşă de flori. 

Bineînţeles că acesta n-are cum s-o apuce şi drept 
urmare vasul se face ţăndări. Dintre sfărâmături un maldăr 
de hârtii îşi face apariţia: 

— Stai aşa, l-am găsit! se bucură Pârvu reintrând în 
posesia paşaportului. Acum putem pleca. 

— Nu-i dăm foc? 

Micu e pus pe distrugere, dar şeful îi temperează zelul: 

— Vrei să-i lipsim de plăcerea de a vedea toate astea? 


Noi de ce-am muncit aici? 


CAPITOLUL VI 
În care întârzii fără vina mea, îl cunoaşteţi 
în sfârşit pe Sandu, Onu se găseşte faţă în 
faţă cu sărăcia, iar o oarecare înţelegere 
începe să domnească între răufăcători. 


Dimineaţa, aşa cum ne-am înţeles, pun mâna pe telefon 
încă înainte de a mă trezi complet. 

— Alo, Simona? 

— Da, aud eu vocea somnoroasă de dincolo. 

— Mai mergem la ştrand? 

— Sigur că da. Vino să mă iei. 

Sper că n-aţi uitat că astăzi trebuie să mă întâlnesc cu 
Simona? După cum vedeţi, n-am uitat nici eu şi nici ea. Nu- 
mi trebuiesc două invitaţii ca să alerg acolo unde mă 
aşteaptă o fată frumoasă. Las deci baltă toate belelele, uit 
tot ce s-a petrecut acum câteva zile şi mă pregătesc să 
trăiesc. Simona, apă, soare, plaje, sunt al vostru! Să ne 
bucurăm de libertate, că nu se ştie niciodată... 

Mă spăl la iuţeală, beau laptele de pe masă, urc în 
maşină şi la drum. Pornesc în viteză pe străzi şi de ce mi-e 
frică nu scap. Mă opreşte un miliţian în uniformă cu chipiu 
alb pe cap şi nu vă spun niciun secret dacă vă anunţ că 
plutonierul e de la: „Circulaţie”. 

— Bună ziua, sunt plutonierul lonesi. 

N-aş putea spune că-mi pare tocmai bine de cunoștință. 

— Actele, vă rog! 

Încep să simt aşa, ceva ca o teamă pentru buzunarul 
meu. Totdeauna începe aşa. Bună ziua, sunt cu tare, ia 
faceţi bine şi plătiţi 250 pentru depăşirea vitezei legale, 
pentru că aţi călcat linia sau altele asemenea. Cu toate 
astea, scot de acolo de unde le am puse bine actele, apoii 
le întind pe toate, plus certificatul care dovedeşte că m-am 
născut şi o adeverinţă din care reiese că am predat 
cincizeci de kilograme de fier vechi. 

Le ia prea puţin grăbit, le suceşte pe toate părţile în timp 


ce eu fierb de nerăbdare. Îmi ard cauciucurile s-o zbughesc 
mai repede, dar din nefericire plutonierul are timp 
berechet, pe care s-a hotărât să-l piardă cu mine. Intr-un 
târziu, care mi se pare o veşnicie, zice : 

— Ştiţi de ce v-am oprit? 

Ghici ghicitoarea mea. Sigur că ştiu, dar n-o să recunosc. 

— Da. 

— Dumneavoastră aţi trecut pe roşu! 

Când îl aud, îmi vine o inspiraţie grozavă, ca toate ideile 
care-mi vin pe neaşteptate: 

— Şi ce-i cu asta? 

Se uită la mine ca la urs şi repetă fraza convins că n-am 
înţeles. Nu-i spun că pricep limba română de mic copil, ca 
să nu creadă că sunt surd. 

— Dacă-mi puneţi o asemenea întrebare, înseamnă că nu 
cunoaşteţi legea. 

— Ba o cunosc, pentru că tocmai de asta am trecut. 

Mă priveşte uluit de atâta impertinenţă. 

— Cum aşa, reuşeşte el să articuleze. 

— Păi dumneavoastră eraţi în intersecţie în poziţia care- 
mi dădea cale liberă ori legea spune, că-n astfel de cazuri, 
indicaţiile semaforului nu se mai respectă. 

— Ce cazuri?!? 

— Când un agent de circulaţie dirijează traficul. 

— Dar eu nu-l dirijam! protestează el furios. 

— Foarte rău, o să mă plâng superiorilor dumitale. Eu aşa 
ştiu. Un agent de circulaţie aflat în mijlocul unei intersecţii 
dirijează traficul. Sau nu sunteţi în timpul serviciului? 

— Ba da. 

— Vedeţi? Şi nu trebuie să dirijaţi circulaţia în timpul 
asta? 

E nevoit să admită că am dreptate. 

— Bun, trag eu concluziile. In consecinţă n-am săvârşit 
nici o abatere. 

Miliţianul stă câteva clipe până-şi revine. Asemenea 
obrăznicie cred că n-a văzut nici în filme. Tocmai când sunt 


pe cale să cred că l-am încuiat, îl văd că se luminează la 
faţă: 

— la să facem un mic control... 

— Ce control? 

— Să vedem puţintel starea tehnică a maşinii. 

— Păi n-aţi văzut dovada de verificare anuală? 

— Ba da, însă cu maşinile astea vechi, de pe vremea lui 
Noe, nu ştii niciodată ce se strică. Azi e bună şi mâine te 
trezeşti în şanţ. la semnalizaţi stânga... dreapta... Bun. 
Acum călcaţi frâna, luminile de poziţie... Frână de mână... 
Porniţi acum uşor. Vedeţi? Ce v-am spus eu? Nu prinde. 
Cincizeci de lei amendă şi remedierea pe loc a defecţiunii. 
Dacă nu, vă iau certificatul de înmatriculare. 

N-am ce face. Am căutat-o cu lumânarea. Naiba m-a pus 
să fac pe deşteptul. Am aproape 1 500 băgaţi în chitanţe de 
amenzi şi, dacă o să continui în ritmul ăsta, cum sunt încă 
tânăr, am timp berechet să mai colecţionez încă o dată pe 
atâtea. Până ce se va găsi un suflet milostiv să-mi ridice 
carnetul definitiv, spre marea bucurie a maiorului Vlad, pe 
care l-am rugat nu de puţine ori să mă salveze din necaz. 

A trecut mai bine de o oră de când, încercând să salvez 
un fleac de cincizeci de lei, am întârziat de la întâlnire. 
Ajung la Simona furios la culme pe miliţianul care nu se 
clintise de lângă mine până nu se convinsese personal că 
frână de mână prinde şi fără să mai ţin cont de Baby, 
alsacianul, intru în curte şi-l găsesc pe Papă ocupat cu 
udatul legumelor: 

— Bună ziua, o caut pe Simona. 

Mă recunoaşte dintr-un foc. 

— A plecat acum o jumătate de oră. Părea cam supărată. 

— S-a dus la ştrand? 

— Nu ştiu precis, nu mi-a spus. 

Se pare că Papă nu e cu gândul la mine de când cu figura 
făcută  dragei lui nepoţele. Aproape sigur, acum se 
gândeşte ce atitudine să adopte faţă de mine. Dau să plec, 
când îmi strigă din urmă: 


— Caut-o la râu! 

II asigur că, fără indicaţia asta, aş fi umblat după ea pe la 
Miami Beach, Florida, U.S.A, mă sui din nou în maşină şi 
plec acolo unde mi s-a spus. Cum ajung, parchez maşina şi 
mă apuc de căutat acul în carul cu fân. Plaja de la Mamaia 
în faţa Cazinoului nu e nimic în comparaţie cu ştrandul de 
pe malul râului ce străbate liniştitul nostru orăşel. Cu toate 
astea nu disperez. Simona trebuie să fie aici, deci o voi 
găsi. lar când voi da de ea, nu cred să-mi refuze plăcerea 
unei audienţe particulare în care să-i pot explica ce s-a 
petrecut cu mine de-am întârziat. Dacă o voi găsi, aşa cum 
mă aştept, în compania vreunui amorez, atunci o s-o ajut să 
rămână singură cu mine, indiferent dacă vrea sau nu. 
Pentru asta am eu o metodă specială şi metoda asta a mea 
nu ţine de judo sau de karate ci de intelect. 

Aşa cum v-am mai spus, plaja e plină de oameni grăbiţi 
să se bronzeze pe toate feţele. Văd doi care mai au puţin şi 
se transformă în fripturi iar niţel mai încolo alţi trei s-au şi 
făcut scrum. N-am idee cum au reuşit dar, când mă apropii, 
văd că-s negri nu din cauza soarelui ci de la natură. N-am 
timp să mă întreb unde s-o mai caut pe Simona că mă aud 
strigat: 

— Alex, măi Alex! Vino aici! 

Aoleo. Sandu! Cine e Sandu Lazăr? Ei bine, dacă Afrodita 
s-a născut din spuma mării ca să le facă oamenilor o 
bucurie, el s-a născut ca toată lumea ca să mă scoată pe 
mine din sărite. Nu mă întrebaţi cum am ajuns să-l cunosc. 
E un fost coleg de facultate şi, cum bine ştiţi, colegii nu ţi-i 
alegi singur, ci ţi-i dă decanul. Dacă vreţi să vă faceţi idee 
cum arată, luaţi un obuz antiaerian, gata să explodeze de 
ifose, ataşaţi-i un cap brunet, rotund ca o bilă şi nişte fălci 
de bulldog, apoi dotaţi-l cu o părere foarte bună despre 
propria-i persoană, de genul, „eu sunt cel mai...”, înlocuiţi 
punctele cu „frumos”, „deştept”, etc. etc. şi veţi obţine 
adevărata imagine a celui care mă strigă acum. Şi încă nu 
v-am spus lucrul cel mai rău. Se crede prieten cu mine şi 


deci obligat să-mi povestească isprăvile lui amoroase. Eu 
nu-l cred pentru că nu s-a născut încă femeia care să fie 
atât de mioapă ca să-l bage în seamă. Aş da orice, chiar şi 
plăcerea de a o întâlni pe Simona, numai ca să fiu la un 
kilometru distanţă. 

— Stai jus, ma invită el pe cearşaf, ce mai faci? 

— Bine, n-am visat astă noapte nimic rău, deci am şanse 
să-mi meargă şi în continuare la fel. 

Asta i-o spun pentru că pe lângă celelalte cusururi îl are 
şi pe acela de a fi superstiţios. 

— Mă ieri că nu pot rămâne cu tine. Caut pe cineva, 
încerc eu să evit contactul prea îndelungat cu Sandu. 

— Stai doar o clipă. Să-ţi prezint o prietenă. O bomboană 
de fată... Ştiu ce urmăreşte. Vrea să-mi trezească interesul, 
prezentându-mi cine ştie ce duduie. V-am spus înainte, că 
din partea asta nu mă pot aştepta la nimica bun, aşa că 
rămân liniştit. 

— Să vezi, mă Alex, ce bucăţică. Ce trup, ce picioare. N- 
ai văzut aşa ceva de când eşti. 

Mă uit la el. Nu glumeşte. 

— E o frumuseţe, crede-mă. Şi dacă ai şti de când umblu 
după ea... te-ai cruci. Şi astăzi, hodoronc-tronc, mă trezesc 
cu un telefon de la ea şi-mi pică aşa, deodată, în braţe. Ce 
zici de asta? 

Mă încearcă o bănuială. 

— Şi unde zici că e minunea asta? 

— In apă. 

— Şi tu ce faci aici? 

— Cum, ce fac? Păzesc hainele să nu le fure cineva. Ea 
m-a rugat. 

— Bineînţeles că, dacă te-a rugat, nu puteai refuza... 

Nu apuc să termin, că Sandu-mi face semn cu cotul: 

— Linişte, vine! 

Fac ochii mici din cauza soarelui şi o văd bineînţeles pe 
Simona apropiindu-se. Să mori de râs şi nimic altceva. Ce 
coincidenţă! Fata se apropie unduindu-şi corpul în mers. 


Poartă un costum de baie roşu, fără nicio cută de prisos şi- 
şi scutură părul din mers. Invidia se citeşte pe feţele 
femeilor, iar pe cele ale bărbaţilor nu vă mai spun ce se 
citeşte, ca să nu fiu nevoit să-i iau la palme. Mă întorc cu 
spatele ca să-i fac o surpriză plăcută când m-o vedea. Ce-o 
să se mai bucure... O aud venind. Acum se aşază pe 
cearşaf. Îşi scutură părul din nou, împrăştiind stropi de apă 
în jur şi abia acum îşi dă seama că mai e cineva de faţă. 

— Mă iertaţi, nu v-am observat. 

— Simona, să-ţi prezint un coleg de facultate, inginerul 
Alex E.G. 

Nu-l las să continue şi mă întorc: 

— Îmi pare bine de cunoştinţă. 

Fata se pleoşteşte dintr-o dată când mă vede. Cred şi eu 
că nu prea are motive să fie bucuroasă, totuşi intră în joc 
imediat. Are talent nu glumă şi dacă n-aş şti că ne 
cunoaştem de câteva zilei mai c-aş crede că acum mă vede 
pentru prima oară. 

— Sunteţi coleg de servici cu el? 

— Ferească sfântul, zic încet. Şi tare: nu, am fost doar 
colegi de facultate. 

Subiectele de conversaţie clasice sunt astfel epuizate. Pe 
urmă Simona se întoarce spre Sandu şi-mi declară război, 
spunându-i: 

— Ce-ar fi să-i rugăm pe dânsul să aibă grijă de haine 
până facem noi o baie? Cred că te-ai copt, sărăcuţul de 
tine. 

Şi-l apucă cu două degete de bărbia lui cea groasă. 

Să mai facă o baie? Haida de. Prea e cusută cu aţă albă 
dorinţa asta a ei. 

— Sunteţi amabil? se întoarce ea spre mine. 

Amabil sunt din născare, clar ceea ce vrea ea să facă e 
prea de tot. Nu am pedigree şi nici n-am făcut armata la 
„Paza contractuală”. Dacă are chef de scaldă în compania 
lui Sandu, n-are decât, dar fără mine în rol de asistent. Fata 
vede că a reuşit să mă impacienteze şi nu-şi ascunde 


încântarea. Trebuie să i-o plătesc. 

— Îmi permiteţi, domnişoară, să vă felicit. Aveţi un amic 
poet. Adineauri v-a descris foarte plastic vorbindu-mi. 
Shakespeare dacă ar fi trăit şi n-ar fi putut descrie mai bine 
persoana dumneavoastră. 

— Mă credeţi Julieta? 

— Nu. N-aveţi balcon. lar el nu poate fi Romeo. E prea 
gras să poată urca pe scară. 

Aiurit complet, Sandu crede că visează. Din păcate n-am 
timp să-i spun că a pierdut trenul şi că Simona l-a ales 
drept manta de vreme... bună. 

— Mă duc să cumpăr Pepsi, se scuză el, ridicându-se. 

Câmpul de bătaie e la discreţia mea. Cruţ viaţa 
prizonierilor şi-l las liber pe Sandu, care ia nişte bani şi 
dispare în direcţia unui chioşc cu răcoritoare în faţa căruia 
stau la coadă circa trei sute de persoane. Socotind cam 
treizeci de secunde pentru fiecare, tot îmi dau două ore şi 
ceva. Suficient. Am timp berechet să închei conflictul 
diplomatic cu Simona în mod favorabil. În ceea ce-l priveşte 
pe Sandu, s-a speriat degeaba. N-aveam de gând să-l 
trădez. Mă întorc aşadar spre „bucăţica” de Simona şi o 
întreb: 

— Facem pace? 

Binevoieşte să-mi zâmbească acru: 

— Gelos cumva? 

— Gelos? Compătimitor, mai degrabă! 

— N-ai de ce. les cu cine-mi place... 

— Dacă-ţi place individul ăsta, atunci trebuie într-adevăr 
să ne vedem fiecare de treburile lui. Prea suntem deosebiți 
la gusturi. 

— De ce să nu-mi placă? Are totuşi ceva simpatic în el. 

— Aşa e. Uitasem că-ţi plac clovnii. Uite ce-i, Simona, 
continui eu pe patru limbi de circulaţie internaţională plus 
hotentota pe care o vorbesc din leagăn, hai să plecăm. 
Lasă-l naibii pe afurisitul ăla să stea la coadă. Venim mâine 
şi-l luăm dacă-ţi lipseşte. 


— Nu se poate. Am venit cu el... Şi pe urmă nu mi-ai spus 
de ce-ai întârziat? 

— Ţi-aş spune dar mi-e că nu mă crezi. M-a oprit un 
agent de circulaţie şi m-a pus să repar frână de mână. Era 
dereglată. 

li povestesc în câteva cuvinte întâmplarea şi drept 
dovadă-i arăt chitanţa de amendă. 

— Vasăzică de amendă n-ai scăpat? râde ea bine 
dispusă. 

Observ că figura mea amărâtă-i provoacă veselie. Oare o 
să ne certăm din nou? Din fericire pentru relaţiile noastre 
viitoare, mă ia de mână şi mi-o strânge uşurel. 


Dacă ne întoarcem în locuinţa lui Onu, o s-o găsim tăcută 
şi pustie, aşa cum o lăsase Pârvu. O casă bântuită de stafii 
ar fi arătat mult mai vesel, vă rog să mă credeţi. Prin aer 
plutesc încă fulgi de pernă pe care orice curent de aer Îi 
face să se ridice din nou şi să se aşeze pe mobilele făcute 
ţăndări. Prin cameră parcă trecuseră migratorii, exact aşa 
cum dorise Pârvu. Dacă vreţi să vă faceţi o idee, totuşi, 
despre felul cum arată casa şi dacă explicaţiile mele nu v- 
au satisfăcut, imaginaţi-vă două camere încărcate de 
mobile, cu perdeluţe înflorate la ferestre, covoare groase şi 
tapet, în care un oarecare dă drumul unui elefant înfuriat. 
Lăsaţi-l două ore acolo şi, pe urmă, dacă aveţi curaj, 
scoateţi-l afară şi contemplaţi rezultatul. O să vă luaţi 
precis cu mâinile de cap, iar dacă cumva sunteţi 
proprietarul încăperilor de mai sus, o să vă mutaţi la 
balamuc până ce vă va ieşi din cap ideea c-aţi visat. 

Pavel, scăpat aşa cum aţi văzut din mâinile lui Pârvu, îşi 
găseşte şeful făcând casa la restaurant: 

— Patroane vino repede, zice el după ce-şi recapătă 
suflul. 

— Ce vrei, mă? întreabă el oprindu-se din nu mărat. 

— Hai acasă, au fugit ăia. 

— Cum s-a întâmplat? 


— Dormeam cu capul pe masă, când au spart chepengul 
şi au ieșit. Până să-mi dau seama ce s-a întâmplat, eram în 
mâinile lor. Doamne ce-a mai fost. Vroiau să mă omoare ca 
să spun. 

— Ce să spui? 

— Unde-s banii... 

— Păi ce, ştiai? 

— Sigur că nu, minte cu seninătate Pavel. 

Onu răsuflă uşurat. 

— Bine că nu i-au luat. 

— N-am spus asta. Din contră, i-au găsit... 

— Cum?!? 

— S-au urcat în pod şi au căutat până ce i-au găsit. 

Imi Onu i se pare prea neobişnuită întâmplarea ca să fie 
adevărată pe de-a-ntregul şi simte că Pavel îi ascunde 
ceva: 

— Au luat toţi banii? 

— Nu chiar pe toţi. Numai pe cei buni... 

Bănuiala lui Onu se transformă în certitudine. 

— Minti! 

— Eu? Să te mint eu pe dumneata? N-aş face asta 
niciodată. Ce am de zis îți zic de-a dreptul. 

— Atunci cum poţi să spui că au luat leii şi au lăsat 
mărcile acolo, când ei tocmai asta căutau? Pe cine prosteşti 
tu, mă Pavele? 

Din motive obiective, acolitul lui Onu rămâne fără grai. La 
una ca asta nu se aşteptase. După părerea lui, banii rămaşi 
în pod nu valorau nici două parale, iar acum află că sunt 
buni. O lovitură de genul ăsta ar da gata oameni mult mai 
tari decât eroul nostru. Având în vedere noua situaţie, Pavel 
se hotărăşte să recunoască, fie şi parţial, adevărul. 

— O să-ţi spun cum a fost. Când m-ai trimis în pod să iau 
sacii, am dat din întâmplare de bani. Nu m-am atins de ei 
bineînţeles, până nu s-a pus problema, viaţa mea, contra 
câtorva amărâte sute de mii. Atunci m-am urcat sus şi am 
adus banii. Mărcile le-am lăsat acolo, fiindcă ştiam că n-or 


să aibă timp să le caute. Credeau probabil că le-ai ascuns în 
altă parte. 

Onu ascultă fără să-şi creadă urechilor. 

— Ştii ce mă împiedică să te omor? Habar n-ai! O să mă 
răfuiesc însă cu tine mai târziu, n-avea grijă. 

Drumul până acasă la Onu e străbătut în timp record, 
chiar dacă obezul proprietar nu mai poate alerga ca la 
douăzeci de ani. Cum ajunge, cu ultimele puteri, Gheorghe 
se repede în pod şi constată că cele spuse de Pavel sunt 
adevărate. Abia după ce coboară jos, ghinionistul nostru 
vede dezastrul din jurul lui. 

— Ei au făcut-o, patroane, îl lămureşte Pavel. 

— Şi tu probabil i-ai ajutat. Ba ţi-o fi făcut chiar plăcere te 
pomeneşti... 

O acuzaţie atât de nedreaptă îl lasă pe Pavel perplex. 

— Tu eşti de vină! Din cauza ta s-au întâmplat toate. De 
ce oare te-am lăsat pe tine să-i păzeşti, când ştiam câte 
parale faci?! Mi-au furat şi banii, mi-au distrus şi casa. 
Numai tu eşti sănătos şi vesel ca un cintezoi... 

Intr-un asemenea moment nepotrivit, Pavel se găseşte să 
zică: 

— Casa se mai repară, dar dacă mă omorau pe mine, ce 
te făceai? 

Onu scoate un muget de zimbru rănit şi-i sare lui Pavel în 
gât. Intenţia lui nemărturisită e să-l omoare, dar acesta se 
fereşte şi pune o oarecare distanţă între ei. 

— Mai bine te-ar fi făcut harcea-parcea, îi strigă Onu cu 
vocea plină de venin, atunci când vede că nu-l poate 
ajunge, decât să-mi distrugă agoniseala. Toată munca mea 
de zece ani s-a dus din cauza unui dobitoc în câteva 
minute. Pielea ta pusă pe băț nu valora nici o zecime din ce 
pierd eu datorită prostiei tale proverbiale... 

Aici Onu se opreşte ca să-şi tragă sufletul, apoi zice încet 
ca pentru el: 

— Ce-ar fi să-l împuşc? Poate-mi împrumută Vasile puşca 
de vânătoare, şi ceva gloanţe pentru mistreți... Pentru că 


tontul ăsta o să mă aducă în sapă de lemn mai repede 
decât o să-mi pot da seama. 

Stă în putinţa lui Pavel să-i mai atenueze amărăciunea, 
spunându-i că suma pierdută se ridică doar la patru sute de 
mii, nu la cinci, aşa cum crede Onu. Cu toate astea se 
abţine sperând că lucrurile se vor opri aici. Pavel e salvat 
deocamdată de sosirea lui lorgu şi a lui Nae. Priveliştea ce-i 
întâmpină le provoacă aceeaşi reacţie ca şi lui Onu. 

— Nu trebuie să-mi spui ce s-a întâmplat, pentru că ştiu. 
Au scăpat ăia doi, zice deşteptul bandei, lorgu. 

Nae, ocupat să se scobească în nas cu degetul gros, dă 
din cap în semn că aderă la ideea colegului. 

— Că au făcut ce vedeţi nu-i mare lucru. Mai rău e că au 
găsit banii, iar asta datorită lui Pavel! 

— Miliția, ajutor, hoţii! se trezeşte Nae strigând. 

— Taci din gură, mă, nu mai zbiera. Dacă-i reclam la 
miliţie, cum justific suma? Pentru că întâi asta or să mă 
întrebe. Nu pot să mă duc la ei şi să le zic aşa, simplu, 
„Scuzaţi, eu sunt Onu Gheorghe, gestionar, mi s-a furat o 
sumă de cinci sute de mii”. 

— Dar restul, ştii tu... întreabă plin de interes lorgu. 

— Zi-le pe nume, că tot a aflat ăsta. Acum dacă nu vrem 
ca mâine să ştie tot oraşul, ar fi bine să-i astupăm gura 
cumva. Fiindcă tontul ăsta o să trăncănească precis cum i 
se va ivi ocazia. 

— Patroane... 

— Taci, se răsteşte Onu, fără să-i arunce nici măcar o 
privire. O să văd ce fac cu tine, dar fii sigur că n-ai să-mi 
mai produci greutăţi. 

— Şi restul de bani, şefule? nu se lasă lorgu. 

— Din fericire, sunt la locul lor. Toţi! lar asta doar pentru 
că lui Pavel, aici de faţă, nu i-a trecut prin cap că ar fi bine 
să-i ducă şi pe ei jos. 

— Despre ce e vorba? se amestecă şi Nae, interesat 
brusc de problemă. 

— Nu-i nevoie să ştii şi tu. Îmi ajunge unul care-şi bagă 


nasul peste tot. 

— Bine, patroane, dar eu n-am aceleaşi drepturi? De ce 
el să ştie şi eu nu? 

Onu nu se osteneşte să-i explice, fiindcă nu se îndoieşte 
deloc că Pavel îi va spune tot lui Nae cu prima ocazie. 

— Tot e bine c-au rămas măcar ăştia, concluzionează el. 

— O fi, dar nu uita că suntem lefteri, zice lorgu, ori mie la 
sfârşitul lunii trebuie să-mi dai bani pentru acont la maşină. 

— Dacă eram în Sicilia, încasai un glonţ în cap şi te 
turnam în beton, îi comunică părerea lui personală Onu. 

— Dacă... 

Încheierea socotelilor poate aştepta pe mai târziu, 
socoteşte Onu, trecându-i lui lorgu o nouă obrăznicie la 
catastif. 

— Ce facem? Nu putem pierde atâţia bani fără să 
încercăm să-i luăm înapoi... 

— Astai şi părerea mea, zice şi Onu aprobând cele spuse 
de Nae. Cine are vreo idee? 

Liniştea e cea care-i răspunde. Numai Nae are ceva de 
zis la fel ca înainte: 

— Dacă ai de gând să-i omori, pe mine să nu contezi. 
Putem să-i batem, să-i scalpăm, să le tăiem urechile, dar să 
nu mă amesteci pe mine într-o crimă, că mi-a ajuns una 
nereuşită, cea a lui Patrocle. 

— A zis cineva ceva de vreun omor? Atunci? Ce-ţi veni? 

— E drept, n-a zis nimeni, dar eu ţi-o spun aşa, ca să ştii. 

— Lucrul de căpătâi e să recuperăm banii. Nu-mi convine 
să pierd o sută de mii, zice lorgu. 

— Nici mie! îl susţine Nae. 

Numai Pavel tace din prevedere. 

— Trebuie să aflăm întâi unde locuiesc şi să dăm lovitura. 
Nu cred să depună banii la CEC. 

Pavel râde: 

— Faci bancuri cu noi, şefule? Sigur că n-or să-i depună. 
Ce, sunt proşti? 

— Dar dacă au plecat din oraş, ce facem? pune Nae o 


problemă greu de rezolvat. 

— N-au plecat, îl linişteşte Onu, sigur. 

— De unde ştii? Eu să fi fost în locul lor, eram acum 
departe. 

Patronul îl priveşte cu superioritatea unuia care ştie mult 
mai multe ca celălalt: 

— Uite aşa, ştiu şi gata. Sunt aici şi aici or să că mână cât 
timp vreau eu. Nu mă întreba de unde ştiu, pentru că n-o 
să-ţi spun! lar primul lucru pe care trebuie să-l aflăm e 
unde locuiesc. Nae, parcă tu aveai un văr recepţioner la 
„Bulevard”. Vezi dacă telefonul a rămas întreg şi sună-l. 
Până vorbeşti cu el, eu o să mă uit niţel prin casă. Vedeţi şi 
voi ce mi-au făcut... 

Onu arată cu un gest larg camera şi aşteaptă ca 
asistenţa să izbucnească în plâns. Cum lucrul acesta nu se 
întâmplă, pentru simplul motiv că pe ceilalţi îi doare în cot, 
Onu se vede nevoit să înceapă cercetările fără a avea ca 
suport moral compătimirea lor. 

Fiecare nouă descoperire îi provoacă lamentări, strigăte 
de indignare şi blesteme. Furia lui atinge paroxismul în 
momentul în care constată că damigenele lui cu ţuică de 
Zalău sunt goale: 

— El a băut-o, iarăşi el, scrâşneşte din dinţi patronul 
amintindu-şi la timp că Pavel mirosea suspect a ţuică. 
Gândind mai profund, Onu îşi dă totuşi seama că un singur 
om n-ar fi putut bea o asemenea cantitate de ţuică, fără să 
cadă în comă alcoolică. 

— Sigur că da, n-a băut-o singur ci împreună cu ceilalţi. 
Asta înseamnă că s-au înţeles să mă prade. Nu m-ar mira 
să-i fi dat partea lui de bani escrocului ăluia de Pavel. 


După circa două ore de eforturi, Pârvu reuşeşte să devină 
iarăşi om, în timp ce Micu se canoneşte în baie să dea jos 
de pe el jegul adunat în timpul detenţiei. Pentru treaba asta 
fâşia de şmirghel pe care o foloseşte se dovedeşte 
insuficientă. 


— Încearcă cu sodă caustică, îl încurajează Pârvu, de 
alături. 

Micu-şi dublează eforturile, sforăind ori de câte ori apa-i 
ajunge pe faţă. 

— Nu iese! 

— Lasă-mă să număr banii şi termină cu nechezatul, îi 
strigă Pârvu, când se încurcă cu numărătoarea pentru a nu 
mai ştiu câta oară. În zgomotul apei curgând, vocea lui se 
transformă într-o simplă şoaptă. 

— Ce zici? întreabă Micu în gura mare. 

Oftând, Pârvu deschide uşa, în timp ce gorila se acoperă 
fulgerător cu prosopul. 

— Zic să nu mai faci scandal că nu mă pot concentra! 
urlă de data asta inutil de la numai câţiva centimetri Pârvu. 

— Bine, bine, admite Micu trântindu-i uşii un picior. 

Pârvu abia apucă să se ferească din calea ei. 

— Fii atent ca ină omori. Ce, nu ţi-e bine? 

— Ce zici? 

Răbdarea şefului se apropie de sfârşit: 

— Termină odată că sunt aproape patru ceasuri de când 
te speli şi eşti mai murdar ca înainte. Las-o baltă! 

— Păi odată-mi spui să mă frec bine, iar acum îmi zici să 
n-o mai fac. Treabă-i asta? i 

— Grăbeşte-te, îţi zic! N-avem prea mult timp. Aia de 
colo or să încerce să se răzbune pe noi şi trebuie să luăm 
măsuri de prevedere. Îmbracă-te şi să mergem. Trebuie să-i 
telefonez lui Onu ca să ajungem la o înţelegere. Altfel ştii şi 
tu cum merge. Doi se ceartă şi miliția câştigă. 

— Miliția? 

— Da. Banii ăştia nu sunt câştigaţi cinstit. Onu ăsta nu e 
în stare să facă un lucru ca lumea fără să încalce legea. Hai 
acum, lăsă vorba şi îmbracă-te. Pune-ţi costumul pe care ţi 
l-am făcut pe comandă la Sibiu. 

Nu trebuie să deduceţi de aici că Pârvu ar fi cumva 
filantrop din fire, nu, faptul că-i făcuse lui Micu costum se 
datora exclusiv staturii lui gigantice, care excludea 


posibilitatea găsirii de haine pe măsură. Şi, cum ştie toată 
lumea, singura şansă, când ai un asemenea gabarit, e să-ți 
comanzi pantofi şi haine pe măsură la o cooperativă de 
profil. Speranţele că astfel vei putea apărea într-o ţinută cât 
de cât decentă, au oarecare şanse să se îndeplinească cam 
de la a suta probă încolo. 

Deci Micu trage pe el un costum bleumarin în dungi, în 
timp ce Pârvu-şi pune unul gri şi astfel cei doi sunt gata să 
plece. 

— Pune banii în sacoşa aia şi hai să mergem. O să-i 
ascundem în portbagaj, în cutia de scule. 

Cei doi coboară şi se urcă într-o Dacie albă, pe al cărei 
parbriz un oval albastru face cunoscut doritorilor să ştie că 
maşina aparţine ONT-ului. Demarând, Pârvu cârâie cutia de 
viteze într-un mod care face trecătorii să se întrebe cine o fi 
ageamiul de la volan şi-n cele din urmă reuşeşte să 
pornească. Maşina parcurge câteva sute de metri şi opreşte 
în faţa unui telefon public. 

— Aşteaptă-mă aici, îi spune lui Micu şeful, coborând. 

Lui Pârvu nu-i trebuie mult ca să afle numărul lui Onu, îl 
formează, apoi aşteaptă să răspundă cineva. 

— Alo, bună ziua. Cu Onu Gheorghe aş dori... La telefon? 
Pârvu te deranjează! 

Aici, şeful lui Micu e nevoit să întrerupă convorbirea şi să 
depărteze receptorul de ureche. Fiind un om civilizat, 
detestă înjurăturile, ori Onu debitează porcării cu viteza 
unei mitraliere. Toţi sfinţii şi dumnezeii se încrucișează prin 
văzduh spre urechea lui Pârvu, care e tăiat, spânzurat, 
făcut bucățele, mă rog, omorât în toate modurile cunoscute 
din antichitate până în prezent. Până la urmă Onu tot 
trebuie să se oprească pentru a-şi trage sufletul. Profitând 
de ocazie, Pârvu zice calm: 

— Dacă ai terminat, ascultă-mă bine. Vreau să-ţi propun 
o afacere! 

— Afaceri cu tine? în ruptul capului! 

— Ascultă-mă întâi, nu te repezi.! Vreau să-ţi înapoiez 


banii. 

Lui Onu i-a pierit graiul. 

— Toţi banii, reţine, continuă celălalt. 

— 500 000 de lei? 

— Nu chiar atât. Doar trei sute de mii 

— Şi ţie să-ţi rămână restul? Două sute? 

— Care două sute? În total nu ţi-am luat decât patru sute 
de mii. iți înapoiez trei sute, iar mie-mi rămâne o sută. 
Trebuie să-l plătesc pe Micu că şi-a pierdut vremea cu 
mine.. 

— Şi o sută de mii unde sunt? 

— Nu ştiu. Intreabă-ţi amicul! Pe cel care a adus banii din 
pod. N-ar fi exclus să-şi fi oprit şi el o părticică. Părea băiat 
descurcăreţ. 

In momentul ăsta, Onu-şi aduce aminte de bănuiala 
dinainte, aceea că Pârvu e înţeles cu Pavel, acesta din urmă 
săpându-l pe la spate. „Zice că şi-a luat singur, ca să-mi 
abată bănuielile”, se gândeşte patronul, convins că a 
descoperit dovada legăturii dintre cei doi. 

— De Pavel vorbeşti? întreabă el aşa, pentru orice 
eventualitate. 

— Parcă. Dar să-l lăsăm, că-i treaba ta să-ţi struneşti 
oamenii şi să ne vedem de ale noastre. Dacă ai timp, vreau 
să ne întâlnim să discutăm. 

— De acord. Te aştept peste jumătate de oră în faţă la 
poştă. 

Pârvu închide mulţumit telefonul. Nu încape îndoială că 
într-un mod sau altul se vor înţelege. Fiindcă propunerea lui 
e foarte acceptabilă pentru un om în situaţia lui Onu. 

Ajuns înaintea celuilalt la poştă, Pârvu aşteaptă câteva 
minute bune, până ce Onu, venit pe jos, se apropie. 

— Ce vrei să-mi propui? îl ia acesta direct, fără a-i spune 
bună ziua. 

— Să mergem să ne aşezăm undeva, îi răspunde celălalt, 
fără să bage de seamă impoliteţea. 

Părculeţul din apropiere e tocmai bun pentru doi oameni 


care vor să fie singuri. Fiindcă, din cauza căldurii toride, pe 
băncile aflate în plin soare, nu şade nimeni. 

— Ascult, zice Onu nerăbdător. 

— Uite ce vreau să-ţi propun. Trei sute de mii de de lei, 
contra a douăzeci de mii de mărci. E rezonabil, nu crezi! Tu 
n-ai ce face cu banii ăia aici, eu n-am ce face cu ai tăi 
dincolo. Facem schimbul şi toată lumea e mulţumită. Sau 
poate vrei să alegi puşcăria în loc? 

Onu judecă alternativele pe toate feţele, apoi cedează. 

— Bine. Sunt de acord. Cum facem schimbul? 

— Ai vreun prieten cu maşină? 

— Am. 

— Bun. Atunci ne întâlnim pe şosea la piatra kilometrică 
care arată trei kilometri până în oraş. O să fiu acolo. Te iei 
după mine până opresc. Acolo facem schimbul. 

Onu, care s-a fript cu ciorba, suflă acum şi în iaurt. 

— Dacă mă înşeli? 

— N-am de ce. Ţi-am mai spus. Ceea ce mă interesează e 
valuta. Restul poţi să-i păstrezi. 

Deodată lui Onu îi vine o idee genială. Ce mai. Ar putea 
jura că e cea mai formidabilă idee care i-a venit în viaţa lui. 

— Ascultă-mă, Pârvule... 

— Domnule Pârvu, îl corectează acesta. 

— Cum doreşti, domnule Pârvu. Ca să-ţi demonstrez că 
nu sunt ranchiunos, uite, şterg cu buretele ce a fost şi-ţi 
propun la rândul meu o afacere. 

Lui Pârvu i se pare cam ciudată dorinţa asta subită a 
celuilalt de a colabora cu el. 

— Trebuie să te fac atent că, orice mi-ai propune, eu la 
bani nu renunţ. 

— Nici nu-ţi cer asta. Vreau doar să-mi micşorez 
pagubele. 

— Să auzim. 

— Există aici în oraş un inventator. Un bătrân pe nume 
Udrescu. El a creat nişte soiuri uriaşe de legume, pe care le 
poţi vedea la el în grădină. Dacă ai duce nişte seminţe din 


alea dincolo, eşti un om făcut. 

— Ce vorbeşti? 

— Poţi avea întâietatea. Pe aici încă nu l-a băgat nimeni 
în seamă. Ştii cum e, sau ai auzit, ai noştri se mişcă greu, 
când e vorba de lucruri noi. Au fost tot felul de comisii pe la 
el, au plecat, au venit altele şi încă nu s-a ajuns la niciun 
rezultat. Dacă te duci la bătrân şi-i oferi zece mii de mărci 
şi o participare la beneficiile rezultate de pe urma invenţiei 
lui, mă îndoiesc să te refuze. Ti-am mai spus. Acum e 
momentul în care este dezamăgit şi decepţionat de tot. Ai 
să-i apari în rolul unui mântuitor... 

— De unde ştii că e de acord şi o să-mi vândă chestiile 
alea? 

— E mai mult ca sigur. 

— Poate. Dar o să fie pedepsit când se va afla. 

— Cine să le spună? Până ce se vor aplica aici, tu ai tot 
timpul să le faci să răsară dincolo. Nimeni nu va şti nimic. 

Pârvu devine tot mai circumspect. 

— Şi tu ce câştigi la afacerea asta? Fiindcă nu-mi închipui 
că o faci de prietenie... 

— Eu? răspunde Onu cu un zâmbet ciudat, eu câştig mai 
mult decât crezi tu. 

— Cum aşa? 

— li dai o sută de mii şi zece mii de mărci. lar eu le 
recuperez în aceeaşi seară de la el. E simplu. 

— Furt? 

— Spune-i cum vrei. Moşul n-o să reclame dacă nu vrea 
să între la închisoare, aşa că lucrurile vor rămâne aşa cum 
sunt. Tu te căpătuieşti, iar eu recuperez banii. 

— Şi pe Micu cu ce-l plătesc? Că i-am promis o sută de 
mii. 

— Asta e treaba mea. Nu-mi dai decât două sute, iar a 
treia o recuperez de la Pavel. Sau ai ceva împotrivă ? 

Pe faţa lui Pârvu nu se poate distinge nimic. 

— Faci cum vrei. Deci rămâne aşa... 

Onu exultă: 


— Om te fac. Tu ţi-ai bătut joc de mine, iar eu te 
îmbogăţesc. Vezi că nu sunt om rău? 

— Uşurel, că nu merge aşa uşor, domnule Onu. Din câte 
te cunosc, nu pot avea încredere în tine. S-ar putea să vrei 
să mă înşeli. Adresa bătrânului! 

— Glumeşti? De ce să ţi-o dau? Ca să te duci la 
el singur şi să rămân pe dinafară? Nu, mulţumesc! 

— Dar trebuie să văd dacă ce mi-ai spus e adevărat. Doar 
n-o să arunc atâţia bani pe gârlă? 

— Bine. Dar mergem împreună! 

— Nu. Ori accepti ceea ce-ţi spun, ori nu facem târgul şi 
rămânem la varianta iniţială. Alege! 

Onu se vede strâns cu uşa şi cedează: 

— Strada Gladiolelor, numărul patru. E pe lângă mine. O 
să-ţi dai seama uşor de casă dacă ai să te uiţi peste gard. 
Legumele şi toate celelalte îţi sar în ochi. 


CAPITOLUL VII 
În care maiorul găseşte în sfârşit cadavrul 
care-i lipsea la inventar, iar Alex E. G. trăieşte 
o aventură ca în filmele de groază. 


— Ce zici, lonică, cam mare forfota aceea pe la madam 
Tecuci pe acasă. Şi ea nu ştie nimic. Nici majora, nici 
„Minora”. N-o cunoaşte pe Bella, habar n-are de nimic, nici 
usturoi m-a mâncat, nici nu se simte. Stăm cam prost cu 
afacerile noastre, ce spui? 

— Oricât de rău am sta, falimentul e încă departe, 
zâmbeşte lonică a cărui convingere intimă e că-mi bat joc 
de ei şi că, în realitate, în afară de faptul că eram beat, în 
camera aceea nu s-a petrecut nimic important. 

— Până nu găsim cadavrul, sau nu ni se semnalează o 
dispariţie de persoană, nu putem şti dacă glumeţul acela nu 
face bancuri cu noi, tovarăşe maior. Puneţi-vă niţel în 
situaţia lui. Nu e obişnuit cu băutura, m-am interesat. | se 
întâmplă pentru prima oară şi tot pentru prima oară o 
femeie ca Bella-i dă oarecare atenţie. De aici totu-i... 

— Crezi că ne-a minţit cu bună ştiinţă? 

— N-aş spune asta. Poate i s-a părut doar. O fi trăit un vis 
mai ciudat... 

— Nu uita că a fost în apartamentul ăla. Altfel de unde ar 
fi ştiut că s-a vărsat coniac pe covor? 

— A fost, dar a dormit doar acolo, iar pe urmă a şters-o şi 
a venit la noi să ne toarne povestea aia. 

— Măi lonică, îi spune părinteşte maiorul, o avea 
imaginaţie bogată băiatul ăsta dar, venind la noi, aproape 
s-a autoacuzat de crimă. Chiar aşa de real. Să fi fost visul 
acela? 

lonică nu cedează: 

— S-au mai văzut cazuri, tovarăşe maior. 

Văzând zelul cu care locotenentul mă acuză de lucruri 
urâte, Vlad se hotărăşte să facă o mică recapitulare a 
evenimentelor: 


— S-o luăm de la început, lonică. Vasăzică, aşa. Alex 
merge la restaurant, prietena lui nu vine şi-n lipsa ei se 
consolează cu Bella se duce la ea, îi vorbeşte nemţeşte şi 
aici e un lucru foarte interesant, ea i-a spus întâi, mai bine- 
zis, i-a dat sugestia asta, că ar fi mai indicat să facă pe 
neamţul. M-am interesat la restaurant. Nimeni nu-şi 
aminteşte s-o fi văzut pe Bella cu vreun român. Şi atunci, 
nu putem să ne întrebăm de unde interesul ei pentru 
străini? Numai pentru ei? 

— Ce legătură are cu Alex, tovarăşe maior. Foarte bine, l- 
a luat drept străin iar el a intrat în joc. Şi ce-i cu asta? 

— Ce-i cu asta? Păi ia să judecăm, aşa, ca la şcoală, când 
ţi se dădea o problemă de matematică, din acelea pe care 
nu le puteai face. Dacă Alex ar fi vorbit româneşte, ar mai fi 
avut motive să vină la noi să ne toarne povestea aia? Da 
sau nu? Aici să te văd. 

— Nu. Cred că nu... 

— Din păcate, lonică, la noi nu e pe crezute. Ai dovezi, e 
bine. N-ai, te trimite procurorul la plimbare. Hai să mergem 
mai departe. Alex pleacă de la restaurant nu cu Bella, ci cu 
o alta. O femeie blondă, micuță, dacă e să ne luăm după 
Unsurosu. Asta e mai presus de orice îndoială, fiindcă avem 
mărturia celorlalţi, a chelnerilor, că Bella a rămas să cânte 
până la ora doisprezece, iar Alex a plecat imediat după 
bătaie, pe la ora unşpe. Şi uite că iarăşi trebuie să ne 
întrebăm. De ce a renunţat Bella la el? După ce-şi dăduse 
atâta osteneală să vorbească cu el, să-l distreze, să-l 
îmbete chiar... 

lonică se ridică din fotoliu fără să se poată stăpâni: 

— Vreţi să spuneţi că ea l-a îmbătat în mod intenţionat? 

— Faci progrese, dragul meu locotenent, îi spune Vlad 
zâmbind. Câteodată mă uluieşti cât de repede pricepi 
anumite chestii. O să te propun la primă. 

— Râdeţi de mine, tovarăşe maior... 

— Sper să nu te superi. Când vei avea ca mine douăzeci 
şi şapte de ani de meserie, atunci ai să mă înţelegi. Şi, 


aproape sigur, n-ai să te mai iei după figura celor cu care ai 
de-a face, ca să dai verdictul de vinovat sau nevinovat. 

— Tovarăşe maior, credeţi aşadar că Bella l-a îmbătat pe 
Alex cu bună ştiinţă? 

— Măi lonică. Aici eu am un avantaj foarte mare în 
comparaţie cu tine. Il cunosc pe Alex de câţiva ani buni. Nu 
l-am văzut niciodată, nu beat, ameţit măcar. Nu pentru că 
n-ar putea să bea din cine ştie ce motive, ci pentru că nu-i 
place băutura. Cum îţi explici atunci că dintr-odată, merge 
la restaurant şi se pileşte de nu-şi mai aduce aminte nimic? 

— Există şi excepţii, tovarăşe maior. Poate era necăjit că 
nu i-a venit prietena. 

— Cred că n-ai intenţia să mă amuzi. Bella l-a îmbătat pe 
Alex în mod intenţionat. In aşa fel ca acesta să nu-şi dea 
seama cu cine pleacă de acolo. Altfel cum îţi explici 
următorul fenomen? Femeia care era cu Alex în parc i-a 
vorbit nemţeşte, deşi nu era Bella. Dacă nu era în cârdăşie 
cu cântăreaţa, atunci cum a cunoscut-o Alex şi, mai ales, 
când a avut timp să-i vorbească în germană? Ascultă-mă, 
lonică, aici e ceva ce deocamdată nu ştim, dar e cert că 
între cele două femei există o relaţie foarte strânsă. 

— S-o luăm la întrebări pe Bella... 

— lar interogatoriul să-l conduci tu! Nu, mulţumesc. Nu 
vreau să te cerţi cu Amalia. Acum degeaba am întreba-o, 
fiindcă nu va recunoaşte nimic. Ba i-am trezi bănuieli care 
vor sfârşi prin a o face să şteargă eventualele urme. Va 
veni şi timpul acela, dar deocamdată s-o lăsăm veselă, 
fericită şi mai ales liberă! Înţelegi, liberă! 

De data asta locotenentul pricepe repede ce vrea să 
spună Vlad şi cere o confirmare: 

— S-o punem sub urmărire? 

— Te oferi tu? 

— Eu sau altul, zâmbeşte lonică plecând privirea. 

— O să mai vedem noi. Acum să trecem la următoarea 
problemă. Hai să încercăm să găsim o legătură între Bella, 
necunoscuta aceea blondă şi apartamentul în care a fost 


adus Alex. Te ascult! 

— Ar fi ceva... 

— Spune, că. Nu-ţi taie nimeni capul. Zi ce crezi! 

— Bella a rămas la restaurant pentru a-şi crea un alibi. 
Blonda l-a dus cu ea pe Alex în apartament. Asta presupune 
că o cunoaşte pe Rodica Tecuci... 

— Sau pe mama ei! 

— Mi-ar conveni mai bine aşa, râde lonică. Nu pot s-o 
sufăr! 

— Ori pe una ori pe alta. S-o luăm pe cea tânără, ca să fii 
şi tu mai atent la ce-ţi spun. Rodica Tecuci. Are o prietenă 
blondă, pe Elena Popescu. Prietena ei mai vine să doarmă 
din când în când acasă la ea, atunci când lipseşte motivat 
din apartament... 

— lar în zilele alea, aduce cu ea diferiţi străini... 

— Nu te repezi, ţi-am mai spus. S-o luăm metodic. Dacă 
Elena e înţeleasă cu Rodica, atunci lucrurile sunt clare. 
Dacă nu e înţeleasă cu ea şi profită doar de situaţie, atunci 
când se iveşte ocazia, e altceva. Eu cred totuşi că Elena e 
în strânsă legătură cu una din cele două Tecuci. Acum, că 
am ajuns în punctul ăsta crucial şi am epuizat toate 
femeile, să vedem ce s-a petrecut mai departe. Alex urcă 
sus şi adoarme. A doua zi se trezeşte şi remarcă o femeie 
blondă, moartă pe covor, ştrangulată cu un şnur. Vrea să 
vină la noi să ne anunţe, dar tocmai când iese pe scări, 
apar trei indivizi care aveau treabă chiar acolo, în 
apartamentul de unde ieşise el. Cum ar fi trebuit să se 
petreacă totul, dacă cei trei erau de bună credinţă? 
Simplu... 

— Ar fi venit să ne anunţe, zice locotenentul, tot mai 
prins de jocul la care-l invită maiorul. 

— Aşa e. Ne-ar fi anunţat. Ori ei din contră. Fac să 
dispară cadavrul şi tac mâlc. Ce spui de asta. Ce motive ar 
fi avut ei să nu spună nimic? 

— Poate femeia a fost omorâtă de unul din cei trei. 

— Îl aveau pe Alex ţap ispăşitor la dispoziţie. Normal ar fi 


fost să lase acolo cadavrul şi să-şi vadă de treburi, sperând 
că Alex va fi găsit vinovat. Era o ocazie unică. Cel care a 
comis crima tocmai pe asta s-a bazat. Că Alex va scoate 
castanele din foc cu mâna lui. Şi tocmai când să se 
întâmple tărăşenia, hop apar trei crai de la răsărit, care-i 
pun bete în roate, făcând să dispară cadavrul şi contribuind 
în mod substanţial la amplificarea îndoielilor care ne 
macină deopotrivă. Există sau nu există un cadavru? 
Aceasta e întrebarea. 

— Credeţi că niciunul din cei trei nu e amestecat în 
crimă? 

— Departe de mine gândul. Fac doar presupuneri. S-ar 
putea să avem de-a face cu un criminal foarte deştept, care 
să-şi spună că vom raţiona exact aşa cum raţionăm noi 
acum. Aşa că nu excludem nimic. Oricine poate fi ucigaşul. 
Chiar şi Alex. Ţi-o spun pentru că ştiu că-ţi fac o plăcere. 
Ceea ce facem noi acum e doar o enunţare a faptelor, 
pentru care vom căuta probe. _ 

— Tovarăşe maior, să ne ocupăm şi de Unsurosu. |n ce 
măsură credeţi că a spus. Adevărul? 

— 0,0001 la sută. S-ar putea să aibă ambiția să mă 
„trombonească”, ca să se răzbune pentru zilele grele pe 
care i le-am făcut. Oricum, ceva tot ne-a spus, ceva ce s-ar 
potrivi cu situaţia. Femeia de sus aştepta un bărbat căruia 
i-a spus: „Dragule, ne-am înşelat, e român”, sau ceva pe 
aici pe aproape. Incă o ipoteză în sprijinul ideii noastre. Lui 
Alex nu i s-ar fi întâmplat nimic dacă nu era prost inspirat şi 
nu vorbea germana cu Bella. „Şi dacă e român?”, o să-mi 
spui tu. Aici e aici. Ce schimba în planurile lor faptul că Alex 
e român? Fiindcă schimba ceva. Altfel femeia nu i-ar fi spus 
cuvintele astea. Până aici îl cred pe Unsurosu. De acum 
încolo, însă, devin circumspect, deşi o oarecare potrivire tot 
este. Ne lipseşte o femeie. Gigi ne-o oferă pe tavă. E cea 
care vine după bărbatul dinainte. Şi cu asta lucrurile par 
clare. 

— Nu ne rămâne decât să găsim cadavrul şi să căutăm 


probe, remarcă locotenentul, gândindu-se cu groază la 
alergătura care va urma. 

— Cadavrul. Bine zici. Aproape că-mi doresc să-l găsim 
odată, deşi numai plăcere nu pot spune că-mi face. Fără el 
suntem legaţi de mâini şi de picioare. 

— N-am verificat încă alibiul Elenei Popescu, tovarăşe 
maior. 

— Tot mai speri ca ea să fie moartă? 

— Nu. Asta nu. E mai presus de orice îndoială că a fost de 
dimineaţă la fabrică. Am vorbit cu şefa ei directă. 

— Dar n-ai văzut-o în persoană. Dacă şefa minte? 

Locotenentul simte că în curând va avea îndoieli şi în 
privinţa faptului dacă există sau nu, în caz că mai 
colaborează cu maiorul. În timp ce el se întreabă dacă să-i 
spună constatarea respectivă şi lui Vlad, telefonul sună 
strident. Maiorul, care nu poate suferi ţârâitul, apucă brusc 
receptorul şi-l duce la ureche: 

— Da. Eu Sunt. Cum? Vin imediat! 

Vlad lasă receptorul în furcă şi-l priveşte pe lonică, ca şi 
cum s-ar întreba dacă să-i comunice şi lui secretul sau nu. 
În cele din urmă se hotărăşte: 

— lonică, se pare că am găsit cadavrul care ne lipsea 
sau, mă rog, o femeie, omorâtă cam în felul în care ne-a 
spus Alex E. G. 


Pe malul râului, în jurul unei tărgi acoperite cu un cearşaf 
alb, un cerc de oameni în costume de baie contemplă tăcuţi 
scena. Ceva mai încolo, un medic în halat alb face 
respiraţie artificială unei femei întinsă la pământ, în timp ce 
un miliţian, transpirat în uniformă,încearcă fără succes să 
facă ordine: 

— Circulaţi, n-auziţi? Circulaţi! 

Maiorul şi lonică descind din mașină chiar lângă apă. 

— Cine a găsit cadavrul? vrea să ştie Vlad imediat ce se 
apropie. 

— Tovărăşia de colo, îl lămureşte miliţianul, arătând spre 


femeia leşinată încă. S-a împiedicat de el în apă. De-abia a 
mai putut ieşi afară. Bine că n-a fost apa adâncă. Altfel 
rămâneam fără martoră! 

Vlad nu zice nimic şi ridică un colţ al cearşafului. 

— Priveşte, lonică! 

Locotenentul se apleacă ţinându-şi respiraţia. 

— Nu văd cine ar mai putea-o recunoaşte în halul ăsta, 
zice el scârbit. Cred că e de câteva zile în apă. 

— Asta mă face şi pe mine să cred că despre cadavrul 
nostru e vorba. 

— Bine, tovarăşe maior, dar femeia asta e brunetă! 

— Nu contează. Asemenea fleacuri nu sunt concludente 
în ziua de azi. Unele femei îşi schimbă culoarea părului, mai 
des decât rochiile. Blondă sau brunetă, femeia asta a murit 
înainte de a fi aruncată în râu. Nu are simptomele unui 
înecat, doar ştii şi tu asta. Dar uite că vine doctorul! 

Medicul, rubicond şi jovial, pare mai degrabă un comic de 
estradă, decât ceea ce e, adică legist. 

— la te uită! Floarea miliției din localitate a şi ajuns deja 
la faţa locului. Felicitări pentru operativitate. Credeam că 
tot eu voi ajunge primul. 

— „Tot tu”? Păi dacă ţin bine minte, în ultimii ani nu ai 
prea avut ocazia să vezi multe cadavre pe aici. 

— Ce vrei să insinuezi? Că munca de prevenire a dat 
roade formidabile? De ce te lauzi? O ştiu şi singur. la s-o 
vedem pe frumoasa de colo! 

Lui lonică i se face brusc, rău. Maiorul suportă mult mai 
bine situaţia şi-l priveşte compătimitor. 

— Ai să te obişnuieşti cu toate astea. Acum, dacă nu mai 
poţi suporta o asemenea privelişte, du-te la maşină şi 
aşteaptă-mă acolo. Vin şi eu imediat. 

— Nu-i nevoie, tovarăşe maior. Rezist. 

— Atunci ajută-mă să dau cearşaful deoparte. 

— Bine faci, îl încurajează şi doctorul. Asta e nimic pe 
lângă ceea ce ai să mai ai ocazia să vezi. 

lonică apucă de un capăt al cearşafului, evitând să 


privească targa. 

— Bun. la să vedem... Vasăzică n-are nimic pe ea, adică 
e goală puşcă. Asta ne va uşura munca. 

Aplecat peste cadavru, doctorul îşi începe cercetările 
câtva timp, apoi se întoarce spre maior: 

— Femeia asta a murit sugrumată. Când? Acum vreo trei 
zile. Unde? Asta o să vedeţi voi... 

— Şi rănile alea, de unde provin? 

— Ori de la pietrele de care e plin râul, ori le avea 
dinainte. Asta o să văd când am să mă apuc mai amănunţit 
de treabă. 

— Şi părul? Putem şti dacă a fost vopsit înainte blond? 
întreabă lonică, mergând înainte pe ideea lui. 

— O să încercăm. S-ar putea să fie aşa cum zici şi ca 
statul în apă să-i fi decolorat părul. O să vedem noi. Alte 
amănunte în „telejurnalul de seară!” Pot s-o iau cu mine? 

— Da. Eu mai rămân câtva timp aici. Aştept raportul la 
birou. La orice oră e gata, poţi să-l trimiţi. 

— S-a marcat! zice doctorul şi se depărtează fluierând o 
arie de operă. 

lonică priveşte în urma lui plin de invidie: 

— Tare om, medicul ăsta... 

— Şi priceput, lonică. Pe ce zice el poţi pune bază. Dacă 
nu e sigur pe ceva, mai bine tace, decât să te inducă în 
eroare cum mai fac unii. Cât priveşte veselia lui, e doar 
aparentă. Vrea să arate că nu-l impresionează moartea. 
Poate fiindcă-i singur... 

— Nu-i însurat? 

— A fost. Pe atunci locuia în alt oraş. A fost chemat într-o 
seară să examineze un cadavru. Era cel al soţiei lui. A fost 
omorâtă de nişte derbedei pe când se întorcea noaptea de 
la serviciu. Cel mai bătrân dintre ei avea douăzeci de ani... 
Copii n-a avut. 

— De asta... 

— Da. Din cauza asta. Hai să ne vedem de treabă acum. 


— Dacă ştiam că e aşa aproape nu mai luam maşina, îi 
spune lui Micu, şeful, coborând în faţa casei lui Papă. 

Gorila coboară şi ea trântind uşa cu putere în urmă. 

— Mai încet că spargi geamurile, se răsteşte Pârvu. 

Micu dă din umeri. Ce vină are el că e mai solid ca 
media? În timpul ăsta, Joe se apropie de portiţă şi dă să 
între. Ca şi pe mine nu demult, ceva îl opreşte şi vă daţi 
seama cred, că despre Baby e vorba. Dulăului cei doi 
vizitatori nu-i plac din motive pe care n-am cum să le ştiu, 
fiindcă ţin de instinct. În orice caz, înainte de a intra, Pârvu 
şi cu Micu ar face bine să se asigure la ADAS, atât ca 
persoane, cât şi ca bunuri. 

— E cineva acasă!?! 

Strigătul nu reuşeşte să scoată pe nimeni afară. 

— Pune-ţi în funcţiune trombonul, că pe mine m-a lăsat 
vocea, îi zice el lui Micu, temându-se să nu răgușească 
cumva. 

Gorila zbiară şi ea ce zbiară, pe urmă oboseşte şi 
renunţă. 

— Ce facem, că nu iese nimeni iar, dacă deschidem 
poarta, ne rupe ăla? Uită-te la el. Abia aşteaptă să ne 
înhaţe, zice Pârvu. 

— Poate n-a mâncat încă... 

— Tot ce se poate. 

— N-ar fi mai bine să claxonăm? 

— Ca să iasă toţi vecinii? Nu, mulţumesc. 

Dialogul e întrerupt de Simona. Fata-şi face apariţia cu o 
stropitoare în mână şi, după cum bănuiţi, n-are de gând să 
zboare în Cosmos cu ea, ci să ude florile. Privirile insistente 
aţintite asupra ei de după gard, sfârşesc prin a-i atrage 
atenţia. Fata ridică ochii din pământ şi priveşte ţintă la cei 
doi. 

— Domnişoară, nu vă supăraţi... 

— Ce doriţi? 

— Nu ştiu cum să încep... 

— Dacă nu ştiţi, atunci gândiţi-vă bine şi reveniţi pe 


urmă. 

Proasta dispoziţie afişată de Simona are o explicaţie pe 
care nu mi-aţi cerut-o, dar pe care mă văd obligat să v-o 
dau. Prietenul meu Sandu e de vină. Pe deasupra, obişnuită 
cum e să facă faţă pe stradă la tot felul de impertinenţi, 
Simona nu mai face nicio deosebire între ei şi-i tratează pe 
toţi, după acelaşi calapod, în cazul lui Pârvu însă, vârsta 
celui de dincolo de gard o face să revină la sentimente mai 
bune. 

— lertaţi-mă. Mai spuneţi-mi odată. Ce doriţi? 

— O informaţie. Sunt plecat din ţară de circa treizeci de 
ani şi abia acum am reuşit s-o vizitez din nou. Ceea ce 
vreau să ştiu e dacă nu cumva cunoaşteţi pe cineva, un om 
mai în vârstă, care m-ar putea ajuta să-mi găsesc rudele. 
Locuiau în orășelul ăsta şi cum, în afară de ei, nu mai am pe 
nimeni pe lume, m-am gândit să le las lor bruma de avere 
pe care am strâns-o dincolo. Ar fi păcat să încapă în mâinile 
străinilor. 

— Cred că aţi nimerit bine. Papă cunoaşte jumătate din 
oraş. Un moment să-l chem. 

Simona reintră în casă în timp ce Pârvu se chinuieşte să 
vadă dincolo de perdeaua de pomi lucrurile pe care le 
caută. Nu peste multă vreme, moşul se apropie de portiţă, 
mergând cu paşi repezi. 

— Rămâi aici, îi spune lui Micu şeful, făcându-i semne 
prieteneşti bătrânului. 

— Poftiţi înăuntru. Udrescu mă numesc. Cu cine am 
onoarea? 

— Joe Pârvu. lar dânsul se numeşte Micu. E de pe aici. 

— Asta-i numele lui sau doar o poreclă? întreabă Papă 
privind statura de uriaş a acestuia şi trăgând concluzia că 
malacul ar fi numai bun să care afetul de la mitralieră. 

— E un copil găsit, îl lămureşte Pârvu amabil. 

— Sărăcuţul, îl compătimeşte Papă. Poftiţi înăuntru! 

Pârvu se pregăteşte să-l urmeze iar Micu, potrivit 
ordinelor, rămâne afară, lângă maşină. 


— Mi-a spus Simona, nepoată-mea, că vă căutaţi rudele. 
Cum se numeau? Tot. Pârvu? 

— Tot. E vorba de un frate de-al tatălui meu. 

— Bine. Să intrăm şi să stăm pe bancă. Desigur, dacă nu 
vă grăbiţi. Eu am cam obosit. Nu mai am şaptezeci de ani... 

Pârvu-l urmează pe cărăruia pavată cu beton, spre banca 
unde nu de mult stătusem şi eu. Ochii lui Joe se rotesc ca 
un radar în căutarea minunilor promise şi, când reuşeşte să 
treacă dincolo de pomii care-i opriseră vederea, e gata-gata 
să se trădeze. Realitatea întrece orice aşteptări. 

— Ce, ce sunt alea? reuşeşte el să întrebe. 

— Roşii, răspunde Papă ca şi cum asemenea tomate, de 
mărimea unei lubeniţe, s-ar găsi pe toate drumurile. 

— Domnule Udrescu, sunt un om umblat pe toate 
continentele, dar aşa ceva n-am văzut nicăieri. E uluitor ce- 
aţi realizat aici... 

— De unde ştiţi că eu sunt autorul? 

— E suficient să se uite cineva la dumneavoastră să-şi 
dea seama că are de-a face cu un savant. 

— Mulţumesc pentru apreciere. Intr-adevăr, eu sunt 
autorul a ceea ce vedeţi. Ele sunt munca mea de-o viaţă. 
Dezamăgiri, speranţe şi, în sfârşit, victoria. Visul a devenit 
realitate. 

Pârvu se mai uită o dată în jur, apoi zice: 

— Da. Fantastic, ăsta e cuvântul. Cum se face că n-am 
auzit încă de dumneavoastră? 

Papă se posomorăşte şi face un semn a lehamite: 

— Sunteţi străin, deci... Da' ce vă plictisesc eu cu 
necazurile mele? la să vedem... Pârvu. Locuia unul pe lângă 
gară, în spatele fabricii. Avea doi copii. Un băiat şi o fată. 
Băiatul a făcut închisoare pentru bătaie. Era o fire violentă, 
ca taică-său. Ce, parcă ăl bătrân nu mi-a dat una în cap cu 
bastonul, la o discuţie? 

— Şi fata? întreabă Pârvu ca să se arate interesat. 

— Fata s-a măritat şi a plecat de aici. De atunci nu mai 
ştiu nimic de ea. Bătrânul a murit acum cinci ani, poate 


şase... 

— Bietul unchiu' meu, îşi stoarce Pârvu o lacrimă. 

— Ei Sunt? 

— Da. Cum a murit unchiu'? 

— Nu plânge. Acolo unde-i el ajungem cu toţii, mai 
devreme sau mai târziu, filosofează Papă, înainte de a-i 
răspunde la întrebare. 

— Spuneţi-mi, cum a murit? 

— L-a călcat un personal care trecea prin gară în afară de 
program. Moşul era cam surd şi cam miop. De asta când 
trecea linia, se uita la ceas. Ştia mersul trenurilor pe 
dinafară. Ghinionul lui... 

Pârvu începe să plângă de-a binelea: 

— Băiatul mai e pe aici? 

— Mi se pare că da. Nu ştiu unde locuieşte însă. Trebuie 
să mergeţi la miliţie să vă interesaţi acolo. 

— Credeţi că am să-i găsesc? Dacă nu, ce mă fac? Am 
bătut atâta drum de pomană, iar banii strânşi cu trudă 
atâţia ani or să încapă pe mâna unor străini... 

— Dar ce meserie aveţi? 

— Fermier. Am vreo trei sute de hectare de grădină. 

— A, sunteţi agricultor... înseamnă că vă pricepeţi 

— Sigur că da. Cultiv de toate. Bineînţeles, nu singur. Am 
oamenii mei pe care-i plătesc. Eu nu fac decât să-i dirijez. 

— Auzi ce întâmplare, se bucură Papă. Să pot discuta cu 
un coleg. Asta zic şi eu noroc. 

— Dacă nu vă supăraţi, aş avea o rugăminte... 

— Spuneţi. 

— Vreau să vă invit la mine să-mi vedeţi ferma. Toate 
cheltuielile mă privesc pe mine. lată adresa mea. 

Papă ia foaia de hârtie, multumind călduros. 

— Primesc, deoarece simt că invitaţia izvorăşte din 
dragoste de ştiinţă. Ea e singura mea pasiune! 

— Domnule Udrescu, îmi sunteţi foarte simpatic şi aş 
vrea să vă ajut. Dacă consideraţi că merit încrederea 
dumneavoastră, spuneţi-mi de ce nu se aplică pe scară 


largă ceea ce aţi realizat. 

Papă oftează: 

— E o poveste lungă... 

— Am timp. 

— Bine. O să v-o zic pe scurt. Secretul nu constă atât în 
soiurile de legume pe care le vezi aici ci într-un 
îngrăşământ pe care îl dizolv în apa cu care le stropesc. Eşti 
unul din puţinii care cunosc secretul. La formula asta am 
ajuns după ani lungi de experienţe şi eşecuri. lar atunci 
când am propus-o spre aprobare, mi s-a spus că nu e bună, 
negându-se evidenţa. Dacă aş fi luat câţiva „coautori”, alta 
ar fi fost situaţia. După atâta muncă, nu e normal să nu 
vreau să împart gloria cu nimeni? Spune şi dumneata! 

Pârvu îl aprobă cu entuziasm. 

— Dumitale îţi spun toate astea fiindcă eşti într-un fel 
coleg cu mine. Celorlalţi le zic altceva. Că invenţia nu se 
aplică deoarece plantele secătuiesc solul. Cu toţii cred că e 
vorba despre seminţe, când în fond, îngrăşământul e totul. 

— Domnule Udrescu, vreau să vă ajut! Ce-aţi zice de 
suma asta: douăzeci de mii de mărci şi o sută de mii de lei, 
pentru invenţia dumneavoastră? 

— Nu înţeleg... 

— În felul acesta descoperirile vor putea fi folosite de 
toată lumea, iar numele dumneavoastră va fi pe toate 
limbile. Aveţi premiul Nobel în buzunar, numai să întindeţi 
mâna să-l luaţi! Eu sunt gata să-mi transform ferma într- 
una experimentală. 

— Vreţi să spuneţi că doriţi să aplicaţi metoda mea, 
acolo, în occident? 

— Exact. M-aţi înţeles perfect. 

— Domnule Pârvu, îi răspunde Papă solemn, ceea ce am 
făcut aici. Aparține poporului român. Nu pot înstrăina 
invenţia. 

Scrupulele lui Papă îi provoacă lui Pârvu oarecare 
îndoieli. La una ca asta nu se aşteptase. 

— Mă bucur că sunteţi un om de onoare. Trebuie însă să 


vă gândiţi la două lucruri. Primul e că, rămânând aici, 
invenţia dumneavoastră riscă să nu fie aplicată niciodată, 
iar al doilea că trebuie să vă gândiţi la viitorul nepoatei 
dumneavoastră. Ceilalţi s-au exclus singuri atunci când v- 
au pretins statutul de coautor. Ce datorii morale mai aveţi 
faţă de ei... Mai e ceva. Descoperirea dumneavoastră 
aparţine umanităţii. N-o puteţi priva de ea. E inuman. Când 
atâţia oameni mor de foame, dumneavoastră să ţineţi 
departe de ei ceva ce le-ar putea reda viaţa? Vă ofer în plus 
cincizeci la sută din beneficiile rezultate de pe urma 
aplicării ei. Asta înseamnă milioane. Ce ziceţi? 

— Trebuie să mă mai gândesc. Nu e uşor... 

— Voi trece mai târziu pe la dumneavoastră. 

— N-ar fi mai bine mâine? 

— Atunci voi fi plecat deja. Afacerile nu aşteaptă! 


Telefonul sună zadarnic acasă la Simona. 

„Să fi plecat în străinătate”? mă întreb eu continuând să 
insist. E a cincea oară când încerc şi totuşi nimeni nu 
răspunde. Nu-mi imaginez că s-a întâmplat ceva cu ea, 
pentru că Simona nu e genul de femeie care să se sinucidă 
numai pentru că un oarecare i-a făcut câteva figuri. Când 
să las receptorul jos, cineva ridică în partea cealaltă: 

— Sandule, ţi-am mai spus că nu merg nicăieri. Lasă-mă 
în pace. Sunt obosită, plictisită de tot şi de toate. N-am chef 
de nimic. Aşa că fii bun şi nu-mi mai telefona. 

După vocea ei monotonă, îmi dau seama că a ajuns la 
capătul răbdării. 

— Nu merg la film, nu merg la teatru, nu merg la ştrand 
şi nu-mi mai trimite flori. Am destule acasă. Şi, dacă mă 
iubeşti, aşa cum susţii, lasă-mă în pace pentru totdeauna. 

Găsesc cu cale să intervin, pentru că mi-am dat seama 
de situaţie. 

— Simona, Sunt eu, Alex. 

— Şi pentru tine sunt valabile aceleaşi lucruri. M-am 
săturat! Fiindcă nu-mi închide telefonul în nas, marchez pe 


tabelă un punct câştigat. 

— Pot să trec pe la tine? 

— Nu. 

— Atunci... pot să nu trec? 

— Da. 

— Credeam că ştii să spui doar „nu”. Dar să lăsăm asta. 
Ţi-ai făcut-o cu mâna ta. Dacă veneai cu mine atunci, ai fi 
scăpat de o groază de necazuri. Ai fost politicoasă, acum 
suporţi consecinţele. Ce-şi face omul cu mâna lui e... Acum 
te plictiseşte pentru că ai făcut imprudenţa să fii drăguță cu 
el. Şi ţin să te fac atentă că omul e perseverent şi că 
singurul care te poate scăpa de belea sunt eu. 

— Mi-am dat seama de ce e în stare, aud eu vocea 
amărâtă a fetei. 

Mă pufneşte râsul, pe care-l maschez tuşind uşor. Din 
nefericire se prinde. 

— Ţie-ţi arde de râs, iar eu sunt pe cale să mor. 

E gata-gata să plângă. Deh. Fire complicată ca toate 
femeile. Crede în mod sigur că toţi sunt datori să-i 
ghicească ei gândurile, iar apoi să-i facă pe plac. Cu mine, 
cred că n-are însă noroc. Nu am de gând să fac exerciţii de 
enigmistică cu ea. Eu ce am de spus spun de-a dreptul şi 
am pretenţia să se procedeze la fel cu mine. 

— Alex, nu vrei să ne plimbăm puţin? 

A revenit la sentimente mai bune. 

— Puțin? Nu! Mult dacă vrei, n-am nimic împotrivă. 

Mi se pare mie sau se bucură?!? 

— Vino să mă iei. 

N-ar fi rău să facem cum vrea ea. Am însă o idee mai 
bună pusă deoparte. 

— Ştii ceva? mai bine am asculta puţină muzică. Tocmai 
am primit nişte benzi de la un prieten din Bucureşti. 

— S-a făcut. O să vin. 

Şi, într-adevăr, soseşte. Când o conduc acasă, noaptea 
pe la ora unu, suntem mult mai apropiaţi ca înainte. Nici nu 
ştiţi câte se pot discuta în câteva ore de convorbire 


particulară. 

Acum mergem pe străzi ţinându-ne de mână. Fata face 
parte din categoria fericiţilor care se pot bucura ca nişte 
copii pentru orice fleac. Acum admiră stelele ca şi cum în 
clipa asta le-ar vedea pentru prima oară, admiră pisicile 
care trec miorlăind sonor, mă admiră şi pe mine, poate, dar 
asta n-am de unde s-o ştiu. Ori eu, atunci când nu cunosc 
ceva sigur, mă abţin să fac pre supuneri. Scap astfel de 
multe dezamăgiri. Şi, ca să vă dau un exemplu, iată: Nu 
sper niciodată c-o să iau primă, c-o să fie frumos afară sau 
c-o să găsesc din primul foc ceea ce caut prin magazine. 
Din acest motiv, am pretenţia că nu sunt mult mai calm ca 
media locuitorilor din orăşel. Metoda e bună şi v-o 
recomand cu căldură. 

Când ne apropiem de casa ei, Simona rupe tăcerea ce se 
aşternuse de câtva timp. 

— Frumoasă muzică ai. Aş dori s-o mai ascult! 

— Oricând vrei, îţi stau la dispoziţie! 

Deschide portiţa şi mă roagă s-o însoțesc până la uşă. Ori 
îi pare rău că plec, ori i-e frică să meargă singură. Cu un 
câine ca Baby prin apropiere, nu văd de ce s-ar teme, deci, 
probabil, prima presupunere e cea exactă. 

— Unde-i javra? îmi manifest eu uimirea că nu-l văd. 

— În spate. Noaptea îl închidem de obicei. Să nu sară 
gardul şi să se piardă! 

Pricep cam greu. Un câine de pază, de aia e câine şi 
prieten cu omul, ca să-i păzească casa zi şi noapte. Dacă ei 
procedează exact pe dos, de ce să-mi fac eu probleme? 

Ajungem, îmi iau la revedere într-un mod foarte plăcut şi 
încerc să plec. N-apuc să fac câţiva paşi, că din casă se 
aude un zgomot de sticlă spartă: 

— Papà? 

— La ora asta? Ar trebui să doarmă de multă vreme... 

— Stai aici. Mă duc să văd ce e. 

— Mai bine să chemăm pe cineva, se opune ea. 

Nu sunt de acord. Ce sunt eu aici? Bărbat sau babă? 


— Nu te duce, insistă Simona. 

Mă desprind uşor şi intru în hol. Acolo e întuneric dar, pe 
sub uşa de la sufragerie, văd o geană de lumină. Aproape 
sigur, acolo am să dau de Papă, dar nu vreau să risc nimic. 
Simona mi-e mai dragă decât aş fi dispus să recunosc. De 
ce să-i fac necazuri atunci? 

Mă apropii de uşă, apoi privesc prin gaura cheii şi ce 
credeţi că văd? Lângă bufet, Papă, legat burduf, în timp ce 
trei indivizi mascaţi cotrobăiesc prin sertare. Apăs clanţa 
uşurel, profitând de zgomotul pe care-l fac şi acum pot 
vedea mult mai bine scena. Un lucru e clar. Bunicul Simonei 
e în pericol! lar dacă e aşa, atunci indivizii ăia trei să se 
ferească de mine, pentru că am de gând să-i fac arşice. Nu 
mă uit că sunt trei. Am avantajul surprizei de partea mea şi 
mai am ceva pus deoparte pentru ei, ceva judo, învăţat de 
la unchiul meu. 

Indivizii vorbesc între ei cu glas tare, fără să se ferească 
aşa că trag cu urechea fără greutate. 

— Te mai întreb o dată. Unde-s banii?!? 

Tocmai atunci, Simona, sătulă de aşteptat, se găseşte să 
intre pe uşă. Şi vă asigur că face destul zgomot, pentru ca 
unul din cei trei să ridice capul, uitându-se către mine. La 
semnul abia schiţat, ceilalţi doi se apropie cu paşi furişaţi. li 
las să vină şi, când sunt destul de aproape, dau brânci uşii 
şi reuşesc să-i dobor pe amândoi dintr-o lovitură. Imi fac 
astfel o intrare triumfală în sufragerie, având în faţă un 
singur adversar. 

— Nu te întreb ce cauţi aici, fiindcă văd şi singur. Te 
sfătuiesc să te predai fără luptă, dacă vrei, bineînţeles, să 
scapi întreg. 

E sigur că cea mai scumpă dorinţă a lui e s-o şteargă. 
Cum, însă, mă găsesc între el şi uşă, singura soluţie ar fi să 
treacă peste mine. Pentru asta, trebuie să fiu şi eu de 
acord, nu credeţi? 

— Puneţi mâna pe el! strigă el deodată spre cei din 
spatele meu. Mă întorc fulgerător, văd că adormiţii nu şi-au 


schimbat poziţia culcat, îmi dau seama că am fost păcălit 
ca un ageamiu, mă întorc şi, până să ajung cu faţa la el, 
primesc o lovitură de cuţit în piept. Saltul care-l fac înapoi 
îmi salvează viaţa. Lama nu reuşeşte decât să îmi zgârie 
pielea, rupându-mi bunătate de cămaşă. 

— Aşa vasăzică? Bine! 

N-am putut suferi şmecherii niciodată, dar ăsta-mi 
provoacă de-a dreptul silă. Lăsaţi pe mine. 

— Simona, ia nişte sfoară şi leagă-i pe ceilalţi doi, până 
mă ocup de domnul, îi strig eu fetei. 

Nu cred să poată face ce-i cer. Doar n-o să am pretenţia 
ca o fată, sensibilă şi delicată ca ea, să se comporte ca un 
bărbat într-o asemenea situaţie. De ce totuşi îi spun să-i 
lege? Pentru că vreau să câştig timp ca să-mi revin din 
spaimă. Am nevoie de toate reflexele, pentru ceea ce-o să 
urmeze. Mă aplec niţel de spate şi fac doi paşi în direcţia 
omului. Se trage înapoi cu acelaşi număr de paşi. Omul ţine 
cuțitul cu vârful în jos, iar degetele i s-au albit de încordare 
pe mâner. 

Distanţa între noi a rămas neschimbată. Mă apropii din 
nou. Desigur, se retrage şi el până se lipeşte cu spatele de 
un dulap. Acum e acum. N-are altă soluţie decât să atace. 
Nervii-i cedează şi, aşa cum mă aşteptam, se năpusteşte 
spre mine. Fac un pas în lături şi-i pun piedică. Cuţitul 
zboară peste umărul meu şi astfel omul se trezeşte 
dezarmat. În sfârşit. Sunt stăpân pe situaţie. Când să zic că 
totul merge în favoarea mea, lumina se stinge dintr-o dată. 
Reacţionez imediat aşa cum trebuie, aruncându-mă spre 
locul unde căzuse adversarul meu şi am norocul să prind în 
braţe un trup în carne şi oase. Il strâng la piept cu drag, 
apoi joc niţel ping-pong cu dânsul. Când termin nu mai e 
decât o zdreanţă cu care Simona o să poată şterge podelele 
a doua zi, dacă va avea chef. 

— Unde eşti Simona? o strig eu. 

— Aici. 

— Nu te mişca. Stai lângă perete ! 


Vreau să cred că-mi va asculta recomandarea, de oarece 
acum n-am timp. Sunt prea ocupat să-mi apăr viaţa pentru 
că se pare şi ceilalţi s-au sculat din somn şi au venit să 
întărească forţele duşmane. Aud paşi ce-mi dau ocol, pe 
urmă o lanternă se aprinde orbindu-mă. Arunc un scaun în 
direcţia aceea şi lumina se stinge brusc, la fel cum apăruse. 
Jocul de-a baba-oarba durează câteva clipe. Sunt lovit, 
lovesc la rândul meu, dar odată şi odată trebuie să se 
termine, nu credeţi? 

Aud uşa deschizându-se şi nişte paşi alergând pe coridor. 
Se pare că adversarii o şterg. Ar fi grozav dacă aş putea să 
pun mâna barem pe unul din ei. Cunosc eu nişte oameni 
îmbrăcaţi în albastru care de-abia aşteaptă să stea de 
vorbă cu ei. Zis şi făcut. Mă reped spre uşă şi descopăr că 
m-am bucurat prea devreme. Treaba cu fugitul n-a fost 
decât o nouă fentă. Ce mai. Nu sunt deloc pregătit astăzi să 
fac faţă cu intelectul problemelor ce mi se pun. Simt nişte 
braţe care mă înconjoară şi, de data asta, cuțitul nu-şi mai 
greşeşte ţinta. Umărul îmi ia foc deodată, ca un fitil 
detonant şi durerea se propagă cu viteza fulgerului până-n 
creier, a doua circumvoluţiune pe dreapta, cum intri. 

Îmi revin repede din uimire, înainte ca adversarul să aibă 
timp să repete lovitura cu mai mult succes, fac o piruetă 
lovindu-l pe cel agăţat de mine cu picioarele de mobile, pe 
urmă-l apuc de cap şi-l fac să decoleze în beznă, într-o 
direcţie necunoscută. Pe celălalt am norocul să-l înhaţ pe 
când încerca să fugă, de data asta de-adevăratelea. ÎI 
opresc din drum, cu scuzele de rigoare, apoi îl culc la 
pământ, fără să-mi cer iertare de data asta. 

— Simona, o lumânare! strig eu. 

li aud paşii uşori depărtându-se şi odată cu ei un curent 
de aer îmi mângâie faţa încinsă. Când fata revine ţinând în 
căuşul palmei flacăra fragilă a lumânării, văd că-n cameră 
n-a mai rămas decât unul singur. Celălalt profitase de 
întuneric pentru a o şterge englezeşte. Clientul meu e 
ocupat să deschidă o fereastră şi, tocmai reuşise, când îl 


apuc cu mâna validă de curea oprindu-l: 

— Nu-i frumos ce faci, îi spun trăgându-l cu mâna liberă 
de urechi, prin ciorapul ce-i acoperă fizionomia. S-ar putea 
să te loveşti sărind, iar pe urmă să mă dai în judecată 
pentru vătămare corporală gravă. Da, da, continui eu în 
timp ce-i zmulg ciorapul de pe cap, ai fi capabil de o 
asemenea măgărie. Oameni cu mutre ca a ta ajung sigur la 
puşcărie pe minim douăzeci de ani, dacă nu cumva aleg 
scaunul electric... 

Tipul îmi arunca o privire obtuză. Deşi nu-l văd prea bine 
din cauza luminii insuficiente, totuşi îmi face impresia că 
nu-i băiat urât. Ar putea suci minţile unei naive, în caz că 
găseşte una pe aproape. Pe mine însă nu mă 
impresionează fentele. Trebuie să răspundă acolo unde 
trebuie de faptele lui şi o să am eu grijă să ajungă foarte 
repede la miliţie. Procesul educativ e întrerupt din păcate 
de un fapt neprevăzut. Cureaua se rupe, iar omul dispare 
ca dus de vânt în întuneric. Îl las în plata domnului, că doar 
n-o să fug după el, aşa rănit cum sunt. Umărul a început să 
mă înţepe în ritm de sambă şi s-a transformat dintr-o dată 
într-o perniţă în care cineva a înfipt câteva sute de ace. 

— Simona, unde-s siguranţele? 

— Ce-s alea, vrea să ştie ea. 

Îi explic în câteva cuvinte ce caut, îşi dă seama şi mă 
conduce acolo. Nu-mi trebuie decât trei minute să fac 
lumină. 

— Eu sunt de vină, zice fata pe neaşteptate. 

— Cum aşa? 

— Acolo unde am stat e o priză defectă. Cum o atingi, 
cum se face întuneric. 

O iert pentru că e prea târziu să-i mai fac morală. 

— A venit vremea să-mi dai tu îngrijiri. Adu câte ceva în 
caz că ai prin casă. 

— Eşti rănit? 

— La umăr. O zgărietură! 

Fuge afară fără să mă mai asculte şi revine cu tot ce 


trebuie plus cutia cu lucru de mână. Asta zău că nu ştiu la 
ce-i mai trebuie. Sub atingerea, tincturii, umărul îmi 
explodează. Abia mă stăpânesc să nu ţip şi numai faptul că 
sunt bărbat mă opreşte. Acum, lucrul cel mai important e 
să-mi opresc sângele care a început să-mi şiroiască pe 
spinare. Simona e la înălţime. Mă temusem pentru o clipă 
că n-are să poată vedea sânge. Când colo, se comportă ca 
o adevărată infirmieră. Imi descoperă umărul complet, fără 
să-i pese de cămaşa mea cea bună, ia un ac cu aţă, îl 
flambează, îl şterge cu spirt şi se apucă să-mi coase un tiv 
în piele. Impunge şi trage foarte concentrată, fără să ia în 
seamă gemetele pe care le scot, desigur, nu fiindcă m-ar 
durea. 

— N-am ştiut că te pricepi, zic eu aducându-mi aminte de 
felul cum pălise atunci pe stradă când şi-a văzut genunchii. 

— Nu mă pricep, răspunde ea, dar am auzit că aşa se 
face. Se coase! 

Tare aş mai avea chef să-i explic diferenţa între modul ei 
de a coase o rană şi cel chirurgical. Dacă n-o fac e pentru 
că mintea omului are resurse inepuizabile şi cine ştie ce-i 
mai dă prin cap să facă cu mine. După un veac şi ceva 
termină. 

— Gata. Eşti numai bun de însurat! 

Cu slăbiciunea pe care o simt în tot corpul mă îndoiesc să 
fac faţă la o asemenea încercare. Cu toate astea nu 
protestez şi îi atrag atenţia: 

— la vezi ce-i cu bunicul! 

Uitase de el din cauza mea. Ce să cred din asta? Simona 
scoate un strigăt şi se repede spre locul unde bunicul zace, 
făcut pachet. Nu s-a clintit din loc şi n-a scos o vorbă. Oare 
să fi păţit ceva? 

— Aproape că nu mai respiră, îmi strigă disperată fata. 
Trebuie să chemăm salvarea! 

Alerg la telefon dar, înainte de a forma numărul, vocea 
lui Papă se aude încet, ca venind de foarte de parte. 

— Nu-i nevoie. Mai bine chemaţi miliția! Dezlegaţi-mă! 


Simona aleargă la bucătărie şi se întoarce cu un cuţit. Îmi 
întorc privirea de la obiect. A ajuns să-mi provoace alergie 
vederea chiar a unui briceag. În câteva secunde moşul e 
liber. Se ridică ajutat de Simona şi face câţiva paşi prin 
cameră. 

— Îţi mulţumesc pentru tot. Dacă nu erai dumneata... 

— Să anunţ miliția, îi spun eu, hotărât să-i fiu de folos 
până la sfârşit. 

— Nu ştiu dacă e bine, mă opreşte el, uitând se vede că- 
mi dăduse ideea înainte. N-au apucat să fure nimic... 

— Chiar dacă n-au furat nimic, aşa cum spuneţi, totuşi 
trebuie să fie prinşi, zic eu. 

— L-au lovit pe Alex cu cuțitul în umăr, îmi sare în ajutor 
Simona. 

— Cum vreţi. N-aveţi decât să-i chemaţi. Eu v-am dat 
doar o sugestie. 

Pun mâna pe telefon, apoi mă răzgândesc şi-i fac semn 
Simonei să se apropie: 

— Sună-i tu. Doar e casa ta. 


CAPITOLUL VIII 
În care oricine se poate convinge că statul în 
spital nu-mi face nicio plăcere, sunt chemat 
să identific o nouă necunoscută, iar Sfântul 
îmi cere o audienţă. 


Simona ajunge la poarta spitalului într-o zi în care numai 
joi sau duminică nu era. Cu toate astea reuşeşte să între 
datorită faptului că portarul e ocupat să ţină la distanţă un 
grup compact de cortorari: 

— Nu e voie acum, veniţi duminică! 

— Hai lasă-ne, frumosule, numa’ puţin! 

Portarul ştie din experienţe anterioare că odată intraţi n- 
or să mai iasă decât cu miliția, aşa că se fereşte ca de 
dracu să-i lase înăuntru. Astfel Simona intră netulburată, 
graţie  halatului pe care avusese prevede rea să-l 
împrumute de la o vecină, traversează repede curtea şi 
intră pe prima uşă întâlnită în cale. Norocul îi surâde, 
pentru că pe un panou mare, orice ştiutor de carte poate 
citi că secţia chirurgie se află la etajul şase. Cum la 
maternitate sau la interne n-are rost să mă caute, prietena 
mea se pregăteşte să urce. Spitalul are zece etaje care 
merg în sus, un subsol oare coboară, desigur în jos şi trei 
lifturi care nu merg nici în sus nici în jos. Când fata ajunge 
pe scări la etajul cu pricina, e cam dărâmată şi-i trebuiesc 
câteva minute ca să-şi revină. 

Ocupaţia mea principală de când mă aflu în acest templu 
al sănătăţii e să fac nimic şi să mă gândesc la tot felul de 
prostii, atunci când nu sunt ocupat să necăjesc asistentele 
cu tot felul de pretenţii stupide. Dacă e să-l exclud pe 
doctorul care, căzut în admiraţie în faţa cusăturii făcute de 
Simona, şi-a manifestat dorinţa expresă s-o cunoască, 
restul personalului sanitar îmi nutreşte o antipatie 
profundă. Şi toate astea, pentru că vreau să plec de acolo 
mai repede decât ar fi ei dispuşi să mă lase. Dacă e pe aşa, 
atunci las' pe mine. Va fi sărbătoare prin partea locului 


când îi voi părăsi. De transfuzie n-am avut nevoie şi, chiar 
dacă sunt slăbit, să treacă doar câteva zile şi o să mă 
vedeţi jucând fotbal pe maidan. 

Tocmai când meditam la o nouă farsă, uşa se deschide şi 
Simona intră. 

— Alex, cum te simţi? Vai, ce greu te-am găsit! A trebuit 
să colind prin toate saloanele, îmi spune ea dintr-o suflare. 

Dacă a văzut-o asistenta şefă, duşmana mea principală, 
vizita ei va fi foarte scurtă, deşi plăcută. Poate a avut 
noroc... 

— Răspunde odată, cum te simţi? 

— Bine. Aş pleca chiar acum de aici dar, din păcate, nu 
se poate. Mi-au luat hainele şi mi le-au ascuns. Poate-mi 
aduci tu unele? Ce zici? 

— Te mai doare? 

— umărul? Nu. Parcă nici nu l-aş avea. Felicitări din 
partea doctorului. L-ai uluit cu priceperea ta. Vrea să te 
cunoască. 

— Glumeşti?!? 

— Nu. E purul adevăr. 

— Dacă o să afle că am făcut un curs de sanitari, n-o să 
mai fie aşa de încântat. 

Asta era explicaţia... M-a păcălit. Abia acum îmi dau 
seama că s-a jucat cu mine ca o pisică cu un ghem de lână. 
Dacă e aşa, atunci înseamnă că mai am încă multe de 
învăţat de la viaţă. 

— Ce face bătrânul? 

— După ce ai leşinat, el a fost cel care a stat cu tine până 
am chemat salvarea. Au venit deodată cu miliția. Şeful era 
un locotenent care spunea că te cunoaşte. Cazacu, parcă 
zicea că-l cheamă. 

— Ţi-a spus ceva? întreb eu cu teamă. 

— Despre ce? 

E clar. Deşi poate nu mă simpatizează, locotenentul e un 
om de onoare. N-a suflat o vorbuliţă! 

— Au furat ceva? 


— Doar un ceas vechi, aurit. N-au avut timp să ia altceva. 

— Păcat că n-am pus mâna pe unul din ei. Ar fi fost totul 
mai simplu. Acum, până ce se anchetează cazul... va mai 
dura. 

Simona-mi ia mâna sănătoasă şi o mângâie cu duioşie: 

— Lasă, nu fi supărat. Şi aşa ai făcut prea mult pentru 
noi. Ţi-ai pus viaţa în pericol. 

Din nefericire, tocmai când discuţia alunecase pe făgaşul 
care-mi face cea mai mare plăcere, uşa se deschide şi 
maiorul Vlad intră, însoţit de umbra sa, lonică-locotenentul. 
Amândoi gâfâie şi au feţele roşii, semn clar că stau cam 
prost cu condiţia fizică. Dacă la maior e explicabil, din 
cauza vârstei, în schimb locotenentul n-are nicio scuză. 
Singurul lucru de care-mi pare rău e că nu va veni mai des 
în vizită la mine. Ar avea astfel ocazia să-şi amelioreze 
antrenamentul, lucru care n-are de ce să-i strice. 

— Alex, zice maiorul, ştergându-şi fruntea asudată cu 
batista, cum te simţi? 

Pe faţa lui lonică nu se citeşte nimic. Ciudat nume are şi 
locotenentul ăsta: lonică. Nici lon, nici lonel. Ionică. Alintat, 
ar trebui să i se spună Nică. Şi uite la el ce serios stă pe 
scaun. Parcă a înghiţit o mătură. Crede în mod sigur că asta 
e atitudinea cea mai nimerită a unui anchetator, în 
prezenţa suspectului numărul unu. Noroc că mai e şi Vlad 
pe aproape că altfel până acum aveam deja ocazia să 
privesc cerul printre gratii. 

— Poţi să te ridici? se interesează Vlad după ce se uită la 
mine şi constată că nu arăt tocmai rău. 

— N-am încercat încă, dar mă descurc eu. 

— Unde putem sta de vorbă? 

Vrea să fim singuri. E normal dar, cum nu sunt la mine 
acasă, nu-i pot oferi o încăpere numai pentru noi doi. 

— Întreabă-l pe doctor, îi sugerez eu. 

Nu-mi mulţumeşte pentru că oricum, altă soluţie la 
îndemână n-avea. Îi face semn lui lonică, acesta pricepe 
fără vorbe de prisos ce i se cere, iese şi, când se întoarce, 


are soluţia în buzunar sub forma unei cheiţe yale. 

— Putem merge în camera de gardă. Nu e nimeni acolo, 
zice el. 

— Nu ne-ai prezentat-o pe domnişoara, îşi aduce aminte 
maiorul să-mi spună înainte de a ieşi. 

Cred că bănuieşte ceva, dar nu e sigur. 

— lartă-mă, dar am crezut c-o cunoaşteţi. De ieri seară... 

— La dânsa acasă a fost comisă spargerea? 

— Mai bine-zis, la bunicul, intervine fata zâmbindu-i. 

— Nu mă ocup eu de ea şi nici lonică. Asta e treaba lui 
Cazacu. O să treacă şi el pe aici ca să-ţi ia un interogatoriu. 
Te rog să-i răspunzi cât mai la obiect, nu aşa cum ai 
obiceiul, divagând. 

Nu-l cunosc prea bine pe locotenent dar, oricum, discuţia 
cu el va fi interesantă, fiindcă am câteva idei, care l-ar 
putea duce pe calea cea bună. 

— Să mergem atunci, se ridică maiorul, scuzându-se faţă 
de Simona. 

Trecem într-un cabinet în care nu se află decât o 
canapea acoperită cu un cearşaf alb şi un dulap cu 
medicamente, plus două scaune ce sunt ocupate imediat 
de maior şi locotenent. Pentru mine este, desigur, patul. Mă 
duc repede spre el ca să nu mi-l ia cineva şi, după ce mă 
văd instalat ca la mine în salon, aştept prima întrebare. 

— Alex, trebuie să-ţi spun un lucru grav. Am găsit 
cadavrul în râu. E fără doar şi poate cel pe care-l aşteptam. 

Mie unul vestea nu-mi provoacă emoţii prea mari. Ea nu 
face decât să confirme ceea ce le-am spus de atâtea ori, pe 
vremea când ei se îndoiau că ar exista. Acum, lonică nu 
mai poate insinua că am fost beat când l-am văzut, iar 
maiorul îşi va schimba şi el optica, începând să acţioneze la 
concret. 

— Când l-aţi găsit? 

— leri. L-am adus aici, aşa că va trebui să mergem jos să- 
| identifici, dacă vei putea. Nu prea arată bine... După patru 
zile de stat în apă... 


N-am mai văzut până acum cadavre care să fi stat patru 
zile în apă. Adică ce spun? N-am văzut nici măcar de-o zi. 
Cum, însă, n-am să scap de corvoadă, o să-mi completez 
cunoştinţele imediat, când vom merge la morgă. Coborâm 
la subsol, nu înainte de a-i spune Simonei să mă aştepte o 
clipă şi, când ajungem, intrăm într-o încăpere cu pereţii 
acoperiţi de faianţă albă. Câteva becuri fluorescente fac din 
noapte zi, fiindcă nu văd nici o fereastră pe nicăieri. In 
spatele camerei, o vitrină acoperită parţial cu o perdea 
vişinie îmi atrage atenţia. În sfârşit. Începusem să cred că, 
la spital, toate lucrurile sunt albe. 

— Am sosit, vă rog să ne arătaţi femeia, îi spune maiorul 
unui omuleţ îmbrăcat desigur într-un halat alb, având pe 
mâini o pereche de mănuşi de cauciuc ce-i ajung până la 
coate. 

Tipul dispare în dosul unei uşi, apoi perdeaua se dă în 
lături şi putem vedea clar, dincolo de vitrină, un dulap 
prevăzut cu o mulţime de sertare, care să nu-mi spuneţi ce 
cuprind, fiindcă ştiu. Fiecare are dimensiunea unui om, aşa 
că despre un frigider trebuie că e vorba. Mă ia cu frig pe 
şira spinării, dar nu orice fel de frig, ci unul din ăla de-ţi 
face dinţii să clănţăne şi pielea găină. 

— Priveşte bine şi vezi dacă o poţi recunoaşte pe femeia 
din cameră. Holbez ochii spre sertarul ce e adus pe roate 
până lângă geam. Aici, se înclină în direcţia noastră, 
lăsându-şi conţinutul la vedere. 

Aşa cum mă aşteptam, priveliştea nu e deloc plăcută. 
Femeia dinăuntru, mai în vârstă decât credeam că este, 
brunetă şi destul de plină, n-are nimic comun cu amintirile 
mele. Nu poate fi ea sau, dacă este, atunci nu mai pricep 
nimic. Ce să mai zic? Maiorul n-are noroc cu mine. E a treia 
femeie pe care n-o pot recunoaşte, lucru ce a ajuns să mă 
mire şi pe mine însumi. Doar vă spuneam înainte că în 
oraşul nostru, cunosc jumătate din populaţia feminină. Cum 
naiba de femeile astea toate fac parte numai din jumătatea 
cealaltă, nu pot pricepe să mă tai. 


— Ei? 

Ridic din umeri, apoi încerc să spun: 

— Cealaltă era blondă... 

— După atâtea zile de stat în apă. O blondă artificială îşi 
recapătă culoarea iniţială a părului. Asta ţi-o spun pentru 
altă ocazie, mi-o trânteşte maiorul cu ciudă. 

Nu înţeleg de ce se supără? Doar i-am mai spus o dată că 
n-am văzut-o la faţă. Şi chiar dacă-i vedeam figura, cum 
puteam s-o compar cu cea de aici, care aproape nu mai are 
aşa ceva? Hotărât lucru, nu sunt bun în rolul pe care mi l-a 
rezervat soarta, aşa că-l voi schimba cât mai repede cu cel 
obişnuit, de inginer. 

— Femeia asta a murit în felul cum ne-ai spus tu, adică 
strangulată. Alt cadavru n-avem să-ţi arătăm, aşa că 
mulțumește-te cu ăsta, continuă Vlad să spună, privind fix 
în ochii mei. 

Dacă lucrurile stau aşa, atunci mă înclin. Ce vreţi 
argument mai puternic decât ăsta? Atunci când într-un loc 
cum e orăşelul nostru nu se comite o crimă ani de zile, 
două  dintr-odată ar fi prea mult. Şi ambele prin 
strangulare... Ar fi chiar culmea să se întâmple una ca asta, 
v-o Spun eu, care-l cunosc pe maiorul Vlad, mai bine ca 
oricine. Aproape sigur că ia în considerare şi ipoteza pe 
care tocmai v-am expus-o, aşa că n-aş vrea să fiu în pielea 
lui de şef. 

— Ajunge, ne întoarcem, ordonă Vlad, întorcând spatele 
vitrinei. 

Simt şi eu nevoia să fac acelaşi lucru, pentru că lumina 
zilei a început să-mi lipsească foarte mult. De aer ce să vă 
mai spun. El mi-a lipsit de la început. 

Urcăm treptele până la parter, adică acolo unde-mi iau la 
revedere de la maior. Pe lonică-l ignor din simplul motiv că 
e atât de palid, încât mi-ar face milă, dacă l-aş simpatiza 
cumva. Acum îmi explic de-abia, de ce n-a scos o vorbă şi 
n-a emis niciuna din concluziile lui infailibile, referitoare la 
vinovăția mea. 


Când mă văd în sfârşit rămas singur, încep calvarul cu 
urcatul treptelor spre etajul şase şi, după vreun sfert de 
oră, în care pun mecanic un picior înaintea celuilalt, 
crezând că nu voi mai ajunge niciodată, zăresc în sfârşit 
uşa salonului în faţă. Mă opresc pentru câteva momente, ca 
să n-o sperii pe Simona cu figura mea la fel de albă ca şi a 
lui lonică, apoi intru. 

— Ce-au vrut cu tine, Alex? mă ia în primire Simona, 
curioasă ca toate suratele ei şi ca unii bărbaţi, de ce să n-o 
spun direct? 

— A trebuit să identific un cadavru, îmi scapă mie din 
cauza neatenţiei, desigur. 

Simona face feţe, feţe şi abia atunci realizez ce-am spus. 
Maiorul nu mă va felicita pentru lipsa mea de discreţie, e 
sigur. In ceea ce mă priveşte, m-aş lua chiar la palme. M- 
am vârât într-o încurcătură de toată frumuseţea. 

— Alex, doar nu l-ai omorât pe bietul om?!? 

Fata, ca orice surată de-a ei, are milă, numai de cine 
trebuie nu. Dovada e aici, şi nu e necesar s-o căutaţi prea 
departe. Criminalul care era să-mi facă felul, lipsindu-mă de 
viaţă, devine acum „bietul om”. Ce mai pot să vă spun? 

Incerc s-o liniştesc, turnându-i o imitație destul de reuşită 
a poveştii pe care o cunoaşteţi. Mă ascultă cu ochii mari, 
semn că e foarte atentă, iar eu continui până la sfârşit. Mai 
bine aşa decât să nu-i spun nimic. 

— De ce nu mi-ai spus toate astea de la început? 

Simt imputaţia din vocea fetei, dar prefer să tac. 

Doar n-o să mă apuc acum să-i explic motivele pentru 
care eu, Alex E. G, m-am consolat pentru lipsa ei cu o 
cântăreaţă de restaurant? Mă îndoiesc că ar înţelege şi, 
chiar dacă şansele sunt de cincizeci la sută, prefer să nu 
risc nimic deocamdată, până ce nu se va lămuri totul. 

— Am vrut să te scutesc de treburile astea neplăcute, 
răspund eu la întrebarea dinainte. Totul se va aranja, fii 
liniştită. N-am omorât-o eu aşa că, până la urmă, 
adevăratul criminal va fi prins. 


— Sigur n-ai să păţeşti nimic? 
— Din moment ce nu sunt vinovat... 
Tare aş vrea să fiu la fel de sigur şi-n realitate. 


Excursia la morgă m-a obosit binişor, dar cine crede că te 
poţi odihni în spital se înşală. După mine, singurul loc unde 
n-o poţi face e o clinică. Pentru că, imediat ce pui capul jos, 
se găseşte cineva să între în salon sub un pretext sau altul. 
Ba să-ţi facă o injecție, ba să te ducă la raze, ba să te arate 
ca pe o curiozitate practicanţilor. Uite şi acum. N-apuc bine 
să-mi manifest intenţia să dorm, că uşa se deschide şi 
doctorul vine la vizită. Am avut noroc, ce mai. Un noroc 
grozav că n-a găsit-o pe Simona aici. Altfel se făcea foc şi 
pară. Chiar dacă a vrut s-o cunoască, asta nu-l împiedică să 
aplice regulamentul cu cea mai mare stricteţe. Poate şi 
pentru că e oarecum directorul acestui aşezământ 
spitalicesc, aplică cu atâta severitate legea... 

Trecând pe la fiecare bolnav, doctorul întreabă cu glas 
sonor cum se mai simte cel cu pricina, primind de fiecare 
dată asigurarea că cel întrebat se simte cum nu s-a simţit 
în viaţa lui, până ce n-a avut norocul să încapă pe mâna lui 
să fie operat. Dacă ar fi să credem toate astea ar însemna 
că cei de aici au venit la spital doar aşa, ca să se afle în 
treabă şi că, dacă tovarăşul director binevoieşte să-i lase să 
plece, ei ar fi fericiţi, chiar aşa, proaspeţi operaţi cum sunt, 
să-i facă pe plac. 

In curând ajunge în faţa mea: 

— la să vedem cum se mai simte bătăuşul nostru... 
la spune, mai necăjeşti surorile? Mi s-au plâns că eşti un 
bolnav foarte neastâmpărat. 

— Domnule doctor, singurul lucru ce trebuie corectat aici 
e cuvântul „bolnav”. Nu mai sunt, ăsta-i adevărul. lar dacă 
doresc ceva, atunci vreau ca de acum încolo să vă faceţi 
vizitele într-un salon văduvit de prezenţa mea. Când îmi 
daţi drumul? 

— Peste două zile. 


— Aşa mult? 

— Nu suntem la piaţă să ne tocmim. Dacă nu-ți convine, 
n-am ce-ţi face. N-ai decât să încerci să nu mai ajungi pe 
aici altă dată. 

Mă întind la loc pe pat, mult mai prost dispus ca înainte. 
Asta e rău la spitalele astea. Nu prea se îngrijesc de starea 
psihică a bolnavilor. Dacă ar fi după mine, aş amenaja câte 
un club la fiecare etaj, pentru ca bolnavii să se poată distra, 
atunci când nu sunt ocupați să stea pe masa de operaţie 
sau pe la analize. Aşa şi mie. Mi-au luat la sânge într-o 
asemenea cantitate, încât cea pe care am pierdut-o în 
bătaia aceea a fost un fleac. 

Deosebirea între doctori şi ceilalţi e doar scopul în care 
au făcut-o. Primii vor să mă pună pe picioare, iar ceilalţi 
vroiau să mă dea gata. Aşa-mi trebuie dacă m-am 
aventurat unul contra trei. Dacă promiteţi că rămâne între 
noi, o să vă spun şi de ce. Simona e de vină. Dacă nu era 
ea pe aproape, ce motiv aş fi avut să mă arăt grozav? 
Poate cineva să-mi spună? 

Incerc din nou să adorm, cu rezultatul dinainte. De data 
asta-i lipsesc locotenentului Cazacu. Aşa cum mă 
avertizase maiorul, vizita lui nu se lasă aşteptată şi-n salon 
intră un tânăr înalt, cu figura deschisă şi cu nişte ochi 
incredibil de limpezi. Poartă cu el o servietă diplomat în 
care are de gând să-mi vâre declaraţia, după ce-o va 
obţine, desigur. 

— Tovarăşul Alex E. G, dacă nu mă înşel, îmi spune el 
venind spre mine cu mâna întinsă. 

M-a recunoscut dintr-o privire şi eu la fel. Doar n-a trecut 
atâta vreme de când am fost împreună sus, în 
apartamentul Rodicăi Tecuci, ca să uităm unul de altul. E 
drept că acum ne aflăm mult mai sus, dar nu avem niciunul 
rău de altitudine şi deci putem sta de vorbă în linişte. 

— Aseară nu arătaţi deloc bine. Acum văd că v-aţi mai 
revenit, îmi zice el după ce se aşază pe marginea patului. 

Mă trag ceva mai încolo şi-i confirm că sănătatea mea 


merge în pas alergător spre starea iniţială, dinaintea bătăii. 

— Mă bucur. Am să vă pun câteva întrebări. leri n-am 
putut s-o fac, fiindcă aţi preferat să fugiţi la spital. Acum, 
cred că nu mai aveţi niciun motiv să mă refuzaţi. 

Fugitul meu din seara precedentă fusese cel puţin fortuit. 
Ce mai. Eram leşinat de-a binelea şi-n starea asta, ceea ce 
se întâmplă cu tine, trebuie să-ţi spună alţii, fiindcă tu n-ai 
cum să ştii. Dacă aş fi bănuit că locotenentul vrea să stea 
de vorbă cu mine, atunci, desigur, aş fi rămas la datorie 
chiar dacă ar fi fost să mor. Poate primeam şi o medalie 
postmortem, cine ştie. Merita să încerc. 

— Spuneţi-mi cum s-a întâmplat. De la început. 

Locotenentul nu mă întrerupe şi mă lasă să termin. 

— În ceea ce mă priveşte, dacă ceea ce cred eu are vreo 
importanţă, atunci iată concluziile pe care le-aş trage. N-ar 
fi rău să cercetaţi dacă nu cumva spargerea are vreo 
legătură cu invențiile bătrânului fiindcă, chiar dacă 
asemenea lucruri lasă indiferenți pe unii, alţii în schimb se 
pot topi după ele. Poate treaba cu banii a fost doar o 
diversiune, pentru a masca scopul real al atacului. Doar 
bătrânul nu putea avea la el o asemenea sumă, ca să 
justifice o spargere cu toate riscurile ce decurg de aici. 
Trăieşte destul de modest. 

Cazacu tace din nou, dar mi se pare că disting pe buzele 
lui un surâs. Poate să se distreze cât îi place. Aici, la spital, 
am avut timp destul să mă gândesc la ceea ce s-a petrecut, 
iar concluzia la care am ajuns mi se pare logică. Dacă pe 
alţii-i face să zâmbească nu e vina mea că am talentul să-i 
amuz. 

— N-aţi uitat nimic? mă întreabă el, ştergându-şi 
zâmbetul şi revenind la figura oficială. 

— Cred că nu. 

— L-aţi putea recunoaşte pe cel căruia i-aţi descoperit 
figura? Cum arăta? 

— La lumina unei lumânări, toate mutrele seamănă între 
ele. Nu ştiu. Poate că da, poate că nu... 


N-ar fi exclus să am mai mult noroc cu bărbaţii, dacă la 
femei nu mi-a mers recunoscutul. 


În sufrageria pusă oarecum în ordine după raidul 
distrugător al lui Pârvu, Onu se plimbă ca un leu în cuşcă, 
aşteptând doar el ştie ce. Orele se scurg însă, fără ca 
cineva să bată la uşă: 

— Ce-or fi făcând ăia trei acolo? izbucneşte el, uitând că 
n-are cine să-l audă. 

Ceasul din perete arată ora trei dimineaţa, când un 
ciocănit uşor se aude şi Pavel pătrunde în încăpere. Acolitul 
lui Onu nu arată deloc vesel, un ochi îi e pe jumătate închis 
de o vânătaie violacee, iar un firişor de sânge i se scurge 
din nas. Dacă mai adăugăm şi îmbrăcămintea ruptă şi 
murdară de var, vom avea imaginea unui Pavel bătut măr. 

— Se poate, patroane? 

— Intră, ce mai aştepţi. 

Strecurându-se înăuntru, Pavel îşi trage sufletul şi 
smiorcăie, încercând să oprească sângele. 

— Întinde-te pe pat şi ţine capul pe spate, îi zice grijuliu 
Onu. 

— Nu-i nevoie. Cred că a stat. 

— Unde-s ceilalţi? 

— lorgu e la spital, are o mână ruptă, iar Nae e acasă cu 
piciorul scrântit. Nu se simte niciunul din ei bine. Au încasat 
mai mult decât puteau duce. 

— Cum aşa? 

— Nae a trebuit să sară pe geam şi, cum a făcut armata 
la marină, nu la paraşutişti, acum e niţel şchiop, iar lorgu a 
făcut un salt în urma căruia doctorii cârpesc la el. 

— De ce a fost nevoie să sară Nae pe geam? nu pricepe 
limitatul Onu. 

— Dacă mă laşi, o să-ţi povestesc... 

— Mă, voi n-aţi pus mâna pe bani, se lămureşte în sfârşit 
patronul. 

Vă daţi seama că planurile lui Onu au eşuat datorită mie. 


Lovitura gangsterească, plănuită cu grijă, s-a dus pe râpă, 
mulţumită celui pe care-l cunoaşteţi foarte bine. 

La auzul exclamaţiei lui Onu, Pavel se face mic în scaun. 
Ştiţi şi dumneavoastră că relaţiile lui cu şeful sunt destul de 
încordate, dar ceea ce nu cunoaşteţi e că, după convorbirea 
cu Pârvu, Onu-l făcuse prin metode dure să scoată banii 
ascunşi în pod. Operația de convingere lăsase ceva urme 
pe faţa lui Pavel, aşa că nu toate mi se datoresc mie. 

— Cum aţi reuşit, măi nătăfleţilor, să daţi chix, când totul 
era atât de simplu? se vaită Onu, fără să mai aştepte 
confirmarea lui Pavel. 

— Păi asta încerc să-ţi explic de juma’ de oră, se revoltă 
celălalt. 

Gheorghe se potoleşte în sfârşit când îşi dă seama că, 
dacă vrea să afle ceva de la Pavel, trebuie să-l lase să 
deschidă gura. 

— Ca să încep, am mers toţi trei pe strada aia, nu-mi 
aduc aminte numele, acolo unde ne-ai spus. 

— Ştiu unde v-am trimis. Spune esenţialul. 

— Adică nu-i important unde am fost? 

— Ba este, dar tu spune-mi ce nu ştiu, nu ce ştiu. 

— Cum vrei. Am ajuns acolo, am intrat înăuntru şi ne-am 
apropiat de casă. Nae a deschis uşa şi am intrat. Mamă, ce 
mai hardughie de casă. Mai mare pe dinăuntru, decât pe 
dinafară. Ca să-ţi faci o idee cam cât de mare era... 

— Lasă casa, că nu mă interesează! 

— Unde am fost nu vrei să ştii, casa nu te interesează, 
atunci eu ce să-ţi mai spun? se supără Pavel. 

— Vorbeşte, nu mă mai ţine! 

— Deci, Nae a deschis uşa şi am intrat... 

— In hardughie, nu se poate abţine Onu. 

— De unde ştii? face ochii mari Pavel. 

— Mi-a spus o păsărică, mai precis un sticlete, vrea 
celălalt să facă o glumă. 

Auzind cuvântul „sticlete”, Pavel caută o gaură de 
şoarece unde să se ascundă. 


— Atunci, ne-am ars?!? 

— Măi Pavele, nu face pe prostul cu mine şi spune clar, la 
obiect, ce s-a întâmplat acolo. 

— Am pus mâna pe moş fără greutate. Nu-ţi mai spun 
cum că te superi, dar fata ia-o de unde nu-i. Nu era acasă. 

— La ora aia? 

— Da. Cine ştie pe unde umbla haimana. Am zis atunci că 
poate doarme la vreun prieten şi nu ne-am mai ocupat de 
ea. lar dacă ar fi venit, am fi pus mâna pe ea, fără greutate. 
Aşa că l-am luat pe moş la întrebări, în timp ce Nae şi cu 
lorgu răscoleau prin sertare. Pe urmă am făcut schimb cu 
lorgu, dar tot degeaba. 

Orice-l întrebam, el o ţinea una şi bună, că n-a văzut în 
viaţa lui o marcă, în afară de alea poştale şi nici o sută de 
mii de lei la un loc, decât la CEC. Cum era să-l credem când 
noi ştiam sigur că-i are? Tocmai ne pregăteam să-i aducem 
aminte ce-a uitat, când cine crezi că intră pe uşă? 

— Fata, zice indiferent Onu. 

— Formidabil, parcă ai fi fost acolo, exclamă admirativ 
Pavel. Ştii mai bine ca mine ce s-a întâmplat. 

— Sigur că ştiu. Voi, ca nişte deştepţi ce sunteţi, n-aţi pus 
pe nimeni de pază, iar ea a intrat neobservată peste voi. Şi 
tot atât de sigur e că nu era singură ci însoţită de cineva. 
După felul cum arăţi, pot să mai spun şi că aţi luat-o pe 
coajă zdravăn, iar că aţi spălat putina nu mai e nevoie să- 
mi spui că văd şi singur. 

— Aşa a fost punct cu punct. Bravo, şefule! 

— Mă, inteligentule... 

Faţa lui Pavel radiază de fericire. 

— Mă, monument de deşteptăciune! Eşti prost ca o vită, 
adică ce vorbesc, aia e savantă pe lângă tine. Tu eşti un 
etalon, o mostră de prostie crasă. Un munte de idioţenie în 
stare latentă. Te dispreţuiesc prea mult ca să te omor, dar 
o bătaie-ţi pot trage liniştit. 

— De ce, patroane? Tot eu sunt vinovat? Da' ce, am fost 
singur? Ceilalţi n-au nicio vină? Şi, dacă vrei să ştii, cu ceva 


tot m-am ales, uite! 

Şi Pavel scoate din buzunar un ceas galben cu lanţ pe 
care-l flutură triumfător în faţa ochilor injectaţi de furie ai 
lui Onu. 

— Găinarule, hoţ ordinar ce eşti, pungaşule. Asta-mi 
aduci? Un ceas? Care nici măcar de aur nu e? De asta te- 
am trimis eu acolo? În loc de banii care-i aştept? 

Apucat de gât şi zguduit ca o frunză în bătaia vântului, 
Pavel mai apucă să zică înainte de a zbura pe geam în 
curte: 

— Un ceas tot e mai bun decât nimic... 

Restul se pierde în zgomotul de geam spart. Pavel ajunge 
astfel afară pe calea cea mai scurtă, se scoală şi o ia la 
fugă în timp ce Onu strigă în urma lui: 

— O puşcă, cine-mi dă o puşcă! 

Şi cum nimeni nu se găseşte să-i facă hatârul, Onu revine 
în cameră şi începe să plângă. 


— Tovarăşe Alex, vă caută cineva. 

Mă ridic în capul oaselor mirat. Simona să fie? Exclus. De- 
abia a plecat. La fel şi maiorul. Atunci? 

— Cine e? 

— Mi se pare, bunicul dumneavoastră. 

Asta-i acum. Bunicul meu ar trebui la ora asta să se afle 
în cu totul altă parte decât aici, la spital. Pe scurt, n-am 
cunoscut nici bunicul din partea mamei, nici pe cel din 
partea tatălui. Pot spune precis lucrul ăsta oricui m-ar 
întreba. Cred că sora face o confuzie, sau eu nu-s în toate 
minţile, pentru că m-a înnebunit atmosfera de aici. 

Cu toate astea mă scol, întreb unde mă aşteaptă 
vizitatorul şi ies. Pe coridor nu e nimeni dar, când să cred 
că mi s-a făcut o glumă proastă, zăresc în capătul 
coridorului o siluetă. Mă apropii şi pe cine credeţi că văd la 
doi paşi în faţa mea? Pe Colcer în persoană. Sfântul. Gazda 
Elenei Popescu. Să nu mă întrebaţi ce vrea de la mine 
pentru că nu cunosc niciun amănunt. Dacă o să am răbdare 


o să aflu curând şi odată cu mine şi dumneavoastră. 

— Domnu' Alex? 

Nu mă recunoaşte. E drept că nu m-a văzut decât o clipă 
atunci la vizita pe care i-am făcut-o cu maiorul, aşa că nu-l 
condamn. La asta se mai adaugă şi faptul că sunt îmbrăcat 
în pijama, lucru ce-mi schimbă şi mai mult fizionomia. 

— Putem sta jos undeva? Vreau să vorbesc cu tine. 

— Despre ce anume? 

— Nu pot spune aşa... Trebuie să mă aşez. Nu mai sunt 
un om tânăr. 

Aici îi dau dreptate. Îl îndrum spre o canapea verde, 
tapiţată cu material plastic, una din acelea ce se pot găsi, 
fără excepţie, prin holurile tuturor spitalelor autohtone şi ne 
aşezăm. Colcer se aşază oftând din greu. 

— Frumos spitalul ăsta, taică. 

Am trăit s-o văd şi pe-asta. Aş băga mâna în foc. Moşul n- 
a fost bolnav în viaţa lui, dacă i se pare frumos spitalul. 

— N-ai prea stat în pat, aşa-i? 

— M-a ferit dumnezeu. Neam de neamul meu n-am zăcut 
de rele sau de boală şi toţi au atins suta şi mai bine. 

— Matale cât ai? 

— Nouăzeci şi opt. 

— Mulţi înainte. 

Nu-mi mulţumeşte. | se pare foarte normal ca la vârsta 
asta să umble pe străzi, aşa cum umblă şi să suie atâtea 
etaje, având şi chef de discuţii după toate astea. Colcer îşi 
trece degetele prin barba albă ce-i ajunge până la 
jumătatea pieptului şi începe să vorbească pe neaşteptate: 

— Fiule, crezi în Dumnezeu? 

Mă feresc să dau un răspuns prea direct până ce nu aflu 
ce vrea. 

— Ca tot omul... 

— Atunci eşti salvat! 

Faţa i se transfigurează, mai să între în transă. 

— De cine, sau de ce? întreb eu, atunci când îşi revine. 

— O să-ţi spun, dar înainte stai şi ascultă. Ştii cine sunt 


eu? 

Ce-ntrebare! Sigur că da! Răspund aşadar fără să mă 
gândesc prea mult: 

— Vă numiţi Colcer şi vi se spune „sfântul”. 

Clatină din cap. 

— Nu doar atât. Am o misiune pe pământul ăsta... 

— Ce misiune? 

— Trebuie să salvez cât mai multe suflete, ca să mi-l 
mântuiesc pe al meu. De aceea am adunat în jurul meu o 
mulţime de rătăciţi, pe care-i păstoresc întru adevărata 
credinţă. 

Nu văd ce mă priveşte pe mine lucrul ăsta. Colcer, însă, 
pare că-mi ghiceşte gândul: 

— Te întrebi de ce-am venit la tine... O să-ţi spun. Vreau 
să vii la noi. 

— La care voi? 

— Mieii domnului ni se spune, iar eu sunt păstorul lor... 

— Adică şeful. 

Nu sesizează ironia. De altfel mi-am dat seama de mult. 
Aici e vorba nici mai mult nici mai puţin decât de una din 
sectele religioase de care s-a umplut lumea de la o vreme. 

— Ce zici? 

M-a cam luat pe nepregătite şi nu ştiu ce să-i răspund. 
Nu din cauză că m-aş îndoi. Ştiu precis care e răspunsul. 
Mai am însă în minte şi altceva. O să vedeţi imediat ce. 

— Eu ştiu... 

Vede că şovăi şi se grăbeşte să mă atace. 

— Vino la noi. N-o să-ţi pară rău. Sunt mulţi oameni de 
vârsta ta, nu-s toţi bătrâni ca mine. Sunt şi o mulţime de 
fete tinere. O să-ţi placă. Fă o încercare. 

Sunt mai mult ca sigur nu c-o să-mi placă, ci că maiorul 
Vlad ar fi tare amator să ştie mai amănunţit ce se petrece 
acolo, la ei în „stână”. De asta am şovăit înainte. Ocazia e 
unică, nu trebuie scăpată pentru că, altfel, cine ştie când se 
va mai ivi. 

— Zici că sunt femei? 


— Câte vrei, aprobă el bucuros că m-a prins. 

— Atunci am să vin. Dar numai cu titlu de încercare. 

— Nici nu vreau altceva. Ştii unde stau! După ce ieşi de 
aici, vino oricând seara. Suntem acolo. 

la stai! Abia acum pricep că... nu pricep ceva. De unde 
ştia el că sunt în spital? Cine i-o fi spus? Pentru că nu ţin 
minte să se fi publicat în ziar. De întrebat nu-l întreb, pentru 
că tot voi afla cât de curând, dacă nu de la el, de la maiorul 
Vlad. 

— Când o să vii, atunci vei afla marea taină. 

— Ce să aflu? 

— Sensul vieţii. 

— Uite ce-i. Am mai încercat eu odată să-l aflu cu ajutorul 
unei discipline numite Yoga, n-am reuşit, dar nu-mi pare 
rău. N-o să-mi pară nici dacă n-am să-l găsesc acum. Sunt 
destul de tânăr şi mai am timp. De aceea primesc. Vin la 
voi şi, dacă o să-mi placă, rămân. 

Măcar atâta serviciu să-i fac şi eu lui Vlad după toate 
necazurile pe care i le-am pricinuit până acum. Sper ca aşa 
să compensez câte ceva şi o să văd dacă mă înşel sau nu, 
la prima discuţie cu el. 

— Ce-ai la umăr? vrea să afle Colcer, când mă vede prins 
în lat. 

— O tăietură de cuţit... la stai... Ziceai că faci minuni? 

— Am zis eu asta? 

— Da. Atunci când ne-am întâlnit pentru prima oară. 

— Dacă am zis, aşa e, declară el ferm. 

— Atunci fă şi cu mine una. Vindecă-mă. Vreau să plec 
acasă şi nu reuşesc din cauza blestematei ăsteia de răni. 
Ce zici? Mă ajuţi? 

Moşul iese din încurcătură într-un mod admirabil. Merită 
aplauze la scenă deschisă, pe care nu le capătă deoarece 
spectatorul are una din mâini prinsă în eşarfă. 

— Unde a pus mâna doctorul, eu nu mai pot face nimic. 
Dacă veneai la mine de la început, era altceva. 

Tare bătrânul, nu v-am spus eu? 


— Ce mai e cu Elena Popescu? 

— N-a mai venit pe acasă de vreo două zile. 

A nu întreba ceea ce te interesează e câteodată o crimă. 
Pe mine întrebările mă frământă cu o cadență de mitralieră 
şi nu o dată mi s-a întâmplat să nu pot dormi fiindcă n-am 
găsit răspuns la vreuna. 

— Nu cumva a dispărut? 

— De ce să dispară? 

Odată cu aceste ultime cuvinte, bătrânul se ridică brusc. 
Oare pleacă? 


CAPITOLUL IX 
În care maiorul Vlad şi lonică-locotenentul cântă 
„variaţiuni pe tema Alex”, locotenentul Tobă Paul 
face rost de o pereche de „blugi”, iar „Mieii 
Domnului” 
sunt luaţi în colimator. 


— N-o cunoaşte, n-o cunoaşte, lonică, doar nu vrei să-i 
împuşcăm numai pentru atât. După felul cum arată, nici nu 
mă mir iar, dacă ne aducem aminte că nici măcar n-a 
văzut-o la faţă, atunci se pune întrebarea, dacă a avut rost 
să-l coborâm la subsol numai ca să facă o plimbare. 

Locotenentul tace, apoi deschide gura şi zice: 

— In felul ăsta, nu văd cum putem avansa, tovarăşe 
maior. 

— O să-ţi spun eu, lonică. Prin muncă, corectitudine şi 
vechime. Chiar dacă la mine nu se prea aplică criteriile 
astea. Alţii la vârsta mea sunt cel puţin locotenenţi colonei, 
pe când eu... Aşa-i în orăşelele astea de provincie. Te mai 
uită şefii. 

lonică preferă să nu audă vorbele maiorului şi schimbă 
vorba: 

— Până acum, nimeni nu a venit să reclame vreo 
dispariţie, nici la noi nici pe plan naţional. Vasăzică, femeia 
nu lipseşte nimănui. Ce să înţelegem de aici? Că n-are 
rude? Că n-are servici? Că n-are un soţ? 

— Aici dă-mi voie să te contrazic. Soţ are, sau a avut 
până nu de mult. 

— Cum aşa, tovarăşe maior? 

— Pe inelarul mâinii stângi se vede clar urma de la 
verighetă şi, după mărimea adânciturii, se poate remarca 
încă ceva. Inelul nu i l-a scos asasinul, pentru că ar fi 
trebuit, să-i taie degetul, aşa era de strâmtă. Mai curând şi 
l-a scos ea singură, nu demult. Când renunţă o femeie la 
verighetă? In două cazuri. Când divorţează sau la un timp 
după moartea soţului. Unele nici atunci. O păstrează ca să 


arate cât l-au iubit pe răposat, sau măcar ca să dovedească 
cumva că au fost măritate. 

Maiorul se gândeşte să aprindă o ţigare, renunţă cu un 
oarecare efort, apoi continuă să vorbească monoton, fără 
prea multe intonaţii: 

— Ai putea să-mi zici că nu e vorba de o verighetă ci de 
un banal inel sau că, poate, femeia, pur şi simplu, l-a dat la 
lărgit. M-am gândit la asta şi nu e exclus să fie aşa. Trebuie 
însă judecat bine şi să nu uităm nicio posibilitate. 
Identificarea ei e o problemă urgentă, aşa că trebuie să-i 
dăm bătaie. Lucrurile se complică dacă femeia nu e de aici 
din oraş. În caz că e plecată în concediu, de cine ştie unde, 
mai avem de aşteptat, până ce se va sesiza cineva de lipsa 
ei. Un singur lucru mă face să fiu optimist. Ştii care? 

— Nu. 

— Un pasaj din declaraţia lui Alex. la dosarul şi citeşte de 
aici. 

— „Am urcat sus, la gura podului. Paşii s-au oprit la uşa 
pe care eu tocmai ieşisem. 

— Crezi că mai sunt aici? a întrebat unul din ei. 

— În mod sigur. Eu i-am văzut cu ochii mei când au 
intrat, a zis altul. Apoi tot el: Nu e bine să intrăm toţi trei. 
Dacă e singură o să-şi dea seama c-o urmăresc”. 

— Ajunge, lonică. Ai cheia problemei? Sau îţi trebuie date 
suplimentare? 

— Vreţi să spuneţi că cel care a urcat o urmărea pe 
femeie ca s-o prindă în flagrant delict de adulter? 

— Vezi vreun alt motiv pentru care cineva vine însoţit de 
alţi doi într-un apartament în care ştie precis că se află o 
femeie împreună cu un bărbat, altul decât soţul ei? O 
urmărea, asta a spus-o el, şi nu era bine să intre toţi trei ca, 
în caz că era singură, să nu-şi dea seama că e urmărită. 
Pentru mine e aproape clar că despre un soţ e vorba. lată 
de unde mi-a venit ideea că s-ar putea să fie în divorţ cu 
bărbatul ei. Dacă ar fi aşa, atunci se explică de ce nu ne-a 
anunţat dispariţia nimeni. 


— Cum aşa? 

— Haide s-o luăm aşa. Soţul caută dovezi despre 
infidelitatea soţiei. Până aici nimic rău. E dreptul lui. O 
urmăreşte, după cum zice chiar el, vede că intră în 
apartamentul acela împreună cu Alex, fuge să aducă 
martori, revine cu ei, cam târziu ce-i drept, deschide uşa şi- 
şi găseşte nevasta moartă. Din punctul lui de vedere, 
treaba e cât se poate de binevenită, dar aici lucrurile nu 
mai merg drept. Spune-mi, lonică, ce-ar fi putut să-l facă pe 
individ să rişte o acuzaţie de complicitate la crimă? 

— Tovarăşe maior, după părerea mea, intervalul de timp 
dintre sosirea lui Alex împreună cu femeia şi asediul soţului 
e cam mare. De ce a venit atât de târziu? N-a găsit martori? 
Sau avea un scop în sine? 

Maiorul îi dă dreptate. 

— E ceva ciudat în ceea ce a făcut. N-a procedat aşa cum 
ar fi fost firesc. În mod normal, trebuia să ne anunţe crima. 
Dacă n-a făcut-o, e pentru că are ceva pe conştiinţă. Pe 
deasupra a ascuns şi cadavrul. Altcineva n-avea cine? 
Intervalul de timp, ca să te citez, lonică, dintre plecarea lui 
Alex şi venirea doamnei Tecuci n-a fost prea lung. 

Aici maiorul se loveşte cu palma-n frunte şi zice cu ciudă. 

— Măi omule, noi căutam în apartament, iar cadavrul era 
la doi paşi în pod. 

— De ce în pod, tovarăşe maior? 

— La ora la care a plecat, era ziuă deja. Cum l-ar fi putut 
scoate afară din apartament şi să-l mai care şi-n jos pe 
scări? Mai bine l-a urcat în pod. Apoi l-a luat de acolo şi l-a 
făcut dispărut în râu. De ce naiba, măi lonică? Nu se 
potriveşte ceva aici. Indiferent care din doi ar fi criminalul, 
el sau Alex, cadavrul n-avea motiv să dispară. 

Locotenentul se gândeşte câteva clipe apoi, când crede 
că concluziile lui au căpătat oarecare valoare, se hotărăşte 
să vorbească: 

— Să-i luăm pe rând, tovarăşe maior. Alex E. G. a plecat 
cu femeia de la restaurant. Era beat şi nu-şi aminteşte 


decât că a doua zi a găsit-o moartă. Mai ţine minte că au 
venit cei trei indivizi şi, pe baza celor spuse de el, noi găsim 
un nou suspect posibil. Ba mai mult. Curând vom începe să 
răscolim arhivele tribunalului şi pot pune pariu că eu voi fi 
acela. De ce să-i credem, tovarăşe maior? 

— Din două motive, lonică. Primul este că nu avea de ce 
s-o omoare. lar al doilea că era prea beat ca s-o poată face. 
Mai există şi altele, cum ar fi motivul pentru care a ars-o cu 
tigarea ucigaşul şi pentru ce a dispărut corpul. Pe urmă nu 
uita că a venit la noi să ne anunţe, chiar dacă lucrul ăsta nu 
e concludent. 

— lar soţul? 

— Încornoratul? Avea mult mai multe motive decât Alex. 
În primul rând, putem presupune că ea nu vroia să 
divorţeze. În al doilea, mai putem crede că soţii aveau o 
avere frumuşică pe care bărbatul nu vroia s-o împartă cu 
nimeni. Mai e şi o a treia, pentru care trebuie să punem 
niţel preţ pe ceea ce ne-a spus Unsurosu. Dacă e să-l 
credem, Alex a venit cu o femeie, apoi a venit un bărbat, pe 
urmă o altă femeie şi-n sfârşit bărbatul a ieşit cu una din 
cele două femei şi a plecat, lăsând-o pe cealaltă sus. Ce 
rost au toate femeile astea şi mai ales de ce a fost nevoie 
de tot peregrinajul ăsta prin apartament, în timp ce Alex 
era adormit, sau beat turtă, ceea ce e totuna? Mie unul îmi 
vine să cred că lucrurile s-au petrecut aşa. Alex trebuia să 
fie tap ispăşitor, dar a intervenit ceva şi tot planul croit cu 
trudă de cineva a rămas baltă. 

— ÎI credeţi nevinovat? 

— Da. 

lonică strâmbă din nas în aşa fel ca maiorul să nu-l 
observe. 

— Va să zică-i acordăm credit? 

— Nelimitat, lonică. Oricât ţi-ar părea de ciudat şi chiar 
dacă sunt oarecum subiectiv, trebuie să-ţi spun ceva. Eu pe 
băiatul ăsta-l cunosc demult. Poate sunt demodat, poate 
nu, dar mai pot să am încă încredere în oameni. Băiatul n- 


avea de ce s-o omoare şi încă chinuind-o înainte. 

— Dar soţul, el avea motiv s-o ardă cu ţigara, aşa cum 
ne-a spus Alex? 

— S-ar părea că nici el. Doar dacă ar fi vrut să se răzbune 
sau să afle ceva de la ea. Haide să terminăm cu 
presupunerile că a început să mă doară capul. Trebuie să 
găsim probe. Până atunci suntem la fel de departe de 
rezolvarea cazului pe cât sunt eu de gradul de colonel. Te 
duci la tribunal, aşa cum bine ai anticipat şi ceri să ţi se 
arate dosarele de divorţ din ultimii doi ani. lei numele şi 
vezi care din ei mai trăieşte şi care nu. Vorbeşte şi cu 
avocaţii. Fotografia moartei nu ne va fi de mare folos, dar 
tu ia-o totuşi şi arată-le-o. 

Nu se ştie de unde sare iepurele. Nu-ţi mai zic ce să faci, 
dar o să te descurci tu cumva. Mai ia doi oameni cu tine ca 
să nu zici că te persecut. 

Bâzâitul interfonului îl întrerupe pe maior: 

— Tovarăşe Vlad, vă caută tovarăşul locotenent Tobă. 

— Să între. 

— Permiteţi să raportez? întrebă un tânăr scund, cu păr 
negru lins şi cu o figură oacheşă, îmbrăcat, în ciuda căldurii 
de afară, în costum cu vestă şi cravată. 

— Ce-i cu tine, Tobă, îl ia în primire maiorul. Unde te 
crezi? La Chicago? Pe vremea lui Al Capone? E de ajuns să 
se uite cineva la tine ca să-şi spună: „Săracii milițienii ăştia, 
şi vara sunt obligaţi să poarte costum”. De mâine să vii în 
blugi. Ai sau n-ai? 

— N-am, recunoaşte pleoştit locotenentul. 

— Să-ţi faci rost. Vezi că e un bişniţar cunoscut care are 
monopolul ăsta. Caută să dai de el şi, dacă-l găseşti, 
cumpără o pereche şi arestează-l pe urmă. Nu-i strică un 
pic, de frecuş. Poate se potoleşte. 

— Am înţeles! zice locotenentul aşteptând să i se dea 
voie să înceapă. 

Răcorit în sfârşit, maiorul se arată mărinimos: 

— Raportează! 


— E vorba despre gazda Elenei Popescu, tovarăşe maior. 

— Păi bine, măi Tobă, eu te trimit să-i iei un interogatoriu 
amănunţit fetei şi pe tine te atrage mai mult moşul? 

— l-aş fi luat eu, tovarăşe maior, dar Elena Popescu a 
dispărut de ieri. N-a mai dat pe acasă, iar la slujbă mi s-a 
spus că e în concediu medical. 

— Sper că te-ai interesat la dispensarul întreprinderii ce 
are. 

— Da. E vorba despre o depresiune psihică gravă, care 
trebuie tratată cu linişte. N-ar fi deloc exclus să fie la Sinaia 
sau Predeal acum. Dacă n-am găsit fata, în schimb am aflat 
lucruri interesante despre Colcer. 

— la spune. 

— Omul e cunoscut de tot cartierul, mai ales de femei. 
Toate zic că e un sfânt. 

— Dar ceilalţi, bărbaţii? 

— Exact pe dos. Că-i un şarlatan. 

— In ce sens? 

— Colcer pretinde şi, dacă ar fi să ne luăm după ce se 
spune de către femeile astea, ar însemna că aşa e,căa 
vindecat o mulţime de bolnavi. Minunile făcute de el se 
rezumă la a pune pe picioare tot soiul de paralitici şi 
muribunzi, în privinţa cărora medicina se dovedeşte 
neputincioasă. Cum le dă cu apă sfinţită pe la nas cum se 
ridică din cea mai a naibii comă. 

— Nu cumva le dă cu ţuică? 

— Nu ştiu, zâmbeşte locotenentul, dar am stat de vorbă 
cu unul din „vindecaţii” ăştia. După ce l-am convins, a 
mărturisit că vindecarea l-a costat o mie de lei. 

— Nu-i prea scump dacă l-a pus într-adevăr pe picioare. 

— Nu m-ati înţeles. Nu pe el, pe sfânt. 

— la te uită, se amuză Vlad, ce şmecher. Le dă bani ca să 
se recunoască vindecaţi. Asta cam miroase a şarlatanie. 

— Exact, omul era sănătos tun. Singura boală de care 
suferea era lenea. Asta-l împiedica să muncească. Când i s- 
a ivit ocazia să câştige uşor nişte bani, n-a ezitat deloc. 


Colcer i-a dat să bea nişte leacuri de-ale lui şi omul s-a 
vindecat de o paralizie al naibii de gravă, care-l ţinea la pat 
de vreo trei zile. 

— la te uită ce răbdare pe el, se miră Vlad, gândindu-se 
că el n-ar fi în stare să stea nemişcat trei zile, nici chiar 
pentru dublul sumei oferite de Colcer. 

— Momeală pentru fraieri, tovarăşe maior. Pe deasupra 
bătrânul mai e şi predicator la o sectă religioasă numită 
„Mieii Domnului”. Secta s-a înfiinţat în 1965 din iniţiativa 
altui „luminat”, pe nume Tănase Petru, care a murit după 
aceea în împrejurări, le-aş numi, suspecte. In locul lui a fost 
uns Colcer. 

— Cum a murit predecesorul? 

— A căzut de pe casă. Ce-a căutat acolo a rămas o 
enigmă pentru toată lumea, fiindcă televizor n-avea, iar 
dacă ar fi vrut să-şi repare acoperişul s-ar fi găsit o mulţime 
de doritori s-o facă. 

— Câţi sunt? 

— Aproape o sută. Se adună pe strada Şerpuită, la o 
bătrână acasă. 

— Vasăzică nu-i casa lui Colcer? 

— Nu. Oficial clădirea aparţine unei femei, Marta Rădoi, 
dar adevăratul stăpân e Colcer. Nu se clinteşte nimic acolo 
fără aprobarea lui. Din ce se vorbeşte pe la colţuri, se pare 
că va trebui să ne ocupăm curând de el. Se zice că... 

Aici locotenentul lasă capul jos şi tace. 

— Ei hai, că doar nu ţi-o fi ruşine, îl ia peste picior 
maiorul. 

— Fac amor în grup, tovarăşe maior, zice dintr-o 
răsuflare tânărul. Adevărate orgii. 

— Dovezi există? 

— Nu. Poate doar să-i prindem asupra faptului. De la 
membrii „cotizanţi” nu se poate scoate nimic. Le e frică, 
sau nu vor să vorbească. lar ceilalţi nu ştiu nimic sigur. 

— O să ne ocupăm şi de el, când vom avea timp. Va 
trebui să strecurăm un om la ei. Ce zici? Mergi tu, Tobă? 


— Eu? Pe mine mă cunosc deja. Poate Bogdan... 

— De mers pe la el va trebui să mergem, fiindcă mai am 
să-i pun câteva întrebări. Ce zici, Tobă, mergi cu mine? 

— Merg, tovarăşe maior. 

— Foarte bine. N-o să fiu singur pe drum. Am de gând să 
merg pe jos, ca să mai facem economie la benzină. 

— Credeţi că va colabora cu noi? 

— N-are încotro. E în interesul lui, mai ales că ceea ce 
vreau să-l întreb n-are nicio legătură cu secta. De asta mă 
gândesc că vom putea scoate ceva dela el. 


Mergând agale, maiorul, însoţit de locotenent, ajunge în 
cele din urmă acolo unde şi-au propus. 

— E cineva acasă? strigă Tobă, bătând în poartă. 

— Pe cine căutaţi? 

Băbuţa, proprietară a casei, scoate capul pe geam, 
privind cu ochii miopi spre stradă. 

— Dacă toate sunt ca ea, remarcă maiorul, atunci pot 
face câte orgii poftesc. 

— Sunt şi mai tinere şi nu toate urâte, răspunde 
locotenentul. 

Maiorul nu-l mai ascultă, însă, fiind ocupat să poarte o 
discuţie constructivă cu baba: 

— Pe Colcer îl căutăm, măicuţă. 

— Nu-i acasă, da' trebuie să vină. Dacă vreţi să-l 
aşteptaţi, nu cred să mai întârzie. Staţi jos acolo, pe bancă. 

— Mulţumesc. Până vine el, n-ai vrea să stăm puţin de 
vorbă? 

Femeia clatină din cap. 

— Cu mine, maică? Da' cine sunteţi dumneavoastră? 

— De la miliţie, am mai fost pe aici o dată. 

— Şi vreţi să vorbiţi cu mine? 

— Până vine Colcer... 

Bătrână cedează, aşa cum cedează, până la urmă, toţi 
cei care au de-a face cu maiorul. 

— la spune, casa e a dumitale? 


— A mea... 

— Şi Colcer stă la dumneata cu chirie? 

— A, nu, cum să-i cer bani? E un sfânt... M-ar bate 
dumnezeu. 

— Nu-ţi dă chiar nimic? 

— Nu, dar se ocupă de toate cele de trebuinţă. Mâncare 
şi altele. l-am făcut şi testament, dacă o fi să mor, să nu 
rămână pe drumuri. 

— Dar câţi ani ai? se miră maiorul. 

— Şaptezeci bătuţi pe muchie 

— lar el? 

— Nu ştiu, maică. 

— Pot să-ţi spun că are mult mai mulţi ca dumneata. 

— Să aibă, că doar e un sfânt, zice băbuţa pe un ton 
convins. 

— Aşa vasăzică. Şi stă de multă vreme la dumneata? 

— De vreo zece ani şi mai bine. Cine mai ştie... 

— Nu i-ai făcut contract? 

— De ce să-i fac? Stă cât vrea şi pleacă dacă vrea. Pentru 
ce hârţoage? Şi aşa nu mă pricep la ele. Eu sunt femeie 
simplă. Bărbatu-meu, fie iertat, se ocupa de toate. Când am 
rămas singură, noroc că l-am găsit pe el. E un om bun. 

— Şi Elena? Dumneata ai luat-o în gazdă? 

— Cum s-o iau eu, se sperie băbuţa, sfântul a adus-o, 
zicea că un ban în plus nu strică. 

Discuţia se opreşte aici, deoarece Colcer îşi face apariţia. 
Pe dată orice urmă din stăpâna casei dispare ca şi cum n-ar 
fi fost, iar adevăratul proprietar se apropie cu mâna întinsă 
de maior. Se vede că e bucuros ne voie mare de revedere. 

— Bună ziua, ce vânt vă aduce pe la noi? 

Maiorul remarcă surprins că hainele sfântului răspândesc 
un miros pronunţat de spital. 

— Sunteţi bolnav? întreabă el amabil. 

— N-am fost în viaţa mea. Cine v-a spus? A 

— Aşa am crezut. Mă rog, n-are importanţă. Inseamnă că 
eşti un om fericit dacă n-ai fost bolnav. la spune, ai văzut-o 


cumva vreodată pe femeia asta pe la Elena Popescu? 

Şi Vlad îi pune în faţa ochilor fotografia pe care o 
cunoaşteţi. Figura sfântului rămâne impasibilă dar, chiar 
dacă ar fi reacţionat cumva, maiorul tot n-ar fi avut cum să 
vadă, din cauza bărbii celuilalt.. 

— Cine-i? întreabă Colcer, după ce-o priveşte suficient. 

— Asta vroiam să ne spui dumneata. Ai mai văzut-o pe 
aici? 

— Nu sunt sigur. Vă daţi seama că în starea asta e greu 
să spui ceva precis. Poate da, sau poate nu. Nu se mai vede 
mare lucru din faţa ei. 

— Când stai patru zile în apă, lovindu-te de rădăcini şi de 
pietre, e normal pe undeva să arăţi aşa. Mă rog, dacă-cţi 
aminteşti ceva, dă un telefon la miliţie. Numărul e uşor de 
ţinut minte. 11111. Acum spune-ne, de Elena mai ştii ceva? 

— Nu. N-a mai dat pe acasă de câtăva vreme dar la ea 
asta e obişnuit. Poate-i la prietenul ei, la Dobrescu. 

— Ştii cumva pe unde stă? 

— De unde să ştiu, păcatele mele? Numele i l-am aflat 
întâmplător. 

— E însurat prietenul ăsta al ei? 

Colcer ridică umerii în semn de neputinţă. 

— Nu ştiu, domnule maior. 

— De când locuieşte aici? 

— De vreo doi ani. 

— Şi nu te împiedică la lucru? 

— La ce? 

— La lucru, accentuează maiorul privindu-l ţintă. Sau nu 
vă ţineţi întrunirile aici? 

Colcer numai la una ca asta nu se aştepta, dar trece cu 
bine prin şoc. Prezenţa lui de spirit e cu totul remarcabilă, 
dar nu e de mirare, deoarece face parte din calităţile 
absolut necesare unui şef. 

— Eu nu le-aş zice întruniri. E adevărat că mai vin din 
când în când oameni la mine ca să-i ajut. Dar de aici până 
la „întruniri”, e cale lungă. Pe Elena Popescu am luat-o aici 


de milă. Căuta gazdă de multă vreme şi nu găsea. l-am dat 
o cameră şi rău am făcut. Făcea chefuri cu tot felul de 
oameni, îşi bătea joc de cele sfinte. De asta i-am spus că, 
dacă nu se potoleşte, o să fiu nevoit s-o dau afară din casa 
mea, adică, se corectează el, din casa doamnei Rădoi. 
Atunci s-a mai potolit, dar şi atunci tot nu dormea pe acasă 
noaptea ci pe la unul sau altul din prietenii ei. 

— Atunci ai aflat de Dobrescu? 

— Ea mi-a spus. Odată când o luasem la rost mai tare. 

— Bine. Eu îţi mulţumesc pentru colaborare. S-ar putea 
să te mai deranjăm. 

— Domnule maior, îl opreşte Colcer, frământându-şi 
mâinile, ce a făcut fata asta? De ce-o urmăriţi? 

— N-o urmărim, moşule, e vorba să ne dea doar nişte 
relaţii. Atât. 

Maiorul împreună cu Tobă pleacă, fără a mai fi 
împiedicaţi de data asta. Pe drum Vlad găseşte cu cale să-i 
comunice locotenentului că, după părerea lui personală, 
luarea Elenei Popescu în gazdă avea un alt motiv, mult mai 
interesant decât banii sau o binefacere. 

— Cred că sfântul căuta noi „oiţe” pentru harem, şi s-a 
gândit că Elena e tocmai bună pentru aşa ceva. S-ar părea 
însă că nu i-a mers. Trebuie să-l găsim pe Dobrescu şi cum 
l-o mai fi chemând. Repede. Dacă nu e la el, te duci acasă 
la părinţii fetei, la ţară. O cauţi şi acolo. 


Capitolul X 
În care găsim o poveste cu nişte bancnote numite 
valută, Simona-mi cere ajutorul, iar maiorul Vlad 
îmi acordă încredere deplină, spre marea 
surprindere a unui locotenent. 


Când ies pe poarta spitalului, parcă lumea şi-a deschis 
larg porţile în calea mea. Toţi trecătorii sunt simpatici, toate 
fetele-s drăguţe, numai Simona-mi lipseşte pentru ca să fiu 
pe deplin mulţumit. Nu ştiu cine a decis eliminarea mea din 


spital dar, indiferent cui îi datorez recunoştinţă, o are în 
cantitate nelimitată. Braţul îl mai port încă în eşarfă, ca să 
par interesant în ochii domnişoarelor de pe stradă, dar, cu 
toate că nu-mi mai e necesară, atunci când las mâna jos, 
simt o amorţeală în ea şi se face grea ca plumbul. 

Ajung fără probleme acasă, graţie unui mijloc de 
transport în comun foarte puţin aglomerat la ora aia şi, 
chiar dacă nu mă poate vedea nimeni ce cuminte sunt, mă 
aşez pe pat şi dau drumul la televizor. Găsesc o partidă de 
fotbal, îmi dau silinţa vreo jumătate de oră s-o urmăresc 
apoi, pentru că jucătorii par a face parte din aceeaşi echipă, 
în ciuda echipamentului diferit, încerc să-mi caut altceva de 
făcut. Pe terenul de pe ecran domneşte cea mai bună 
înţelegere în continuare aşa că, sătul de joaca asta de-a 
„dă-mi-o mie, na-ţi-o ţie”, întind mâna şi apăs butonul cel 
negru care face întuneric. Aş putea să dau un telefon, dar 
de ce să se creadă că sunt topit după o anume persoană 
numită Simona Udrescu? lau o carte, citesc câteva pagini 
şi, tocmai când să prind criminalul, aud soneria. Se vede că 
asta mi-e pedeapsa. Să nu pot termina o carte. La spital 
mai era explicabil, dar nici acasă să nu fiu lăsat în pace. Mă 
ridic hotărât să scap de vizitator cât mai repede apoi, după 
ce mă gândesc bine dacă am suficienţi bani în casă, în caz 
că îmi vine vreo chitanţă, mă apropii de uşă şi deschid. 

— Ce-i cu tine? întreb eu când o recunosc în prag pe 
Simona. 

Pare obosită, părul îi e în dezordine şi se vede că a 
alergat. Oricât de încrezut aş fi, totuşi ideea că din cauza 
mea e atât de grăbită nu-şi face loc decât provizoriu, în 
cap. 

— Intră şi stai jos. Ce s-a întâmplat? _ 

Trebuie să am răbdare până-şi revine complet. Incă nu și- 
a recăpătat darul vorbirii. 

— Alex... Am fost la spital, dar mi s-a spus că ai plecat. 

— Nu te-au minţit, o asigur eu foarte serios. 

— Alex... 


Prietena mea se repede la pieptul meu, îşi îngroapă faţa 
în cămaşă şi dă drumul unui şuvoi de lacrimi ce riscă să-mi 
inunde apartamentul. 

— Ce-i cu tine, Simona? 

— Papă. Uite ce am găsit la el în soba din camera lui. 
Sunt zece mii de mărci şi o sută de mii de lei. l-am 
numărat! 

Ciudat. Să se fi apucat moşul de trafic de narcotice? 

— De unde-i are? Ai vreo idee? Uită-te şi tu, bancnotele 
sunt aproape noi. Înseamnă că le-a primit de curând, anii 
ăştia. 

Simona-şi şterge ochii cu dosul palmei, căutându-şi o 
batistă prin poşetă. 

— Poate străinul care a fost pe la noi... 

— Cum? A fost pe la voi un străin? 

— Da. Pârvu-l chema. E de felul lui român, dar a plecat 
demult în străinătate. Acum venise să-şi caute rudele. 
Poate el i-a dat banii lui Papă. 

— Ce motiv ar fi avut? Doar n-a plătit cu o asemenea 
sumă nişte informaţii?!? la stai... Mi se pare că pricep. Nu 
cumva i-a vândut descoperirea lui străinului?!? 

Simona se face galbenă, apoi roşeşte violent şi-n cele din 
urmă revine la culoarea ei normală. 

— Nu se poate. Nu putea face aşa ceva. Chestiile alea nu 
puteau fi vândute! 

— Sigur că nu. Abia acum încep să mă tem pentru 
bunicul tău. Dacă a făcut prostia să-i vândă lui Pârvu ceea 
ce a descoperit, atunci ne putem aştepta la ce-i mai rău. Un 
asemenea lucru se numeşte trădare... 

De data asta, Simona nu mai dă aceleaşi semne de frică. 

— Trebuie să predăm banii la miliţie şi să spunem tot, 
continui eu ferm. Poate vor putea lua ei măsuri, înainte ca 
să părăsească ţara străinul acela. Să mergem repede. 
Bunicul tău ar fi fost mai bine să-şi vadă de reumatisme 
decât să se ţină de prostii. Nimic nu-l îndreptăţea să le 
ofere altcuiva, decât statului român. otul depinde acum de 


felul în care vor privi lucrurile cei de la miliţie, în speţă, 
maiorul pe care l-ai cunoscut la spital. 

— N-ar fi mai bine să vorbim întâi cu un avocat? 

— Cunoşti vreunul? 

— Da. 

— Să mergem atunci la el. 

— N-o să-ţi fie greu? 

Mă întreabă un lucru imposibil. Ca să mă împiedice ceva 
să merg cu ea ar trebui să fie un lucru mult mai grav decât 
o nimica toată de rană. 

Când ieşim pe poartă, sunt cu zece centimetri mai înalt, 
pentru că am lângă mine pe Simona. Afară, soarele 
puternic mă face să scot ochelarii din toc şi să-i arborez pe 
nas. E mult mai bine acum. Mergem câteva minute, târâş 
grăpiş apoi, când oboseala începe să-şi arate colții, nu mă 
mai pot stăpâni şi întreb: 

— Mai e mult? 

— Nu. Uite acolo! 

Şi-mi arată cu degetul o poartă de metal încastrată într- 
un gard de piatră. Ajungem şi fata, în loc să sune ca tot 
omul, pipăie peretele şi, graţie unui mecanism doar de ea 
ştiut, poarta grea se deschide fără zgomot şi putem intra. 
Curtea e înconjurată de flori din toate părţile, dar nu le pot 
admira, pentru că intervine ceva. 

— Simona! urlă un individ în vârstă de vreo cincizeci de 
ani, cu faţa foarte tânără, în ciuda părului albit binişor. 

— Nene lancule, strigă şi ea la fel de tare, aruncându-i-se 
în braţe. 

Ciocnirea nu lasă urme pe caroseria nici unuia din ei, ba 
aş zice că, din contră, sunt de-a dreptul încântați că se află 
unul în braţele celuilalt. Dacă ar fi cu douăzeci de ani mai 
tânăr, aş fi precis gelos. Aşa, mă mulţumesc să contemplu 
scena şi-mi caut de lucru prin jur. 

— Ce te aduce la mine că aşa, fără motiv, nu veneai tu, o 
tachinează nenea lancu, sorbind-o din ochi. 

— Am un necaz, se vaită Simona, bine dispusă dintr-o 


dată. 

— Imposibil. Eşti prea drăguță. Tu trebuie să fii ferită de 
supărări. Flăcăul ăsta ce păzeşte? 

— Flăcăul se face că plouă, nu vezi, râde ea. 

— Ştrengăriţo, te pomeneşti că te măriţi şi nouă nu ne-ai 
spus nimic. Ruşine! Tanti-ta Veturia de-abia aşteaptă să fie 
naşă... 

Simona găseşte de cuviinţă să roşească şi să-mi facă un 
semn, care nu scapă avocatului. 

— Ce tot faci acolo semne? Ce, crezi că nu văd că nu mai 
puteţi unul după celălalt? Dacă e aşa, de ce să vă mai 
pierdeţi timpul? Haide, nu trebuie să-mi mulţumeşti pentru 
idee pentru că, oricum, vă venea şi vouă odată şi odată. 
Acum spune, ce te aduce la mine? 

— E vorba de Papă. Presupun că a vândut chestiile alea 
din grădină unui străin, pe valută. 

— Aoleo, se sperie avocatul, gata să sară din papuci. 

— Banii sunt la mine. Spune-mi ce să fac? 

— Care a fost idiotul? 

— Unul Pârvu. E român, plecat în străinătate mai demult. 

— Trebuie să vă duceţi la miliţie să depuneţi banii. 

— Dar dacă a vândut ceva ce aparţine ţării? nu mă pot 
stăpâni eu. Nu-l arestează? 

Avocatul o priveşte pe Simona apoi, la semnul afirmativ 
făcut de ea, îmi zice 

— Ceea ce ai văzut tu în grădina aceea n-are nicio 
valoare. Bunicul ei are o mică pasiune, dar ea nu e 
grădinăritul, ci modelajul. Tot ce ai văzut acolo, e din cel 
mai autentic ghips şi cel mai pur carton. Par însă foarte 
reale, nu-i aşa? 

— Pe mine unul m-a păcălit, zic eu. 

— Şi pe alţii. Asta e păsărică lui. Se crede mare 
inventator şi se plânge cui vrei şi cui nu vrei că a fost 
nedreptăţit. Nu e o formă de nebunie gravă. Ai văzut că te 
poţi înţelege cu el în alte privinţe. 

Acum îmi explic reținerea Simonei, când am adus vorba 


despre grădina bunicului. Ce mai păcăleală! Şi fraierul acela 
care a dat atâţia bani pe nimic... încep să râd fără să mă 
pot opri. 

— Asta era deci... De ce nu mi-ai spus de la început ? 

— Nu-i greu de ghicit, zâmbeşte şi nenea lancu. Doar ţine 
la tine... 

— Nene, te rog... 

— Lasă-l că ştie şi el, nu mai trebuie să-i spun eu. Ţi-era 
frică să nu se sperie şi să fugă. lţi garantez eu că n-o va 
face. Ce dacă ai un bunic într-o ureche? Asta nu înseamnă 
că eşti şi tu la fel. 

Avocatul are dreptate. Acum pot merge la miliţie mult 
mai liniştit. 

— Mie mi-e clar că străinul a fost cel care a dat banii. Cei 
de pe aici n-ar fi avut atâta valută şi nicio sută de mii nu-s 
de ici, de colo. Aşa că mergeţi sănătoși şi să-mi spuneţi şi 
mie ce aţi făcut, după ce terminaţi. 

Ajungem la miliţie şi, acolo, ofiţerul de serviciu mă salută 
ca pe o veche cunoştinţă. Ochii însă i-au rămas lipiţi de 
Simona. li spun ce vrem, dar mă ascultă absent şi-mi zice 
maşinal: 

— Etajul unu, camera 27. 

Urcăm şi pe la jumătatea scărilor, dau peste prietenul 
meu, lonică-locotenentul. 

— A, ce plăcere, zice el. 

Nu ştiu dacă se referă la braţul meu ţinut în eşarfă, sau la 
plăcerea revederii. După cum bănuiţi, nu mă interesează 
câtuşi de puţin plăcerile lui, aşa că nu mai stau să aflu 
despre care variantă e vorba şi urc mai departe. Mă opreşte 
punându-se de-a curmezişul: 

— Pe cine căutaţi? 

— Am o treabă cu tovarăşul maior... 

— Şi pentru asta v-aţi adus şi prietena cu 
dumneavoastră? Suntem oare atât de îngrozitori? 

Nu mi-a făcut niciun serviciu deosebit ca să-i dau voie să 
se întindă la vorbe cu mine. 


— N-am adus-o pentru motivele pe care le credeţi. Şi, 
acum, vă rog să mă iertaţi! 

Pierdut în admiraţie în faţa Simonei, lonică pare că n-a 
auzit ce i-am spus, dar invidia i se poate citi uşor pe figură. 
E şi normal. La spital n-avusese timp să privească 
capodopera de lângă mine ca lumea. Dacă cumva o să mă 
împrietenesc cu el, lucru ce m-ar mira, atunci poate am să-i 
vând câteva secrete, ca să pară pe lângă băiat frumos şi 
inteligent. Asta cică, impune la femei, mai mult decât 
frumuseţea fizică, dacă nu practic, cel puţin teoretic, pentru 
că eu n-am întâlnit până acum o fată care să umble cu un 
bărbat numai pentru că e deştept. Totuşi, cum minuni s-au 
mai văzut, cine ştie? 

Continuăm urcuşul şi, când ajungem la uşa cabinetului, o 
las pe Simona să aştepte şi deschid, după ce înainte bat 
bineînţeles uşor, cu grijă şi cu un infinit respect. Ştiţi şi 
dumneavoastră cum se bate la uşile persoanelor 
importante, aşa că degeaba vă explic. 

— Ce doriţi? mă ia în primire secretara. 

Imi aduc aminte că e prietenă cu lonică; deci nu va trebui 
să mă aştept din partea ei la prea multe dovezi de 
prietenie. N-ar fi exclus nici să-mi pună beţe-n roate fiindcă, 
aproape sigur, locotenentul i-a povestit ce om rău sunt şi 
cum mă va înhăţa el şi mă va arunca după gratii, acolo 
unde mi-e locul. 

— Tovarăşul maior Vlad e liber? 

Mă refer la timpul lui, desigur, fiindcă cine ar avea motiv 
să închidă un ditamai şef, binecunoscut pentru capacitatea 
lui pe toate meridianele şi paralelele globului. 

— Este ocupat, îmi răspunde femeia, văzându-şi de 
treabă. 

Crede că a terminat cu mine, dar va vedea curând că se 
înşală. 

— Mulţumesc, îi răspund eu şi plec. 

O las pe Simona să mă aştepte acolo sus, cobor şi, după 
ce-i fac o rugăminte foarte politicoasă ofițerului de serviciu 


de la poartă, primesc în mână un receptor care mă pune 
imediat în legătură directă cu cel pe care-l caut. Îi explic în 
câteva vorbe că am nevoie de el mai mult ca de orice 
altceva pe lume, se miră, apoi pricepe că n-am cum să-i 
spun povestea la telefon şi ne zice să urcăm, eu şi Simona 
şi să ne înfiinţăm la cabinetul lui de lucru. Îi fac pe plac şi, 
gândindu-mă cu satisfacţie a mutra pe care o va face 
secretara, ajung acolo unde mă aşteaptă Simona şi-i explic 
în câteva cuvinte că totul merge pe făgaşul cel mai bun. 
Aştept acolo, pe culoar, cam o oră, în care timp mă întreb 
dacă nu cumva şeful e înţeles cu subalternul să-mi facă 
zilele cât mai negre posibil. Când să-mi pierd speranţa, din 
cabinet iese un om încadrat de doi milițieni în uniformă. La 
o primă vedere, tipul n-are nimic anormal la înfăţişare, doar 
că-şi bălăngăne capul de la stânga la dreapta şi invers, 
zicând aproximativ din secundă în secundă: Tic-tac, tic-tac. 
„O avea vreun... tic”, mă gândesc eu, fără să-i mai acord 
din preţioasa mea atenţie nici măcar un gram. 

II urmăresc din priviri şi deodată-mi aduc aminte că noi 
doi suntem vechi cunoștințe, de pe vremea când obişnuiam 
să mă duc la „Hanul cu Cuc” şi s-o fac lată. e să vă mai zic? 
Omul nu e altul decât cel cu care avusesem altercaţia 
aceea la restaurant, când n-am vrut să-l las să danseze cu 
Bella. Ştiam încă de pe atunci că-şi va atinge scopul şi va 
merge să-şi reîntâlnească colegii de puşcărie pe la locul lor 
actual de muncă. Sunt sigur că acum putem intra şi chiar 
aşa se şi petrec lucrurile. Secretara iese, se uită pe coridor 
şi, după ce se miră suficientă vreme că n-am plecat încă, 
zice: 

— Tovarăşul maior vă pofteşte să intraţi! 

— Mulţumesc, îi răspund eu ca să-i demonstrez că nu-i 
port ranchiună, apoi îi urmez sfatul. 

O las pe Simona să între înainte; ca să-i ofer maiorului o 
privelişte plăcută şi mă strecor în urma ei, făcându-mă cât 
mai mic, în aşa fel ca să nu-i stric impresia iniţială. 

— Ce-ţi mai face rana? mă întreabă Vlad de cum observă 


prezenţa mea. 

— Merge... ajutată de picioare, fac eu o glumă care nu 
descreţeşte nici cu o iotă faţa maiorului. 

— Ce s-a mai întâmplat? 

Se aşteaptă la ceva rău desigur, fiindcă lucruri bune nu i- 
am prea făcut cadou anul ăsta. Numai belele şi încurcături. 
Îi fac semn, unul mic de tot Simonei, să înceapă cu 
povestitul şi să nu uite nimic. 

— Asta ne mai lipsea, exclamă Vlad când Simona 
termină. Cine naiba l-a pus pe bunicul dumitale să facă pe 
inventatorul, acum, la bătrâneţe? lartă-mă că te întreb, l-a 
văzut un medic până acum? Ştii la ce mă re fer... 

Mă aştept ca Simona să se simtă jignită dar, în loc de 
asta, pleacă ochii şi răspunde abia auzit: 

— Da, desigur.. 

— Şi ce-a spus? 

— Că n-are rost să încercăm să-i scoatem din cap ideea 
că-i un mare inventator pentru că atunci boala lui se va 
agrava. L-am lăsat în pace, aşa cum mi s-a spus, pentru că 
tratament nu există şi, de altfel, nu făcea nimic periculos 
pentru cei din jur. 

— Desigur, până ce nu începe să calce legea... Acum însă 
faptul e consumat. Când va remarca lipsa banilor va începe 
să se agite... 

— Nu cred. Aproape că nu-şi mai aminteşte nimic din 
ceea ce se petrece în zilele precedente. Trăieşte numai în 
prezent. 

— Ar fi bine. Dacă totuşi întreabă, spuneţi-i că aţi depus 
banii la bancă. Mă înţelegi? La bancă, nu la CEC. 

— Nu e cazul să vă faceţi griji. Cu mine s-a purtat 
întotdeauna bine. Nu ne-am certat niciodată. lar atunci 
când sunt plecată de acasă, îşi poartă singur de grijă, deci 
nebunia lui e strict legată, aşa cum zicea şi doctorul, de 
grădină. Alex poate confirma. În discuţiile cu el, te poţi 
înţelege aproape normal... 

O înţeleg pe Simona. E bunicul ei şi, deci, vrea să-l apere. 


Când îmi amintesc însă de faza aceea, când l-am cunoscut 
în chip de mareşal, orice îndoială că e nebun de-a binelea 
îmi dispare. Fiecare alienat mintal are clipe de luciditate. 
De ce n-ar avea şi bunicul ei câteva, din când în când? 

— Trebuie totuşi să fii atentă, îi zice mai departe maiorul 
Simonei. Când intervine o asemenea sumă, lucrurile se pot 
schimba, mai ales că bunicul dumitale crede că banii ăştia i 
se cuvin pentru munca lui. 

Terminând cu indicaţiile, Vlad ia pachetul cu bani şi 
începe să numere. Termină, îi împachetează la loc în hârtie 
şi zice: 

— În rest n-are de ce-şi face griji. Nici dumneata, te 
asigur. De întâmplat n-o să i se întâmple nimic. Aţi procedat 
amândoi bine când aţi venit la noi. 

— la spune, mă ia pe urmă în primire maiorul, l-ai 
recunoscut pe individul care a ieşit, în ceasornicul ăla, pe 
cel cu care te-ai bătut la restaurant? 

— Da. Din prima clipă. L-aţi arestat? 

— Nu pentru că te-ai bătut cu el, ci pentru o spargere. 
Vrea să scape basma curată, aşa că face pe nebunul. O să-i 
scot eu sminteala din cap curând. 

— Şi pe celălalt? 

— E pus bine la păstrare şi el. Pentru aceeaşi pricină. 

N-aş vrea să fiu în situaţia lui Vlad, cu atâtea belele pe 
cap. Nu totdeauna e grozav de plăcut să fii şef. Mai există şi 
excepţii, iar una din acestea o am în faţa mea. 

— Spune-mi, domnişoară, dar gândeşte-te bine. Banii 
ăştia nu-i avea dinainte, în mod sigur? 

— Tovarăşe maior, nu avem o situaţie materială prea 
grozavă. Pe lângă faptul că trebuie să îngrijească de casă, 
bunicul mă mai ţine şi la facultate. De unde să aibă atâţia 
bani, o sută de mii şi valuta. Nu. În mod sigur, Pârvu i i-a 
dat. Altfel ce rost avea să mai vină o dată, după prima 
vizită, şi de ce a intrat în relaţii de prietenie cu bunicul. Ba 
i-a mai băgat în cap că-i va face o chemare să-i viziteze 
ferma, acolo, la el acasă. e atunci numai de excursia pe 


care o va face vorbeşte. 

Maiorul îi mulţumeşte pentru încredere, scrie o chitanţă, 
i-o întinde fetei apoi, după ce-o roagă amabil să aştearnă 
pe hârtie totul alături, în cabinetul secretarei, rămâne doar 
cu mine, faţă în faţă. 

— De ce-mi făceai semne? Vrei să-mi spui ceva? 

— Ceea ce i-am comunicat şi locotenentului pe care l-ai 
trimis la mine să mă interogheze. Eu cred că între banii 
ăştia şi atacul asupra lui Papă e o legătură strânsă. Prea 
coincid una cu alta. 

— Îţi mulţumesc pentru sugestie, dar sper să nu te 
dezamăgesc dacă-ţi spun că ideea mi-a venit imediat ce am 
văzut banii. Fiecare cu meseria lui, dragul meu. 

— Mai e ceva. M-a vizitat la spital Colcer în persoană. 

— La tine a fost? De unde ştia că eşti internat? 

— Habar n-am. Ştiaţi că a fost acolo? De unde? 

— După... miros. 

Nu glumeşte şi-mi face cunoscut ceea ce dumneavoastră 
ştiţi deja, anume că sfântul mirosea a spital de la distanţă. 
Tot e bun la ceva şi izul specific aşezămintelor de sănătate, 
chiar dacă pe mine mă cam scotea din sărite. 

— Ce-a vrut de la tine? 

— O nimica toată. Vrea să mă racoleze, adică să joc la ei. 
„Echipa” se numește „Mieii Domnului” şi activează în 
categoria „oraş”. Le lipseşte un centru înaintaş tânăr, 
fiindcă echipa lui de „old boy's” a început să ducă lipsă de 
aşa ceva. Altfel retrogradează şi-l părăsesc suporterii, mai 
bine-zis suporterele. 

— Şi tu ce i-ai răspuns la propunere? 

— Puteam să-l refuz, când îmi oferă ce-mi oferă? 

— Adică? 

— Femei la discreţie, râd eu făcându-i cu ochiul. 

Maiorul nu-şi crede urechilor: 

— A încercat să te atragă, oferindu-ţi femei? 

— Da, plus posibilitatea nu de neglijat, de a afla „marea 
taină”. Mă ştii ce curios sunt, când e vorba de aflat ceva. 


De aceea am acceptat, de probă. Dacă nu fac faţă, desigur, 
va trebui să-şi caute un altul. 

Maiorul cade pe gânduri. Ştiu ce-l roade. Pe de-o parte se 
bucură că are posibilitatea să afle ce se întâmplă pe la 
„Mieii” ăştia, iar pe de alta, îi cam pare rău că trebuie să 
aibă încredere într-un suspect. Cum însă crima e una şi 
secta alta, cred că nu va avea nimic împotriva unei 
asemenea escapade. 

— N-are rost, crede-mă. Cum terminăm cu omorul, cum îi 
luăm la ochi. Numai să găsesc timp să intru niţel în ei, că 
vor afla atunci toate tainele de pe lumea asta. Tu stai în 
banca ta şi încearcă să nu ne mai provoci necazuri. 

Imi cer scuze că insist, apoi declar: 

— Ar fi păcat să se piardă o asemenea ocazie. Dacă pot 
vedea ce e pe acolo, fără niciun risc, de ce să n-o fac? 

— Cum de te-a găsit tocmai pe tine, şi încă la spital? 

— l-oi fi plăcut atunci când m-a văzut prima oară, sau 
mai ştii? Poate i-am căzut cu tronc vreuneia din „oiţe”. lar 
de aflat unde sunt nu era nicio problemă. Cu relaţiile lui... 

— N-o să-ţi fie moale. Sectanţii ăştia, fanatici cum sunt, 
dacă te dibuiesc, s-ar putea să o încurci. Te-ai gândit bine? 

— Vreau să aflu taina. Ţi-am mai spus. 

— Să nu te pescuim şi pe tine din râu. 

Râd. 

— Oricum, dacă mori ţi-e totuna cum mori. În faţa 
plutonului de execuţie, sau asasinat de nişte sectanţi. Ai 
măcar mângâierea, în al doilea caz, că ajungi direct în rai, 
fără să mai schimbi trenul nicăieri. 

— Ce ţi-a venit cu plutonul de execuţie? se miră maiorul. 

— Păi, dacă ne luăm după locotenentul dumitale, omor 
cu cruzime, aliniatul cutare, legea cutărică din data nu ştiu 
care, sentinţa, moarte prin împuşcare. Douăsprezece 
gloanţe şi gata cu viaţa. 

Desigur Vlad nu poate înţelege cum de pot glumi cu 
lucrurile astea. Câteodată nu mă pricep nici chiar eu singur, 
dar dacă firea omului e veselă, de ce să i-o transformăm 


într-una posacă, fără vreun motiv important? 

— Inainte de a merge la ei, să treci pe aici. Vreau să te 
dăscălesc niţel, să nu faci vreo gafă. În caz că hotărârea ta 
e fermă, pot să-ţi spun că aveam de gând să infiltrez un om 
acolo. Cu atât mai bine că te-ai oferit tu. 

Asta era vasăzică. Altfel m-aş fi mirat să fie de acord. 
Plec lăsându-l pe maior cu treburile lui care, întâmplător, 
sunt şi ale mele, şi o regăsesc pe Simona terminând 
declaraţia. Nu mai are mult şi va ajunge la aceeaşi 
perfecţiune ca şi mine în dat relaţii la miliţie. 

— Eşti gata? 

— Imediat, răspunde ea. 

O văd că pune punct şi semnează îi duce foile maiorului, 
primeşte învoirea să plece şi, uite aşa, ieşim amândoi din 
cabinet. Au trecut aproape două ore de când am venit aici, 
aşa că ar fi bine să căutăm o cofetărie unde se poate găsi 
un suc sau ceva echivalent. Nu de alta, dar mi-e o sete 
teribilă. 

Când să ieşim pe uşa miliției, de cine mă ciocnesc în 
prag? De lonică-locotenentul. 

— Pardon, trânteşte el vorbele ca pe un ciocan 
pneumatic, trecând pe lângă noi. 

Nu cred că m-a recunoscut. Părea foarte absorbit de una 
din ideile lui. 

Locotenentul ne ia astfel locul în faţa biroului furniruit la 
care stă Vlad. 

— Ce-a mai vrut Alex E. G.? se interesează el curios. 

— Ai vrut să zici ce-a mai făcut. Nimic de data asta. În 
schimb, s-a molipsit prietena lui. Uite ce ne-a adus. 

Locotenentul priveşte uluit maldărul de bani, trecându-şi 
mâna peste ei ca să vadă dacă sunt reali. 

— De unde-i are? 

— Inainte ca să-ţi spun, caută-l pe Cazacu. Nu vreau să 
vă spun povestea de două ori. Veniţi amândoi încoace, să 
auziţi ceva interesant. 

Când lonică revine împreună cu locotenentul Cazacu, 


maiorul şi-a fundamentat deja ideile, pe care se pregăteşte 
să le expună în faţa auditoriului: 

— O să vedeţi din cele ce-o să vă spun până unde poate 
merge prostia omenească, atunci când sunt în joc bani 
mulţi. Te interesează direct, Cazacule, aşa că fii atent. Banii 
care-i vedeţi pe masă i-au fost daţi bătrânului de către un 
străin pe nume Pârvu. Acesta a cumpărat cu ei ceva ce, 
crede el, îi va asigura o avere frumoasă dincolo, în 
străinătate. Cu alte cuvinte, a plătit fleacurile din grădina 
lui Udrescu, cu valută forte şi o sută de mii de lei. 

— Asta zic şi eu păcăleală, râde Ionică cu gura la urechi. 

— Nu râde, că n-ai de ce. Intâmplarea, pe lângă partea 
hazlie, are şi una gravă. În primul rând, cine i-a spus 
străinului de grădina lui Udrescu şi de ce. Asta-i prima 
întrebare. A doua ar fi, de unde a avut el o sută de mii de 
lei ca să-i dea bătrânului? La bancă nu i-a schimbat, pentru 
că am fi fost anunţaţi. Atunci? De unde-i are? 

— Poate o fi adus ceva de vânzare. Speculă, adică, zice 
Cazacu interesat la culme de desfăşurarea inedită a cazului 
la care lucrează. 

— Povestea asta este, aşa cum ne-a sugerat şi cineva pe 
care amândoi îl cunoaşteţi bine, legată strâns de spargerea 
de la Udrescu de acasă. Uite cum m-am gândit eu. Cineva 
vrea să facă o glumă bună, şi-i vinde pontul străinului. Asta 
ar explica de ce maşina lor s-a oprit direct la poarta lui 
Udrescu şi la fel de bine lămureşte pentru care motiv 
aceştia au insistat acolo, până ce a ieşit cineva afară. De ce 
i l-a vândut? Simplu. Odată banii în posesia scrântitului 
ăluia bătrân, erau foarte uşor de furat. Şi uite legătura cu 
spargerea. Trebuie să ne ocupăm niţel de Pârvu. Să vedem 
dacă a părăsit ţara sau nu deşi, după părerea mea, cum a 
pus mâna pe ceea ce i-a dat moşul, cum s-a făcut nevăzut. 
In concepţia lui, orice întârziere îi putea fi fatală. 

— Şi dacă nu-l găsim? Ce facem, tovarăşe maior? 

— Cazacule, avem şi alte treburi de făcut decât să 
alergăm după un zăpăcit care, încercând să calce legile 


statului, s-a păcălit singur. Trebuie totuşi să vedem ce-i cu 
el, pentru ca să dăm de inteligentul ăla cu păcăleala. Merită 
să-l cunoaştem, pentru că o asemenea idee grandioasă 
poate să-i mai vină cine ştie când. De asta ar fi bine să i le 
scoatem din cap, până mai e timp. In caz că a plecat, va 
trebui să vedem dacă nu cumva a avut legături mai strânse 
cu cel care-l însoțea. Simona Udrescu mi-a spus că Pârvu 
era însoţit de cineva şi că, tot timpul cât au durat discuţiile 
lui cu bunicul fetei, celălalt a rămas la maşină. Asta mă face 
să cred că individul, foarte înalt şi vânjos, după descrierea 
fetei, avea un rol subaltern. 

— Nu putea fi chiar cel care-i dăduse ideea? 

— Posibil, dar puţin probabil. Cazacule, te duci la hotel şi 
te interesezi dacă nu cumva Pârvu a stat acolo însoţit de 
cineva. În caz că a fost singur, atunci înseamnă că va trebui 
să căutăm prin oraş un individ înalt şi solid, unul care să-ţi 
sară în ochi, aşa cum ne-a spus fata. Eu unul m-aş mira să 
fie de pe aici. Te ocupi de problema asta, Cazacule. Vezi 
întâi dacă, aşa cum mă aştept, individul a întins-o din ţară. 

Cazacu părăseşte încăperea grăbit nevoie mare să 
îndeplinească însărcinarea, aşa că maiorul rămâne singur 
cu lonică. 

— Vrei o cafea? îl întreabă maiorul. 

— Nu, mulţumesc. Am băut una la tribunal. Merge greu, 
tovarăşe maior, sunt o droaie de cazuri. Se pare că de lao 
vârstă anume lumea se prosteşte... 

— Mulţumesc,  lonică, râde maiorul în timp ce 
locotenentul se face stacojiu. 

Când vede că maiorul ia totul drept o glumă, se 
redresează moral şi o drege: 

— Vorbeam de anumiţi oameni, cei care se satură de 
convieţuit împreună, după zece, cinsprezece ani de 
căsnicie. Ăştia sunt cei mai mulţi. 

— Fii mai operativ că nu strică. Sau e pe acolo vreo 
arhivară... 


CAPITOLUL XI 
În care Maria Magdalena mă ia sub aripa ei 
ocrotitoare, încep să aflu câte ceva din „taină”, 
iar maiorul Vlad face o primă mutare pentru mat. 


Fără maşină e cam greu de circulat, când eşti obişnuit pe 
patru roate, având un volan în mână. Spre surprinderea 
mea, mă descurc pe picioarele mele proprii şi, când spun 
asta, înseamnă că nimeresc pe strada Şerpuită din primul 
foc, iar casa din al doilea. Şi n-aş fi găsit-o uşor, din cauza 
întunericului, dacă dinăuntru nu s-ar fi auzit un cor ce cântă 
o melodie tărăgănată. Am devansat cu o zi venirea mea 
aici, pentru că ard de nerăbdare să-mi aduc modesta 
contribuţie la lămurirea cauzelor care fac pe unii să-şi 
piardă capul într-un asemenea hal, încât să lase totul baltă 
pe pământ, pentru o fericire ipotetică de sus. Maiorul n-are 
decât să găsească criminalul, asta e treaba lui, iar eu am 
să-l ajut aşa cum pot. Până la elucidarea cazului, cum n-am 
altceva mai bun de făcut, iar oraşul nu-l pot părăsi, pentru 
că am să-i lipsesc precis lui lonică, îmi fac de lucru pe aici. 

Sfatul maiorului de a mă păzi de ei mă face să râd de-a 
dreptul. Mieii n-au fost niciodată periculoși, decât în 
poveşti. Ori eu număr printre strămoşi o droaie de cojocari 
care se pricepeau de minune să tăbăcească orice piele li se 
punea la îndemână. 

Deschid portiţa de la stradă, intru şi, ca un făcut, aud 
adunarea zbierând încântată: 

— Bine ai venit de ne mântuieşte! 

Zic în gând „mulţumesc”, intru şi, trântesc portiţa în 
urma mea. Pe dată melodia încetează ca retezată cu 
cuțitul. Urc treptele până la uşă şi aştept să se 
milostivească cineva de mine, după ce voi bate. Înainte să 
apuc, însă, ca să bat, aud vocea lui Colcer întâmpinându- 
mă: 

— Bine ai venit, intră! 

Şi uşa se deschide singură. Nu mă arăt mirat de trucurile 


lui răsuflate, care nu mai pot impresiona nici măcar un 
pionier mai răsărit, împing uşa şi intru. Pe dată cineva mă 
apucă de mână şi mă introduce într-o cameră în care simt 
prezenţa mai multor oameni. Spun „simt”, fiindcă de văzut 
n-am cum să-i văd. Împrejur e întuneric. Pe mine unul, 
benza în care-şi înconjoară diverşi indivizi faptele atunci 
când au de-a face cu mine a început să mă cam supere. De 
ce-a fost inventată lumina electrică? Ca să ne lipsim de ea? 

— Fraţilor şi surorilor, aud vocea lui Colcer vorbind de 
undeva de sus. 

Pe dată, o rază de lumină verde, subţire ca un brici, 
începe să se întindă dintr-un colţ spre tavan şi-n lumina ei îl 
văd pe predicator, instalat într-un fotoliu, aproape de tavan. 
Din punct de vedere tehnic nu mi-e încă foarte clar cum de 
stă suspendat fotoliul ăla sus, dar nu încape îndoială că eo 
şmecherie la mijloc. 

— Fraţilor şi surorilor, continuă Colcer, acesta de aici e un 
rătăcit ca atâţia alţii, ce a găsit în sfârşit calea adevăratei 
credinţe. Primiţi-l între voi! 

În jurul meu încep să se audă şoapte, după care totul se 
linişteşte. Raza-şi schimbă înclinația şi se opreşte pe chipul 
meu. Clipesc des din cauza luminii, dar nu devin violent, 
fiindcă n-am nimic corespunzător pe aproape ca să reeditez 
isprava cu lanterna hoţului de acum câtva timp. 

— Linişte, surorilor, zice sfântu, în timp ce raza se plimbă 
de-a lungul staturii mele, de sus în jos şi de jos în sus. 

— Care din voi îl vrea? 

la stai. Parcă nu era vorba să fiu vândut ca sclav... Până 
să apuc să protestez în mod oficial împotriva unui 
asemenea tratament, hărmălaia se înteţeşte în jurul meu, 
crescând până la stadiul de vacarm. Îmi dau seama 
ascultându-le că nu se înţeleg în niciun fel proprietatea cui 
să fiu. Înainte ca să se ia la bătaie, vocea de sus 
restabileşte ordinea: 

— Fiindcă văd că nu vă hotărâți, o să-l ia Maria 
Magdalena. 


Strigăte de protest se aud în jur: 

— Tot ea?!? 

— Aşa vrea El. 

Asta fiind voia superioară, femeile se liniştesc şi nu mai 
cârteşte niciuna. Nimeni nu mai protestează şi lucrurile 
revin la normal. Toată lumea începe să cânte, în timp ce 
lângă mine se aşază o făptură cu păr lung şi mătăsos, care- 
mi mângâie faţa pentru o clipă. 

— Vino cu mine! îmi suflă o voce la fel de mătăsoasă. 

N-am niciun motiv s-o refuz când îmi cere un lucru atât 

de mic. Mă scol şi o urmez. După ce mă împiedic 
bineînţeles de câteva trupuri întinse la pământ, fără ca să- 
mi aud însă nicio vorbă „de dulce”, reuşesc să trec printr-o 
uşă deschisă înaintea mea de Maria, apoi femeia umblă la 
un întrerupător şi-n jur se face lumină. 
Aşa mai merge! Acum pot s-o văd în sfârşit la faţă pe cea 
care mă luase. Femeia care-mi stă înainte are tot ce-i 
trebuie pentru ca să ducă omul în ispită, la fel ca şi surata 
ei din Biblie. Brunetă, cu pielea uşor arămie şi nişte ochi 
mari, migdalaţi, e măruntă de statură, dar din ea se degajă 
un „nu ştiu ce”, pe care-l simt cu toată fiinţa. Se uită la 
rândul ei la mine, îmi zâmbeşte şi-mi spune: 

— Aşează-te pe pat! 

Am uitat să vă spun că suntem într-un dormitor, dacă aşa 
se poate numi camera prevăzută cu un pat dublu, oglindă şi 
câteva scăunele joase. li fac pe plac, fiindcă iarăşi n-am 
motive temeinice s-o refuz. Pe dată, lumina se stinge, apoi 
simt că se apropie şi mai simt ceva. Femeia e complet 
dezbrăcată. Cum a reuşit să facă turul ăsta de forţă, nu 
ştiu. Pot să vă spun, însă, că n-am întâlnit în viaţa mea pe 
cineva care să se dezbrace cu o asemenea viteză. Acum m- 
am lămurit ce vor de la mine. Dacă şi ceilalţi, cei de 
dincolo, sunt în aceeaşi ţinută, atunci atât eu cât şi maiorul 
ne înşelăm, pentru că cei de aici nu fac parte din altă sectă 
decât cea a nudiştilor. In ceea ce mă priveşte, n-am nimic 
contra lor, dar doresc pe cât se poate să-mi păstrez 


îmbrăcămintea intactă. 

— Umblă uşor cu mine, drăguță, îi spun eu când simt că- 
mi desface nasturii de la cămaşă. Am în umăr o rană, care 
nu mă lasă să zbor, deşi aş vrea. 

— N-am ştiut, şopteşte ea, ridicându-se. 

Revine cu un pahar pe care mi-l îndeasă în mână: 

— Bea. N-o să mai simţi durerea! 

— Ce-i asta? 

Bea şi nu mai întreba. O să-mi mulţumeşti pe urmă! 

Mă smulg din mrejele glasului ei la fel ca şi colegul meu 
Ulisse din ghearele sirenelor şi, cum nu se găseşte nimeni 
să mă lege de catarg, gust numai puţin. Băutura n-are 
nimic suspect în ea. Doar atât că e dulce. Foarte dulce 
chiar. La ora asta, cu gura uscată din motive obiective, aş 
avea nevoie de exact contrariul ei. 

— De ce nu bei tot? 

— Fiindcă mi-e sete. Grozav de sete, iar ce-i aici în pahar 
e dulce. 

— O să-ţi facă bine. E o băutură pe care o fabricăm aici în 
casă, din plante diferite. 

Fie ce-o fi. Beau până la fund paharul şi pe dată mă 
cuprinde o căldură, cam de la patruzeci de grade în sus. 
Plus, desigur. Îmi şterg transpiraţia cu o mână, dar 
sudoarea începe să-mi şiroiască pe spate. Pe urmă totul se 
contopeşte într-un amalgam de culori sub forma unui 
curcubeu ce se învârte, se desparte în alt curcubeu mai 
mic, apoi într-o mulţime de cercuri, romburi şi pătrate. Mă 
simt mult mai bine, doar atât că nu mai pot suporta pe 
mine nimic. Când îmi revin şi deschid ochii, în cameră nu 
mai e atât de întuneric. Lângă mine Maria respiră 
precipitat, aşa că nu mi-e frică c-o să se repete povestea cu 
Bella. Vă închipuiţi ce fericire pe capul meu când o aud şi 
vorbind. 

— Ridică-te! 

Vocea nu-i mai păstrează nimic din dulceaţa de la 
început. Să zicem doar atât. E foarte oficială. Rolul ei s-a 


terminat desigur, iar acum urmează partea a doua. Mă simt 
complet sleit, dar sunt departe de a fi epuizat cu totul. Nu 
mai pricep nimic. Înainte nu ştia cum să facă să mă culce, 
iar acum se dă de ceasul morţii să mă scoale. Naiba să le 
mai înţeleagă pe femeile astea. Dacă nu ştie ce vrea, de ce 
nu-şi vede de treburi şi încurcă lumea? Mă ridic şi-mi caut 
hainele. 

— N-ai nevoie de ele, mă opreşte femeia. 

A, nu. Asta nu. Îi comunic intenţia mea fermă de a nu 
face un pas afară, dacă nu mi se redau hainele, când de sus 
se aude vocea binecunoscută a sfântului: 

— Lasă-l să se îmbrace! 

Auzind ordinul, Maria se potoleşte şi-mi dă ce i-am cerut. 
Curând nu mai există prin partea locului nici urmă de noi. 
Am ieşit afară şi ne-am reîntors în prima cameră. Acum s-a 
făcut lumină şi aici, aşa că-i pot vedea pe toţi. Nu sunt 
mulţi, cam douăzeci, şi, aşa cum m-am aşteptat, goi puşcă 
cu toţii. În afară de acest mic amănunt, adunătura e destul 
de simpatică. Majoritatea sunt tineri, lucru de mirare, dacă 
ar fi să judec după capul meu. 

— Fraţilor şi surorilor, sângele nostru s-a împrospătat cu 
un nou venit. Trebuie să-l botezăm. Ce ziceţi de numele 
ăsta, lacob? _ 

Desigur nimeni nu vine cu altă idee. In ceea ce mă 
priveşte, nu-mi cere părerea dacă sunt de acord sau nu şi 
nici nu-mi testează preferinţele. 

— Frate lacob, zice Colcer pe urmă, primeşte botezul. 

Acum îmi pare rău că n-am rămas dezbrăcat, fiindcă 
orice botez presupune şi ceva apă asociată. Sunt luat pe 
sus, aşezat pe o masă şi un binevoitor îmi toarnă în cap o 
găleată plină. Aş zice chiar un ciubăr dar, cum nu-l văd, mă 
abţin să fac aprecieri. 

— Acum eşti de-ai noştri, îmi zice Colcer, fără să se mai 
gândească la ceea ce i-am spus înainte. Anume că am să 
vin la ei de probă. 

— Să cântăm şi să-i mulţumim domnului, mai spune el. 


Şi, pe dată, toţi încep să facă vocalize, mai puţin 
cunoscutul dumneavoastră care habar n-are de nicio 
melodie cucernică. 

— Şi iartă-ne pe noi, cântă toţi în cor, cu ochii în tavan. 

Aşteaptă probabil o minune dar, cum nimic nu se 
întâmplă, sfântul îi invită la garderobă să-şi ia hainele şi să 
elibereze locul cât mai repede. 

— Să vii şi mâine, îmi spune el, încercând să vadă pe 
figura mea un semn de refuz. Mă feresc să-i spun ceva de 
genul ăsta şi declar foarte entuziasmat: 

— Cu plăcere, dar o vreau... pe Maria! 

Il văd că zâmbeşte pe sub mustăţi: 

— Fiule, asta e cam greu. Maria e cea mai bună dintre 
noi. Or să se supere celelalte... 

— O fi, dar eu o vreau pe ea! 

— Să mai vedem. Dacă nu poţi veni, nu-i nimic. Poţi s-o 
faci când vrei... 

Plec, uitându-mă la ceas şi minunându-mă cum de au 
trecut patru ore de când sunt aici. Culmea e că mi-e foame, 
o foame cumplită, când normal ar fi fost să nu mai am chef 
de nimic. Simt în mine o energie şi nevoia să ţopăi e atât de 
acută încât abia mă pot abţine... 

Ajung acasă tocmai când telefonul sună pentru ultima 
oară, aşa cum mi se întâmplă de obicei, fără excepţie. Cum 
pun mâna pe el, cum se emoţionează şi tace. Degeaba 
încerc să ghicesc cine are nevoie de mine la ora asta, 
pentru că n-am nicio şansă. Când, contrar aşteptărilor, îl 
aud din nou sunând. De data asta-l prind exact la fix. Ridic, 
spun „alo”, apoi aştept. Pe urmă, vine tonul, semn că cel de 
dincolo a închis. De acum încolo, n-o să mai ridic. Fac mic 
sunetul, muţind disculeţul acela pe care-l ştiţi spre 
clopoţelul mic, mă dezbrac în pijama şi mă culc. Sunt cam 
obosit după „şedinţa” de la Colcer. Adorm desigur repede şi 
visez tot felul de prostii, din acelea care-ţi fac somnul... 
nesomn. Visele se prelungesc cam mult şi, când mă 
trezesc, sunt lac de apă iar capul mă doare, să-mi 


pleznească nu altceva. 

Pentru asemenea dureri, am o soluţie infailibilă. Apa 
rece, din aceea din care se găseşte din belşug la robinet. 
Umplu un lighean cu lichidul transparent şi bag capul în el, 
ţinându-mă de nas. Când îl scot afară, văd că mi-e mai 
bine. Repet operaţia. Acum mi-e şi mai bine. Asta da 
medicament! 

Mă întorc în cameră şi vreau să mă culc din nou. Când 
mă întind pe pat, simt sub mine ceva tare. Pipăi cu mâna şi 
o scot având în pumn o piatră de mărimea unui ou de 
găină, în jurul căreia e înfăşurată o bucată de hârtie. O 
desfac, aprind veioza şi citesc singurul cuvânt scris pe ea: 

CRIMINALULE! 

Închid ochii, îi deschid, citesc din nou acelaşi cuvânt, apoi 
mă conving de un lucru, acela că aş face mai bine să dorm 
şi să las visele deoparte. Pun capul la loc pe pernă, stâng 
lumina şi las totul pe mâine. 


Maiorul Vlad vine la serviciu de dimineaţă, îşi lasă 
servieta lângă cuier, apoi deschide fereastra şi trage adânc 
în piept aerul. Astăzi se împlinesc douăsprezece ore de 
când s-a lăsat din nou de fumat. Recordul, trei zile, rezistă 
încă, dar mai e puţin şi va fi depăşit în mod sigur. 

După ce maiorul se satură de respirat, deschide geanta, 
scoate din ea un dosar şi se adânceşte în lectură. 

— Permiteţi, tovarăşe maior? întreabă figura zâmbitoare 
a locotenentului lonică, din pragul uşii. 

Vlad ridică ochii din hârtii şi dă drept peste faţa luminată 
de fericire a celuilalt. „O fi acceptat Amalia să-l ia de 
bărbat”, se gândeşte maiorul, fără să-şi poată explica altfel 
bucuria lui lonică. 

— Ce s-a întâmplat, întreabă totuşi Vlad, fără să mai 
ridice ochii. 

— L-am găsit pe soţ, tovarăşe maior. Nu este decât unul 
care nu ne poate spune unde se află soţia, şi acela se 
numeşte lorgu Dobrescu. 


De data asta maiorul are de ce ridica ochii: 

— Nu mai spune. Prietenul Elenei Popescu? 

— Chiar el. Cum i-am văzut numele în dosar, nici n-am 
mai stat să mă gândesc şi am fugit la avocatul lui. Ceea ce 
am aflat de la el coincide cu presupunerile noastre. lorgu e 
în divorţ cu nevasta de aproape un an de zile, iar femeia nu 
e de acord cu despărţirea, decât dacă lorgu Dobrescu îi lasă 
ei casa. S-ar părea că avem mobilul crimei aici. 

— Măi lonică, tu sări de la una la alta. Întâi tragi pe Alex, 
apoi, când ţi se iveşte alt suspect, uiţi de primul şi-l preferi 
pe celălalt. Pot să te întreb de ce? 

Locotenentul tace încurcat de remarca lui Vlad. Oricât ar 
fi de subiectiv, tot nu poate să nege că superiorul are 
dreptate. 

— Prin descoperirea identităţii victimei, am făcut un mare 
pas înainte, dar nu pe cel decisiv. Avem o dovada acum că 
Elena Popescu e implicată cumva în ancheta noastră. Se 
impune cu atât mai mult s-o găsim. N-ar fi de mirare să se 
afle chiar la lorgu acasă. Află adresa şi caut-o acolo. In caz 
că dai de ei, adu-i încoace. 

— Adresa o am de la avocat, tovarăşe maior. 

— Foarte bine. lei cu tine câţi oameni vrei, te duci acolo 
şi-i rogi politicos să vină cu tine, deoarece un oarecare 
maior Vlad vrea să le spună o vorbuliţă la ureche. S-ar 
putea să ne spună lucruri interesante. 


Dis-de-dimineaţă, locotenentul Cazacu, purtând nelipsita 
servietă diplomat în mână, îşi îndreaptă paşii spre unicul 
hotel, numit „Bulevard” în amintirea unor vremuri când, 
probabil, acolo fusese o şosea sau ceva asemănător. Cu 
vremea, clădirea modernizată de nenumărate ori, funcţie 
de capriciile câtorva arhitecţi, îşi pierduse mult din forma 
iniţială, dar nimic din inconfortul binecunoscut nefericiţilor 
pasageri ocazionali. 

Pe drum, ca orice lucrător conştiincios, locotenentul îşi 
făcuse un plan de bătaie, luând în considerare până şi 


ipoteza puţin probabilă că funcţionarii de acolo or să vrea 
să ascundă adevărul. lnarmat cu toate argumentele 
posibile, Cazacu intră în holul impunător şi se îndreaptă 
glonţ spre recepţie. 

— Camere după ora doisprezece, îl ia în primire o 
fetişcană brunetă, care îşi face de lucru cu nasul vârât într- 
un registru. 

Cum hotelul respectiv nu e „Intercontinentalul” şi nici 
vreun alt hotel central, aglomerat în orice zi a săptămânii, 
Cazacu nu se pierde cu firea şi aşteaptă răbdător ca fata 
să-i acorde puţină atenţie. 

— V-am spus. Camere după ora doisprezece, zice din nou 
funcţionara fără să se uite cu cine stă de vorbă. 

— Aveţi un director pe aici, se interesează locotenentul 
după încă un sfert de oră de aşteptare. 

— Degeaba, tot nu vi se va da cameră până la ora 
DOISPREZECE! 

— Dar eu nu vreau cameră, izbucneşte locotenentul. 
Vreau să stau de vorbă cu directorul. Miliția! 

In faţa legitimaţiei pe care Cazacu i-o vâră sub ochi, fata 
se transformă în amabilitatea întruchipată. 

— De ce nu spuneţi aşa? Luaţi-o pe coridor la stânga şi o 
să vedeţi o uşă pe care scrie „Direcţia”. Dar să ştiţi, îi strigă 
ea, tovarăşul director n-a venit încă! 

— Atunci poate mă ajutaţi dumneavoastră... 

— Aveţi calitate oficială, sau vreţi să vă ajut, aşa, pentru 
dumneavoastră? 

— Cât se poate de oficial, i-o retează locotenentul, 
scoțând un carneţel din geantă. 

Vederea caietului cu coperţi negre îi provoacă o oarecare 
nelinişte femeii. 

— Ce doriţi să ştiţi? 

— Aţi avut acum câteva zile un pasager, un străin, pe 
nume Pârvu. V-aş ruga să vă uitaţi în registrul pe care cred 
că-l ştiţi pe dinafară, după cât de atentă îl studiaţi înainte, 
şi să-mi spuneţi dacă a locuit la dumneavoastră sau nu. 


Funcţionara, pe al cărei ecuson scrie mare, cu litere aurii: 
Emilia Băluţă, nu schiţează niciun gest şi spune: 

— Nu-i nevoie să mă uit. În tura mea a venit. Eu l-am 
înregistrat. 

— Perfect, se bucură Cazacu, mirat de un asemenea 
noroc. 

În calculele lui, funcţionarul care-l luase în primire pe 
Pârvu ar fi trebuit să fie liber pe câteva zile, cu recuperare 
fireşte, iar căutarea lui ar fi durat suficient de mult ca 
maiorul să se întrebe cum naiba de locotenentul se mişcă 
aşa încet, când are de adus la îndeplinire o sarcină de 
nimica toată. 

— Mai era cu cineva când a venit? 

— Da. Era însoţit de un român, un gigant înalt şi solid, 
cum n-am văzut mulţi prin oraş. Îl cheamă... Un moment să 
mă uit, Micu. 

— Şi mai cum? 

— Nu e trecut, am omis, zice speriată fata căutând un 
prenume care nu există în registru. 

— l-aţi luat datele din buletin sper. Sau nu-l avea la el. 

— Fără buletin nu avem voie să dăm camere, zice 
indignată fetişcana, de parcă orice umbră de bănuială 
aruncată asupra hotelului ar fi fost o jignire personală 
pentru ea. 

— Daţi-mi vă rog datele să le scriu. Vasăzică, Micu şi nu 
se mai ştie cum, domiciliul stabil în Botoşani, strada Teilor 
numărul 7. Să sperăm că tot acolo locuieşte, îşi zice 
Cazacu, închizând carneţelul. 

Înainte de a pleca se simte tentat să-şi vâre nasul niţel în 
scriptele hotelului dar, cum nu vrea să le ia pâinea de la 
gură colegilor de la „economic”, se abţine, mulţumeşte 
politicos şi, după ce-i urează funcţionarei distracţie plăcută 
în continuare, lucru care-o face să se înverzească la faţă, 
pleacă. Perspectiva unei deplasări la Botoşani nu-i face 
mare plăcere, fiindcă numai drumul până acolo durează 
vreo opt ore bune. Nu-i rămâne decât să spere că maiorul 


va rezolva altfel problema, cerând ajutorul colegilor de 
breaslă din oraşul de reşedinţă al lui Micu. 


Instalat confortabil în Dacia miliției, locotenentul lonică, 
însoţit de unul din colegii săi mai mic în grad, străbate în 
mare viteză străzile oraşului. Ca totdeauna atunci când 
merge cu şoferul preferat al maiorului, lonică stă în spate, 
din spirit de prevedere, cedând locul de lângă şofer 
plutonierului Avasiloaie. 

— La ce număr spuneţi că este, tovarăşe locotenent? se 
interesează şoferul, încetinind viteza bolidului pe patru 
roate. 

— 24. 

— Nu mai e mult, 20, 22... Aici. 

Locotenentul descinde din automobil, pipăindu-și cu o 
mână pistolul, iar cu cealaltă mandatele de aducere 
semnate de procuror. 

— Dumneata rămâi jos în stradă, îi spune şoferului lonică. 
Avasiloaie, mergi cu mine! 

Astfel, cei doi urcă treptele pe care l-aţi văzut nu demult 
pe Pavel şi sună la uşa lui lorgu. Auzul locotenentului nu 
poate fi înşelat de paşii uşori din dosul peretelui. 

— Deschideţi, miliția! strigă el ceva mai tare decât ar 
trebui. 

Paşii se depărtează la fel de uşor, în timp ce lonică se 
gândeşte pentru prima oară că n-ar fi fost rău să fie mai 
mulţi pe acolo. 

— Du-te în spatele casei, să n-o şteargă cineva pe acolo, 
îi ordonă el plutonierului, fără să mai piardă timp. 

Acesta se execută în pas alergător, în timp ce lonică sună 
în continuare, insistând. 


— Am primit răspunsul de la Botoşani, îi spune Vlad 
locotenentului Cazacu. Pe clientul nostru îl cheamă Micu 
Isarie şi e binecunoscut pe acolo. Are cazier. A făcut doi ani 
pentru bătaie. l-a rupt unuia coastele dintr-o lovitură. Pe 
urmă, s-a cuminţit, dar de lucrat tot nu lucrează pe nicăieri 


iar acum lipseşte din oraş de câteva săptămâni. Trebuie să- 
| găsim neapărat. L-am dat în urmărire pe tot teritoriul. În 
ceea ce-l priveşte pe Pârvu, ăsta şi-a luat zborul, la propriu, 
nu la figurat, de pe aeroportul Otopeni, la câteva ore după 
tranzacţia cu Udrescu. Exact aşa cum m-am aşteptat. N-a 
mai stat să piardă vremea şi s-a grăbit să-şi valorifice 
investiţia. Să-i fie de bine şi să aştepte să crească ce crede 
el din pământul în care va sădi legumele alea. Acum, 
înainte de a pleca, te rog să-mi faci un serviciu. Caută-l pe 
lonică şi anunţă-l că vreau să-i văd achiziţia. Să mi-o aducă 
încoace. 

Cazacu pleacă grăbit nevoie mare, iar maiorul rămâne în 
aşteptarea unei vizite, pe care o dorea de foarte multă 
vreme. Cum nu era din vina lui, că n-avusese plăcerea până 
atunci să dea ochii cu Elena Popescu, Vlad nu-şi face 
probleme prea mari, gândindu-se că va găsi el un mijloc s-o 
facă să vorbească. 

— Am adus-o, tovarăşe maior, zice lonică intrând în birou 
în spatele unei făpturi blonde, angelică la înfăţişare, dar 
având ceva vulgar în felul cum se mişca. 

— Luaţi loc, domnişoară, cum aţi dormit? o întreabă 
maiorul, de parcă toată noaptea nu avusese altă grijă decât 
să ştie cum s-a simţit femeia în noaptea trecută! 

Elena nu răspunde. E tot supărată, aşa că Vlad se 
gândeşte s-o împace anunţând-o cu bucurie în glas că s-a 
gândit să-i dea drumul. La auzul vorbelor pe care le aştepta 
demult, Elena spune înţepată: 

— Era şi cazul. N-aveţi niciun motiv să mă ţineţi aici. 

— De ce? întreabă maiorul, e o plăcere pentru noi să vă 
putem găzdui cât mai mult timp. Să cred că nu v-a plăcut 
aici? 

— Când pot pleca? 

— Imediat, domnişoară, îi răspunde Vlad. 

Ca împinsă de un resort, femeia se ridică de pe scaun. 

— Pot să-mi recapăt lucrurile. 

— Imediat... ce ne veţi răspunde la câteva întrebări, o 


întoarce maiorul ca la Ploieşti, spre dezamăgirea femeii. 

— Dar spuneaţi că... 

— Menţin cele promise, dacă ne ajutaţi să facem lumină 
într-o poveste care ne râcâie de multă vreme pe mine şi pe 
tovarăşul locotenent aici de față.. 

— V-am mai spus şi ieri. Nu ştiu nimic. Sunt bolnavă, am 
concediu medical. Sufăr cu nervii, aşa că nu aveţi niciun 
drept să mă ţineţi aici. 

— Vă puteţi plânge de linişte? se repede lonică. La noi 
aveţi exact ceea ce vă trebuie ca să vă însănătoşiţi grabnic. 
Nici musca nu se aude. Am sau n-am dreptate? 

— Nu zic că n-aveţi, dar oricum nu prea seamănă a 
odihnă şederea la dumneavoastră aici. 

Sătul de discuţii sterile, maiorul ia frânele în mâini şi 
declară: 

— Una şi cu una fac două. Dacă vreţi să plecaţi de aici, 
trebuie să ne răspundeţi la câteva întrebări. 

— Şi dacă nu? 

— Atunci vă pun sub acuzare pentru complicitate la 
crimă şi vă arestez, până la judecarea procesului. Alegeţi. 
N-am prea mult timp de palavre. 

— Riscaţi să luaţi douăzeci de ani, îi, face cunoscut pe un 
ton dulce lonică. Adăugându-i la cei douăzeci şi cinci, ai 
dumneavoastră, rezultă patruzeci şi cinci... Socoteală 
simplă. 

Elena păleşte, se uită să vadă unde-i gluma, pricepe că 
nu e niciuna pe acolo, apoi îşi vâră capul în palme şi spune 
cu vocea gâtuită: 

— Întrebaţi-mă ce doriţi să ştiţi. 

— În primul rând, unde se află lorgu Dobrescu? 

— Nu ştiu. A plecat acum două zile şi de atunci nu l-am 
mai văzut. Nici bani nu mi-a lăsat pentru mâncare. A plecat 
într-o noapte de acasă, împreună cu alţi doi inşi... 

— Cine sunt aceştia, ştiţi? 

— Pe unul îl cunosc. Îl cheamă Pavel. A mai fost pe la noi. 
Pe celălalt nu l-am mai văzut până atunci. Au plecat, 


spunându-mi că se întorc până dimineaţă, dar l-am aşteptat 
degeaba. N-a mai venit. 

— Care Sunt relaţiile dumneavoastră cu lorgu? 

— Vrem să ne căsătorim. După ce va divorta, se înţelege. 

— E însurat? 

— Da. 

— O cunoaşteţi pe nevasta lui? 

— Nu. 

— N-aţi văzut-o niciodată? 

— Nu. Niciodată. 

Vlad termină cu întrebările pentru moment, pregătindu- 
se să declanşeze atacul decisiv. 

— Spuneţi-ne, ce-aţi căutat în seara zilei de 24 iulie în 
apartamentul prietenei dumneavoastră, Rodica Tecuci, 
împreună cu un oarecare Alex E. G. 

Elena nu reacţionează în niciun fel: 

— In seara aceea n-am fost acolo, ci am dormit la lorgu. 
Nu ştiu ca la Rodica să fi fost un bărbat cu numele de Alex 
E. G. 

Replica a fost dată mult prea repede, după părerea 
maiorului, pentru ca să fie adevărată. 

— Sunteţi sigură? 

— Absolut. 

— Dar pe data de 22, în jurul orei prânzului? 

Elena cade pe gânduri. 

— Pe 22, asta a fost marţi... Marţi mi se pare că am fost 
în oraş cu Vera. 

Maiorul o priveşte compătimitor, în aşa fel că femeia-şi 
dă seama, fără să fie nevoie de cuvinte, că a sfeclit-o. 

— Cum se face că vă aduceţi aminte atât de bine ce-aţi 
făcut pe data de 24, iar ziua de 22 vă e mult mai neclară? 
Ce s-a petrecut pe data de 24, domnişoară Elena Popescu? 

— Nu ştiu. Mi-a rămas în minte pur şi simplu, fără vreun 
motiv anume. Poate pentru că m-am întâlnit cu lorgu şi nu 
ne mai văzusem de multă vreme. 

— Uite ce e, zice Vlad plictisit, haide să lăsăm joaca, 


pentru că pe mine teatrul nu mă amuză decât pe scenă şi 
jucat de profesionişti. În casa prietenei dumitale s-a comis o 
crimă. Ştii ce-i aia o crimă, aşa-i? 

lar cea care a fost omorâtă nu e alta decât nevasta 
prietenului dumitale lorgu. Tot mai susţii că nu ştii nimic? 

Tăcerea e singurul răspuns. Fetei i-a pierit graiul, iar din 
curajul cu care înfruntase întrebările maiorului n-a mai 
rămas nici urmă. 

— Ce garanţie ai, continuă Vlad pe acelaşi ton amabil, că 
lorgu Dobrescu nu va recunoaşte totul, dând, de exemplu, 
vina pe dumneata? S-au mai văzut cazuri. Atunci mai 
merită să-l aperi? Gândeşte-te bine ce rişti. Să-ţi petreci cei 
mai frumoşi ani în închisoare. 

— Vă rog să mă credeţi, nu ştiu nimic. 

— Mai ai timp de gândire până mâine. Poate-ţi aminteşti. 
Te poţi duce acasă, dar ia aminte. Să nu faci prostii. N-ai 
nicio şansă la zece mii să scapi, în caz că te gândeşti să 
fugi. lar pe Iorgu îl vei găsi aici, atunci când vei veni. E doar 
o chestiune de timp să punem mâna pe el. 

Femeii nu-i vine să creadă când vede uşa deschisă în faţa 
ei. Rămas singur, împreună cu lonică, maiorul face câteva 
înseninări pe nişte file albe, apoi zice: 

— Mâine va veni aici şi ne va spune tot. Dacă nu, 
înseamnă că e mai tare decât credeam. Am lăsat-o să se 
gândească dacă dragostea ei pentru lorgu merită sacrificiul 
de a sta în închisoare atâta vreme. Nu m-ar mina, continuă 
Vlad, ca până mâine să descopere că nu ţine la el atât de 
mult cât credea. 

— Dacă fuge, tovarăşe maior. 

— Nu-i nicio problemă. O s-o prindem repede, iar lucrul 
ăsta-l ştie şi ea, chiar mai bine oa noi. 

— Deci, tot lorgu, zice lonică ca şi cum ar fi ştiut el că 
Dobrescu e criminalul. 

— Nu e sigur. Ceea ce vreau eu acum e să adun faptele 
la un loc, să le amestec bine şi să vedem dacă nu dă oala-n 
foc, adică dacă nu răsuflă ceva. Ar fi de mirare ca cei doi, 


care au un amestec în crima asta, fără îndoială, să nu se 
acuze reciproc. Totdeauna aşa se întâmplă. Ce să-i faci, în 
ziua de azi nu mai poţi avea încredere nici măcar într-un 
complice. Atunci când, nu ştii ce a declarat celălalt, e foarte 
uşor să te dai de gol. Ai numai niţică răbdare să-l găsim pe 
Dobrescu şi dacă nu ţi-o place... 

— Unde a putut dispărea? 

— Poate a simţit ceva în aer. Unii infractori au 
proprietatea de a simţi cutremurele care-i primejduiesc, 
mai ceva ca animalele sălbatice. N-avea grijă, c-o să-l 
găsim noi. Am şi început investigaţiile. Am multiplicat 
fotografia şi am distribuit-o, dar cel mai tare ne încurcă 
faptul că individul ăsta nu lucrează nicăieri. 

— Poate ar fi bine să-i percheziţionăm locuinţa. S-ar 
putea să găsim ceva... 

— Nu-i rea ideea. O să încerc să obţin un mandat. Vino 
peste o oră să-l iei şi nu mai pierde timpul. 

— Nu vă faceţi griji, tovarăşe maior, o să fie totul bine, 
zice lonică. 

— Ţi-a ghicit Amalia în cafea, de ştii atât de bine? Sau e 
doar o părere personală? 


Întors la locuinţa lui lorgu, locotenentul are surpriza s-o 
găsească pe Elena deschizând uşa. 

— Uite că ne întâlnim din nou, domnişoară, îi zice vesel 
locotenentul, bucuros de revedere. Dar parcă era vorba să 
meditaţi acasă la dumneavoastră, nu aici. Cum se face că 
aţi greşit drumul şi, mai ales, de unde aţi avut alte chei? 
Fiindcă ale dumneavoastră au rămas la noi, continuă lonică, 
legănând pe degetul arătător cheile de la locuinţa lui lorgu, 
confiscate de la Elena. 

— Mai există un rând de chei, puse bine la un loc sigur, 
răspunde femeia. Pentru caz de nevoie... 

— Mă bucur că mi-aţi spus. Acum ce aveţi de gând să 
faceţi în orele care v-au mai rămas? Rămâneţi aici şi ne 
asistați la percheziţie, sau plecaţi acasă? 


— Dacă se poate, aş rămâne, zice încet Elena. 

— Cum vreţi, răspunde locotenentul ferm hotărât să fie 
cavaler. 

Încetul cu încetul, casa lui lorgu e trecută prin sită, de 
nişte specialişti în materie, fără ca să se descopere nimic 
deosebit. Uitându-se din când în când la Elena, lonică se 
hotărăşte în cele din urmă s-o angajeze pe post de 
barometru, fiindcă aproape sigur că n-o va convinge să 
joace împreună jocul acela cu rece-cald. Deci, mulţumindu- 
se să privească din când în când pe furiş la fată, 
locotenentul începe să se plimbe prin cameră, apropiindu- 
se de mobile. Pe faţa Elenei nu se citeşte nimic. 

„Dacă e ceva ascuns, nu e aici, constată lonică în cele 
din urmă. Prea stă liniştită”. Mulţumit de constatare, trece 
în bucătărie, cu efecte mult mai multumitoare pe fizionomia 
femeii. „Aici trebuie să fie!” Îşi spune încântat locotenentul, 
strigându-le celorlalţi doi: 

— la veniţi încoace. 

Teama iniţială afişată de Elena se transformă în panică. E 
gata s-o ia la fugă, dar lonică, o opreşte: 

— Vreţi să plecaţi tocmai acum? Pentru ce? 

— Sunt obosită... Foarte obosită. M-aş duce acasă. 

— Credeam că vreţi să rămâneţi aici. Dacă nu, de ce aţi 
venit totuşi? 

— Puterea obişnuinţei, cred, mai zice ea reaşezându-se la 
loc pe scaun. 

lonică, împreună cu cei doi colaboratori, mută din loc 
mobilele din bucătărie, vreo jumătate de oră, fără niciun 
rezultat. 

„Şi-a bătut joc de mine!” se gândeşte înciudat 
locotenentul tentat foarte să-i tragă o înjurătură. De îndoit 
nu se îndoieşte nici o clipă că ceva trebuie să fie pe aici. 
Altfel ce rost ar fi avut ca Elena să dorească să stea? Şi mai 
presus de asta: ce rost avea să rişte o întoarcere? Speranţa 
că-l va găsi pe lorgu acasă? In niciun caz. Putea presupune 
că locuinţa e supravegheată şi nu s-ar fi înşelat deloc. Cu 


toate astea a riscat. 

— Noi am terminat, zice unul din cei doi colegi de 
suferinţă ai lui lonică, frânt de oboseală. Dacă e ceva pe 
aici, atunci e atât de bine ascuns, încât numai dacă 
fărâmăm mobila în bucăţi, mai avem o şansă de a-l 
descoperi. Locotenentul e gata să le dea dreptate, când îşi 
aduce aminte de ceva. Se întoarce spre Elena şi cu 
dulceaţă în glas îi spune: j 

— Noi plecăm. Pot îndrăzni să sper că ne însoțiți? Imi 
pare rău că n-avem drum pe la Colcer, că v-am fi lăsat 
acasă. 

— Nu-i nevoie, zice uşurată fata. Mă descurc eu cumva. 

— A, era să uit, se întoarce lonică din prag, într-o 
ipostază gen Colombo. De percheziţionat casa am 
percheziţionat-o, nimic de zis. Merităm felicitări. Dar a mai 
rămas ceva. Scaunul acela! 

Şi locotenentul arată cu un gest larg scaunul pe care 
stătuse Elena. Figura palidă ca ceara care-i stă în faţă îi 
demonstrează lui lonică un lucru evident de altfel. De data 
asta a nimerit-o! Astfel, locotenentului nu-i trebuie mai mult 
de o clipă pentru a scoate de sub el un obiect 
dreptunghiular în care recunoaşte un buletin de identitate. 
Îl deschide şi remarcă încântat că-mi aparţine. 

— Putem pleca, le zice el celorlalţi, fluturând ca pe un 
trofeu actul meu de identitate. 

Şi de data asta, trupa se pune în mişcare, având ca 
destinaţie miliția din localitate. 


CAPITOLUL XII 
În care Micu face o călătorie pe buzunarul 
statului, iar maiorul Vlad reuşeşte să-şi adune 
suspecţii la un loc şi să le facă cunoştinţă. 


Despărţindu-se de Pârvu la aeroport, Micu îşi şterge o 
lacrimă. Orice s-ar zice, trei săptămâni petrecute împreună 
sunt trei săptămâni, nu trei zile, aşa că malacul începuse să 
simtă pentru celălalt un sentiment cald de prietenie. E 
drept că, la plecare, mărinimos cum îl cunoaştem, Pârvu-i 
dăruise o sumă nu de ici-colea, 100 000 de lei, albaştri şi 
frumoşi, numai buni de tocat prin cârciumi, dar lucrul ăsta 
n-are nicio legătură cu prietenia de care vă vorbeam 
înainte. „Ce-o să mă fac singur?” se întreabă el amărât 
nevoie mare, în timp ce admiră aerogara de pe terasa ce-o 
înconjoară. Femeia care-l observa de câtva timp în mod 
discret, ascunsă în dosul unor ochelari în degrade, se 
apropie ca şi cum ar fi simţit la fix că Micu are nevoie de 
cineva căruia să-i povestească necazurile. 

— Nu eşti de pe aici, aşa-i? îl ia ea în primire când vede 
că malacul a coborât ochii din cer unde se pierdea avionul 
lui Pârvu, în pământul de lângă el. 

— Poftim? se trezeşte la realitate Micu. 

— Spuneam că nu eşti de pe aici, repetă femeia, fără să- 
şi dezlipească privirea de la el. ` 

Micu începe să simtă brusc oarecare nelinişte. In viaţa lui 
nu mai păţise una ca asta. 

— Ce zici? Mergem să bem ceva? 

Femeia continuă să aibă iniţiativa, în timp ce Micu nu-şi 
revine din uimire cu una cu două. Când acceptă în sfârşit, o 
face tocmai la timp, pentru că cea de lângă el începuse să 
aibă impresia că are de-a face cu un mut. 

— Unde mergem? 

— Ştiu eu un loc liniştit, îi şopteşte femeia luându-l de 
braţ. 

Mândru nevoie mare că are o asemenea frumuseţe 


agăţată de el, Micu urcă în maşină, după ce deschide 
înainte portiera femeii. 

— Cum te cheamă? 

— Micu. Dar pe tine? 

— Eleonora. 

Prezentările fiind făcute, cei doi tac din lipsă de subiecte 
de conversaţie, până ce ajung la destinaţie. Localul 
binecunoscut Eleonorei nu e altceva decât un mic 
apartament cochet, situat nu departe de statuia aviatorilor. 
Intrând, Micu se loveşte bineînţeles de pragul de sus, fără 
ca totuşi să-i vină mintea la cap. Ispititoarea frumuseţe de 
lângă el îi răpise „uzul raţiunii”. 

— Fă-te comod, îl invită ea, fără să specifice şi ce vrea să 
spună cu vorbele astea. 

Noţiunea de „comod”, fiind deosebit de largă, Micu, 
temându-se să nu facă vreo gafă, se mulţumeşte să se 
aşeze pe o canapea cu spătar şi să aştepte continuarea. 
Femeia nu-i aruncă decât o privire apoi, zâmbind, dispare 
pentru o vreme. Când se întoarce, aduce o tavă pe care se 
găseşte o sticlă cu coniac. 

— Să bem pentru cunoştinţa noastră, toastează ea, 
umplându-i paharul lui Micu. 

Goriloiul n-are nimic împotrivă, aşa că dă paharul pe gât, 
fără multe mofturi. Eleonora îi umple din nou paharul, apoi 
se scuză pentru o clipă, lăsându-l să savureze băutura. 
Când se întoarce, are pe ea un halat alb de baie, dintr-un 
material buclat, sub care, se poate ghici fără prea mult 
efort, nu poartă mare lucru. 


„La dolce vita” durează pentru Micu vreo două zile, timp 
în care din banii lăsaţi de Pârvu cu atâta mărinimie dispar 
ca şi cum n-ar fi fost vreo zece mii de lei. Eleonora se 
dovedise o fată foarte bună, atâta doar că avea gusturi 
selecte, care se cereau satisfăcute. Fără să-şi dea măcar 
seama, Micu se transformase dintr-un bădăran în 
amabilitatea  întruchipată, florile şi celelalte cadouri 


nelipsind de la nici o întâlnire. Din nefericire, orice lucru 
frumos are şi un sfârşit, după cum ştie toată lumea, aşa că, 
într-o seară, pe când se întorceau pe jos de la Athenee 
Palace, locul lor obişnuit de petrecere a orelor în care 
lumina zilei le lipsea, se văd acostaţi de doi bărbaţi în civil, 
amabili foarte. 

— Actele dumneavoastră, miliția! 

Micu scoate buletinul firesc, ca un om care nu are de ce 
se teme. 

— Pe dumneavoastră vă căutăm. Vă rugăm să ne urmaţi! 

— Pentru ce? Doar n-am făcut nimic, se apără acesta, 
întrebându-se dacă are rost să se opună sau nu. Din fericire 
pentru toată lumea, amintirea zilelor în care libertatea îl 
lipsise e încă foarte puternică în mintea gorilei aşa că, în loc 
să procedeze aşa cum ar fi fost de aşteptat din partea unui 
gigant ca el, se lasă condus frumuşel spre o maşină, în care 
se strecoară cu greu. 

— Veniţi şi dumneavoastră, o invită pe Eleonora cel care 
pare mai mare în grad dintre cei doi. O să vă lăsăm acasă, 
înainte de a merge la miliţie. 


Nu peste multă vreme, Micu se vede instalat într-un 
compartiment de clasa a doua şi, însoţit de un reprezentant 
al legii, ia drumul exilului. Părăsind Bucureştiul şi mai ales 
părăsind-o pe Eleonora, Micu simte cam ce trebuie că a 
simţit Ovidiu când a aflat că este exilat la Pontul Euxin. O 
jale imensă. Tovarăşul lui de drum, oare are însărcinarea 
să-l predea unde trebuie pe malac, nu pare dispus să stea 
de vorbă cu el şi nici să joace „Popa prostu'” pe bobârnace, 
aşa cum doreşte Micu. Cele câteva ore de drum promit să 
fie foarte plictisitoare. Din fericire, doborât de oboseala 
ultimelor zile, gorila reuşeşte să adoarmă şi trage la 
aghioase fără pauză, până ce trenul intră în gara liniştitului 
nostru orăşel. Tovarăşul de drum, se vede nevoit, astfel, să- 
| trezească, oricât de rău i-ar părea. 

— Am ajuns, trezeşte-te, îl zguduie el fără prea multă 


milă. 

— Ce? Unde? sare Micu în sus. 

— Trebuie să coborâm. Pune-ţi pantofii şi haide. 

Aşa se face că maiorul Vlad îl are ca oaspete pe Micu, la 
una din primele ore ale dimineţii, chiar ceva mai devreme 
decât i-ar fi convenit lui. 

— Mulţumesc pentru  operativitate, îi spune «el 
miliţianului, semnând foaia de luare în primire. 

Malacul se vede ajuns pe post de marfă, lucru nu chiar 
plăcut, dar preferă să tacă, aşa ca să nu-şi complice 
situaţia. 

— Domnul Micu lsarie, dacă nu mă înşel, zice maiorul 
după ce se vede singur cu gorila. 

— Chiar el, tovarăşe maior, sare acesta în picioare. 

— la loc, nu te osteni. Probabil călătoria a fost obositoare, 
aşa că te rog să mă scuzi că nu te las să te odihneşti. Am 
însă nevoie de informaţii pe care numai dumneata mi le 
poţi da. 

Micu clatină din cap în semn că a înţeles motivul pentru 
care maiorul e nevoit să săvârşească o asemenea 
impoliteţe. 

— Dacă trebuie, trebuie! Cu ce vă pot ajuta? 

— Întâi te rog să treci pe fotoliu. Scaunul ăsta e cam prea 
fragil pentru dumneata. Nu te supăra, e trecut la mine pe 
inventar. 

În timp ce Micu se mută, maiorul îi mai studiază odată 
figura de bonom, apoi îşi spune bucuros că se va înţelege 
cu el precis. Aşa cum v-aţi dat seama, de colaborarea cu 
Micu depind o mulţime de lucruri. 

— Să începem, dacă n-ai nimic împotrivă. Doreşti o 
cafea? O ţigare? Nu fumezi? Foarte bine. M-am lăsat şi eu 
nu demult. la spune-ne, domnule Micu, în ce împrejurări l-ai 
cunoscut pe un oarecare Pârvu Joe? 

— Ne-am întâlnit imediat ce a venit în ţară. Eram la Gara 
de Nord unde căram bagaje ca să câştig un ban. l-am 
plăcut, fiindcă m-a întrebat dacă nu vreau să câştig un ban 


uşor, aşa, ca la vreo cincizeci de mii de lei. l-am răspuns că, 
dacă e vorba de ceva ilegal, nu şi-a găsit omul, fiindcă eu 
am fost la pârnaie şi n-am chef să mă întorc acolo. A râs, 
apoi mi-a spus că nici vorbă nu-i de aşa ceva, fiindcă el nu 
face altceva decât să-şi caute rudele, lucru ce nu poate fi 
pedepsit de nici o lege din lume. Atunci am zis da şi am 
plecat împreună. Mi-a cumpărat haine după ce am venit 
aici şi s-a purtat frumos cu mine. N-am de ce să mă plâng. 

— El ţi-a dat banii? 

— Ăi o sută de mii? Da, el. 

— De ce a mărit suma? 

Micu râde. 

— E o poveste lungă... 

— Am timp. Vorbeşte! 

— După ce am ajuns aici, mi-am dat seama că nu e lucru 
curat cu căutatul ăsta al lui. E adevărat, căuta un om, dar 
nu-i era rudă aşa cum nu sunt eu cu dumneavoastră. l-am 
spus-o şi atunci mi-a explicat că e vorba despre un tip care- 
| escrocase cu o sumă mare de bani în timpul uneia din 
călătoriile lui aici. Cu alte cuvinte, vroia să-şi recapete 
banii. 

— Când a spus că fusese escrocat? 

— Anul trecut. 

— Te-a minţit. N-a mai fost în ţară de vreo douăzeci de 
ani. 

Malacul ridică din umeri. 

— N-am ştiut. Cine era să-mi spună? 

— Şi ai acceptat să-l ajuţi şi-n condiţiile astea? 

— Da. M-am gândit că, dacă omul e un escroc, ajut legea 
să facă dreptate în mod indirect, desigur. 

— Continuă, îl invită maiorul lămurit asupra felului de a 
gândi al lui Micu. 

— L-am căutat pe escroc câteva zile, fără să dăm de el. 
Pârvu nu-i ştia numele. Tot ce aveam de făcut era să 
mergem în fiecare seară la un restaurant numit „Hanul cu 
Cuc”, să căscăm urechile şi să ne holbăm la consumatori. 


Pârvu nu scăpa din ochi cântăreaţa de acolo, o femeie 
grozav de frumoasă, în timp ce eu trebuia să mă uit să văd 
cu cine stă de vorbă. Curând am descoperit că femeia se 
avea grozav de bine cu responsabilul de local, unul Onu 
Gheorghe. 

— Nu-i de mirare. E un fenomen obişnuit, intervine 
maiorul în discuţie. 

— Pentru dumneavoastră, sau pentru mine. Dar Pârvu 
ştia ceva ce nu ştiam nici eu şi nici dumneavoastră. S-a dus 
într-o noapte la cântăreaţă acasă şi, când s-a întors, avea 
câteva cartuşe de ţigări mai puţin şi alte câteva nimicuri, 
cum ar fi spray-uri, parfumuri, pe care le dăduse în 
schimbul unor informaţii. Din seara aceea, am lăsat-o în 
pace pe femeie şi am început să-l urmărim pe responsabil. 
Într-o noapte, de acolo au ieşit doi tipi, pe care-i mai 
văzusem de câteva ori pe acolo. Ne-am luat după ei până la 
o cârciumă de mahala şi, dându-le de băut, am putut afla 
că Onu Gheorghe omorâse un om. 

— Ce spui? întreabă maiorul. 

Vorbele lui Micu nu se lipesc deloc peste ipotezele 
construite cu atâta trudă de maior în lungile sale discuţii cu 
lonică. 

— Pe cine omorâse? O femeie? 

— Nu. Un profesor pe nume Patrocle. 

Maiorul se uită stupefiat la Micu. 

— Ce tot vorbeşti acolo? 

— Aşa ne-au spus ăia doi, după ce băuseră bine. Sau 
credeţi că inventez? 

— Nu. Mi se părea doar ciudat. Spune mai de parte. 

— A doua zi ne-am dus la Onu acasă. Pârvu a intrat 
singur în timp ce eu am rămas afară. Până nu s-au luat la 
bătaie, n-am intervenit. Şi atunci am făcut-o numai ca să-l 
salvez pe Joe. Şeful de local era mai tare. 

— De ce se băteau? 

— Pârvu i-a cerut banii, iar celălalt zicea că n-are. 

— Cât i-a cerut? 


— Douăzeci de mii. 

— Numai atât? 

— Douăzeci de mii de mărci. Valută adică. 

— Şi el ce-a spus? 

— La început nici n-a vrut să audă. Pe urmă a lăsat-o mai 
moale. Pârvu i-a dat două zile să facă rost de ei. Când am 
venit însă după bani, ne-a turnat o poveste cum că 
profesorul n-a fost mort ci doar leşinat, aşa că n-are de ce 
să mai plătească. Mai mult. Ne-a închis în pivniţă să murim 
de foame. Norocul a fost c-am putut scăpa de acolo. leşind 
am pus mâna pe unul din prietenii lui, Pavel îl chema. El ne- 
a arătat unde-şi ţinea Onu banii. Aşa am pus mâna pe patru 
sute de mii de lei. Din banii ăştia e suta mea de mii, zice 
Micu în chip de concluzie. 

— Şi pe urmă? 

— Vă interesează ce-a fost pe urmă? Dar e foarte simplu. 
Pârvu a căzut la înţelegere cu Onu să-i dea o parte din banii 
luaţi contra a douăzeci de mii de mărci. Şi cam asta-i totul. 

Maiorul îşi dă seama că Micu ignoră importanţa celor ce 
au urmat, aşa că-l invită politicos: 

— Dar cu bătrânul acela cum a fost? 

— A, bătrânul? Nu ştiu, Pârvu a vorbit cu el. Am fost de 
două ori pe acolo... 

— Înainte de înţelegerea dintre Pârvu şi Onu, sau după? 

Malacul se gândeşte, apoi zice: 

— După. În mod sigur după. Cu o zi înainte de a pleca din 
ţară. 

— Şi nu ştii ce-au vorbit? 

— Eu îl aşteptam în stradă, iar de intrat intra numai el. 
De unde să ştiu, dacă Joe nu mi-a spus nimic? Atâta doar 
pot să vă spun. După a doua întâlnire, s-a întors cu un 
pacheţel şi o sticluţă. Părea grozav de fericit. 

— Poţi să-mi spui unde locuieşte Onu? 

— Cum să nu. E o străduţă în dosul tribunalului. N-o ştiu 
după nume, dar v-o pot arăta. 

— Atunci să nu mai pierdem vremea. 


Ghidat de malac, I.M.S.-ul condus de plutonierul Voicu, 
având drept încărcătură doi sergenţi majori, pe 
Micu şi binecunoscutul de acum lonică Bogdan, parcurge 
încet strada pe care se află locuinţa lui Onu. 

— Aici e. Casa din spate. Cea cu iedera! 

Astfel, responsabilul restaurantului „Hanul cu Cuc” are 
ghinionul să vadă, de cum deschide uşa, ceea ce În vis 
trăise de multe ori. Trei milițieni în binecunoscutele 
uniforme albastre, care nu greşiseră casa, ci-l căutau chiar 
pe el. 

— Dumneavoastră sunteţi Onu Gheorghe? 

— Da. 

— În numele legii, sunteţi arestat. Vă rog să veniţi cu noi. 
Înainte va trebui să facem percheziţie. Poftim mandatul! 

Onu ia petecul de hârtie şi, chiar dacă literele-i joacă în 
faţa ochilor, se convinge că nu e vorba de nicio greşeală. 

— Ce acuzaţie mi se aduce? 

— Ce acuzaţii, pentru că sunt mai multe, accentuează 
locotenentul, adăugând apoi: Veţi vedea la miliţie. Infrânaţi- 
vă deci curiozitatea. 

Percheziţia începută cu mare zel de cei doi sergenţi 
majori se soldează cu rezultate cel puţin surprinzătoare. 
Deschizând uşa camerei din spate, lonică crede pentru 
moment că a greşit adresa, nimerind într-un spital. Cei trei 
bărbaţi, aflaţi acolo, sunt destul de deterioraţi, unul din ei 
are umărul pus în ghips, altul merge ajutându-se cu un 
baston, iar al treilea, deşi se ţine pe picioare, are o vânătaie 
care-i astupă aproape un ochi. 

— Cine sunteţi dumneavoastră? întreabă locotenentul. 

— Nişte prieteni de-ai mei. Au venit în vizită, se grăbeşte 
Onu să zică. 

Cum nişte oameni în starea celor din faţa lui numai de 
vizite n-au chef, lonică-şi dă seama că e ceva suspect la 
mijloc şi le cere numele: 

— Pavel Pavel, zice cel cu vânătaia. 


— Nae Dorobanţu, spune ologul. 

— lorgu Dobrescu, adăugă cel cu umărul în ghips. 

— lorgu Dobrescu ai spus? întreabă locotenentul fără să 
poată să creadă într-un asemenea noroc. 

— Da. 

— Bun. Mergeţi cu noi! 

— Cum aşa? 

— Bine. Ne urcăm cu toţii în maşină şi o luăm spre piaţa 
mare, cătinel, cătinel. Sper că n-are niciunul din voi rău 
de... maşină? 

Singurul oarecum indiferent e Nae. De când şi-a rupt 
piciorul sărind pe geam, nu-i mai pasă de nimic. Cu mari 
eforturi, lonică reuşeşte să-şi încarce captura în maşină şi s- 
o depună nevătămată în biroul maiorului. 

— l-am adus, tovarăşe maior, raportează locotenentul 
intrând. 

— Păi ce, sunt mai mulţi? 

— Am depăşit norma niţel. Cu trei sute la sută. 

— Eşti bun de felicitat. Cine-s noii veniţi? 

— Unul din ei... lorgu Dobrescu. 

Surpriza fiind astfel deconspirată, Vlad află şi alte 
amănunte picante despre razia lui lonică, lucru ce nu poate 
decât să-i folosească pentru mai târziu. 

— Adu-i în birou la mine. Vreau să-i văd la faţă. 

Locotenentul se execută şi cei patru nefericiţi intră în şir 
indian în purgatoriu. 

— Luaţi loc vă rog, îi invită Vlad. Simţiţi-vă ca acasă! 

Apoi, după ce-i vede instalaţi, se duce la fereastră, trage 
adânc aer în piept, adunându-şi forţele, apoi se întoarce 
spre ei. Maiorul are destule atuuri ca, dacă-şi joacă corect 
cartea, să facă micul şlem. Ba cine ştie. S-ar putea să-i iasă 
chiar cel mare. Totul depinde de dorinţa de cooperare a 
indivizilor, din faţa lui. 

— Să facem cunoştinţă. Pentru cine nu mă ştie, eu sunt 
maiorul Vlad, şeful instituţiei în care vă aflaţi. 

Cum n-am onoarea să vă cunosc, vă rog să vă prezentaţi, 


ca să ştiu cu cine stau de vorbă. 

După ce le află numele de botez şi cele de familie, 
maiorul se mai interesează o dată dacă se simt bine, apoi îi 
spune lui lonică: 

— Ai grijă să se menţioneze în procesul-verbal în ce stare 
au intrat aici. Deci, să începem, sperând că cei patru domni 
aici de faţă ne vor ajuta din toate puterile la descifrarea 
unui mic mister, care nu mă lasă să dorm de o bună bucată 
de vreme. Să între Micu! 

Vederea gorilei lui Pârvu în I.M.S.-ul cu care fuseseră 
aduşi cam zdruncinase optimismul lui Onu, iar din siguranţa 
afişată cu nonşalanţă de maior îşi dă seama că-n urma 
discuţiilor unii din cei de faţă-şi vor schimba pentru o 
bucată de vreme domiciliile, trecând în subzistenţa statului. 

Malacul pătrunde în birou, aplecând capul instinctiv. 

— la loc şi dumneata, îl invită maiorul gata să înceapă. 

Auditoriul fiind numai ochi şi urechi, Vlad tuşeşte pentru 
a-şi drege vocea şi trece la atac: 

— Onu Gheorghe, domiciliat..., mă rog, fiul lui... Să 
trecem peste astea fiindcă sper că n-ai vreo îndoială că 
dumneata eşti. E vorba despre o procedură birocratică 
peste care o să trecem ca să nu mai pierdem timp. 
Acuzaţiile care ţi se aduc sunt următoarele: practicare de 
jocuri de noroc, deţinere ilegală de valută, şantaj, 
sechestrare de persoane şi complicitate la crimă. 

Patronul cască gura ca un peşte pe uscat, dar niciun 
sunet nu răzbate în afară. Lovitura a primit-o în plin şi acum 
suportă efectele. 

— lorgu Dobrescu, eşti acuzat de şantaj, complicitate la 
toate acuzaţiile puse în seama lui Onu Gheorghe, plus încă 
ceva ce se poate adăuga la pomelnicul de mai sus: crimă 
premeditată! 

— N-am omorât pe nimeni, strigă lorgu terorizat. 

— Un moment, n-am terminat încă. O să aveţi fiecare 
cuvântul la rând. Acum dă-mi te rog voie să termin. Pavel 
Pavel, eşti acuzat de complicitate la aceleaşi fapte ca şi 


Nae Dorobanţu. Adică, practicare de jocuri de noroc, şantaj, 
sechestrare de persoane şi crimă. Acum aveţi cuvântul. 
Vorbiţi, dar vă rog să nu vă contraziceţi unul pe altul. 
încercaţi să fiţi de acord. 

Tăcerea se lasă în cameră. Nimeni nu pare dispus să 
preia iniţiativa: 

— Dobrescu, parcă dumneata aveai ceva de zis. Să 
auzim! 

— Domnule maior, n-am omorât pe nimeni. Vă jur! 

— Să te cred sau să nu te cred? Aceasta este întrebarea. 
Îmi spune mie ceva că nu e bine să am încredere în ce-mi 
spui. Dacă e aşa cum spui, poate ne poţi da o explicaţie 
plauzibilă asupra morţii nevestei dumitale. Fiindcă sper că 
eşti la curent cu ultimele noutăţi şi ai aflat că a fost 
pescuită din râu. 

— Domnule maior, pe nevasta mea n-am mai văzut-o de 
multă vreme. Eram în divorţ cu ea, dar vroiam o despărţire 
legală, nu s-o omor. Ce motiv puteam avea? 

— Atunci cine a făcut-o? 

— Celălalt, tânărul... 

— Alex E. G.? 

— El. 

— Cum aşa? 

— Domnule maior, eu pe nevastă-mea o urmăream de 
multă vreme ca s-o prind. Acum am avut noroc. Le-am ţinut 
urma de la restaurant până acasă la una din prietenele ei 
unde obişnuia să se întâlnească cu amorezii. Imi trebuiau 
dovezi pentru divorţ. Nevastă-mea a intrat cu Alex E. G. în 
casă, iar eu am fugit să-mi caut prietenii. 

— La ce oră a intrat nevasta cu Alex în casă? 

— Pe la ora doisprezece-unu, nu mai ştiu. 

— lar dumneata la cât ai venit cu amicii? 

— Pe la şase... 

— Cum explici diferenţa de timp. Doar nu ţi-au trebuit 
cinci ore ca să găseşti nişte martori... 

— Nu puteam să apelez la nişte străini, mă făceam de râs 


în oraş. De asta am preferat să-i caut pe ei. 

— Pe cine? 

— Pe Pavel şi pe Nae. 

Maiorul îşi abate atenţia de la lorgu spre Pavel. 

— La cât a venit la tine acasă? 

— Pe la cinci... răspunde acesta nehotărându-se să 
mintă. 

— Şi la dumneata? 

— Tot cam atunci, răspunde şi Nae, evitând să privească 
spre lorgu. 

— Unde ai fost între ora unu şi cinci? 

— Nu mai ştiu. Eram grăbit. Nu-mi mai dau seama ce-am 
făcut. Tot ce vroiam era să găsesc pe cineva care să mă 
ajute. Până am aflat adresele lor, a trecut ceva timp. 

— Cum? se miră maiorul, eşti prieten cu ei, dar nu le ştii 
adresa? 

— Nu ne întâlneam decât la Onu acasă... 

— Bine, să zicem. Cum ai deschis uşa? Fiindcă presupun 
că n-ai bătut ca să ţi se deschidă... 

— De meserie sunt lăcătuş, vă daţi seama... 

— De meserie eşti, nu zic, dar de lucrat nu lucrezi 
nicăieri. Ai probabil o afacere mai rentabilă. Altfel n-ai avea 
din ce trăi. Să auzim mai departe ce s-a petrecut... 

— Am deschis uşa şi le-am spus să rămână în hol, până 
văd eu care e situaţia înăuntru. Nu vroiam ca dând buzna 
acolo şi găsind-o eventual singură, ea să-şi dea seama c-o 
urmăresc şi să se ferească. Din păcate am ajuns prea 
târziu. Nevastă-mea era moartă, iar omul care era cu ea, 
dispăruse. 

— De ce n-ai venit să reclami? 

— Mi-a fost frică să nu mă acuzaţi de crimă, nevinovat... 

— Aha, de frică deci. Ai dreptate. Din cauza panicii, omul 
e capabil de multe prostii. Chiar să ia cadavrul să-l arunce 
în râu... 

— Nu l-am aruncat eu! Cred că tot celălalt. 

— E bine dacă crezi. Mai am doar o singură întrebare. 


Cum a ajuns buletinul lui Alex E.G. în scaunul dumitale de 
acasă? 

— Mi-aţi percheziţionat casa. O să vă reclam. Cu ce 
drept? 

— Păi dacă dumneata lipseai? Ce să-ţi fac? Oricum, n-am 
fost singuri. Era şi o oarecare Elena Popescu de faţă. O 
cunoşti? 

— Nu. Adică, da! E prietenă cu mine. 

— Atunci e în regulă. Ea a asistat la percheziţie şi poate 
depune mărturie că buletinul a fost găsit în scaun. Mai 
există şi doi martori, aşa că nu poţi nega. Ei? Cum explici 
prezenţa lui la tine? 

— Buletinul lui Alex E. G. la mine acasă? Nu ştiu... Poate 
l-am luat în mod inconştient, acolo în apartamentul de care 
vă vorbeam. L-o fi uitat... Da, da. L-a uitat acolo. lar eu l-am 
găsit. 

Maiorul râde cu poftă în aşa fel că lui lonică i se face 
teamă ca nu cumva să păţească ceva înainte de elucidarea 
completă a enigmei. 

— De hoţi care să-şi lase amprentele la locul faptei am 
mai auzit, de alţii care să uite diferite obiecte, la fel, dar 
una ca asta, să-şi lase buletinul la locul crimei, n-am mai 
întâlnit, zice Vlad printre hohote de râs. 

Pavel găseşte la fel de comică povestea. Onu şi cu Nae în 
schimb nu gustă deloc gluma. Despre lorgu ce să mai 
vorbim. Pare de-a dreptul ridicol, aşa cum stă, cu capul în 
jos şi cu mâinile spânzurând de-a lungul coapselor. 

— Uite ce e, spune Vlad când termină, hai să nu mai 
glumim şi să trecem la lucruri serioase. Ne ajunge, la fel 
cum ajunge şi cu balivernele, gogoşile, sau mă rog, cum s- 
or numi, poveştile pe care mi le-ai înşirat până acum. Ca să 
te scutesc să mai minţi, o să-ţi spun şi eu o mică istorie, pe 
care te rog s-o asculţi atent, la fel cum vă rog pe toţi 
ceilalţi. O s-o iau cam de la Adam şi Eva, dar n-o să vă 
supăraţi din cauza asta. Acum vreo trei ani, vine la noi un 
străin. În general, singurele probleme pentru care vin aceşti 


străini la miliţie sunt câte un accident de maşină, sau vreun 
furt banal. Cel de care vă vorbesc nu avea niciuna din 
problemele de dinainte. El venise nici mai mult nici mai 
puţin decât să se plângă că fusese victima unui şantaj. O să 
vă întrebaţi, desigur, ca nişte cetăţeni onorabili ce sunteţi, 
cum poate fi şantajat un străin aflat la câteva sute de 
kilometri de casă. lată reţeta: Se ia o femeiuşcă, de 
preferat cât mai apetisantă şi mai fără scrupule, se îmbracă 
bine, se fardează corespunzător şi se face în aşa fel ca să 
se plaseze într-un cadru adecvat unui străin de ţară, aflat la 
noi în oraş, pentru tratative comerciale cu fabrica de 
confecţii de care suntem atât de mândri cu toţii. 
Reprezentantul străin, mai ales dacă înghite înainte şi un 
vinişor pe cinste, începe brusc să găsească singurătatea 
foarte apăsătoare, iar cântăreaţa de la localul dumitale, 
Onu Gheorghe, cât se poate de drăguță. De asta-i cere o 
întâlnire. Nimic mai simplu. Femeia acceptă dar, înainte de 
a pleca de la restaurant, măreşte doza de alcool din 
sângele străinului, la un procent care nu-i mai permite să-şi 
dea seama ce e cu el. Aşa se face că nu observă rocada ce 
s-a făcut între timp, fiindcă cea cu care pleacă de acolo nu 
e cântăreaţa ci o cu totul altă femeie. Aceasta-l ia acasă, îl 
dezbracă, apoi complicele apare şi îi trage „pronto” nişte 
poze „porno” de toată frumuseţea, înainte, ca să nu 
dezmintă politeţea caracteristică locuitorilor din orăşelul 
nostru, îi zice „zâmbiţi, vă rog”, pe patru limbi de circulaţie 
internaţională, printre care se află şi cea a victimei, în aşa 
fel ca pozele să iasă cât mai bine. Fotografiile astea pe care 
le face au pe lângă această calitate de a fi foarte clare şi un 
mare defect. Sunt al naibii de scumpe şi trebuiesc plătite în 
valută forte. Cu toate astea, de îndată ce omul nostru-şi 
vine în simţiri, e cuprins brusc de dorinţa de a le avea cât 
mai repede, inclusiv negativul. Asta pentru ca să nu ajungă 
acolo unde trebuie. Străinul care a venit la noi, ne-a rugat 
să acţionăm cu mare discreţie deoarece, dacă ar fi aflat 
soţia lui, ar fi ieşit complet dărâmat din povestea pe care v- 


o spun. Asta pentru că banii din bancă erau pe numele 
nevestei. Când să ne apucăm de cercetări, străinului i se 
face frică şi retrage plângerea. Dacă a plătit sau nu asta 
numai cineva care nu e de faţă ne poate spune: Pârvu. 

Onu simte că-i fuge pământul de sub picioare, în timp ce 
Micu se miră din toate puterile. Convins că Onu şi cu Pârvu 
nu se cunoşteau, află acum, graţie maiorului, că cei doi 
erau prieteni vechi. 

— Cum aşa, domnule maior? Doar eu l-am ajutat pe Joe 
să dea de urma lui Onu. 

— Ai pune pariu că nu ştia adresa dinainte? 

— Nu ştiu... 

— Se prea poate ca Onu Gheorghe să nu-l fi cunoscut 
personal pe Pârvu, dar relaţii de afaceri au avut precis. 
Dacă nu cu el, cu un al treilea. Şantajul nu se putea 
desfăşura aşa cum trebuie fără ca să aibă un om în 
străinătate. Probabil că Onu a uitat să achite ratele 
cuvenite, adică partea de bani provenind din şantaj, celui 
de dincolo, iar acesta a luat măsuri, trimițând un om aici, ca 
să recupereze banii. Ce zici Onu Gheorghe? 

— Nu ştiu despre ce vorbiţi, răspunde morocănos cel 
întrebat. După figura lui posacă, maiorul îşi dă seama că 
pentru ca celuilalt să-i revină buna dispoziţie ar trebui să se 
întâmple o minune, aşa că gândul îi zboară, involuntar la 
Colcer. 

— Se prea poate să nu vrei să ştii, dar de priceput sunt 
sigur că pricepi. Te-ai dus pe copcă. Asta e situaţia şi cum 
tot trebuia să afli până la urmă de la cineva, îmi asum eu 
responsabilitatea şi-ţi repet. Te-ai ars. 

— Dovezi, domnule maior, dovezi. Până acum nu am 
auzit decât vorbe. Nu puteţi deschide un proces numai cu 
atât. 

— Păi atunci să mai încercăm să găsim ceva... Ştiţi ce m- 
a frapat de la început în povestea asta cu Alex E. G.? 
Asemănarea cu cazul dinainte. La fel cum păţise străinul, 
Alex a plecat de la restaurantul dumitale, Onu Gheorghe, 


însoţit de o femeie care nu era Bella. Ea a rămas să cânte 
ca să-şi asigure alibi-ul necesar. Tot la fel a fost dus la 
apartamentul acela, unde urma să fie fotografiat. De acum 
încolo, povestea lui diferă însă substanţial de a celuilalt. Din 
nefericire pentru escroci, Alex nu e străin ci român. lar pe 
deasupra nu e nici însurat. S-ar părea că toată munca 
şantajiştilor a fost degeaba.. Aşa se părea şi aşa ar fi fost, 
dacă cuiva nu-i venea o idee grozavă. Dacă tot s-a 
întâmplat aşa, de ce să nu profite de ocazie şi să scape de 
nevasta lui? Vina ar fi căzut pe cel adormit în pat, adică pe 
Alex. Zis şi făcut, dă un telefon, îşi cheamă nevasta sub un 
pretext sau altul, ea vine, soţul o omoară, iar apoi joacă 
comedia cu martorii, ca să-şi asigure un alibi. Greşesc 
undeva, lorgu Dobrescu? tună vocea lui Vlad, făcând 
ţăndări tăcerea lăsată brusc în cabinet. Negi că dumneata 
împreună cu o complice aţi făcut toate astea? 

— Nu am omorât-o eu, iar în rest, habar n-am despre ce 
vorbiţi. 

— Bine. Complicea dumitale, Elena Popescu, a fost mai 
amabilă. Ne-a spus tot. Altfel de unde crezi că ştiu toate 
astea? 

— Aiureli, domnule maior, istericale de femeie nervoasă. 
Vrea să se răzbune pe mine. 

Şi lorgu strânge buzele, hotărât să nu mai scoată o 
vorbă. 

— Bine, dacă nu vrei să vorbeşti, o s-o iau pe o cale mai 
ocolită, dar la fel de bună. Onu Gheorghe, ce-ţi spune faptul 
că atât străinul cât şi Alex E. G. au fost agăţaţi la 
restaurantul dumitale? 

— Nu pot fi făcut răspunzător de toţi escrocii care-şi fac 
de cap, în timp ce miliția se leagă de oamenii cinstiţi. 

lonică sare din scaun, dar maiorul îi face semn să stea 
liniştit. 

— Domnule Onu, te crezi deştept foc şi ai impresia că-n 
jurul dumitale se învârte Universul. S-ar putea să fie aşa, 
dar eu o să-ţi scot din cap cel puţin una din ideile astea. Pe 


prima. Nu-i decât o chestiune de timp ca lucrurile să se 
lămurească pe deplin. Dovezi, există, martori la fel. Poate 
n-ai să mă crezi, dar te rog să asculţi desfăşurarea 
evenimentelor relatată de un martor ocular. 

Vlad citeşte declaraţia lui Gigi Unsurosu, de la cap la 
coadă, apoi urmăreşte din priviri asistenţa. 

— În calculele dumneavoastră n-aţi luat în considerare 
întâmplarea, lucru foarte grav pentru nişte profesionişti ca 
voi. Ei bine, uite că tocmai întâmplarea asta v-a dat 
planurile peste cap. N-aţi prevăzut că Alex se va duce la 
miliţie, pentru că l-aţi crezut la fel ca voi. N-aţi distrus 
buletinul la timp, pentru că nu v-aţi aşteptat să vă găsim 
atât de repede. lar acum negati prosteşte, sperând că vă va 
salva chiar cea care v-a băgat în bucluc, tot biata 
întâmplarea asta. Mi-a spus locotenentul Bogdan că ai 
acasă un laborator foto foarte bine utilat, lorgu Dobrescu. 
Încă nu ne-am uitat prin clişeele de acolo dar, dacă o vom 
face, s-ar putea să avem surprize. Sau nu le păstrezi 
dumneata ci Onu? 

— N-am voie să posed un laborator? Scrie undeva că e 
interzis? sare lorgu cu gura, imediat ce aude. 

— Vreau un avocat, zice imediat şi Onu, pentru ca lorgu 
să nu rămână singur. 

— O să ai câţi vrei. Deocamdată nu e nevoie de ei. Dacă 
va vroi totuşi cineva să vă preia cazul, ar trebui să vă 
orientaţi spre un avocat deosebit de capabil. Nu ca să vă 
scoată basma curată, fiindcă lucrul acesta e imposibil, ci ca 
să reuşească să vă micşoreze pedeapsa. Nu trebuie să vă 
faceţi prea mari iluzii. Avocaţii sunt şi ei oameni, nu făcători 
de minuni. Pentru că ar fi o adevărată minune să scăpaţi 
din beleaua în care aţi intrat. Acum sunteţi tari pe picioare, 
pentru că vă găsiţi cu toţii la un loc. Cum am să vă iau la 
întrebări separat, cum vă veţi grăbi să daţi vina unul pe 
altul, doar, doar o să vă salvaţi pielea. E inerent să fie aşa. 
Prietenie deplină în asemenea situaţii nu există. Incă n-am 
întâlnit un bandit care de bună voie l-a acoperit pe altul şi a 


primit pedeapsa salvându-şi amicul. Poate în cărţi, da. În 
realitate nu se întâmplă lucruri din astea. O ştiu şi eu la fel 
ca voi. lonică, adu-l pe Unsurosu şi pe Elena Popescu. Să nu 
se vadă unul cu altul. Fă rost de nişte fete, ia-o şi pe 
Amalia, şi să organizăm o identificare. Să fie în total vreo 
cinci. Până atunci, o să luăm o mică pauză. 

— Se poate fuma? întreabă Nae scoțând pentru prima 
oară şi el o vorbă. 

— Fumatul face rău la sănătate, îl opreşte maiorul, mânat 
şi el de dorinţa de a aprinde una. 

Cele câteva minute în care locotenentul îndeplineşte 
ordinul maiorului trec şi lonică se întoarce. 

— Totul e gata, tovarăşe maior. 

— A venit şi procurorul? 

— E dincolo. 

— Bine. Să între fetele, iar apoi adu-l pe Gigi. 

Vlad se ridică din fotoliu, trage perdeaua în aşa fel ca în 
cameră să se facă oarecum întuneric, apoi aşteaptă. 

Cele cinci fete sunt înşirate una lângă alta lângă perete 
şi, în sfârşit, Gigi Unsurosu e lăsat înăuntru: 

— Să vă dea domnul tot ce doriţi, to... pardon, domnule 
maior. Ca întotdeauna, Gigi la ordinele dumneavoastră. 

— Unsurosule, îţi aminteşti ce mi-ai spus acum câteva 
zile? 

— Se poate? Ca la spovedanie. N-am minţit cu o iotă! 

— Uită-te bine la femeile astea şi spune-ne care din ele e 
cea pe care ai văzut-o la restaurant, atunci când îl 
urmăreaţi pe Alex E.G. Ce zici? E printre ele? 

Unsurosu se plimbă prin faţa şirului, sorbind din priviri 
fiecare chip, fără a se putea decide. 

— Ei? 

— Domnule maior, ea a fost! se hotărăşte Gigi indicând-o 
pe Elena Popescu. 

— Mulţumesc. Sunteţi libere... Nu tu. De tine mai am 
nevoie, îl opreşte Vlad pe Gigi tocmai când se pregătea să 
iasă pe uşă. 


— Identificare certă, accentuează lonică, aşa, ca să ţină 
minte toţi. 

De la o vreme, locotenentul nu-şi mai poate dezlipi 
privirile de la Onu: „Unde l-am mai văzut eu pe grăsanul 
ăsta?”, se întreabă el chinuindu-se să-şi amintească. 
Gândindu-se apoi că un responsabil de restaurant e o 
persoană cunoscută multora, lonică se potoleşte şi revine în 
cabinet cu mintea. 

— Voi doi de colo, martorii... N-aveţi nimic de zis? 

Nae şi cu Pavel se uită unul la altul miraţi. Deprinşi să 
gândească alţii pentru ei, întrebarea maiorului îi ia prin 
surprindere. 

— Noi? Noi nu ştim nimic, zic ei la unison. 

Onu începe să privească lucrurile mai în roz. 

— Văd că n-o scot la capăt cu voi, se preface maiorul că 
dă înapoi. Eu am vrut doar să vă scutesc de o muncă 
intelectuală prea intensă, iar voi mă refuzaţi. Nu vreţi să vă 
ajut şi preferaţi să născociţi minciuni. Fiecare face cum 
vrea. O să ţinem seama la proces de faptul că n-aţi vrut să 
colaboraţi. Acum vă las până mâine să vă gândiţi, dacă nu 
e mai bine să ne spuneţi adevărul. 

Vlad pune mâna pe telefon, se interesează la arest, dacă 
e loc suficient pentru toţi, află că da, apoi le spune celor din 
faţa lui: 

— Sper că n-o să vă supăraţi dacă vă mai rețin niţel. 
Dacă ar fi după mine, v-aş lăsa acasă, dar tare mi-e că n-o 
să-mi apreciaţi amabilitatea şi o să fiu nevoit să alerg după 
voi. Şi cu tensiunea mea... Aşa că eu zic să mai rămâneţi pe 
aici, până mâine, ca să mai stăm de vorbă. lonică. 

— Ordonaţi! 

— Du-i pe toţi jos. 

Adunătura e scoasă din cabinet de locotenent şi pusă 
bine la păstrare. 

— Vlade, zice procurorul, eşti sigur că nu te înşeli? 

— Să mă înşel? N-am fost în viaţa mea mai sigur că 
cineva e vinovat cum sunt acum. 


— De crimă? 

— Nu. Aici e punctul slab. Celelalte acuzaţii vor fi uşor de 
dovedit, dar crima nu. l-am mai spus şi lui lonică. Ceva nu 
se leagă cum trebuie. În mod sigur, lorgu a ascuns 
cadavrul, fiindcă-i era frică să nu descoperim cealaltă latură 
a activităţii lui. Şantajul. N-a bănuit că Alex va veni la noi, 
aşa că a crezut că nu riscă nimic. Nimeni n-ar fi ştiut de 
crimă, nimeni nu s-ar fi sesizat de dispariţia femeii, el ar fi 
rămas cu casa şi cu toate celelalte lucruri, iar noi n-am fi 
avut niciun motiv să cercetăm, din moment ce nu am fi 
ştiut nimic. Asta a fost raţionamentul lui. Acum te rog să 
mă ierţi. Am de vorbit cu doamna Tecuci şi cu fiica ei. S-ar 
putea să iasă ceva de aici. Trebuie să o arestez şi pe Bella 
lonesco, aşa că te rog să-mi faci un mandat. 

— Sub ce acuzaţie? 

— Complicitate la şantaj, sau dacă crezi că e mai bine 
aşa, tăinuire de fapte penale. 

— Trimite-l pe locotenent să-l ia. 


CAPITOLUL XIII 
În care lucrurile încep să se lămurească, 
un criminal e dat lipsă la apel, iar „sfântul” 
încearcă în sfârşit să facă o minune. 


— Cum aţi dormit, întreabă vesel Vlad, grupul arestaţilor, 
pe a căror faţă se poate vedea limpede că nu au închis un 
ochi. Deşi ora e destul de matinală, mi-am permis să vă 
deranjez, deoarece ştiu că la opt, se ridică paturile, acolo 
jos, continuă maiorul, făcându-i lui lonică un semn de salut 
din cap. Locotenentul e însoţit de Cazacu şi amândoi par la 
fel de nedormiţi ca şi ceilalţi. Numai maiorul are o mină 
veselă, de om fără nicio grijă. 

— Să continuăm, începe el după ce-i vede pe toţi aşezaţi. 
De ieri au survenit câteva noutăţi, pe care vi le voi spune 
imediat. În timp ce dumneavoastră stăteaţi fără nicio grijă 
eu, împreună cu ajutoarele mele, îmi rupeam tălpile 
pantofilor alergând prin oraş în căutare de noi dovezi. Prima 
vizită am făcut-o acasă la doamna Tecuci, unde am avut 
norocul să dau peste ambele femei. lonică, declaraţia, te 
rog! 

„Maiorul: Vreau să vă rog să-mi răspundeţi la câteva 
întrebări. 

D-na Tecuci: Dar am mai stat de vorbă o dată... 

Rodica: Lasă, mamă, să vedem ce doreşte tovarăşul 
maior. 

Maiorul: Doamnă Tecuci, mă văd nevoit să vă spun că, 
fără niciun dubiu, aici, în apartamentul acesta, a fost 
comisă o crimă. Presupun că nu aveţi cunoştinţa de una ca 
asta. Altfel, v-aş aresta pe loc. Ceea ce vreau de la 
dumneavoastră e să-mi spuneţi dacă ştiaţi că Elena 
Popescu aducea aici, în această casă, străini, pentru a fi 
şantajaţi. Elena Popescu e arestată. La fel şi Onu Gheorghe, 
iniţiatorul şantajelor şi lorgu Dobrescu, complicele lor. 
Trebuie să-mi spuneţi adevărul. Altfel ştiţi ce riscaţi. 

D-na Tecuci: Tovarăşe maior... N-am nicio vină. 


Apartamentul a fost cumpărat cu banii fostului meu soţ, 
Onu Gheorghe. El l-a dăruit fiicei mele din prima căsătorie, 
cu condiţia ca din când în când, atunci când ne dădea 
veste, să-l lăsăm liber. Nouă ne-a spus că, în afară de 
Elena, nu mai vine nimeni pe aici, dar am bănuit că se 
întâlneşte cu ea, la noi. 

Maiorul: Nu vi s-a părut ciudat? Doar Onu are propria lui 
casă. 

D-na Tecuci: Atunci când primeşti cadou un apartament, 
nu-ţi pui prea multe întrebări. Mai ales că nu ni s-a cerut să- 
| lăsăm liber, decât de patru ori în cinci ani. Pe deasupra, 
fata mea cu Elena erau prietene, aşa că... Vă rog să mă 
credeţi. Nu ştiu mai mult. V-am spus tot!”. 

— Ei dom'le Onu? 

— Minte, domnule maior, n-am mai fost pe acolo de zece 
ani, cel puţin. i 

— Te cred. Nici n-a fost nevoie să te duci. In locul 
dumitale, au fost lorgu Dobrescu şi Elena. Cât priveşte 
divorțul de doamna Tecuci, cu el e o poveste întreagă, 
demnă de pana unui romancier. A fost ceea ce se cheamă o 
despărțire de conveniență. Nevasta-ţi strica dosarul, iar 
dumneata aveai ambiţii de şef. Tatăl ei a fost mare chiabur, 
iar pe vremea aceea astfel de lucruri atârnau greu la 
cântar. De asta ai divorţat. Aţi rămas însă prieteni. Te 
întreb acum, Onu Gheorghe, pentru ce-ţi trebuia 
apartamentul? Să nu-mi spui că pentru întâlniri amoroase. 
M-a mai făcut cineva să râd... 

— E treaba mea. 

— Din păcate, drumurile noastre se cam între taie, 
dom'le Onu, aşa că e şi treaba noastră. lar ca să nu-ţi mai 
faci iluzii, uite, am aici declaraţia cântăreţei Bella lonescu. 
Să v-o citesc: „Subsemnata Ecaterina Blându, cunoscută 
sub numele de Bella lonescu, declar pe propria răspundere 
următoarele: În vara anului 1974, Onu Gheorghe, 
responsabil la restaurantul «Hanul cu Cuc», m-a auzit 
cântând muzică uşoară, la căminul cultural din sat. La 


sfârşitul spectacolului, m-a întrebat dacă nu vreau să vin la 
oraş să mă fac cântăreaţă. l-am zis că vreau, dar că eu sunt 
fată cinstită aşa că să nu se gândească la prostii. A râs şi 
mi-a răspuns că nu e vorba de aşa ceva, ci doar de câteva 
lucruri simple, cum ar fi să învăţ câteva vorbe în germană, 
franceză şi engleză. Pe urmă, când am ajuns acolo, m-a pus 
să fac ce zicea el. Din când în când, trebuia să agăţ câte-un 
străin şi să-l îmbăt. Pentru ce anume, nu ştiu. N-am spus 
nimic până acum, deoarece m-a ameninţat că mă dă afară, 
dacă vorbesc. Mă obişnuisem cu viaţa de artistă şi nu mă 
mai puteam întoarce în sat, când toată lumea mă ştia 
cântăreaţă la oraş”. lată şi ultima verigă care-mi mai lipsea. 
Ce mai ai de zis, Onu Gheorghe. Continui să negi? 

— Minte, domnule maior. 

De data asta Vlad se supără. 

— Cum naiba se face că toată lumea mă ia drept prost? 
Probabil că am eu ceva de fraier în fizionomie, altfel nu se 
explică. O să trebuiască să apelez la un doctor de chirurgie 
estetică, cât de curând. 

Maiorul se opreşte, caută într-un dosar de pe birou, apoi 
scoate câteva foi de hârtie şi spune: 

— O să vă citesc acum şi declaraţia Elenei Popescu, după 
care, dacă continuaţi să susţineţi nevinovăția, înseamnă că, 
într-adevăr, nu merită să vă mai tratez ca pe nişte oameni 
inteligenţi. Şi zău că mi-ar părea rău. Festa pe care i-ai 
jucat-o lui Pârvu m-a amuzat grozav, domnule Onu. Dar ea 
implică şi riscuri, la care sper că te-ai gândit. Dacă aş fi în 
locul dumitale, m-aş ruga să fiu condamnat la închisoare, 
fiindcă, în caz că Pârvu se va întoarce să-ţi plătească 
datoria, e preferabil să nu te găsească acasă. Nu cred că a 
gustat gluma la fel ca mine. Micu ne-a povestit tot. Şi încă 
ceva. Banii pe care i-ai căutat la Udrescu acasă sunt la noi, 
aşa că n-are rost să mai comiţi o spargere. 

De data asta Onu se simte realmente pierdut. Prea multe 
sunt dovezile acumulate contra lui. Faptul că maiorul ştie şi 
de povestea cu grădina bătrânului, umple paharul şi Onu 


pleacă capul. 

— O să dau citire declaraţiei dată de Elena Popescu. Trec 
din nou peste introducere, pentru că persoana e cunoscută 
marii majorităţi a celor de faţă. Uite ce a declarat femeia: 
„În seara zilei de 24 iulie mă aflam la restaurantul «Hanul 
cu Cuc», unde fusesem chemată telefonic de Onu 
Gheorghe, responsabilul localului. Pe la ora unsprezece sau 
doisprezece, am acostat un tânăr îmbrăcat într-un costum 
gri, care ieşise beat din local. La indicaţiile lui Onu 
Gheorghe, mai făcusem de câteva ori acelaşi lucru. Am luat 
maşina tânărului şi l-am dus pe strada Lungă, în 
apartamentul unei prietene, căreia-i telefonasem în 
prealabil, că am nevoie de el în noaptea aceea. După ce l- 
am dus sus şi l-am dezbrăcat, i-am luat actele şi atunci am 
văzut că nu era străin, aşa cum ar fi trebuit, ci român. lorgu 
Dobrescu a venit şi el după câtăva vreme, ca să facă 
fotografiile obişnuite, cu care urma să fie şantajat mai 
târziu cel cu care venisem. Faptul că era român, schimba 
lucrurile. Eu vroiam să-l urcăm în maşină şi să-l ducem la 
restaurant înapoi, dar lui lorgu i-a venit altă idee. S-a 
gândit, să profite de prezenţa românului acolo, ca să scape 
de nevasta lui...”. 

— De unde ştie toate astea, izbucneşte lorgu fără să se 
poată abţine. Ea a plecat înainte şi m-a lăsat singur cu Alex 
E. G. De unde ştia ce am de gând? 

— Vasăzică recunoşti că ai fost acolo împreună cu 
complicea dumitale? Recunoşti că a plecat înainte şi te-a 
lăsat singur? 

— Da, dar n-am omorât-o eu, se moaie lorgu Dobrescu, 
deodată. 

— Uite ce-i, domnule lorgu, dumneata erai în divorţ cu 
nevasta. Foarte bine. Lucrul ăsta l-am înţeles, pentru că se 
mai întâmplă ca doi oameni să nu se înţeleagă bine şi să se 
despartă. Se mai întâmplă ca şi la divorţ fiecare să încerce 
să tragă spuza pe turta lui.Dumneata vroiai, aşa cum spui, 
s-o surprinzi cu cineva în pat ca să câştigi procesul. De ce 


ţineai morţiş să-l piardă ea? 

— Se vede că n-aţi fost personal la mine acasă... 

— Ce legătură are? 

— Am o casă frumoasă, cu tot ce-i trebuie, iar ea nu vroia 
să divorţeze, din cauza asta. Numai dacă acceptam să plec 
de acolo şi s-o las pe ea în loc, ar fi vrut. N-am avut încotro 
şi a trebuit să găsesc ceva. Totul s-a petrecut aşa cum ştiţi. 
După ce am rămas singur, i-am dat telefon Mioarei, nevasta 
mea şi i-am spus că vreau să ne împăcăm. Cum ea nici nu 
vroia altceva, a venit repede. l-am pus un somnifer într-un 
pahar cu apă şi, după ce a adormit, am dezbrăcat-o şi am 
aşezat-o în pat lângă tipul ăla. Pe urmă am plecat după 
Pavel şi Nae. Până am aflat adresele, a trecut vremea şi 
când m-am întors cu ei, Alex E. G. dispăruse, iar Mioara era 
moartă pe covor. La început am vrut să vin la 
dumneavoastră, dar pe urmă m-am gândit că, dacă declar 
ce ştiu, pot fi acuzat de crimă. Mai ales că aveam motive s- 
o fac. Aţi fi putut afla şi de micul nostru „bussiness” cu 
străinii, aşa că m-am hotărât să ascund cadavrul. M-am 
bazat pe faptul că Alex E. G. nu va declara nimic de frică. 
Putea fi acuzat la fel ca mine de crimă. Dacă el n-ar fi venit 
la dumneavoastră, eu nu aveam de ce mă teme. Crima ar fi 
rămas nedescoperită. lar procesul de divorţ s-ar fi judecat 
în lipsă. Cum Mioara nu mai avea cum să-şi revendice 
partea de avere, rămâneam cu tot. 

— Nu te-ai gândit rău. Bun. Să zicem că te cred şi că n-ai 
omorât-o dumneata. Atunci cine? Alex E. G.? 

Maiorul aproape îşi pierduse speranţa, când lorgu începe 
să vorbească ca un robot: 

— Nu putea s-o facă. Era prea beat. Ştiam din 
experienţele anterioare că până la ziuă nu se trezea 
niciunul. Şi mai e ceva. După ce am văzut că Mioara e 
moartă, m-am dus la pat şi am pus mâna pe cearşaf. Era 
cald încă. Cum oricine putea să-şi dea seama uşor că 
nevastă-mea e moartă de câteva ore, rămânea întrebarea. 
Care criminal s-ar fi urcat din nou în pat, după ce şi-a ucis 


victima? 

— Te-ai uitat bine la cadavru? 

— Da. Mioara avea mâinile legate la spate şi o bucată de 
şnur alb în jurul gâtului. Pe tot spatele, avea nişte arsuri 
rotunde, ca şi cum cineva ar fi stins o ţigară, direct pe 
pielea ei... Să ştiţi că vă spun adevărul. Decât o acuzaţie de 
crimă, mai bine una de şantaj şi celelalte. 

— Chestiune de optică, îi răspunde Vlad. Eu unul aş 
prefera să nu fiu acuzat de nimic. Acum, te rog să-mi spui, 
fără să-l iei în considerare pe domnul de colo, care a cam 
început să se agite, cine conducea afacerea? 

— Onu Gheorghe. El a fost cu ideea şi tot el a găsit pe 
cineva dincolo, care să ne ajute. 

— Pârvu venise după banii pe care Onu nu-i plătise? 

— Da. Cel cu care lucram noi avusese un accident şi-n 
locul lui lăsase pe altcineva, un oarecare Karl Heinz 
Schmidt. După ultima afacere, Onu nu i-a plătit ce-i datora 
şi atunci ni l-a trimis pe cap pe Pârvu. 

— La Udrescu acasă, voi trei aţi fost? 

— Noi. 

— Tot Onu v-a trimis? Ce trebuia să faceţi? 

— Să căutăm nişte bani. Udrescu primise de la Pârvu o 
sumă mare. Onu ne-a trimis s-o recuperăm. 

— N-ai avut noroc, domnule Onu. Uite că tocmai 
asociatul dumitale te-a dat de gol. Acum nu trebuie să fii 
prea supărat pe chestia asta. Oricum te prindeam cu ocaua 
mică. Declaraţia lui lorgu a scurtat doar termenul. Continui 
să negi? 

Onu preferă să tacă, până ce nu stă de vorbă cu un 
avocat. Speranţele pe care şi le pune în el sunt de-a dreptul 
înduioşătoare. 

— Şi cei de colo? Ce rol au avut? întreabă maiorul, fără să 
mai aştepte răspunsul lui Onu. 

— Ei nu ştiau nimic. 

— Mulţumesc, lorgule, eşti un adevărat prieten, sare în 
sus de bucurie Pavel. Eşti un băiat de zahăr! 


— Taci din gură, dobitocule, se revoltă Onu, uitând unde 
se află. 

— Tăcere, cere Vlad, văzând că discuţia degenerează. 
Acum vrei să-i faci educaţie? îl ia el la rost pe Onu. 

— Unde-s banii? Cei trei sute de mii de lei, de care ne-a 
spus Micu. 

— Vreau un avocat, o ţine Onu pe alui. 

— Ajunge pentru astăzi. lorgu Dobrescu, dumneata mai 
rămâi să scrii declaraţia. Voi ceilalţi mergeţi jos. O să 
discutăm din nou ceva mai târziu. 


— Bine jucat, tovarăşe maior, exclamă lonică laudativ, 
după ce rămân singuri. 

Vlad, ocupat să citească declaraţia lui lorgu, nu răspunde 
decât după ce termină lectura foilor. 

— Avem cazul pe tavă. În ceea ce priveşte restul 
potlogăriilor. Criminalul, însă, e tot incert. Pe mine unul mă 
miră declaraţia lui lorgu, în privinţa lui Alex E. G. Practic, l-a 
scos din cauză complet. De ce a făcut-o? Eliminând un 
suspect, nu ne mai rămâne decât el singur. Cu toate astea, 
a riscat şi ne-a spus ceea ce ne-a spus. Oare să blufeze? 

— Nu m-ar mira. Poate-i place riscul. Oricum, faptul că i- 
aţi citit declaraţia Elenei Popescu l-a dezumflat de tot. 
Totuşi, ce-i mai important, n-am aflat. 

— Da. Nu ştim încă cine e criminalul, dar va veni şi asta. 
Trebuie să avem răbdarea să revedem faptele. Uite, chiar 
acum câteva clipe m-am gândit la contradicţia care există 
între declaraţia lui lorgu şi cea a lui Gigi. Fiindcă veni vorba 
de Unsurosu... Mă mai mir încă şi acum cum de-a 
identificat-o cu atâta precizie pe Elena. Doar a spus că n-a 
văzut-o bine din cauza întunericului. În afară de statura ei 
micuță şi de părul blond, nu ne-a putut spune mare lucru. 

lonică preferă să tacă. Doar nu e vina lui că celelalte fete 
pe care le găsise erau toate brunete şi mai înalte decât 
Elena. 

— Mie unul, schimbă el vorba, mi se pare că declaraţiile 


lor coincid foarte bine. Nu văd unde e diferenţa. 

— Ştii ce-a declarat lorgu atunci când i-am citit 
destăinuirea Elenei? 

— Da. A zis textual, citez: „De unde ştia ea toate astea? 
Ea a plecat înainte ”. 

— Exact. Mai ţii minte ce-a spus Gigi? A zis aşa: Întâi a 
venit un bărbat. Asta a fost lorgu. Pe urmă o femeie. 
Nevasta lui, Mioara Dobrescu. lar pe urmă, au plecat 
împreună, reţine, împreună, un bărbat şi o femeie, adică, 
lorgu cu Elena. Vezi contradicţia? Elena a plecat înainte, 
sau după ce-a venit Mioara Dobrescu? Eu înclin să cred că 
înainte. 

— De ce? 

— Păi să judecăm logic. lorgu o cheamă ca să se împace. 
Avea vreun rost ca amanta să rămână ca s-o întâlnească? 
Nu. Eu îl cred pe lorgu. A trimis-o pe Elena acasă, după care 
a făcut ce a făcut. Şi mai e ceva. Niciun moment n-a 
invocat alibiul pe care-l putea scoate din buzunar, acela că 
a plecat împreună cu amanta şi a petrecut toată noaptea la 
ea, fără să ştie ce s-a mai întâmplat acolo. De asta-ţi spun 
că Gigi ne-a minţit. De ce? Vom vedea. Scoate-l de la cutie! 

Locotenentul face drumul până jos şi, urcând scările în 
urma Unsurosului, se întreabă pentru a mia oară de ce 
naiba maiorul îşi cocoţase biroul tocmai la etaj. Pe Gigi îl 
găsise ocupat cu zgâriatul pe zid a unor cuvinte ce nu pot fi 
reproduse aici din lipsă de... spaţiu. 

— Ce faci acolo, Unsurosule? îl luase el în primire. 

— Imi trec vremea, nu vedeţi, răspunde acesta. De ce mă 
oropsiţi, nu pricep. Ce-am făcut de-a trebuit să mă priponiţi 
ca pe ocnaşi? M-am bătut cu unul şi încă nici nu l-am 
cotonogit eu pe el, ci el pe mine. S-au mai bătut şi alţii, prin 
oraş, şi le-aţi dat doar amendă. Pe când eu stau la pârnaie 
ca bandiții ăi mari şi tânjesc după Frosa. Când mă gândesc 
că s-ar putea să fie acum cu altu' mă apucă damblaua şi-mi 
vine să rup gratiile astea în pumni. 

lonică-i zâmbise înţelegător şi-i făcuse cunoscut că 


motivul arestării nu era numai bătaia şi ceea ce urmase, 
cum ar fi de exemplu modul original în care plătise taxiul. 

— Bătaia şi celelalte nu sunt decât un surogat, o anexă la 
ceea ce ai făcut tu de fapt. Spargerea de la Vinalcool, asta 
ne doare. 

— Pe ochii mei, se jurase Gigi, că habar n-am de nimic. 

— Mai ai timp să te gândeşti. Până atunci, să mergem, că 
ne aşteaptă maiorul. 

Cei doi ajung la uşa biroului şi intră fără să mai bată. 
Opreliştile în privinţa accesului sunt rezervate numai 
celorlalţi muritori, cum aş fi eu de exemplu. La lonică, nu se 
aplică. 

— Unsurosule, îl ia în primire Vlad, fără să bage de 
seamă slugarnicul „să trăiţi” cu care-l întâmpinase Gigi, ai 
două minute să spui adevărul. 

— Domnule maior, i-am spus şi dumnealui, când a venit 
să mă ia, să-mi sară ochii, dacă ştiu ce vreţi de la mine. V- 
am spus adevărul. Nu ştiu nimic de spargerea aia. Poate 
Ciclopu... 

— Adevărul tău e complet diferit de noţiunea din 
dicţionar, Unsurosule. la spune, cum a fost cu pelerinajul de 
la bloc, în seara crimei? Ştii tu despre ce e vorba. Cel în 
care a intrat bărbatul pe care-l urmăreaţi împreună cu 
femeia. 

— V-am mai spus o dată, domnule maior... 

— N-are importanţă. Mai vreau să aud povestea. Mă 
distrează. 

— Păi, s-o luăm în ordine. Întâi a venit un bărbat care 
căra ceva în sacoşă. Pe urmă a venit o femeie, iar la urmă, 
omul ăl dintâi a plecat împreună cu una din ele. Simplu. Nu 
puteam să uit. Doar nu e mult de atunci. 

— Nu cumva a fost puţin mai altfel, Unsurosule? 

— Cum, domnule maior? întreabă candid acesta. 

— Adică, vine omul, pleacă o femeie, vine alta, pleacă 
omul? 

Gigi se uită la maior, ca la moaştele sfintei Paraschiva. 


— Nu pricep cum se face că n-apuc şi eu să vă 
trombonesc o dată. De când vă cunosc, singura mea 
ambiţie e să vă duc şi eu odată cu preşu'. N-am reuşit. 
Bravo, domnule maior, m-aţi prins şi de data asta. Aşa a 
fost. Exact cum spuneţi. 

— Asta-i singurul motiv pentru care ai minţit,Unsurosule? 
Nu uita. E vorba de o crimă! 

— Pe maică-mea... 

— Las-o moartă! 

— De unde ştiţi c-a murit? 

— Ştiu totul despre tine, chiar şi culoarea primului tău 
scutec. Mai ştiu şi că n-ai avut niciodată o mamă, lucru care 
m-a făcut să te privesc mai cu simpatie. Din păcate, nu-mi 
răsplăteşti în niciun fel bună voinţa şi încerci să mă minţi 
într-una. Nu e frumos, Gigi, din partea ta. Orice răbdare are 
un sfârşit şi să te ferească dumnezeul pe care-l invoci atât 
de des să mă fi minţit iarăşi. la-l, lonică! 

Unsurosu, care se făcuse mic în scaun, sub povara 
vorbelor grele aruncate de maior, se ridică deodată drept: 

— Domnule maior, o să vă spun de ce-am minţit. Pe 
urmă, puteţi să faceţi cu mine ce vreţi. Şi aşa, pielea mea 
nu mai face nici două parale. După ce v-oi spune, am să vă 
rog eu să mă închideţi, că afară nu mai am ce căuta fără 
să-mi fie viaţa în pericol. 

— Vorbeşte! 

— Bine. O să mă aveţi însă pe conştiinţă, dacă păţesc 
ceva... 

— N-o să păţeşti nimic. Dacă ai avea puţină minte, ţi-ai 
da seama de asta. 

— În seara aia, blestemată fie, pe una din băncile din faţa 
blocului dormea un cerşetor bătrân. Nu i-am dat atenţie, 
fiindcă sforăia şi mirosea a băutură, aşa că ne-am văzut de 
treabă. După ce totul s-a terminat şi am vrut să plecăm, 
cerşetorul s-a sculat şi s-a apropiat de noi. 

— Cum arăta? 

— Era foarte bătrân, dar faţa nu i-am văzut-o din cauza 


fularului care-i ajungea până aproape de ochi. Ăştia însă îi 
luceau ca două felinare. 

— O fi fost dracu în persoană, se amuză lonică. 

— Dacă era satana nu ne speriam aşa. Cerşetorul ne-a 
spus să ne cărăm de acolo şi să uităm tot ce-a fost. lar dacă 
ne întreabă cineva, să minţim. Când l-am auzit, i-am spus 
să se care de acolo el, că-i facem pielea tobă. În loc să se 
sperie, aşa cum ar fi fost normal, a fluierat uşor şi din tufe 
au ieşit patru inşi înarmaţi cu ciomege, care ne-au 
înconjurat. Când am văzut aşa, i-am spus c-o să facem cum 
vrea el şi ne-a lăsat să plecăm. In zilele următoare, şi eu şi 
Ciclopu, am avut mereu pe urmele noastre câte un individ. 
Noaptea nu puteam dormi, ba ne bătea cineva în geam, ba 
vâra pe horn pietre. Ajunsesem să sar din pat la cel mai mic 
zgomot. Pe urmă m-aţi ridicat şi un timp am fost liniştit. 
Credeam că la dumneavoastră o să fiu în siguranţă, dar 
uitaţi ce am găsit în celulă. 

Gigi se caută prin buzunare şi scoate un petec de hârtie 
plin de praf pe care cineva măzgălise grosolan un cap de 
mort şi două oase încrucişate. 


Un oarecare individ se ţine de bancuri proaste pe 
socoteala mea. Auzi idee. Să mă jignească, făcându-mă 
criminal. Maiorul Vlad trebuie înştiinţat repede, aşa că pun 
mâna pe telefon şi, chiar a doua zi, încerc să-l sun. Ca de 
obicei, nimeresc peste secretară şi, tot ca de obicei, mi se 
spune că n-am nicio şansă ca ceea ce vreau să se 
îndeplinească, deoarece maiorul e ocupat până peste cap. 
Nu-i mulţumesc, fiindcă ştiu precis un lucru: chiar dacă 
maiorul ar fi liber ca pasărea, secretara m-ar trata cu refuz. 
Trebuie să merg acolo. Mă îmbrac, apoi ies la aer. Afară e 
cald şi plăcut, cu toată ora destul de matinală. 

— Bună dimineaţa, aud eu o voce necunoscută, aveţi un 
foc? 

— Nu fumez, îi răspund eu aiurea matinalului care, cum a 
făcut ochi, şi simte nevoia să pună ţigara în gură. 


— Nu v-am întrebat dacă fumaţi, ci dacă aveţi foc, 
ripostează bărbatul din faţa mea, cu cea mai de săvârşită 
politeţe. 

— lar eu v-am răspuns că nu fumez şi că, deci, n-am. 
Cum piroman am pretenţia că nu sunt, nu văd de unde aş 
putea să vă fac rost de un chibrit. 

Tipul zâmbeşte uşor amuzat. 

— N-aţi prea dormit bine astă noapte... 

Poate o vrea să-i spun şi ce-am visat. N-o fac pentru că 
detest curioşii. Şi-i întorc spatele. Când vede că-l ignor, ca 
pe un obiect oarecare, tipul vine după mine: 

— Nu vă supăraţi, n-am putut rezista tentaţiei, aveaţi o 
figură atât de comică. Parcă v-aţi fi pregătit să escaladaţi 
Everestul. Sunt de la miliţie, poftiţi legitimaţia. Tovarăşul 
maior Vlad v-a dat în grija mea. A aflat că aţi fost ieri la 
Colcer şi vă sfătuieşte în continuare să aveţi grijă. 

Ocazie mai bună să le spun ce mi s-a întâmplat acolo n- 
am. Totuşi, trebuie să păstrez oarecare discreţie. Dacă 
sfântul mi-a dat vreun „înger păzitor”, pe cap? 

— O să vin la miliţie mai târziu. Trebuie să văd dacă n-am 
vreo „coadă”. De cine întreb acolo? 

— De mine. Sunt căpitanul. Cosma. Cu mine veţi lua de 
acuma legătura. Tovarăşul Vlad e ocupat cu altă afacere. 

Mă plimb pe străzi cam vreo oră, timp în care intru prin 
magazine, aşa de formă, fiindcă n-am de gând să cumpăr 
nimic. Mă conving până la urmă că teama mea a fost de 
prisos, o las deoparte şi, privind din când în când în urmă, 
ajung la miliţie, cer să vorbesc cu Cosma şi-l întâlnesc 
imediat. 

— Poftiţi cu mine, îmi zice el, luând-o înainte. 

Îl urmez, nu într-un cabinet de lucru, aşa cum mă 
aşteptam, ci într-un laborator, plin de tot felul de 
instrumente sofisticate, al căror rol nu-l ghicesc, deşi-s 
oarecum de meserie electrician cu „inginer” înainte. 

— Tovarăşul maior a ordonat să vă păzim, pentru asta vă 
vom face un mic cadou. Un microfon, pe care să-l purtaţi 


asupra dumneavoastră. Vi-l montăm în nasturele de la 
cămaşă. Sper să nu vă duceţi cu alta acolo. 

Schimb cămaşa pe un halat, şi când plec de acolo, am un 
nasture care valorează câteva mii de lei bune de tot. In 
afară de inconvenientul că de acum încolo va trebui să mă 
controlez când vorbesc, siguranţa pe care mi-o dă 
năsturelul acela e grozavă. 

— Cum o să faceţi să mă urmăriţi? îl întreb eu pe Cosma, 
atunci când ne îndreptăm amândoi spre ieşire. 

— Raza de bătaie e de aproape două sute de metri aşa 
că va fi uşor de recepționat. Pentru siguranţă, avem o 
maşină pe una din străzile învecinate şi câţiva oameni, care 
supraveghează casa. 

Îmi iau la revedere de la el şi, cum sunt sigur că ne vom 
mai vedea curând, nu pun prea multă afecţiune în cuvintele 
astea. Am de gând să verific aparatul chiar în seara asta. 
Până atunci, însă, trebuie să-mi trec vremea cumva, aşa că 
o să-i fac o vizită Simonei. Îi datorez lucrul ăsta, pentru că 
s-ar putea să creadă că din cauza bunicului ei nebun o evit. 
N-are de unde şti că nu sunt omul care să renunţe la ea 
doar pentru atâta lucru. Oricui i se poate întâmpla una ca 
asta. Trec pe la florărie, cumpăr un buchet uriaş de garoafe 
şi iată-mă în faţa casei unde locuieşte ea. De Baby nu-mi 
pasă, suntem prieteni buni de când i-am făcut cadou un os 
cu măduvă. 

— Ce mai faci, prietene? îl întreb eu pe alsacian cum îl 
văd. 

Dă din coadă apatic. Se pare că nu-i merg treburile ca 
lumea, dacă nu se bucură de venirea mea. Intru în grădină, 
mă mai mir o dată cât de veridice par toate scornelile lui 
Papă şi, când ajung lângă casă, pe cine credeţi că găsesc, 
plângând amarnic într-un boschet? 

A, nu pe Papă, ci pe prietena mea Simona. 

— Ce-i cu tine? 

Nici nu se uită în direcţia mea. Îşi şterge iute lacrimile şi 
întoarce o faţă aproape zâmbitoare. Pe mine nu mă 


păcăleşte. Ea era cea care suspina înainte aici, mai să 
frângă inima şi unui trib de canibali, puşi pe omor. 

— Ce s-a întâmplat, Simona? 

Reuşesc să pricep cu greu printre suspine că, din cauza 
bătrânului, eu n-o să mă mai uit la ea şi alte prostii de 
genul ăsta. O asigur de contrariu, ba mai mult, îi spun că, 
de când cu necazul ăsta, o iubesc şi mai mult. Argumentez 
cu ajutorul buchetului de flori şi reuşesc să opresc astfel 
plânsul fetei. 

— Ce mai face bătrânul? 

— Bine. Până acum n-a remarcat lipsa banilor. O fi uitat 
de ei. 

— Aproape sigur. 

— Pe unde ai fost zilele astea? Am crezut că n-ai să mai 
vii... 

Zâmbesc uşor: 

— Puteai să dai un telefon. 

Nu se gândise la posibilitatea asta, dar chiar dacă i-ar fi 
trecut prin cap, n-ar fi sunat ea, din cauza mândriei. 

— N-o să mai ţină mult, o asigur eu. Curând vom avea 
timp berechet pentru noi. 

— Au prins criminalul? 

— Nu cred. Totuşi, lucrurile sunt pe aproape. Nu mai 
poate dura mult. 

Simonei îi revine spaima dinainte: 

— Să nu păţeşti ceva. l-am spus şi bunicului ce am aflat 
de la tine, dar a zis că eşti băiat bun şi că n-are rost să-mi 
fac griji pentru un fleac ca ăsta. 

N-o mai întreb când a avut loc convorbirea, fiindcă e clar 
că-ntrunul din momentele lui de luciditate. 

— Spune-i că-i mulţumesc pentru apreciere. 

Mai rămân câteva minute, apoi plec de la ea, simțind „un 
gol în regiunea fiinţei mele”, vorba cântecului. Mă aşteaptă 
„turma” şi „sfântul”. A nu, nu chiar acum şi nici la ora asta 
matinală. Pentru ca să dau impresia că m-a prins cu totul şi 
să ajung mai repede la taina lor cea de toate zilele, m-am 


gândit să fac un piculeţ pe grăbitul. Nu peste multă vreme, 
puteţi să mă însoţiţi dacă vreţi, spre casa făcătorului de 
minuni. 

— Ce doreşti, mă întreabă vocea piţigăiată a babei, de 
undeva de sus. 

Cum n-am de gând să-mi pierd vremea cu explicaţii de 
prisos, îi zic de-a dreptul: 

— Sfântul e acasă? 

— Este, da’ la ora asta se roagă. 

— Şi când termină? 

— Nu se ştie. Uneori mai devreme, alteori mai târziu. 

— Rămân să-l aştept. Nu uita să-i spui. 

Fereastra se închide, iar eu rămân să aştept, până ce s-o 
îndura... sfântul de mine şi-o să-i pot vorbi. Nu ştiu cât voi 
sta aici, dar îmi place să cred că nu prea mult. Dintre 
lucrurile pe care le detest cel mai mult pe lume aşteptatul 
este pe unul din primele locuri în clasament. Din fericire 
pentru buna mea dispoziţie, uşa se deschide şi Colcer apare 
în prag: 

— Intră, fiule, ai mâncat? 

Sfântul ţine în mâna dreaptă o jumătate de jambon 
afumat din care trage cu dinţii, atunci când nu e ocupat să 
soarbă dintr-o carafă plină cu un lichid rubiniu. Se pare că 
după ce şi-a asigurat hrana spirituală, acum se ocupă de 
partea materială a ei. Când îl văd cum mestecă, mă apucă 
şi pe mine foamea. Cu toate astea, un om în situaţia mea, 
amorezat lulea de Maria Magdalena, n-are voie să se arate 
prea flămând. 

— Nu mi-e foame, mulţumesc. 

Sfântul mă priveşte cu mai multă prietenie parcă. 

— Cum adică? Om tânăr şi voinic ca tine să nu-i fie 
foame. 

— Vreau s-o văd pe Maria, sfinte, unde o pot găsi? 

— Acum, la ora asta? Ştii doar că vine de-abia deseară. 

Încerc să mă arăt dezamăgit şi reuşesc. 

— Trebuie s-o văd! 


— Te înţeleg, dar n-am ce-ţi face. Rabdă. Răbdarea e una 
din calităţile mari ale unui bun creştin O s-o ai diseară, 
dacă... 

— Dacă? 

— Dacă vrei să fii de-ai noştri din tot sufletul. 

— Mai încape vorbă? 

— Atunci trebuie să fii sărac. Tot ce ai aparţine 
comunităţii. Eşti gata să faci sacrificiul ăsta? 

Mă gândesc la maşină şi la celelalte lucruri şi descopăr 
că-s încă nepregătit. Când să-i spun toate astea, adaugă: 

— Dacă ai bijuterii de aur, trebuie să le aduci. N-avem 
voie să ne fălim cu ele. 

Încep să pricep unde bate, dar mă feresc să accept prea 
repede ca să nu dau de bănuit. După doza de codeală strict 
necesară, mă dau bătut şi zic da. 

— Mântuitorul nostru a fost sărac. Aşa trebuie să fim şi 
noi. Averea noastră e spiritul. Numai aşa putem fi fericiţi. 
Acum pleacă şi vino diseară ca de obicei. 


— Ce-i cu tine, ai întârziat? mă ia în primire Maria 
Magdalena, predica a început de mult. 

lau cărticica pe care mi-o vâră în mână şi o urmez în 
camera din faţă acolo unde-s strânşi ceilalţi sectanţi. Din 
nou întunericul mă învăluie din toate părţile. Nu se poate. 
Precis zgârcitul ăsta face economie la curent. Altă 
explicaţie nu găsesc. Dacă situaţia stă totuşi aşa, atunci nu 
văd rostul, cărţuliei din mâna mea. Nu pot să-mi văd nici 
măcar vârful nasului, darmite coperta. Atunci, cum vrea să 
mai şi citesc din ea? 

Vocea lui Colcer toarce monoton de sus, amenințând cu 
toate relele de pe lume pe cei care au neobrăzarea să nu 
facă parte din secta lui. După ce termină cu amenințările, 
se ocupă preţ de vreo oră cu aducerea pe calea cea 
dreaptă a două membre care se părea că doreau să 
renunţe la cinstea de a face numai ce zice el. Se vede că 
haremul a început să ducă lipsă de „noutăţi”, dacă trage cu 


atâta îndârjire să menţină numărul intact. Din nou o scurtă 
pauză, în care lumea de jos tuşeşte ca la concert, după 
care sfântul ne cere să cântăm psalmul X. Din nefericire nu- 
| cunosc nici pe primul, aşa că până să ajung la al zecelea 
mai am. Mă mulţumesc să recepţionez melodia, fără să-mi 
dau silinţa să pricep şi cuvintele, apoi sfântul ne zice: 

— Gata pentru astăzi. Mergeţi pe la casele voastre. 

Colcer pare că a uitat ce mi-a promis azi dimineaţă, încep 
să simt o ură surdă în piept şi-mi permit să mai rămân, 
după ce încăperea se goleşte. 

— De ce n-ai plecat cu ceilalţi? se miră sfântul după ce se 
face lumină. 

— Mi-ai promis că o voi vedea pe Maria. 

— Ai adus ce ţi-am spus? 

Scot cu regret o cruciuliţă de aur cu lănţişor, gândindu- 
mă că poate, până la urmă, o voi recupera eu, graţie 
bunăvoinţei maiorului, şi i-o întind. O examinează pe toate 
feţele, îi place, apoi strigă: 

— Maria, vino aici! 

Ceea ce urmează se repetă câteva zile, aproape fără 
deosebire, aşa că a sosit cred timpul să-l informez pe maior 
despre tot ce se petrece aici. Chiar dacă nu am aflat taina 
cea mai mare, ştiu acum o mulţime de alte secrete, mai 
mici, toate suficiente să-l bage la apă pe sfânt. În primul 
rând ar fi jecmănirea sistematică a „supuşilor”, atât de 
bani, cât şi de bijuterii, iar pe urmă, ar fi orgiile care 
urmează aproape fiecărei „şedinţe” de lucru. Chiar dacă 
Vlad e la curent cu totul, graţie microfonului, trebuie să-l 
văd. Nu de alta, dar sunt curios cum evoluează ancheta şi 
de ce n-a mai considerat necesar să stea de vorbă cu mine. 
De unde înainte îmi părea rău că mă cheamă, acum am 
căzut pe panta contrară. Până şi pe lonică-locotenentul aş fi 
de acord să-l văd, numai să mai aflu câte ceva. Şi mai am 
un motiv, foarte puternic. Îi datorez explicaţii Simonei, 
prietena mea, cea care înţelege foarte bine totul, dar aşa 
cum vrea ea. Şi cum n-am chef ca până la urmă să ajungă 


la concluzia că are drept amic un criminal, fie el şi 
nedovedit, îmi port paşii spre miliţie. De data asta nu 
întâmpin oprelişti prea mari şi-l găsesc pe maior în 
cabinetul lui de lucru. 

— Bună, ce mai faci? la loc, îmi zice el strângându-mi 
mâna. Îți face plăcere colaborarea cu Colcer, râde Vlad pe 
urmă, privindu-mi figura. 

— Poate vrea să-şi schimbe cămaşa, tovarăşe maior, zice 
dintr-un colţ lonică, pe care nu-l observasem. 

Retrag afirmaţia aceea cum că aş vrea să-l văd şi, 
ignorându-l pe cât se poate, îi spun maiorului: 

— Pot să vă spun totul... 

— Ştim şi noi. Am ascultat înregistrările. Sunt unele de-a 
dreptul delicioase. 

— AŞ vrea de aceea să terminăm odată, ca să-mi pot 
vedea de treburi. 

— Nu uita că tu te-ai dus singur acolo. Nu te-a trimis 
nimeni. Acum rabdă! 

— Până când? 

— Încă vreo câteva zile. 

Ajung acum la ce mă doare. 

— Şi cu treaba cealaltă? 

— De când au ajuns suspecţii să fie puşi la curent cu 
mersul anchetei? sare locotenentul din scaun. 

— Să ceară să fie puşi, îl pune la locul lui Vlad. E oarecum 
dreptul lui, fiindcă acum e scos din cauză. 

Nu-mi vine să-mi cred urechilor. 

— Cum aşa? 

— Nu-ţi spun mai mult şi nici nu te mai rețin. Vezi-ţi de 
sfinţii tăi şi lasă-ne pe noi să ducem ancheta mai departe. 
Oricum, pot să-ţi zic c-am pus mâna pe o bandă întreagă de 
escroci, plus încă vreo câteva personaje nu de lepădat. 

— Şi criminalul? 

— O să ajungem şi la el. 


Ajung din nou acasă la Colcer pe înserat. Vin direct de la 


Simona, unde am petrecut câteva clipe minunate. Ce să vă 
mai zic, fata asta mi-a intrat pe sub piele, asta-i situaţia. 
Trebuie să termin mai repede cu povestea de aici, ca să am 
mai mult timp să mă ocup de ea. Aşa crede c-o evit în mod 
intenţionat. Păi sigur. Oricine ar ajunge la aceeaşi 
concluzie, dacă cel cu care vrei să te întâlneşti ţi-ar spune 
că te caută el când are timp, în concediu fiind. De asta 
ultimele discuţii cu Simona au fost cam pe muchie de cuţit. 
De simţit a simţit ca am ceva pe conştiinţă, fiindcă m-a silit 
să-i spun cuvânt cu cuvânt, vorbele maiorului care mă 
scoteau din cauză. Şi rău am făcut, fiindcă pe urmă, chiar 
n-a mai înţeles de ce mă feresc de ea. Din păcate nu pot 
să-i spun nimic despre misiunea mea. E atât de secretă, că 
mă îndoiesc până şi eu câteodată că sunt implicat. 

După tot tipicul obişnuit, sfântul mă ia deoparte. Vrea 
ceva de la mine, aşa că încep să cred că voi afla curând 
ceva în legătură cu taina: 

— Te aşteaptă Maria, dincolo, îmi spune el în şoaptă. 

E prima oară după trei zile. Pentru ce prohibiţia asta, 
habar n-am. li mulţumesc lui Colcer şi, gândindu-mă că 
poate se va întâmpla ceva deosebit, fug alături. O găsesc 
pe Maria ocupată cu aranjatul unei mese intime. Nu văd 
prea bine ce se află pe ea, fiindcă regăsesc şi aici 
semiîntunericul obişnuit. N-ar fi exclus ca, după ce se 
termină totul, să constat că văd pe întuneric, ca pisicile. 

Masa din mijloc e aşternută cu tot ce trebuie pentru doi 
oameni care au o foame de lup. Nu lipseşte nimic, nici 
sticlele de şampanie ce lucesc stins în lu mina lumânărilor 
ce se aprind singure, nici icrele cu măsline. Dacă mâncarea 
mă lasă indiferent, în schimb sticlele mă fac să fiu cam 
circumspect de când cu întâmplarea pe care o ştiţi. N-am 
de gând să mă îmbăt a doua oară. O dată în viaţă e 
suficient. Chiar şi cu foamea trebuie s-o las mai moale. N-o 
să mănânc nimic până ce nu văd că şi ea mănâncă din 
aceleaşi farfurii şi serveşte din platourile din care iau şi eu. 

— Ce sărbătorim? 


— Venirea ta aici, răspunde ea așezându-se. 

— Pentru mine sunt toate astea? 

— Sigur că da. Tot ce doreşti vei avea în seara asta, doar 
să-ţi manifeşti vrerea. 

Mă bucură solicitudinea ei. 

— Până-ţi pun în farfurie, desfă sticla cu şampanie. 
Trebuie să bem pentru venirea ta aici. 

— Asta da. Să bem, mă prefac eu bucuros. 

Fac să zboare dopul în lustra din tavan şi aşa nu le 
trebuie lumină, apoi torn în două cupe, ciocnesc cu ea şi 
beau cu o fracțiune de secundă mai târziu. Pe urmă, trec la 
treabă. Mănânc o roşie şi nişte ouă fierte, apoi mă declar 
mulţumit: 

— M-am săturat. Nu ştiam c-o să mănânc aici şi am luat 
ceva înainte de venire. Nu te supăra. 

Ceea ce am înghiţit nu ar sătura nici măcar un copil de 
grădiniţă, dar un găligan ca mine. De aceea numai un orb 
n-ar vedea că lipsa mea de poftă de mâncare se datoreşte 
altor cauze, adică prezenţei feminine de alături. Maria 
zâmbeşte, când îşi dă seama de asta, precum cineva 
stăpân pe ceea ce face, unul căruia totul îi iese bine. 

— Bine, atunci să mai bem. Sper că n-ai nimica 
împotrivă?!? 

— Pentru noi doi! 

— Pentru noi, zice şi ea bând până la fund cupa. 

— Încă unul? 

— Dacă vrei... 

Şampania are acelaşi gust ca toate şampaniile din lume. 
Nu simt niciun miros ciudat, niciun gust mai deosebit. Deşi- 
mi pun la bătaie toate simţurile bune pentru aşa ceva, nu 
observ nimic. Sticla se termină, dar ne mai rămân două. 

— Ce facem? Mai bem? 

— Cum vrei, răspund eu, dar atunci să ştii că va trebui să 
rămân aici. Nu ţin la băutură. 

— Nu-i nimic, am unde să te culc. 

Pe data asta, desface ea sticla. Acum e acum! Nu cred 


să-i fie frică pentru cealaltă lustră. O urmăresc cu atenţie 
cu ochii pe jumătate închişi, ca să nu-mi surprindă privirea. 
De aceea nu-mi poate scăpa gestul care-l face. Când iau 
paharul ce mi se întinde, sunt convins că, pe lângă 
şampanie, mai conţine încă ceva, ce n-artrebui să fie acolo. 
Acum, singura mea grijă e nu sorb din cupă, nici măcar din 
greşeală. 

— Ce faci, nu bei? 

Cum să nu. Având însă în vedere că asta e ultima, 
trebuie să toastăm. Cine începe? 

Nu pare prea fericită. Se aştepta, desigur, să dau paharul 
pe gât la fel ca pe celelalte. In ceea ce mă priveşte, trebuie 
s-o fac să creadă că n-am văzut nimic, iar pentru asta n-am 
altceva mai bun de făcut decât să beau. Descurcaţi-vă 
dumneavoastră, dacă puteţi! 

— Beau pentru ca să fim împreună, cât mai multă vreme, 
zice ea dând paharul pe gât. 

În momentul precis în care dă capul pe spate sorbind. 
Torn repede lichidul din paharul meu în frapieră, având 
grijă că-n timpul ăsta să scap din mână o furculiță ca să 
acopăr zgomotul. 

— Beau şi eu pentru acelaşi lucru, zic la rândul meu. 
Ţinând cupa în căuşul palmei, în aşa fel ca să nu vadă că e 
goală. 

Vrând-nevrând, când dau paharul peste cap sorb ultimele 
picături şi sunt nevoit să le înghit. Maria pare mulţumită. 
Îmi ia cupa din mână, şi mă sărută drept pe gură. Acolo 
găseşte ceea ce se aştepta probabil să găsească, adică 
gustul uşor amărui, rămas de la cele câteva picături de pe 
fund. Acum nu mai are nicio îndoiala că am băut şi e 
sclipitor de volubilă. 

— Întinde-te niţel pe pat, dacă eşti obosit. 

— Cine, eu? N-am fost mai odihnit de când mă ştiu, zic şi 
mă clatin uşor pe picioare. 

Îmi pândeşte reacţiile şi mă sprijină înainte chiar de a 
avea nevoie de serviciile ei. 


— Mulţumesc, n-am nevoie de ajutor. 

Nu termin bine fraza şi mă las să cad ca un buştean. Pe o 
parte. 

— Ce-i cu tine? 

Vocea ei îmi pare îngrijorată. Poate am exagerat şi 
efectul a ceea ce mi-a dat să beau trebuia să se manifeste 
mai târziu. Oare ce mi-a pus acolo? Vreun drog, sau otravă. 
Trebuie să mă prefac mort, sau doar adormit? Cine poate 
şti. Eu înclin spre drog. De ce? Păi de otrăvit, ce motiv ar 
avea să mă otrăvească? Mă ridic de jos cu chiu cu vai, pe 
urmă cad din nou înapoi şi rămân inert, insensibil la toate 
încercările ei de a mă ridica. 

— Se vede că babacul a cam exagerat, cu doza, o aud eu 
vorbind singură. Apoi tare, pentru mine : 

— Hopa sus, bebeluşule, nu-i timp de făcut nănică! 

— A-a-aveam im-pre-sia că ţin la bau, bău-bautură. 

— Las-o încet că mă sperii. Ce-i aia bau-bau? Nu ţi-e 
ruşine? Hai stai frumos în pătuc şi odihneşte-te până-l chem 
pe tataia Colcer. 

Femeia pleacă acolo unde a spus, să-l aducă pe bătrân. 
Înseamnă că totul a fost regizat de el. E şi normal. Nimic nu 
mişcă în casa asta fără învoirea lui. 

M-aş fi mirat, să fie altfel. Nu încape vorbă că au de gând 
să facă ceva cu mine. Ce, vă las pe dumneavoastră să 
ghiciţi. Altfel nu şi-ar fi dat atâta osteneală. Maria revine în 
compania moşului. Se prea poate să-l fi pus la curent cu 
întâmplarea, pentru că sfântul nu se arată câtuşi de puţin 
mirat că mă vede în halul ăsta. 

— Cum naiba de-a căzut aşa? E drept că am mărit 
cantitatea, dar uită-te la el ce mare e. Unuia ca ăsta îi 
trebuie o doză dublă, dacă nu triplă. Aprinde lumina. Vreau 
să-i văd pupilele.. 

Femeia răsuceşte zadarnic comutatorul, lumina nu se 
aprinde. Norocul meu că dopul de la sticlă a făcut becul 
tăndări. Celălalt abajur n-are, din economie, probabil. 

— Ce faci Maria, n-o aprinzi? 


— Nu are, s-a stricat becul. 

— Las-o aşa. Merge şi cu lumânarea. 

Colcer apucă un sfeşnic şi se apropie de mine. 

— Stin-ge soarele! urlu eu ca un apucat, fără să ţin cont 
că le-aş putea sparge timpanele celor care ascultă afară în 
stradă. 

— Linişteşte-te, fiule. 

— Stin-ge soa-re-re-le! 

— Ce ne facem cu el? Dacă scrie aşa, n-am făcut nimic. 

— Cum să scrie? 

— Bâlbâit... 

— Nu merge. Trebuie să scrie normal. 

Am înţeles până acum, că e vorba să scriu ceva. Mă 
îndoiesc că e vorba de o scrisorică de amor. 

— Scoală-te şi deschide ochii, ordonă Colcer. 

Mă ridic în capul oaselor şi holbez ochii în gol, cu o 
expresie cât mai bovină pe figură. Tare aş mai avea chef 
să-i sparg ochelarii, dar de unde ştiu eu că n-are reţeta şi 
se duce de-şi face alţii? Se uită la pupilele mele câteva 
clipe, ferind flacăra lumânării cu dosul palmei, apoi plimbă 
degetul arătător de la dreapta la stânga şi invers prin faţa 
ochilor mei. La urmă de tot, îmi ia pulsul. 

— Să încercăm totuşi, Mario. Mergi şi adu hârtie şi stiloul. 

— N-ar fi mai bine să scrie cu al lui? 

— N-are la el. 

— Cum n-are? Eu credeam că intelectualii ăştia, umblă 
tot timpul cu stiloul la ei. 

— Acum o să-ţi schimbi părerea. Atâta pagubă. 

În timp ce Maria lipseşte, pentru a aduce ce i s-a cerut, 
moşul mă ridică în picioare cu oarecare efort, îmi trage 
câteva pălmuţe zdravene pe care i le trec în cont, apoi 
moaie un şervet în apă şi-mi şterge fruntea. După ce face 
tot ce trebuie făcut, pentru ca un om în situaţia mea să-şi 
revină cât de cât, mă întreabă: 

— Ţi-e mai bine? 

— În 


Nu reacţionez deloc pozitiv la eforturile lui şi, când Maria 
se întoarce cu foile de hârtie şi cu stiloul, găseşte situaţia 
neschimbată. 

— Oare va putea scrie? se întreabă Colcer prea puţin 
optimist. 

— Ce ţi-am spus eu? l-ai pus prea mult. 

— Nu mai încercăm nimic. Îl lăsăm să se odihnească, 
apoi peste două-trei ore mai vedem noi. Nu uita că e mare 
grabă. Îmi trebuie hârtia astăzi. 

— De ce? 

— Lucrurile au început să fiarbă. Cu cât terminăm mai 
repede, cu atât mai bine. O să-l ducem însă de aici... 

— Unde? 

— La cabană. Să nu-l caute cineva. Maiorul ăla-şi bagă 
cam prea mult nasul în treburile mele, aşa că-i mai bine să 
terminăm odată. 

— Cu ce-l transportăm? 

— li chem pe fraţii Godeanu cu maşina O să-ţi spun eu 
cum facem ca să fie totul bine. 

Nu ştiu de ce, ascultându-i, simt aşa, ceva ca o teamă 
nelămurită, cuibărindu-mi-se în suflet. Asta-mi mai lipseşte. 
Să mi se facă frică. 

— Sfântule, oare-i chiar necesar să-l... 

— De când discuţi tu planurile mele? Am făcut eu până 
acum vreo greşeală? Tu fă bine, taci din gură şi ascultă-mă 
cu sfinţenie. Altceva nu-ţi cer. Asta dacă vrei să-ţi meargă 
bine... 

Cei doi ies din cameră, lăsându-mă singur. Ce am de 
făcut? Mă duc cu ei sau o şterg? Vorbele Mariei nu mi-au 
lăsat nicio îndoială. Sunt destinat să joc rolul principal într-o 
execuţie. De ce şi cu ce scop, asta nu mai ştiu, iar, dacă 
fug, risc nici să nu aflu vreodată.Bine că maiorul veghează. 
Acum ştie tot, la fel ca mine şi poate lua măsuri. Trebuie să 
iau legătura cu el. Mă aplec spre buzunarul de la piept şi zic 
răspicat, deşi încet: 

— Tovarăşe maior, vă vorbeşte Alex. Sunt singur. Aţi 


auzit ce s-a vorbit aici. Ce fac? Merg cu ei, sau ies afară? 
Dacă vreţi să merg, ambalaţi motorul maşinii, trecând pe 
stradă. Aştept. 

Ce ziceţi? N-am procedat bine? Aştept zadarnic semnalul. 
Ce s-o fi întâmplat? Oare Vlad să nu vrea să merg cu ei? 
Dacă e aşa, atunci s-o ştergem! Mă ridic clătinându-mă şi, 
când deschid uşa, nimeresc drept în braţele primitoare a 
doi indivizi, nu cu mult mai mici ca mine. Oamenii păzesc 
intrarea şi se vede că prezenţa mea aici le e mult prea 
scumpă ca să se lipsească de ea. Poate aş protesta, dar 
cum fiecare are în mână câte o măciucă de lemn, mă abtin 
de la orice comentariu şi accept să fiu condus înapoi în 
cameră. 


Apelul telefonic îl scoate pe Vlad din baie, spre 
nemulţumirea nevestei şi a rudelor apropiate, strânse în 
sufragerie, pentru a sărbători întoarcerea acasă de la slujbă 
a celui care ţine în mâini destinele lumii interlope din oraş. 

— larăşi? De-abia ai venit şi tu acasă... 

— Nu răspunde! 

— Lasă-l să sune! 

Vlad nu ia în seamă sfaturile bune care plouă din toate 
părţile şi aşa, înfăşurat în prosop cum este, ridică 
receptorul: 

— Tovarăşe maior, Cosma la telefon. Permiteţi să 
raportez! 

— Ce s-a întâmplat? 

— Nu mai recepţionăm nimic de la Alex E. G. Am pierdut 
legătura. Tehnicianul zice că trebuiau înlocuite bateriile. 

— Aşteptaţi până ce vin acolo. Aveţi grijă să nu se 
întâmple ceva! 

Maiorul lasă receptorul jos şi se repede în dormitor. 
Pentru cei care asistă la scenă nu mai încape îndoială că 
Vlad se pregăteşte de plecare. Trăgându-şi hainele pe 
pielea aproape udă, maiorul iese afară şi, după ce ridică 
mâinile, cerând să se facă linişte, face următoarea 


declaraţie: 

— Fraţilor şi  cumnaţilor, vă mulţumesc pentru 
participare. Ne vedem la următoarea aniversare, la anul. 
Acum mâncaţi, beţi şi să ne vedem cu bine! 

Şi dus a fost. Conform promisiunii, maiorul ajunge la locul 
unde, lipită de trotuar, o autodubă prevăzută cu o antenă 
mare pare că nu adăposteşte niciun om. 

— Cum s-a întâmplat una ca asta, Cosma, să staţi voi aşa 
fără să faceţi un lucru elementar, cum ar fi schimbarea 
bateriilor? la puneţi-mi înregistrarea până când transmisia 
s-a întrerupt! 

Banda începe, să-şi reverse conţinutul în urechile 
maiorului. 

— Tocmai când era mai interesant. Asta ghinion! 
izbucneşte maiorul furios. Acum ce facem? Il scoatem afară 
sau nu? 

— Fiindcă tot suntem aici, eu zic să aşteptăm, îşi dă cu 
părerea căpitanul. N-avem ce pierde. 

— Noi, dar el? 

— Mă întreb de ce vor să-l pună să scrie, şi mai ales ce 
anume, zice Tobă, instalat în faţa magnetofonului. 

Maiorul îl priveşte atent şi-i spune: 

— Ei, aşa da! 

— Un lucru e sigur, se amestecă din nou Tobă. Indivizii 
dinăuntru nu cred să practice sacrificiile umane, aşa că nu 
văd de ce ne-am teme pentru Alex E. G. Se descurcă el. 

— Cum? Aşa, drogat? N-ai auzit cum l-au potolit? 
Aproape că nu mai putea vorbi! 

— Eu cred că vor să-l pună să scrie o adeziune, o 
declaraţie de fidelitate faţă de sectă, opiniază Cosma. 

— Mergem pe strada Şerpuită şi oprim câteva case mai 
jos de cea care ne interesează. Trebuie să fim pe fază. 

Maşina se pune în mişcare, întoarce şi, după ce dă colţul, 
intră pe strada lui Colcer şi opreşte, aşa cum ordonase 
maiorul, câteva case mai jos. 

— Rămânem aici, decretează Vlad. Să nu pierdeţi din 


ochi intrarea. Supraveghează cineva spatele? 

— Da. 

— E-n ordine! 

Tăcerea se lasă în autodubă. Nu se aude decât bâzâitul 
uşor al radioreceptorului, care încearcă zadarnic să prindă 
fie măcar şi o singură vorbă de-a mea. 

— Tovarăşe maior, vine o maşină! 

Prin geamul din spate, acoperit cu o perdeluţă 
transparentă, farurile unui automobil se zăresc apropiindu- 
se. Cum Vlad are locul în lojă, iar pe stradă, câteva becuri 
cu vapori de mercur fac lumina destul de intensă, se poate 
remarca uşor, că despre o „salvare” e vorba. Un al şaselea 
simţ, cel profesional, îi spune maiorului că maşina se va 
opri în faţa casei lui Colcer şi, într-adevăr, Dacia albă, 
având pe uşi semnul binecunoscut al Crucii Roşii, frânează 
acolo unde presupusese maiorul. 

— Repede, luaţi legătura cu sediul. Să dea telefon la 
salvare, la staţie, să se intereseze dacă au un caz pe strada 
Şerpuită. Urgent am spus! 

În câteva minute, Vlad are răspunsul: 

— Au un caz grav, îi spune tehnicianul care deservea 
aparatura, e vorba de o bătrână! 

O fi proprietara, opiniază Vlad, forţându-şi privirea ca să 
vadă ce duc cei doi sanitari pe targă. 

— Nu încape îndoială că e o femeie zice Cosma, după ce 
priveşte şi el timp de câteva clipe scena. 

— Dacă n-ar căra ceva uşor, n-ar alerga cu ea aşa, zice şi 
Tobă. 

„Are logică puştiul”, nu se poate să nu remarce maiorul 
în gând, desigur, pentru ca celălalt să nu şi-o ia în cap. 

— Bine că nu despre Alex e vorba, remarcă din nou Vlad, 
de data asta tare, răsuflând uşurat! 

Maşina demarează în urletul sirenei, rotindu-şi girofarul 
albastru şi dispare în mare viteză. Nu mult după ea, o alta 
pătrunde legănându-se pe hârtoapele străzii şi opreşte tot 
acolo unde oprise prima. Dacia e tot albă şi tot cu 


însemnele unei „salvări”. 

— Ne-au păcălit, pricepe maiorul, sărind jos urmat de 
Cazacu şi de Tobă. Dumneata ia legătura cu ai noştri şi 
spune-le să anunţe toate patrulele şi toate posturile de 
control de pe şosele. Salvarea aceea trebuie oprită cu orice 
chip. 

Între timp, locotenentul şi căpitanul ajunseseră lângă 
maşină: 

— Miliția, opriţi! Ce s-a întâmplat? 

— Un caz grav, răspunde o femeie în halat alb, ros în 
coate până la urzeală. E o urgenţă, accentuează ea, văzând 
că cei doi îi stau în cale. 

Maiorul se apropie şi el, află care e situaţia şi le dă voie 
sanitarilor s-o urce pe bătrână în maşină. 

— Căutaţi înăuntru, le spune el dezamăgit, celorlalţi doi. 
Pot pune pariu că toată gaşca a şters-o şi că vom găsi 
cuibuşorul gol! 

— Tovarăşe maior, îl strigă tehnicianul, o patrulă a văzut 
„salvarea”, luând-o spre Dumbravă! 

— Mergem acolo. Cheamă maşina de serviciu! 


CAPITOLUL XIV 
In care-mi dau seama cât de greu e câteodată 

să faci ceea ce vrei, Sfântul îşi dă arama pe faţă, 
iar 

Simona trece prin mari emoţii. 


În timp ce maşina aleargă în noapte cu peste o sută la 
oră, eu fac în continuare pe adormitul ţinând ochii închişi, 
nu şi mintea, însă. Rotiţele de acolo de sus se învârt, 
scoțând idei cu viteza unui calculator în timp ce creierul le 
sortează şi le pune bine la păstrare în memorie. Felul cum 
am fost scos din casă pare să arate că sfântul ştie ceva, sau 
doar presupune că e urmărit. Altfel de ce toată precauţia 
asta cu maşina „salvării”, de ce au întins-o pe Maria pe 
targă şi de ce m-au suit pe mine prin faţă? Toate aceste „de 
ce”-uri vor rămâne fără răspuns, dacă nu voi juca corect 
mai departe. Noroc că maiorul nu poate fi păcălit aşa uşor 
iar acum precis se află pe urmele mele, gata de acţiune. 

In faţă, aşezat lângă şofer, Colcer priveşte concentrat în 
noapte, iar alături de el şoferul, un vlăjgan cu o claie de păr 
roşu pe cap, învârte cu dexteritate volanul. Lângă mine, 
aşezată pe un fel de strapontină, Maria tace cufundată în 
gânduri, iar un al patrulea personaj, având acelaşi păr 
roşcat, stă la picioarele mele pe targă şi se joacă cu un cuţit 
de vânătoare. Toate astea le observ uitându-mă pe sub 
gene, deşi nu e niciun risc. Nimeni nu-mi acordă atenţie, 
fiecare văzându-şi de ale lui. Începe să mă indispună 
situaţia. N-am fost tratat niciodată cu o asemenea lipsă de 
consideraţie. Uneori e însă preferabil să nu sari prea tare în 
ochii cuiva şi acum se pare că ne găsim exact în situaţia 
asta. După ce mergem vreun sfert de oră, sfântul zice: 

— la-o la dreapta. 

Părăsim şoseaua şi ne afundăm pe un drumeag lateral. 
Curând după aceea oprim. O lanternă se aprinde şi lumina 
mi se fixează pe figură. 

— Ce-i cu ăsta, Mario? 


— Nici eu nu înţeleg... 

Pricep că e timpul să mă trezesc. Până atunci, şoferul 
împreună cu celălalt mă iau pe braţe şi mă poartă pe sus, 
până într-o căsuţă de lemn. Acolo sunt culcat pe o pătură 
aspră de lână, după care-l aud pe Colcer zicând: 

— Mario, te las acum singură cu el. Vezi ce faci. Noi o să 
aşteptăm afară. Încearcă să-l trezeşti! 

Încăperea se goleşte, iar Maria Magdalena intră în rolul 
învăţat cum se cuvine pe drum. 

— Alex, Alex, trezeşte-te! Revino-ţi, măi... Te rog! 

Rugăminţile ei mă lasă inert. Cât timp sunt fără simţire, 
n-au ce să-mi facă. Pe urmă, nu mai dau pe pielea mea doi 
bani. Până la urmă, sătulă să încerce imposibilul, femeia 
apucă o cană cu apă stătută şi mi-o aruncă în cap. La un 
asemenea tratament, n-ai de ales, te scoli. Las ochii ficşi, 
până atunci în dosul pleoapelor, să se rotească în voie. 

— Unde suntem? 

— In pădure, răspunde ea. 

— Tu m-ai adus aici? De ce? 

— Eu. Trebuia să te salveze cineva! 

— De cine? 

— Nu mai ţii minte nimic? 

— Nu. Ce s-a întâmplat? 

— Te-ai îmbătat. Ai spart totul în jur, l-ai lovit pe tataia 
Colcer şi pe bătrâna care-l găzduieşte. Femeia a căzut şi s-a 
lovit de prag cu capul. A trebuit să fie dusă la spital. Am 
profitat de plecarea sfântului şi te-am adus aici. Dacă te 
găsea la întoarcere şi dacă bătrâna păţeşte ceva, te omora! 

Cum autorul piesei a prevăzut în acest punct, că trebuie 
s-o cred, îmi ridic mâinile spre faţa ei şi o strâng drăgăstos 
la piept: 

— Ai făcut tu asta pentru mine? Eşti o dulce! 

Îmi aduc perfect de bine aminte că de data asta n-am 
lovit pe nimeni, iar, în afară de becul din tavan, alte pagube 
nu i-am făcut lui Colcer. Spre deosebire de primul caz, cel 
cu crima, aici toate lucrurile sunt clare. Maria minte cu 


neruşinare, pentru că pe obrajii ei, nu observ nici o urmă de 
emoție sau de regrete. 

— Mă iubeşti? întreabă ea. 

Sigur c-o iubesc, la fel cum iubesc o pisică sălbatică sau 
un şarpe cu clopoței. 

— Mai încape vorbă, răspund eu cu toate acestea. Te 
ador, te divinizez, micuța mea Maria. Ce vrei să fac pentru 
tine? Cere-mi orice. 

Aici nu mă paşte niciun pericol. N-am ce să-i dau. 

— Ai face chiar orice pentru mine? 

— O să vezi! 

— Alex! De ce ai venit la noi? 

— Pentru că m-a chemat sfântul. 

— Numai de aceea? 

— Şi de curiozitate. Eram cumva distrus moral după o 
întâmplare în care am fost amestecat, o poveste cu o crimă 
şi am crezut că la voi îmi pot regăsi liniştea. 

— Ce fel de întâmplare? 

— O crimă. O femeie a fost omorâtă în timp ce dormeam, 
ameţit de băutură, iar miliția mă bănuia până nu demult. 

— Te bănuia? 

— Da. 

— Şi acum? Ai scăpat cu bine? 

— După cum vezi, deşi... 

— Ce? 

— După cele ce mi-ai spus cu bătrână, se pare că... 

— Eşti vinovat de crima aceea? 

— A, nu, răspund eu, asta nu, dar îmi pare rău pentru ea. 
N-am vrut! i 

Maria se pregăteşte să joace scena cea mare. li simt 
încordarea dinaintea finalului, aşa că sunt numai ochi şi 
urechi. 

— Alex, eu am făcut un jurământ faţă de Colcer. L-am 
călcat şi, pentru asta, legile noastre prevăd o singură 
pedeapsă: Moartea! 

— Nu-ţi fie frică, mai există şi altele în afara celor pe care 


le folosiţi voi. Ele te vor apăra şi împreună vom reuşi să te 
salvăm! 

— Degeaba, Sunt mulţi şi, oriunde ne-am ascunde, ne vor 
găsi. 

Nu înţeleg unde vrea să ajungă, dar am răbdare. 

— Şi atunci? 

— Decât să mă omoare ei, mai bine omoară-mă tu! 

Cad din lună şi trec dincolo de pământ, începând să mă 
învârte pe orbită. Orice-aţi spune, am auzit bine! 

— Ce să fac? Să te omor? Eu, cel care te divinizez? Să-mi 
ucid zeiţa la care mă închin? Nu. Asta nu. Ce-s cu glumele 
astea? 

In vorbele mele, pe lângă căldura pusă din belşug, ceva 
sună fals. Ce vreţi? N-am talentul actoricesc al femeii. 

— Ai spus că faci orice pentru mine... 

Clătind mâhnit din cap: 

— Una ca asta nu pot face. 

— Te rog să mă omori, aşa cum ai omorât-o pe femeia 
aceea de care-mi vorbeai înainte. 

— Ţi-am spus că n-am omorât pe nimeni! 

— Aşa crezi tu. Dacă te-ai fi văzut, însă, atunci când ai 
lovit-o pe bătrână... Ochii-ţi luceau ca ai unui nebun. Ai 
apucat-o de gât şi ai început s-o zdruncini... N-am putut să 
mă mai uit... Pe urmă, a căzut! 

— Şi cu toate astea, mă iubeşti? 

— Da. De când te-am văzut, am ştiut că tu mi-eşti sortit. 
Haide să murim împreună. 

Rămân fără glas o vreme. Deşi mă aşteptam la o 
propunere ciudată din partea ei, totuşi ceea ce-mi aud 
urechile întrece orice imaginaţie. 

— Îmi pare rău, dar nu pot face un asemenea gest. Nu 
văd utilitatea lui. După ce m-ai salvat, vrei să murim? 

— Ce şanse avem ca să fim împreună? Oricum ai să fii 
închis până la urmă, sau poate mai rău. Dacă te vor 
condamna la moarte pentru omor cu cruzime? Atunci? Eu 
ce şanse mai am să scap de ei? 


Antenele încep să mi se rotească, recepţionând din toate 
părţile informaţii. Ce ştie Maria despre cruzimile de care 
vorbeşte? Şi, mai ales, de la cine a aflat, pentru că eu, deşi 
am memorie bună, nu-mi amintesc să fi vorbit despre una 
ca asta. Cred că încep să pricep unde bate. Din nefericire 
pentru ea, nu mă cunoaşte decât de câteva zile. Dacă m-ar 
cunoaşte şi ar şti cât de mult îmi place mie viaţa, s-ar 
abţine să-mi facă asemenea propuneri. Cum însă ea mă 
crede prins în mrejele ei, insistă în continuare. 

— Uite, am aici două fiole cu otravă. Scriem o scrisoare şi 
pe urmă e de ajuns să strângi din dinţi ca totul să se 
termine. 

Asta era vasăzică. Le trebuia o scrisoare de la mine... 
Vroiau să mă facă să declar că mă sinucid, pentru ca să mă 
poată omori ei... M-am mai întrebat şi înainte de ce oare le 
stau în cale, fără să pot găsi răspuns. Mă întreb şi acuma, 
tot fără succes. Probabil îi incomodez eu ceva... 

— Nu te mai obosi degeaba, îi zic eu Mariei, fie că am 
omorât sau nu pe cineva, n-am de gând să mă sinucid. 
Peste o sută, două de ani, n-aş avea nimic împotrivă, dar 
acum crede-mă. Mi-e imposibil. Prea am multe de făcut pe 
lumea asta, ca să-mi vină cheful să mă mut într-o alta mai 
bună. 

Aşa cum bănuiam, Colcer ascultase totul. Trăgând cu 
urechea, poţi înţelege câteodată mult mai multe decât 
chiar participanţii la discuţie. Aşa că uşa e dată de perete, 
fără  menajamente, şi-n cameră  năvăleşte însuşi 
conducătorul sectei, în fruntea celor doi gealaţi! 

— Uite-i! 

— l-am prins! 

— Aţi prins pe dracu, le strig eu, trăgându-mă lângă 
perete, nu înainte de a răsturna în faţa mea o masă lungă 
de stejar. 

— Ce faci, mă laşi cu ei? îmi strigă Maria disperată. 

— N-am resurse suficiente să te apăr şi pe tine, descurcă- 
te singură! 


— Trădătorule, îmi strigă ea cu vocea plină de venin. 

Sfântul se apropie, îi pune mâna pe umăr şi zice: 

— Nu te mai obosi degeaba. A ştiut totul de la început. N- 
a băut nimic din ce i-am dat noi şi a jucat teatru tot timpul. 
Apoi către mine: Piesa s-a terminat, domnule Alex. Ţi s-a 
înfundat! 

— Asta s-o crezi tu. Pe primul care se apropie îl trăsnesc, 
strig eu strângând în mână o bucată de ţeavă, găsită în 
mod providenţial pe jos. li văd că şovăie. 

— Puneţi mâna pe el! le ordonă Colcer celor doi roşcaţi. 

— Cum să ne apropiem? Vrei să ne omoare? 

— Laşilor! O să vă căiţi! Rămâneţi aici cu el până mă 
întorc şi aveţi grijă să n-o şteargă. Maria, vino cu mine! 

Ca să nu rămână în inferioritate, cei doi se înarmează la 
rândul lor, unul cu o furcă, iar celălalt cu un topor. Şi astfel, 
echilibrul de forţe e realizat, fără cheltuieli suplimentare de 
buget. 

— Facem un poker? le spun eu imediat ce uşa se închide 
în urma sfântului. 

Roşcaţii se uită la mine pătrat. 

— Profitaţi de timpul cât mai sunteţi liberi, le spun eu. La 
puşcărie nu cred să vă lase cu cărţile de joc. 

Din nou rezistă, privindu-mă încruntaţi. Seamănă unul cu 
altul ca două picături de apă. Sunt gemeni vasăzică. Oricum 
ar fi, însă, nu cred c-or să-i încurce la proces. Le spun 
constatarea mea cu voce tare, apoi încep să fluier o 
melodie săltăreaţă. În timpul ăsta mintea-mi lucrează. 
Trebuie să-mi apăr viaţa, dar habar n-am cum. De cei de 
colo nu pot trece, iar sfântu s-a dus în mod sigur după 
ajutoare. Când se va întoarce, însoţit de încă doi-trei, o să 
pot zice: „Alex, ia-ţi adio de la viaţă. A fost frumoasă, dar 
scurtă”. Şi totul se va termina. 

Situaţia rămâne neschimbată, până ce de afară se aude 
din nou zgomotul maşinii. Se îngroaşe gluma. Când Colcer 
intră înăuntru împingând-o înainte pe Simona îmi dau 
seama că sunt pierdut. Acum să te vedem Alex cum scoţi 


cămaşa. 

— Aruncă ţeava şi vino aici! Altfel... 

Sfântul face un semn la care cel din spatele lui ia un 
scaun, trece o frânghie după o grindă, apoi, după ce face 
un laţ la unul din capete, îl aruncă după gâtul alb al 
Simonei. Mă uit la ea, în ochii ei măriţi de groază şi-mi dau 
seama că au luat-o din somn. Încă nu s-a trezit şi crede că 
visează. Până să număr la trei, au şi ridicat-o pe un scaun, 
iar frânghia se întinde, se întinde, tot mai mult... Chiar dacă 
aş ataca, până să-i dovedesc pe toţi, Simona ar fi moartă. 
Şi pentru nimic în lume n-aş vrea să i se întâmple una ca 
asta. 

Încerc să câştig timp. Maiorul trebuie să sosească... 
Trebuie. 

— Ce vreţi de la mine? mă prefac eu că cedez. 

— Se pare că eroul nostru a devenit mai rezonabil. 
Aruncă ţeava şi vino aici! O să scrii ceva. Scoateţi fata 
afară! 

Roşcaţii o coboară pe Simona de pe scaun, iar apoi unul 
din ei iese afară, însoţind-o. Arunc ţeava, aşa cum mi se 
poruncise. 

— Apropie-te! Stai jos şi scrie. 

Pun mâna pe stilou, privesc foaia de hârtie, albă, apoi 
ascult. 

— Scrie. Nu pot părăsi această lume, fără să-mi 
mărturisesc crima. Eu am ucis-o pe Mioara Dobrescu. 
Semnează. 

Când aud, mai să cred şi eu că visez. Un singur motiv îl 
poate face pe Colcer să dorească o asemenea declaraţie. 
Să nu-mi spuneţi că aţi ghicit. Sfântul ia foaia, citeşte, apoi 
izbucneşte în blesteme. 

— Ce-i asta? 

— Ceea ce mi-ai dictat. 

— Faci pe prostul cu mine? În loc de semnătură scrii 
„semnează”. 

— Dumneata ai spus. Să scriu tot ce-mi spui. Asta mi-ai 


spus, asta am făcut. Şi pe urmă, dacă mă gândesc bine, n- 
am stabilit ce-o să se întâmple cu Simona, fata pe care aţi 
adus-o. După ce-o să mă omorâţi, cine îmi garantează că n- 
o să-i faceţi şi ei felul. Doar vă poate recunoaşte. 

— N-o să te omorâm noi, ai s-o faci singur. Cât priveşte 
fata, o să scape. Îţi promit. Acum scrie. 

Vrea să am încredere în cuvântul lui. Ce glumă! Aş râde 
dacă n-aş fi în situaţia în care sunt. Aşa, însă, mă 
mulţumesc să strâng din buze ironic şi să dau din cap. 

— Nu. Îmi trebuie garanţii. Altfel nu scriu nimic. 

Fără nicio explicaţie, Colcer ridică capul privindu-mă cu 
ochii tulburi, apoi iese pe uşă fără o vorbă. Nu pricep ce s-a 
întâmplat, decât atunci când, în fruntea unei mici trupe, 
maiorul intră pe uşa lăsată deschisă de sfânt. 

— Mâinile sus! 

Lipsiţi de şef, cei doi se lasă de bunăvoie legaţi, Maria se 
face mică într-un colţ, sperând că nu va fi băgată în seamă. 

— Scoateţi-i de aici! ordonă Vlad. 

Apoi spre mine: 

— Eşti teafăr Alex? 

— Da. Ba mai mult. Ştiu cine-i criminalul! 

— Ştim şi noi, răspunde oţărât maiorul. Colcer! 

— L-aţi prins? 

— El a ieşit înainte? 

— Da. 

— Îl urmăresc ai noştri prin pădure. N-o să scape! Au şi 
un câine cu ei. 

În sfârşit, pentru prima oară în seara aia, răsuflu liniştit. 

— Şi Simona? 

— E afară. N-a păţit nimic. 

Atunci, totul e perfect. 

— Aţi ascultat tot ce s-a vorbit aici? 

— Nu mai avem legătura cu tine de mai bine de două 
ore. Deşteptul ăla de tehnician a uitat să schimbe bateria la 
emiţător aşa că abia te-am găsit. 

— Ce spui? nu-mi vine mie să-mi cred urechilor. De-abia 


acum realizez că am fost în pericol de moarte real. Maiorul 
nu s-a jucat cu ei ca şoarecele cu pisica, ci a fost nevoit să 
ne caute o mulţime de timp, până să ne găsească. Bine că 
totuşi a reuşit. 

— Cum ne-ai găsit atunci? 

— Colcer a jucat tare cu cele două maşini ale „salvării” 
dar, din fericire, o patrulă a zărit maşina pe când se 
îndrepta încoace. Am patrulat pe drum până ce am văzut 
aceeaşi maşină gonind spre oraş. Ne-am luat după ea, până 
acasă la Simona Udrescu. Atunci mi-am dat seama că vor 
să te silească să faci ceea ce nu vrei, uzând de fată. La 
întoarcere am urmărit-o din nou, iar până aici am venit pe 
jos de la intersecţie, ca să nu audă zgomotul de motor. 

— Deci munca mea a fost degeaba. Tot teatrul jucat, 
inutil. Păcat de atâta talent investit. Eu care credeam c-o să 
mă înregistraţi, aud acum că n-aţi reuşit. Bine că nu m-au 
omorât! 

— N-o să crezi, dar mă bucur şi eu, râde maiorul, ieşind. 

Il urmez în întunericul de afară, unde o regăsesc pe 
Simona instalată confortabil într-una din maşinile cu care 
venise maiorul. Bine că nu va mai trebui să mergem pe jos 
până-n şosea. 

— Ce se aude cu cel care a fugit? se interesează maiorul. 

— Nu ştim nimic. Se aud lătrături din direcţia aceea, dar 
până acum nu ne-au anunţat dacă l-au prins sau nu. 


Maşina pusă la dispoziţie cu amabilitate de Vlad ne 
depune pe amândoi acasă la Simona. 

— Intri? mă întreabă fata după ce rămânem singuri. 

— Cu plăcere. 

O urmez în grădină, iar Baby ne întâmpină bucuros, dând 
din coadă. 

— Să-ţi fie ruşine, îl mustrez eu, ai lăsat s-o răpească pe 
stăpâna ta, fără să le rupi pantalonii. Să nu te mai văd în 
ochi! 

Baby se uită întrebător la noi, apoi ne întoarce spatele şi 


se pierde printre tufe. Sper să-i treacă supărarea cât mai 
repede, dar trebuie să înţelegeţi că merita o săpuneală. 

— Să stăm jos undeva, mă invită Simona, după ce se 
întoarce din casă cu o pătură. 

O întind pe iarbă şi mă aşez alături de fată. Noaptea e la 
fel ca celelalte. Minunată. Contrar obiceiului statornicit în 
oraşul nostru de munte, unde plouă mult mai des ca media 
pe ţară, de data asta vremea bună se menţine bună de 
vreo două săptămâni, aducându-i pe meteorologii locali la 
exasperare. Nutrind speranţa c-o să plouă, vremea rea e 
anunţată zilnic, şi tot zilnic soarele-şi face apariţia la locul 
lui pe cer potopindu-ne cu razele lui generoase. Trebuie să 
recunoaşteţi că asta poate băga în spital orice meteorolog 
respectabil. 

Pese tot e linişte, din casă răsună sforăiturile lui Papă, şi- 
n această atmosferă idilică, rămânem, bucuroşi că ne-am 
regăsit în viaţă amândoi, mână-n mână. Nu peste multă 
vreme, se apropie şi Baby, pe care mă hotărăsc să-l iert, 
fiindcă nu în fiecare zi e sărbătoare. O cuprind pe Simona 
cu braţul, iar alsacianul pune botul pe genunchii ei şi o 
priveşte cu devotament. Rămânem aşa, până ce din spatele 
nostru se aude un foşnet. După cele ce mi s-au întâmplat, 
orice mi se pare suspect, mai ales că Baby se ridică ciulind 
urechile. Simona pare calmă, dar o simt încordându-se. 

— Nu. Ar fi prea mult, o potolesc eu, ridicându-mă. Rămâi 
aici, mă duc să văd ce e. 

Nu-mi fac prea mari probleme. Dacă ar fi intrat cineva în 
curte, Baby ar fi lătrat în mod sigur, sau s-ar fi repezit la el. 
Potaia, însă, s-a lungit la loc cu botul pe genunchii Simonei 
şi pare cea mai fericită javră de pe mapamond. Renunţ să 
mă mai aventurez în întuneric şi mă aşez la loc pe pătură. 
Nu pentru multă vreme însă. De data asta aud un zgomot 
distinct de paşi care se apropie de intrare. Câinele rămâne 
complet impasibil, în timp ce eu mă întreb de ce oare 
animalul ăsta latră numai la prietenii veniţi în vizită. 

— Cine o fi? întreabă Simona, de parcă aş fi obligat să 


cunosc răspunsul la orice întrebare. Orgoliu meu suferă, 
atunci când îmi mărturisesc neştiinţa, dar prefer să spun 
adevărul decât să mint. 

— Habar n-am. Uită-te la nesimţitul ăsta cum stă şi nu 
zice nimic. 

— Ham! face Baby, cum nu se poate mai vesel. 

Pierd şi bruma de respect pentru el, mă scol din nou şi de 
data asta pornesc cu paşi furişaţi spre casă. 

— Ai grijă, Alex, îmi şopteşte ea din urmă. 

Teama ei e foarte normală la un om care are de-a face cu 
mine. De talentul pe care-l am ca să intru în bucluc v-aţi dat 
seama şi singuri, din cele petrecute până acum. Principala 
mea grijă e să mă apropii de intrare din lateral, ca să nu 
dau nas în nas cu vizitatorul. Mă opresc chiar sub fereastra 
întredeschisă, de unde se aud şuierăturile şi bolboroselile 
de ceainic în clocot, emise de Papă. Un asemenea concert 
ar speria orice amatoare de măritiş dar, cum vârsta 
bătrânului e  liniştitoare, pericolul nu există decât în 
imaginaţia mea. 

Mă ridic uşurel în mâini, pun piciorul pe pervaz şi intru. 
Niciun motan care vrea să dea atacul la o oală cu smântână 
n-ar umbla mai uşor ca mine. Ochii mi s-au obişnuit cu 
întunericul, aşa că văd destul de bine patul cu baldachin în 
care Papă continuă să sforăie netulburat. Merg în vârful 
picioarelor spre uşă, apăs clanţa asumându-mi riscurile şi 
arunc o privire pe coridor. Nimic. Doar în capăt, o dâră de 
lumină se strecoară pe sub una din uşi. Când să ies afară, 
lumina se stinge şi individul iese. Poartă o lanternă cu care- 
şi luminează calea şi e singur. O să aibă o surpriză, foarte 
repede. Închid uşor uşa, împing fără zgomot clanţa la locul 
ei şi aştept. Paşii se apropie tot mai mult. Nu ştiu care 
instinct îmi dictează să mă arunc pe burtă sub patul 
bunicului, chestia e c-o fac tocmai la timp ca să scap cu 
faţa curată. Omul a intrat în camera lui Papă. 

Mătur pe jos cu hainele bune, până ce intrusul se apropie 
de pat şi dă fără menajamente perdelele deoparte. Aproape 


imediat, sforăitul încetează. Se vede că bunicul s-a trezit. 
De-abia aştept să aud dialogul ce va urma şi clipa când am 
să intervin în discuţie. În loc de asta, aud un foşnet de 
haine, ca şi cum cineva s-ar dezbrăca şi patul se lasă sub 
greutatea care se aşază pe el. Nu mai pricep nimic. Prin cap 
îmi zumzăie tot felul de idei pe care le reduc la tăcere 
urgent, ca nu cumva să mă dea de gol, tot ciocnindu-se 
între ele. 

Un singur lucru e clar. Indiferent cine e cel care a intrat, 
nu are de gând să-i facă niciun rău bunicului. Nu-mi rămâne 
decât să mă retrag şi să-i spun Simonei ce s-a întâmplat. 
Ce-o să mai râdă... Proaspătul intrat în pat, trage un căscat 
zgomotos. În mod sigur e un bărbat. Subit, nu mai găsesc 
nimic de râs. Ideea că Papă s-ar ocupa de fuste, e într- 
adevăr comică. Oricare alta pierde însă acest atribut. 

Cu toate că a trecut ceva timp, în pat nu se înfiripă nicio 
discuţie. Aud de sus zgomotele făcute de cineva care e pe 
cale să adoarmă, apoi, pentru că Simona mă aşteaptă şi e 
îngrijorată probabil, încerc să plec. Individul se răsuceşte pe 
toate părţile, ca unul căruia somnul nu vrea să-i vină, dar 
până la urmă se linişteşte. 

Acum e momentul. Chiar dacă Papă se va trezi, iar 
individul nou intrat va avea coşmaruri, după aceea, tot voi 
pleca. les târâş de sub pat şi observ cu mulţumire că 
perdelele sunt trase la locul lor. Asta e un lucru bun. Nimic 
mai simplu, deci să ies pe unde am intrat.Deplasarea mea 
fantomatică nu lasă nicio urmă sonoră, ajung lângă 
fereastră, o încalec şi, fără să plec nicăieri cu ea în galop, 
sar dincolo, aterizând cu bine jos. Am reuşit! 

Simona mă aşteaptă în locul în care-o părăsisem, 
provizoriu desigur. A învăţat ceva de la ultima păţanie. 

— Ei? 

Îi povestesc ce-am văzut şi, cum era normal, nu mă 
crede. Pentru asemenea situaţii nu există decât un remediu 
sigur. Cu toate că unii oameni se îndoiesc şi de ce văd cu 
ochii lor, o poftesc să se convingă singură. 


Nu zice nu, mă ia de mână, deschide uşa şi intrăm. 

— Ce e acolo? o întreb arătând spre uşa unde văzusem 
lumină. 

— Baia. 

— Pot să intru o clipă? 

— Te rog. 

O las pe coridor, fără să mă gândesc că s-ar putea să se 
simtă părăsită, deschid uşa şi aprind lumina. Baia e ca 
toate băile din lume. Cu cada, chiuveta şi oglinda fără de 
care-şi pierde atributele. Încăperea e toată în faianţă bleu. 
Îmi place, dar nu de asta am venit 
aici, ca s-o admir. Lângă perete o sumedenie de pantofi, 
fiecare cu şanul lui, semn că ori lui Papă, ori Simonei îi 
place ordinea. E clar. N-am ce vedea aici. 

— Ai terminat? 

Răspund afirmativ şi o urmez spre camera bunicului. De 
astă dată, înăuntru nu se mai aude niciun sforăit. 

— Ce facem? Intrăm? 

— De obicei doarme buştean, răspunde nepoata 
deschizând uşa. 

Simona calcă fără fereală, sigură că moşul nu se va trezi. 
Eu, însă, umblu în vârful picioarelor, conform obiceiului. 

— Ei, ce mai zici? întreabă ea triumfătoare, dând la o 
parte perdeaua. 

Mă uit peste umărul ei şi-l văd pa Papă dormind singur. 
Mă holbez degeaba căutând un al doilea în pat, pentru că 
nu este. Şi când spun că lipseşte, trebuie să mă credeţi, 
fiindcă am vederea normală şi nici el n-are prea multe 
locuri unde să se poată ascunde. Doar n-am visat. Aici, în 
camera asta a intrat cineva. 

— Să plecăm, spune Simona lăsând perdeaua să cadă. 

Şi o luăm spre uşă. De data asta nu mă mai feresc nici eu 
şi, când mă împiedic de pantofii bunicului aşezaţi lângă pat, 
nu mă neliniştesc deloc. Mă aplec, pipăi după cel care 
zburase într-o parte, îl găsesc, reconstitui perechea şi ies în 
urma Simonei. 


— Ai început să ai vedenii, Alex, îmi spune ea uitând că 
cu nu cu mult înainte auzise şi simţise acelaşi lucru cu 
mine. 

Nu-i nimic de râs aici în jur. În minte îmi vine o bănuială 
pe care nu i-o împărtăşesc ca să nu mă cert cu ea. Imi iau 
rămas bun şi plec. Dacă n-o iau spre casă e pentru că am 
altceva de făcut. Ajung cu bine unde intenţionez, urc la etaj 
şi, cu toată ora târzie, care ar îndemna orice om să 
renunţe, apăs butonul soneriei. 

— Alex, ce-i cu tine la ora asta? 

— Sărut mâna, mătuşă, îi zic eu femeii care venise să-mi 
deschidă. 

— Nu mi-ai spus ce e cu tine? 

— Unchiu' e acasă? 

— N-a venit încă. A fost mai devreme, a mâncat ceva, pe 
urmă a plecat. Caută un criminal prin pădure. A zis să nu-l 
aştept pentru că, dacă nu-l prinde, îşi face Hara-kiri. 

— Pot lua legătura cu el? 

— Numai dacă vor să ţi-o dea cei de la miliţie, prin radio. 

Formez numărul, explic în câteva vorbe ce doresc şi ce 
anume vreau să comunic, apoi îmi cer scuze c-am deranjat- 
o pe mătuşa şi plec. De data asta ajung acasă, dar de 
culcat tot nu mă culc. Scot maşina din garaj cu oarecare 
dificultate din pricina umărului care mă mai doare încă, 
apoi refac drumul spre Dumbravă, în sens invers. 

Maiorul şi-a stabilit cartierul general la cabana care era 
să-mi fie mormânt, iar pădurea, deşi e o oră târzie din 
noapte, mişună de milițieni, cu câini sau fără, toţi ocupați 
să pună mâna pe Colcer. Chiar şi mie mi-au percheziţionat 
maşina de vreo trei ori până să ajung. 

— Ce-i cu tine? N-ai somn? mă ia în primire Vlad de cum 
mă vede. 

— Vreau să-ţi spun ceva... 

— Şi nu puteai aştepta până mâine? 

— Nu. 

— Bine. Dă-i drumul, dar vezi să fie ceva inteligent, că 


altfel te arestez, chiar dacă n-am făcut-o până acuma. 

Îi povestesc pe nerăsuflate tot ce am de spus şi, când 
termin, am în faţă un maior uluit. Ca să obţin performanţa 
asta, n-am avut decât să-i explic tot ce s-a întâmplat la 
Simona acasă. 

Maiorul mă lasă acolo, iese afară, dă un ordin şi curând 
pădurea se linişteşte. 

— Să mergem, spune Vlad, urcându-se în maşină. 


CAPITOLUL XV 
În care totul se lămureşte, că-n orice roman 
poliţist care se respectă, iar eu, Alex E.G, 
nu sunt prea fericit chiar dacă se pare că am 
motive. 


De data asta-mi permit să dorm ceva mai mult ca de 
obicei. Merit. Am scăpat de acuzaţia ce mi se aducea, i-am 
oferit prilejul maiorului Vlad să termine o treabă începută 
atât de frumos de mine şi datorită mie, criminalul se află 
acum îndărătul gratiilor. Ce motive mai poate avea un om 
să fie fericit? N-ajung astea? Din păcate, se pare că ăsta-i 
adevărul şi că, pentru o fericire adevărată, e nevoie de mult 
mai multe lucruri. Le las deoparte, pentru că primesc o 
vizită. Cea a maiorului Vlad, atât de binecunoscut 
dumneavoastră, din povestea pe care-aţi citit-o aici. 

— Ai făcut ochi deja? mă întreabă el privind ceasul. 

— Nu e decât ora doisprezece, mă apăr eu fără vlagă. 

— lonică, intră şi tu, ce-ai rămas în prag, se întoarce Vlad 
spre uşă. 

la te uită. Simpatia mea, lonică-locotenentul. A venit la 
mine. Desigur, nu din proprie iniţiativă, ci la invitaţia 
maiorului. Le spun să ia loc, unde pot, apoi mă ridic de jos 
şi le aduc câte o cafea. Merită. 

— Deci, lucrurile s-au lămurit, zice Vlad sorbind. 
Criminalul e la noi. 

Se frige la limbă, o scoate afară, vede că nu e arsă prea 
rău, o vâră la loc, apoi face câteva vocalize, ca să-şi dea 
seama dacă n-a suferit deteriorări esenţiale şi continuă: 

— Din păcate, l-am prins după ce a făcut o nouă victimă. 

— Cine? Bătrâna? 

— Da. Colcer a lovit-o ca să aibă motiv să cheme 
„salvarea”. Le trebuia un pretext ca să-şi mascheze 
plecarea. Vroiau să evite riscurile, chiar dacă nu ştiau că 
sunt urmăriţi de noi. 

— Foarte bine, au chemat-o, dar voi de ce n-aţi urmărit- 


o? Doar era de presupus că vor încerca să mă scoată de 
acolo cumva. Unde mai pui că nici legătură cu mine nu mai 
aveaţi... 

Maiorul mă potoleşte, cu câteva cuvinte: 

— N-ai de ce să fii supărat. Au lucrat inteligent, înainte cu 
câteva minute de a veni „salvarea” pe care-o chemaseră, a 
venit o alta, condusă de doi indivizi care făceau parte din 
sectă. Noi am luat-o drept cea bună, când în realitate era 
alta. Simplu. 

Îmi sare ţandăra. A 

— Simplu, nesimplu, din cauza asta eu era să mor. Întâi 
vi se strică microfonul... 

— Nu s-a stricat, n-a avut baterii, zice lonică. 

— Tot una e. De funcţionat n-a mai funcţionat, ăsta e 
esenţialul. Pe urmă-i lăsaţi să mă ia de acolo, fără să 
interveniţi... lar la mijloc cine e? Bietul Alex E. G. ţapul 
ispăşitor. 

— Mielul ispăşitor, râde Vlad când îmi vede indignarea. 

lonică nu e la fel de conciliant ca superiorul lui şi se ia de 
mine. 

— Cum îţi permiţi? Cine-ţi dă voie să ne tragi la 
răspundere? 

— Lasă.-l, lonică, să se descarce. Are dreptul. 

— Îi luaţi apărarea, tovarăşe maior? Lui? Unui încurcă- 
lume? Unuia care se vâră în nişte buclucuri de ţi se face 
părul măciucă în cap, cu o seninătate de inconștient şi 
aşteaptă să îl scoatem noi din ele? 

— Termină, lonică, nu-ţi permit să vorbeşti aşa, îl ia la 
rost maiorul. Alex e nepotul meu! 

lonică tace copleşit. Abia acum îşi explică o mulţime de 
lucruri pe care înainte nu le putuse pricepe. Oricum, mai 
bine mai târziu decât niciodată. Îi fac lui Vlad un semn 
complice din ochi, dar mă priveşte cu severitate. 

— N-ai de ce fi vesel. Ne-ai dat nişte bătăi de cap 
cumplite. 

— Da, dar v-am şi ajutat... 


— Asta să-ţi fie învăţătură. Altă dată să te fereşti de 
cântărețe şi de bigoţi. Mai sunt încă vreo sută de lucruri 
care trebuie să le eviţi dar, dacă vii la birou la mine, o să ţi 
le dau acolo. 

— Să vin la voi? Ca să mă aresteze locotenentul? Nu, 
mulţumesc. 

— Trebuie să-mi mulţumeşti că n-a făcut-o până acum. Şi 
zău că nu ţi-ar fi stricat să vezi cum e acolo jos. Un moment 
am fost tentat să-l las, dar m-am gândit ce-o să zică 
mătuşă-ta Marioara, aşa că am renunţat. Te sfătuiesc însă 
să nu mai încerci. Poate ai să mă prinzi într-o pasă 
proastă... 

Nu-i mai zic nimic. Prefer să tac şi să ascult ce urmează. 

— Deci, bătrână a murit sărmana, la spital, fără să-şi mai 
revină. Colcer spera să poată pune şi crima asta în spinarea 
lui Alex. De ce a lui? Aici trebuie să ne întoarcem un pic în 
urmă. Colcer, adevăratul criminal, avea de ales între doi, 
lorgu Dobrescu şi Alex. 

De ce l-a preferat pe nepotul meu? 

— Fiindcă sunt mai simpatic. 

— Nu. Fiindcă prin tine putea afla mai uşor ceea ce se 
întâmplă cu ancheta. Cunoşti filiera. Tu îi spuneai Simonei, 
iar bunicuţu' o trăgea de limbă. Mi-am dat seama că ceva 
răsuflă în afară, din care cauză am preferat să nu-ţi mai 
spun cum decurge ancheta, indiferent cât de rudă-mi erai. 
Bine măcar că nu i-ai spus de înţelegerea noastră în 
privinţa acceptării racolării tale în sectă. 

— Ei, am mai făcut şi eu greşeli, zic privind în jos modest 
şi autocritic. 

— Desigur, şi nu una singură. Fiindcă la început am 
bănuit că fata te joacă pe degete, lucru fals. Ea nu ştia 
nimic. 

Mă bucur că măcar acum pot avea convingerea pe care 
mi-o şoptea inima. Simona nu ştia nimic. Prietena mea e de 
bună credinţă. 

— Ca să continui, zice maiorul, Colcer şi-a făcut un plan 


legat de tine. Dacă lucrurile s-ar fi desfăşurat aşa cum vroia 
el, tu ai fi scris o declaraţie de recunoaştere a crimei, iar 
apoi te-ai fi „sinucis”, ajutat bineînţeles de Colcer et. Comp. 
Astfel, noi puteam să ne batem capul mult şi bine, pentru 
care motiv ţi-ai luat viaţa. Asta fiindcă te cunoşteam prea 
bine ca să cred măcar o clipă că ai făcut-o de bunăvoie. De 
altfel, să ştii o treabă. Atunci când Maria ţi-a propus să 
muriţi împreună şi a scos fiolele, nu glumea deloc. 
Amândouă aveau în ele otravă. Singurul lucru oarecum 
comic e că ea nu ştia nimic de asta şi o credea pe-a ei plină 
cu apă chioară. Când i-am spus, era să leşine. Nu-ţi pot 
reproduce ce invective a proferat la adresa „sfântului” dar, 
oricum, ne-a spus tot ce ştia. 

— Deci Colcer a făcut o greşeală... 

— Exact. Ştii care? 

— În primul rând că nu şi-a dat seama cu ce tip inteligent 
are de-a face, iar în al doilea, că a venit la mine să mă 
convingă să cooperez. Cum a aflat unde sunt şi pentru care 
motiv atâta interes faţă de persoana mea? Fără să mai 
socotesc osteneala de a veni să mă caute şi de-a mi-o oferi 
pe cea mai „bună dintre ei”, ca să-l citez. 

— Exact. Ca să aducă în sectă un om necunoscut, când ei 
se ocupau cu ceea ce ştim, era un risc. Cu toate astea ei şi 
l-au asumat. Ce motiv putea să-i determine să procedeze 
aşa? Prin ce erai tu interesant pentru ei? Prin faptul că erai 
sub anchetă, acuzat de crimă sau aproape acuzat de ea. 
Ceea ce urmărea sfântul era să transforme bănuiala în 
certitudine. Aşa ar fi scăpat cu bine, fiindcă el era 
adevăratul criminal. Aşa m-am gândit, când te-am lăsat să 
mergi la ei. De asta te-am făcut atent şi ţi-am arătat 
riscurile la care te expui. 

De asta am fost atât de alarmat când legătura cu tine s-a 
întrerupt. Fiindcă-l bănuiam. După ce Gigi Unsurosu ne-a 
spus despre cerşetorul acela bătrân care-l ameninţase, mi- 
am dat seama că era şi un al treilea. Tot ce mai lipsea era 
să scoată capul. De aceea nu l-am acuzat nici pe lorgu nici 


pe tine. Adevăratul criminal trebuia să ştie că povestea lui 
n-a prins. Trebuia să se afle în nesiguranţă, ca să scoată 
capul din bârlog. Şi, după cum ştim, tactica a dat roade. A 
încercat să-l aducă pe Alex la ei. Atunci am fost aproape 
convins că despre Colcer e vorba dar, la fel, nu găseam 
mobilul. Pentru ce motiv Mioara Dobrescu a fost omorâtă şi, 
mai ales, de ce a fost arsă cu ţigara înainte? Oricât mi-am 
sucit mintea, n-am ajuns la niciun rezultat. Aici, m-ai ajutat 
tu, lonică. Venind cu dosarul de divorţ al lui lorgu, m-a 
frapat un lucru. Numele de fată al Mioarei Dobrescu era 
Tănase. Unde mai auzisem eu numele ăsta? Fiindcă-l 
auzisem de curând. L-am chemat pe Tobă şi el mi-a 
confirmat. Fostul predicator al sectei se numea Tănase 
Petru. Era tatăl Mioarei Dobrescu. De aici până la a face 
legătura cu Colcer n-a mai fost decât un pas. Totul se 
îndrepta spre el. De ce-a omorât-o, am aflat abia acum, 
când îl avem în mână. 

Maiorul termină cafeaua răcită deja, în timp ce lonică nu 
s-a atins încă de a lui. Îl invit să bea şi după ce ezită, exact 
atâta timp cât să-mi dau seama ce favoare-mi face, soarbe 
din ceaşcă. 

— Ca să înţelegeţi ce va urma, trebuie să vă fac un scurt 
istoric al sectei. De altfel, Alex a aflat pe pielea lui că toţi 
membrii erau obligaţi să-şi predea bijuteriile de aur şi banii 
unui fond comun, păstrat de predicator. La moartea fostului 
şef, care a căzut de pe acoperiş, fondul ăsta comun nu s-a 
mai găsit. Dispăruse fără urme. Principala idee fixă a lui 
Colcer a fost că fiica mortului, Mioara, ştie unde a ascuns 
acesta banii şi bijuteriile. Aşa că a început s-o urmărească. 
Urmărind-o, urmele s-au intersectat cu ale soţului ei, lorgu, 
aşa că sfântul a fost pus la curent cu activitatea bandei lui 
Onu, încă aproape de la înfiinţarea ei. Pe deasupra a luat-o 
în gazdă şi pe Elena Popescu, prin supravegherea căreia 
putea în definitiv supraveghea toată activitatea celorlalţi. Şi 
uite aşa, în seara aceea pe care Alex o va ţine minte toată 
viaţa, Colcer, deghizat în cerşetor, a stat pe bancă în faţa 


blocului şi a urmărit tot ce s-a petrecut. Profitând de 
conjunctura favorabilă şi-a zis că acum e momentul să dea 
o lovitură lipsită de riscuri. Sfântul a intrat în apartament în 
timp ce Alex dormea iar lorgu era în căutare de martori. A 
trezit-o pe Mioara şi, după ce a legat-o, a început s-o 
chinuiască, ca să afle unde e comoara. Femeia a rezistat 
destul de mult. Până la urmă, Colcer a omorât-o, dar dacă a 
aflat sau nu ceea ce-l interesa nu ştim şi nici nu vom şti. 
Avem acum motivul crimei. 

— A mărturisit că el a omorât-o? 

— Da. Aici am avut avantajul că l-am ridicat în noaptea 
aceea, tocmai când se credea în afară de orice pericol. Nu i- 
am spus că tu eşti vinovat de arestarea lui, aşa că a fost 
convins tot timpul că l-am avut sub observaţie. Mai ales 
când i-am pus banda cu înregistrarea de la el de acasă, s-a 
prăbuşit complet. De unde să ştie că nu avem decât prima 
parte? Nici n-a vrut s-o mai audă, lucru care, de ce să nu 
zic, m-a bucurat foarte mult. Dovada cea mai importantă au 
adus-o amprentele. Sunt identice cu cele de la Udrescu de 
acasă şi cu celelalte de la Marta Rădoi. 

— Alea de la cabană? întreb eu curios ca toţi curioşii de 
pe lumea asta. 

— Aceleaşi. Aşa că sfântul n-a mai avut pe unde scoate 
cămaşa şi a recunoscut crima. 

— Tovarăşe maior, nu mi-aţi spus cum aţi descoperit 
legătura dintre Colcer şi Udrescu. De unde aţi dedus că 
erau una şi aceeaşi persoană? 

— Vezi tu, lonică, aveam de-a face cu două personaje 
distincte. Unul, Udrescu bătrânul, era cunoscut în oraş ca 
un nebun nepericulos, puţin aiurit, a cărui pasiune era 
grădinăritul şi joaca de-a războiul. Chiar şi-n afacerea 
tratată cu Pârvu a pozat în alienat mintal. li vinde drăcia aia 
de îngrăşământ pe valută şi pe suta aia de mii, apoi lasă 
banii, oarecum la vedere, ascunzându-i în sobă, loc în care 
Simona-i găseşte cu prima ocazie. Ba mai mult. După ce 
banii dispar, nici nu se mai interesează de ei, ca şi cum n-ar 


fi fost. Cine procedează aşa ? Un nebun. Asta era masca 
sub care şi-ar fi găsit refugiul, în caz că afacerile lui cu 
secta dădeau greş. Ca să zic aşa, era ascunzătoarea lui în 
caz de pericol. Udrescu a dus viaţă dublă mai mulţi ani, 
profitând de faptul că Simona a fost plecată, întâi la liceu, 
la internat, apoi la facultate. Lui Alex trebuie să-i mulţumim 
pentru că fără el poate cercetările ar fi durat încă multă 
vreme. Şi implicit osteneala noastră. 

Aş ceda bucuros cinstea asta lui lonică sau maiorului. 

— Am o rugăminte, le zic eu, vreau ca Simona să nu ştie. 
Spuneţi-i că dumneavoastră ştiaţi totul încă dinainte de a 
se întâmpla povestea de la ei din curte şi că eu n-am avut 
niciun amestec în demascarea asta. Vă rog. 

— Am şi făcut-o, zice Vlad, fii liniştit. Acum, o să te rog 
să-i spui tu lui lonică, cum s-a întâmplat totul. 

Nu pot să-l refuz după ce-a făcut atâtea lucruri pentru 
mine. Aşa că-i explic locotenentului tot raţionamentul care 
m-a condus la concluzia că Papă are o legă tură foarte 
strânsă cu Colcer. 

— Atunci când un câine nu latră când intră cineva în 
grădină sau nu se repede la el e normal să te întrebi dacă 
nu cumva persoana aceea nu e chiar stăpânul câinelui în 
cauză. Mai ales că, nu cu mult înainte, Colcer o luase pe 
Simona de acasă, ca să mă silească să fac ce vroia el, tot 
fără ca Baby, alsacianul, să nu se opună. Pe urmă, a mai 
fost ceva. Atunci când într-un loc nu plouă de două 
săptămâni, te poţi întreba unde-şi poate uda un om pantofii 
leoarcă. Cam asta a fost tot. 

— N-a fost tot. Udrescu avea un magnetofon pe care 
imprimase sforăitul în aşa fel că Simona credea că e acasă, 
când în fond el era plecat în alte părţi. 

— Ce idei mai avea şi ăsta! exclam eu spre amuzamentul 
maiorului. 


În jurul prânzului un telefon mă cheamă la miliţie. E 
maiorul care mă anunţă, dezinteresat desigur, că o anume 


persoană, care mă interesează, tocmai a sosit la ei, pentru 
a afla amănunte referitoare la bunicul pe care-l pierduse. 

Îmi pun pantofii şi, la iuţeală, îmi îndrept paşii într-acolo. 
Simona n-a răspuns la telefon toată dimineaţa, aşa că 
începusem să cred că a plecat din oraş. E bine că n-a făcut- 
o, fiindcă ar fi păcat să mă părăsească aşa, fără să-şi ia 
adio de la mine. 

Ajung cu sufletul la gură şi, de data asta, secretara nu-mi 
mai face greutăţi, ba chiar îmi zâmbeşte, lucru ce era să 
mă facă knock-ut. Habar n-aveam că e capabilă de un 
asemenea gest. Nu mai lipseşte decât să-l întâlnesc pe 
lonică, venind spre mine cu mâna întinsă, şi cu un zâmbet 
care să nu fie ipocrit pe figură, pentru ca să încep să cred 
că astăzi este 1 aprilie. 

Ajung în cabinetul maiorului şi o găsesc acolo pe Simona 
aşezată cuminte pe un scaun. Se vede că a plâns, dar nu 
pot avea pretenţia să fie veselă după o asemenea lovitură. 
Oricum, a suportat șocul fără să leşine, deci are resurse 
suficiente. 

— Cam asta e situaţia, domnişoară, îi spune Vlad, 
vorbind cu ea amabil, ca un părinte cu fiica lui. 

— vă mulţumesc, răspunde Simona. Care e pedeapsa 
pentru ceea ce a făcut? 

Maiorul se codeşte. 

— Depinde de procuror şi de o mulţime de alţi factori. N- 
aş vrea totuşi să vă faceţi iluzii prea mari, chiar dacă e 
bunicul dumneavoastră. 

Prietena mea se ridică şi abia acum mă bagă în seamă. 

— Alex, tu aici? 

— Credeai că te-am părăsit? 

— N-ai s-o faci? 

— Pentru ce? Vezi vreun motiv pe aproape? 

O iau de braţ şi plecăm. Rămas singur, Vlad îl cheamă pe 
lonică şi-i spune: 

— N-am putut să-i zic că s-a sinucis... Ce să-i faci. 
Îmbătrânesc şi devin pe zi ce trece tot mai sentimental. 


— Nu pot pricepe cum de a primit otrava, răspunde 
lonică. La el n-o avea, sunt sigur. Doar a fost 
percheziţionat. Cu toate astea s-a sinucis cu ajutorul unei 
fiole. Cine i-a dat-o? 

— N-a avut vorbitor cu nimeni, aşa-i? 

— Nu. Doar cu avocatul a stat de vorbă de dimineaţă. 
Dar e exclus ca maestrul Ţăranu să i-o fi dat. 

— lonică, aici e ceva putred, deşi nu suntem în 
Danemarca lui Hamlet. Adu-ţi aminte ce ne-a spus şi 
Unsurosu, că a găsit în celulă un bilet de ameninţare... 

— Credeţi că vreunul din cei de jos de la arest? 

— Nu cred. Sunt sigur. Poate unul din acoliţii lui Colcer s- 
a gândit că n-ar fi rău să între la noi, aşa, pentru orice 
eventualitate. Trebuie să vedem. Adu-mi lista cu cei 
arestaţi pentru alte delicte. Ei au primit vizite, aşa că n-ar fi 
fost greu să-i paseze otrava lui Udrescu. 


După cum vedeţi, maiorul Vlad dă dintr-un caz în altul, 
chiar dacă de data asta nu mi-am mai vârât coada, lucru de 
natură să-l surprindă pe lonică-locotenentul, care ar putea 
jura că am şi eu un mic amestec pe aici. Vă spun eu mâna 
pe inimă că se înşală şi nu mint deloc. În ceea ce-o priveşte 
pe Simona, ea a dispărut într-o zi, fără să-mi spună nimic. 
Sunt însă sigur că se va întoarce. lar ce va fi atunci, veţi 
afla din urmarea acestei povestiri numită „Paravanul”. 


